(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ϟΣΤ΄

Δευτέρα, 12 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 6ο Γυμνάσιο Αγρινίου και από το 4ο Γενικό Λύκειο Τρίπολης, σελ.
3. Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α'/ 24.6.1987) και Μέρος Β' (ΦΕΚ 51 Α'/ 10.4.1997), όπως ισχύουν», σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Εθνικής Οικονομίας και Οικονομικών:
 i. με θέμα: «Επείγουσα ανάγκη παρέμβασης για τις προθεσμίες εγκατάστασης και τις καταχρηστικές χρεώσεις συναλλαγών μέσω POS», σελ.
 ii. με θέμα: «Οι τράπεζες ευημερούν χωρίς να επιτελούν το πιστωτικό τους έργο», σελ.
 β) Προς τον Υπουργό Ναυτιλίας και Νησιωτικής Πολιτικής με θέμα: «Ναυάγιο της Πύλου. Αιτίες και παραλείψεις που οδήγησαν στο τραγικό ναυάγιο», σελ.
 γ) Προς τον Υπουργό Εθνικής Άμυνας:
 i. με θέμα: «Αποσπάσεις Ιατρών του 424 Γενικού Στρατιωτικού Νοσοκομείου Εκπαιδεύσεως (ΓΣΝΕ)», σελ.
 ii. με θέμα: «Συμφωνία με τις ΗΠΑ για παράδοση Στρατιωτικού Υλικού στην Ουκρανία», σελ.
 δ) Προς την Υπουργό Κοινωνικής Συνοχής και Οικογένειας, με θέμα: «O νόμος της αναδοχής και υιοθεσίας καταστρατηγείται συστηματικά, ο θεσμός της αναδοχής υποβαθμίζεται και ακυρώνεται στην πράξη η αποϊδρυματοποίηση», σελ.
 ε) Προς τον Υπουργό Κλιματικής Κρίσης και Πολιτικής Προστασίας, με θέμα: «Θα μονιμοποιηθούν οι οκτακόσιοι εβδομήντα έξι πυροσβέστες που προσλήφθηκαν ως πενταετούς υποχρέωσης το 2019; Θα ανανεωθούν οι εποχικοί; Ή θα αφήσετε το Πυροσβεστικό Σώμα να μείνει με χιλιάδες κενά εν μέσω αντιπυρικής περιόδου;», σελ.
 στ) Προς τον Υπουργό Υγείας:
 i. με θέμα: «Απών ο ΕΟΔΥ από τη δίκη για τις 22 παράνομες προσλήψεις στο ΚΕΕΛΠΝΟ», σελ.
 ii. με θέμα: «Για τα οξυμένα προβλήματα στο Κέντρο Υγείας Χάρακα του Δήμου Αρχανών-Αστερουσίων, στην περιφερειακή ενότητα Ηρακλείου Κρήτης», σελ.
 iii. με θέμα: «Αναθεώρηση της άρσης απαγόρευσης των παράλληλων εξαγωγών εκατόν τριάντα επτά σκευασμάτων ζητά ο Φαρμακευτικός Σύλλογος Θεσσαλονίκης από το Υπουργείο Υγείας και τον ΕΟΦ», σελ.
 ζ) Προς την Υπουργό Εργασίας και Κοινωνικής Ασφάλισης με θέμα: «Συμβασιούχοι έργου e-ΕΦΚΑ», σελ.
 η) Προς τον Υπουργό Αγροτικής Ανάπτυξης & Τροφίμων με θέμα: «Εθνικό Πρόγραμμα Χαλαζικής Προστασίας για την Χαλκιδική», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 12-2-2024 πρόταση νόμου: «Υγιή συνεργατικά σχήματα και λοιπές διατάξεις - Τροποποίηση διατάξεων του νόμου 4673 (ΦΕΚ Α' 52/11-3-2020) ?Αγροτικοί Συνεταιρισμοί και λοιπές διατάξεις?», σελ.
2. Κατάθεση Εκθέσεως Διαρκών Επιτροπών:
 i. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για την φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης», σελ.
 ii. H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της επί του σχεδίου νόμου του Υπουργού Επικρατείας κ. Χρήστου?Γεωργίου Σκέρτσου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις», σελ.

ΟΜΙΛΗΤΕΣ

Α. Επί της τροποποίησης διατάξεων του Κανονισμού της Βουλής:
 ΑΘΑΝΑΣΙΟΥ Μ. , σελ.
 ΒΕΣΥΡΟΠΟΥΛΟΣ Α. , σελ.
 ΓΕΡΟΒΑΣΙΛΗ Ό. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΚΑΖΑΜΙΑΣ Α. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΦΙΛΗΣ Α. , σελ.
 ΤΑΣΟΥΛΑΣ Κ. , σελ.
 ΤΖΑΝΑΚΟΠΟΥΛΟΣ Δ. , σελ.

Β. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΟΛΑΚΗΣ Π. , σελ.
 ΤΑΣΟΥΛΑΣ Κ. , σελ.
 ΦΩΤΙΟΥ Θ. , σελ.

Γ. Επί των επικαίρων ερωτήσεων:
 ΑΘΑΝΑΣΙΟΥ Μ. , σελ.
 ΑΥΛΩΝΙΤΗΣ Α. , σελ.
 ΒΑΤΣΙΝΑ Ε. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΙΑΔΗΣ Σ. , σελ.
 ΖΑΧΑΡΑΚΗ Σ. , σελ.
 ΘΕΟΧΑΡΗΣ Θ. , σελ.
 ΚΑΤΡΙΝΗΣ Μ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΑΝΑΣ Α. , σελ.
 ΠΟΛΑΚΗΣ Π. , σελ.
 ΡΟΥΝΤΑΣ Γ. , σελ.
 ΣΤΑΜΕΝΙΤΗΣ Δ. , σελ.
 ΣΤΥΛΙΑΝΙΔΗΣ Χ. , σελ.
 ΣΥΝΤΥΧΑΚΗΣ Ε. , σελ.
 ΤΟΥΡΝΑΣ Ε. , σελ.
 ΤΣΑΚΛΟΓΛΟΥ Π. , σελ.
 ΦΩΤΙΟΥ Θ. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ϟΣΤ΄

Δευτέρα 12 Φεβρουαρίου 2024

Αθήνα, σήμερα στις 12 Φεβρουαρίου 2024, ημέρα Δευτέρα και ώρα 13.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη, έχω την τιμή να ανακοινώσω στο Σώμα ότι οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Εσωτερικών και Παιδείας, Θρησκευμάτων και Αθλητισμού κατέθεσαν στις 9-2-2024 σχέδιο νόμου: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης-Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Παραπέμπεται στην αρμόδια Διαρκή Επιτροπή.

Εισερχόμαστε στην ειδική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης του Προέδρου της Βουλής: **«**Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/ 24.6.1987) και Μέρος Β΄ (ΦΕΚ 51 Α΄/ 10.4.1997), όπως ισχύουν**»**.

Επί της προτάσεως του Προέδρου της Βουλής, προτείνω να λάβουν τον λόγο οι εισηγητές, οι ειδικοί αγορητές και οι Κοινοβουλευτικοί Εκπρόσωποι, εάν τον επιθυμούν, για πέντε λεπτά.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Απόστολος Βεσυρόπουλος για πέντε λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε παρέμβαση στον Κανονισμό της Βουλής στοχεύει στην αναβάθμιση των κοινοβουλευτικών διαδικασιών και στην πιο εύρυθμη λειτουργία του κοινοβουλευτικού έργου. Άλλωστε, το πολίτευμά μας στηρίζεται στη δημοκρατία, στον πλουραλισμό, στον διάλογο που διεξάγεται τόσο στη δημόσια σφαίρα όσο και στο Κοινοβούλιο.

Οι τροποποιήσεις που προτείνονται για τον Κανονισμό της Βουλής, όπως επεσήμανα και στην ομιλία μου στην αρμόδια επιτροπή, είναι στοχευμένες και αντανακλούν σε υπαρκτές ανάγκες για την απρόσκοπτη λειτουργία του Κοινοβουλίου και τη βέλτιστη δυνατότητα παραγωγής κοινοβουλευτικού έργου.

Ο κοινοβουλευτισμός, όπως γνωρίζετε, είναι απόλυτα συνυφασμένος με την αντιπροσωπευτική δημοκρατία. Οι αποφάσεις της Βουλής στηρίζονται στην αρχή της πλειοψηφίας, η οποία αποτυπώθηκε πρόσφατα στη λαϊκή βούληση σε ό,τι αφορά στη δύναμη των κομμάτων, καθώς και στην Κυβέρνηση του Κυριάκου Μητσοτάκη που απολαμβάνει της εμπιστοσύνης της πλειοψηφίας του ελληνικού λαού.

Οι αποφάσεις που λαμβάνονται στο Κοινοβούλιο είναι αποτέλεσμα ανοιχτού, εποικοδομητικού διαλόγου και στηρίζονται στην αρχή της πλειοψηφίας, μια αρχή που αποτελεί εγγύηση δημοκρατικής νομιμοποίησης.

Η πρόταση τροποποίησης του Κανονισμού της Βουλής που συζητάμε σήμερα, επιπλέον της περαιτέρω ενίσχυσης της δημοκρατικής αρχής της πλειοψηφίας, επιφέρει προσαρμογές και στο επιχειρησιακό πλαίσιο λειτουργίας του Κοινοβουλίου αναφορικά με τα ισχύοντα στον δημόσιο τομέα.

Ταυτόχρονα, όμως, η πρόταση αυτή εμπεριέχει και σημαντικές αλλαγές και καινοτομίες που στοχεύουν στη δημιουργία των αναγκαίων προϋποθέσεων για την περαιτέρω ανάδειξη και προαγωγή του κοινοβουλευτικού έργου.

Αναφέρθηκα πριν στη θεμελιακή αρχή του κοινοβουλευτισμού, που ευθυγραμμίζεται πλήρως με τη δημοκρατική αρχή της κοινοβουλευτικής Πλειοψηφίας.

Η αρχή αυτή αποτυπώνεται στο άρθρο 1 της πρόσφατης τροποποίησης του Κανονισμού της Βουλής. Σύμφωνα με αυτό, προτείνεται η αύξηση των μελών της Διάσκεψης των Προέδρων κατά ένα μέλος με την προσθήκη του Προέδρου της Ειδικής Μόνιμης Επιτροπής Περιφερειών.

Όλοι γνωρίζουμε ότι το σύνολο των κοινοβουλευτικών ομάδων που κατέχουν έδρες στο Κοινοβούλιο προέκυψε μέσα από τη λαϊκή ψήφο. Η λήψη των αποφάσεων σε όλα τα συλλογικά όργανα της Βουλής, μεταξύ των οποίων και η Διάσκεψη των Προέδρων, οφείλει να στηρίζεται στην αρχή της πλειοψηφίας και να διασφαλίζεται η απόλυτη πλειοψηφία της ομάδας που διαθέτει τη δύναμη των εδρών στη Βουλή.

Επισημαίνω για μία ακόμα φορά ότι η απόλυτη πλειοψηφία των εδρών στη Βουλή, όπως εκφράστηκε με την πρόσφατη ετυμηγορία του ελληνικού λαού, είναι δεδομένη και δεν επιδέχεται αμφισβήτησης.

Στην πιο εύρυθμη λειτουργία του κοινοβουλευτικού έργου στοχεύει και το άρθρο 2 της πρόσφατης τροποποίησης του Κανονισμού της Βουλής. Σύμφωνα με το άρθρο αυτό, λοιπόν, καθιερώνεται πλέον η ενιαία αντιμετώπιση των συνεδριάσεων των διαρκών επιτροπών σε σχέση με τον Κανονισμό της Βουλής.

Τι σημαίνει αυτό; Σημαίνει ενιαίους κανόνες για όλες τις Διαρκείς Επιτροπές της Βουλής. Σε πρακτικό επίπεδο οι ακροάσεις για κάθε υπό επεξεργασία νομοσχέδιο ή πρόταση νόμου δεν θα μπορούν να υπερβούν για κάθε πρόσωπο που έχει κληθεί τη μία ώρα και συνολικά τις πέντε ώρες, οι οποίες θα εξαντλούνται υποχρεωτικά σε μία μόνο συνεδρίαση. Είναι ιδιαίτερα σημαντική η ύπαρξη ενός ενιαίου κανονιστικού πλαισίου ως προς τη λειτουργία όλων των Διαρκών Επιτροπών της Βουλής.

Μια ακόμα ουσιαστική καινοτομία στην κατεύθυνση προαγωγής του κοινοβουλευτικού έργου περιλαμβάνει το άρθρο 3, το οποίο προβλέπει τη δημιουργία Υποεπιτροπής Ορεινών Περιοχών και μιας αντίστοιχης Επιτροπής Νησιωτικών Επιτροπών που θα ενταχθεί στη συνολική λειτουργία της Μόνιμης Επιτροπής Περιφερειών. Η Υποεπιτροπή Ορεινών Περιοχών θα μπορεί να επικεντρώνεται στα ιδιαίτερα ζητήματα που ανακύπτουν για τις ορεινές περιοχές ενώ αντίστοιχα θα μπορεί να λειτουργεί και η Υποεπιτροπή Νησιωτικών Περιοχών στο πεδίο ευθύνης της οποίας θα βρίσκονται τα ζητήματα που απασχολούν τα νησιά μας. Με τις δύο αυτές υποεπιτροπές αναμένεται να ενισχυθεί η εκπροσώπηση των ορεινών και των νησιωτικών περιοχών, να διευκολυνθεί η άμεση αντιμετώπιση των ζητημάτων που ανακύπτουν και να βελτιωθεί σημαντικά η αποτελεσματικότητα του έργου που έως τώρα επιτελούσε η κοινή Υποεπιτροπή Νησιωτικών Περιοχών και Ορεινών Περιοχών.

Ακόμα μια πράξη ουσιαστικής αναβάθμισης και αυξημένης προστασίας των δεδομένων που σχετίζονται με το Κοινοβούλιο αποτελεί η καθιέρωση και ο ορισμός υπευθύνου ασφάλειας συστημάτων πληροφορικής και επικοινωνών μέσω του άρθρου 4, όπως ισχύει ήδη και σε άλλες κομβικές υπηρεσίες του δημοσίου τομέα, προκειμένου να ενισχυθεί ο τομέας της κυβερνοασφάλειας.

Όπως ανέφερα στην αρχή της ομιλίας μου, στην πρόταση τροποποίησης του Κανονισμού της Βουλής, περιλαμβάνονται και ρυθμίσεις που προσαρμόζουν υπηρεσιακές λειτουργίες της Βουλής με τα ισχύοντα στον δημόσιο τομέα.

Σε αυτή την κατεύθυνση περιλαμβάνονται ενδεικτικά τα εξής:

Πρώτον, η εναρμόνιση του ειδικού κανονισμού της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης με τα όσα ορίζονται στις διατάξεις του ν.5026/2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα- δύο λεπτά θα χρειαστώ, κύριε Πρόεδρε, και τελειώνω.

Δεύτερον, η εναρμόνιση της Βουλής με τα ισχύοντα σε άλλες υπηρεσίες του ευρύτερου δημόσιου τομέα ως προς την αντιμετώπιση τίτλων σπουδών αλλοδαπής με αναγνώριση επαγγελματικής ισοδυναμίας, αλλά όχι ακαδημαϊκής ισοτιμίας, σε σχέση με τους αντίστοιχους τίτλους σπουδών του δικού μας εκπαιδευτικού συστήματος. Οι συγκεκριμένοι τίτλοι θα γίνονται πλέον αποδεκτοί ως τυπικό προσόν διορισμού, αλλά και για τη βαθμολογική, μισθολογική και τη γενικότερη υπηρεσιακή εξέλιξη των υπαλλήλων.

Τρίτον, η εναρμόνιση της Βουλής με το προεδρικό διάταγμα 85/2022 για τον καθορισμό των προσόντων διορισμού σε φορείς του δημοσίου.

Τέταρτον, μία ουσιαστική νομοτεχνική βελτίωση, για την ενεργοποίηση του κινήτρου επίτευξης στόχων στήριξης του κοινοβουλευτικού έργου, της παραγράφου 1 του άρθρου 95 του Κανονισμού της Βουλής. Η συγκεκριμένη διάταξη αποσυνδέεται πλέον από την καταβολή της προσωπικής διαφοράς με δεδομένο πλέον τα προβλεπόμενα στον ν.4940/2020 για το σύστημα κινήτρων και ανταμοιβής των υπαλλήλων του δημοσίου. Θα λαμβάνεται εφ’ εξής υπ’ όψιν, μεταξύ άλλων, ο όγκος του κοινοβουλευτικού έργου, ο ρυθμός διεκπεραίωσής του, καθώς και η εξοικονόμηση πόρων κατά την εκτέλεση του προϋπολογισμού της Βουλής.

Και πέμπτον, η αποκατάσταση μιας ανισότητας με τη μισθολογική ενίσχυση των μόνιμων και ιδιωτικού δικαίου αορίστου χρόνου υπαλλήλων της Βουλής που έχουν διοριστεί ή μεταταγεί στη Βουλή των Ελλήνων από την 1η Νοεμβρίου 2011 με την καταβολή προσωπικής διαφοράς, όπως συνέβη τον Απρίλιο του 2023 και με όλους τους υπαλλήλους και λειτουργούς στις υπηρεσίες του δημοσίου με τα αντίστοιχα χαρακτηριστικά.

Κυρίες και κύριοι συνάδελφοι, όπως ανέφερα και στην αρχή της ομιλίας μου, η πρόταση τροποποίησης του Κανονισμού της Βουλής απαντά σε υπαρκτές ανάγκες και στοχεύει στην ακόμα πιο εύρυθμη λειτουργία του κοινοβουλευτικού έργου. Πληροί, λοιπόν, όλες τις προϋποθέσεις ώστε να θεωρηθεί δεδομένη η στήριξη της πρότασης αυτής από την πλειοψηφία των συναδέλφων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και δύο συνοδοί εκπαιδευτικοί από το 6ο Γυμνάσιο Αγρινίου.

Η Βουλή σάς καλωσορίζει και σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει η εισηγήτρια εκ μέρους του ΣΥΡΙΖΑ - Προοδευτική Συμμαχία και Αντιπρόεδρος της Βουλής κ. Όλγα Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Κυρίες και κύριοι συνάδελφοι, όπως είπαμε και στη συζήτηση στην αρμόδια επιτροπή, είμαστε θετικοί επί της αρχής στη συζήτηση που κάνουμε σήμερα για τις τροποποιήσεις, με δεδομένο ότι έρχονται να ρυθμιστούν κάποια θέματα που είναι ευνοϊκές ρυθμίσεις για τους εργαζόμενους και που πραγματικά συνιστούσαν αδικία και βεβαίως, για την εναρμόνιση της Βουλής με θέματα τα οποία ισχύουν στον δημόσιο τομέα και εναρμονίζονται με βάση αυτό και στη Βουλή.

Ωστόσο, έχουμε σοβαρή αντίδραση και καταψηφίζουμε το άρθρο 1. Σας θυμίζω ότι στη συζήτηση που είχε γίνει στη Βουλή την πρώτη φορά, δηλαδή τον Σεπτέμβριο του προηγουμένου έτους, είχαμε δεχθεί το λογικό, δηλαδή το δικαίωμα της Πλειοψηφίας να διατηρεί πλειοψηφία και στη συνεδρίαση της Διάσκεψης των Προέδρων και το υπερψηφίσαμε. Στη συνέχεια, όμως, μία από τις δράσεις της Κυβέρνησης ήταν η προσπάθεια να αλλοιώσουν, να παρέμβουν σε ανεξάρτητη αρχή. Σας θυμίζω ότι είχαν επιλεγεί τα μέλη της Ανεξάρτητης Αρχής της ΑΔΑΕ την προηγούμενη ημέρα που επρόκειτο να συνεδριάσει η ανεξάρτητη αρχή, προκειμένου να αποφασίσει την επιβολή προστίμου στην Εθνική Υπηρεσία Πληροφοριών για το σκάνδαλο των υποκλοπών. Θεωρούμε, λοιπόν, ότι η συγκεκριμένη τακτική τότε ήταν ένα από τα πολλά βήματα συγκάλυψης του σκανδάλου των υποκλοπών και βέβαια, καταγγείλαμε τότε την απόφαση ως πραξικοπηματική, διότι δεν υπήρχε η απαιτούμενη πλειοψηφία των 3/5 για μία τέτοια απόφαση. Για την ακρίβεια, υπήρχαν δεκαέξι ψήφοι στα είκοσι επτά μέλη της Διάσκεψης των Προέδρων. Έγιναν οι αλλαγές, βεβαίως, στην ΑΔΑΕ και στη συνέχεια, παρ’ όλο που υπήρχε αντίδραση και από τον νομικό κόσμο της χώρας και έγκριτους νομικούς, συνταγματολόγους κ.λπ., προσπάθησε να μας πείσει η Κυβέρνηση ότι το δεκαέξι είναι σχεδόν ίσο ή και μεγαλύτερο καμμιά φορά από το δεκαεπτά.

Επομένως, καταλαβαίνετε ότι σήμερα όπου προστίθεται ακόμα ένα μέλος –τι σημαίνει;- σημαίνει την παραδοχή της δικής μας ένστασης σε εκείνη τη συνεδρίαση εκ μέρους της Κυβέρνησης, δηλαδή ότι δεν υπάρχει η απαιτούμενη πλειοψηφία, άρα, εκείνη η εκλογή είναι άκυρη; Και βεβαίως, δεν θα συναινέσουμε σε μία τέτοια διαδικασία σήμερα για όλους αυτούς τους λόγους.

Άρα, καταψηφίζουμε το άρθρο 1.

Και άλλο ένα ζήτημα που θέσαμε ήταν στο άρθρο 15, όπου καταργείται ο περιορισμός στο άρθρο 28 του ν.4354/2015, που προβλέπει ότι οι αποδοχές απαγορεύεται να υπερβαίνουν τις εκάστοτε αποδοχές του γενικού γραμματέα Υπουργείου. Έρχεται η Βουλή και το καταργεί. Προφανώς και δεν θα συναινέσουμε, διότι, εκτός του ότι δεν έχει ξαναγίνει στη Βουλή, βέβαια, έχουμε δει στους φορείς του δημοσίου στρατιές «γαλάζιων golden boys» όπου όχι μόνο ξεπερνούν τις αποδοχές του γενικού γραμματέα, αλλά καθίστανται και προκλητικές οι αποδοχές τους.

Τώρα, άρθρα τα οποία έρχονται στον Κανονισμό να επιλύσουν πραγματικά προβλήματα των εργαζομένων και που οι ίδιοι οι εργαζόμενοι μάς τα έχουν θέσει και τα θεωρούμε δίκαια, προφανώς και τα στηρίζουμε. Είμαστε θετικοί στο άρθρο 11, τη δυνατότητα χορήγησης κινήτρου επίτευξης στόχων στήριξης του κοινοβουλευτικού έργου μέσω της αποσύνδεσής του από την καταβολή της προσωπικής διαφοράς.

Είμαστε θετικοί στο άρθρο 12, στη δυνατότητα μισθολογικής εξέλιξης γιατρών ή και οδοντιάτρων.

Το άρθρο 13 προβλέπει την παγία να την έχουν και οι υπάλληλοι του ιδιωτικού δικαίου αορίστου χρόνου, εκτός από τους μόνιμους. Συμφωνούμε.

Με το άρθρο 14 χορηγείται η προσωπική διαφορά σε όσους μόνιμους και ιδιωτικού δικαίου αορίστου χρόνου υπαλλήλους της Βουλής δεν την παίρνουν. Στο σημείο αυτό να επισημάνω την ανάγκη χορήγησης προσωπικής διαφοράς και αναδρομικά από την 1η Απριλίου του 2023, όπως έγινε και με το υπόλοιπο δημόσιο και το οποίο είναι και δίκαιο αίτημα των υπαλλήλων της Βουλής.

Και βέβαια, ένα τέτοιο βήμα που εξομαλύνει ανισότητες εντός της Βουλής, με στόχο να στηριχθούν οι ασθενέστεροι οικονομικά, είναι και το αίτημα των εργαζομένων για θεσμοθέτηση αντίστοιχου επιδόματος εξομάλυνσης για τους διακόσιους περίπου υπαλλήλους ιδιωτικού δικαίου ορισμένου χρόνου που δεν παίρνουν την προσωπική διαφορά.

Επίσης, είμαστε θετικοί στο άρθρο 16 για τη χορήγηση εξόδων κίνησης στους εργαζόμενους του Ιδρύματος της Βουλής, όπως συμβαίνει και με τους άλλους υπαλλήλους.

Και στα υπόλοιπα άρθρα είμαστε θετικοί, στα 2, 3, 4, 5, 6, 7 και 9.

Ωστόσο, έχω να δηλώσω την επιφύλαξη και την ψήφισή μας με «παρών» στα άρθρα 8 και 10, αντιλαμβανόμενοι ότι ναι μεν ό,τι ισχύει στο δημόσιο έρχεται να ισχύσει και στη Βουλή, πλην όμως, επειδή παραπέμπουν σε νόμο του 2022, στο προεδρικό διάταγμα 85/2022, όπου η αντίθεσή μας είναι ισχυρή και σοβαρή, δεν μπορούμε να τα στηρίξουμε.

Και τέλος, είμαστε και θετικοί στην τοποθέτηση του κ. Πιτσιδόπουλου ως προϊσταμένου του Γραφείου Τύπου της Κοινοβουλευτικής Πληροφόρησης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Γεροβασίλη.

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής, ο κ. Παναγιώτης Δουδωνής.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι και κατά την προηγούμενη συζήτηση των αλλαγών στον Κανονισμό της Βουλής τονίσαμε, ως ΠΑΣΟΚ - Κίνημα Αλλαγής, ότι είναι μία έκφραση και έκφανση της αυτονομίας του Κοινοβουλίου, που είναι μια αρχή η οποία διέπει όλα τα κοινοβουλευτικά πολιτεύματα. Στην προηγούμενη, λοιπόν, συνεδρίαση μιλήσαμε αναλυτικά για τη σχέση της διάρθρωσης και της σύνθεσης της Διάσκεψης των Προέδρων με την τήρηση μεταπλειοψηφικών εγγυήσεων του Συντάγματος και ιδίως σε σχέση με το άρθρο 101Α, το οποίο αναφέρεται στις ανεξάρτητες αρχές και στην πλειοψηφία των 3/5, που ήταν 4/5 πριν από την τελευταία συνταγματική Αναθεώρηση.

Να σας υπενθυμίσω ότι εμείς ως ΠΑΣΟΚ - Κίνημα Αλλαγής δεν ψηφίσαμε τότε την αλλαγή στη σύνθεση της Διάσκεψης των Προέδρων, παρ’ ότι αναγνωρίσαμε ότι η κυβέρνηση και η κυβερνητική πλειοψηφία έχει κάθε δικαίωμα να έχει πλειοψηφία στη Διάσκεψη και κατ’ αναλογία προς τα οριζόμενα στο άρθρο 31 για τις Διαρκείς Επιτροπές, αλλά και κατά πάγια συνταγματικά πρακτική.

Και δεν το κάναμε αυτό, ακριβώς γιατί είπαμε ότι επειδή η Βουλή είναι ένας ζωντανός οργανισμός και μπορεί να υπάρξουν αυξομειώσεις -μάλιστα υπάρχουν και εκκρεμείς δίκες που μπορεί να αφορούν στη σύνθεση της παρούσας βουλευτικής περιόδου του Κοινοβουλίου- θέλαμε μια πιο μόνιμη λύση, η οποία να έχει να κάνει με το γεγονός ότι ο Πρόεδρος υποχρεούται, αναλόγως με τις αλλαγές της σύνθεσης των Κοινοβουλευτικών Ομάδων, να διασφαλίζει μία πλειοψηφία ενός στη Διάσκεψη των Προέδρων. Και λέμε το «ενός», γιατί καθώς άλλαξε η πλειοψηφία, η μεταπλειοψηφία μετά από την τελευταία συνταγματική αναθεώρηση από 4/5 σε 3/5, καταλαβαίνετε ότι το κατώφλι για την επίτευξη της συναίνεσης κατεβαίνει πάρα πολύ.

Όμως, αυτό που μας εξέπληξε δυσάρεστα ήταν ότι στις 28 Σεπτεμβρίου η Διάσκεψη των Προέδρων αποφάσισε με πλειοψηφία δεκαέξι στους είκοσι επτά για τον διορισμό μελών της ΑΔΑΕ και αντικατάσταση μελών των οποίων η θητεία είχε λήξει. Κατ’ αρχάς αυτό έχει να κάνει, όπως σας τόνισα και στην επιτροπή, με παραβίαση στοιχειωδών κανόνων της αριθμητικής και της λογικής, διότι το δεκαέξι στα είκοσι επτά δεν είναι 60%, αλλά 59,2%. Και, όπως έχουμε πει πολλές φορές, στις ανθρωπιστικές επιστήμες υπάρχει ένα περιθώριο εκτίμησης. Μπορεί κάποιος να επιχειρηματολογήσει για έννοιες που θα μπορούσαμε να χαρακτηρίσουμε ως διαθετικές είτε στη μία είτε στην άλλη κατεύθυνση. Όμως, όταν έχεις να κάνεις με τους αριθμούς, οι αριθμοί είναι αμείλικτοι και είναι ξεκάθαρο ότι δεν είναι δυνατόν το 59,2% να συνιστά 60%. Όταν δε η πλειοψηφία έχει κατέβει από τα 4/5 στα 3/5, αυτό σημαίνει ότι είναι πολύ πιο εύκολο να επιτευχθεί η συναίνεση. Και το να θεωρείς ότι τα 3/5 είναι το 59%, σημαίνει ότι περιφρονείς το Κοινοβούλιο και την ίδια τη μεταπλειοψηφική εγγύηση που ορίζει το Σύνταγμα στο άρθρο 101Α.

Μάλιστα, επειδή αυτή η πλειοψηφία προήλθε και με τη σύμπραξη του κόμματος του κ. Βελόπουλου, το οποίο είχε συγκεκριμένα ζητήματα τα οποία ήταν εκκρεμή, θεωρώ ότι δεν περιποιεί καθόλου τιμή ούτε στη δημοκρατία ούτε στη Νέα Δημοκρατία ο τρόπος με τον οποίο έγινε.

Να υπενθυμίσω δε ότι την επόμενη ημέρα από τη συνεδρίαση της Διάσκεψης των Προέδρων είχε να συνεδριάσει η ΑΔΑΕ και σύμφωνα με πληροφορίες που είδαν το φως της δημοσιότητας στα έντυπα αλλά και στα ηλεκτρονικά μέσα, θα αποφάσιζε επιβολή προστίμου στην ΕΥΠ. Και αν έχει μείνει καμμία αμφιβολία για το γεγονός ότι το ένα γεγονός, δηλαδή η μη ύπαρξη μεταπλειοψηφίας και ο εκβιασμός, αν θέλετε, αυτής της πλειοψηφίας με ποσοστό χαμηλότερο από αυτό που απαιτείτο είναι συνδεόμενο στενά με την απόφαση της ΑΔΑΕ την επόμενη ημέρα, έρχεται στη 1.30΄ το πρωί το ΦΕΚ που υπογράφει ο κ. Φλωρίδης να το επιβεβαιώσει. Διότι εδώ δεν έχουμε να κάνουμε με πολυεπίπεδο εκσυγχρονισμό, εδώ έχουμε να κάνουμε με ξενύχτηδες. Και υπάρχουν πολλοί λόγοι για τους οποίους ξενυχτά κάποιος, πολλοί εκ των οποίων είναι ευχάριστοι, αλλά πάντως το να ξενυχτάει κάποιος για να προσβάλει τη δημοκρατία, το Κοινοβούλιο, τους θεσμούς και τις ανεξάρτητες αρχές δεν είναι καλό σε κάθε περίπτωση.

Το καταθέτω στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βέβαια, επειδή αυτά δεν μένουν χωρίς κακή εντύπωση και αρνητική εικόνα στην Ευρώπη, ήρθε τις προηγούμενες ημέρες, στις 7 Φεβρουαρίου, η απόφαση, το ψήφισμα του Ευρωπαϊκού Κοινοβουλίου -το οποίο, επίσης, θα καταθέσω στα Πρακτικά- που μέσα σε ένα σωρό άλλα πράγματα που επισημαίνει και είναι ιδιαιτέρως σοβαρά -και σας καλούμε να τα λάβετε υπ’ όψιν σας, αν θέλετε να ονομαζόμαστε ένα ορθά λειτουργούν κράτος δικαίου- επισημαίνει και την έλλειψη ανεξαρτησίας και εγγυήσεων στη λειτουργία της ΑΔΑΕ, το πρόβλημα της αμεροληψίας, καθώς και το ότι δεν αφήνεται η αρχή να κάνει σωστά τη δουλειά της.

Καταθέτω και το ψήφισμα του Ευρωπαϊκού Κοινοβουλίου στα Πρακτικά.

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά το προαναφερθέν ψήφισμα του Ευρωπαϊκού Κοινοβουλίου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να συνεχίσω για ενάμιση, ίσως και ένα λεπτό.

Γι’ αυτό, λοιπόν, εμείς το άρθρο 1, όχι γιατί δεν σας αναγνωρίζουμε το δικαίωμά σας να έχετε πλειοψηφία στη Διάσκεψη των Προέδρων -προς Θεού!-, αλλά γιατί υπάρχει ένα πάρα πολύ κακό προηγούμενο, το οποίο μάλιστα, σας το είχαμε επισημάνει σε σχέση με την προηγούμενη συνεδρίαση για την αλλαγή του Κανονισμού, δεν το ψηφίζουμε. Ψηφίζουμε αρνητικά σε αυτό.

Στα υπόλοιπα ζητήματα, δηλαδή στα ζητήματα που έχουν να κάνουν με θέματα των υπαλλήλων της Βουλής, είμαστε απολύτως θετικοί και σας καλούμε, κύριε Πρόεδρε, να επεκτείνετε, αν θέλετε, την προστασία στους υπαλλήλους της Βουλής, τη μισθολογική κιόλας προστασία, διότι οι υπάλληλοι της Βουλής, όπως εσείς έχετε πει, έχουν ωράρια, αλλά και υποχρεώσεις που απαιτούνται από αυτούς που δεν μοιάζουν με κανέναν άλλον υπάλληλο στον ευρύτερο δημόσιο τομέα.

Και έρχομαι και σε μία τελευταία παρατήρηση. Η δημιουργία χωριστών υποεπιτροπών νησιωτικότητας και ορεινότητας στο πλαίσιο της Επιτροπής Περιφερειών είναι κάτι που πρέπει να χαιρετιστεί. Η νησιωτικότητα και η ορεινότητα είναι δύο διαφορετικά θέματα και άρα, πρέπει να δίνεται ο χρόνος να εξετάζονται ξεχωριστά. Θέλω να σας επισημάνω τους αγώνες που έχουμε κάνει ως ΠΑΣΟΚ για τη νησιωτικότητα με την ίδρυση και του Υπουργείου Αιγαίου, αλλά και με άλλες σημαντικές τομές. Γι’ αυτό, λοιπόν, εμείς είμαστε απολύτως θετικοί στην ίδρυση δύο διαφορετικών υποεπιτροπών, για να υπάρχει ο χρόνος και η άνεση να συζητούνται αυτά τα θέματα.

Και κλείνω λέγοντας ότι επειδή το είχαμε πει και στην προηγούμενη συνεδρίαση για την αλλαγή του Κανονισμού, οφείλουμε να το ξαναπούμε και τώρα. Δεν είναι δυνατόν η Διάσκεψη των Προέδρων να χρησιμοποιείται για να εκβιάζονται μεταπλειοψηφίες οι οποίες δεν υπάρχουν. Δεν είναι δυνατόν η Βουλή να αποτελεί μέρος μιας προσπάθειας κάμψης των αρχών του κράτους δικαίου και της λειτουργίας των θεσμών της δημοκρατίας που είναι και οι ανεξάρτητες αρχές, ανεξάρτητες αρχές που κατοχυρώθηκαν με συνταγματική και κοινοβουλευτική Πλειοψηφία του ΠΑΣΟΚ στη συναινετική Αναθεώρηση του 2001 και έχετε απόλυτη υποχρέωση να τηρείτε την ανεξαρτησία τους και την αμεροληψία τους. Και όχι μόνο γιατί αυτό είναι ένα ζήτημα δικαιωμάτων και θεσμών, αλλά και γιατί, όπως επισημάναμε και στην ομιλία για τον προϋπολογισμό, είναι και ένα ζήτημα λειτουργίας του κράτους και εν τέλει δυσλειτουργούντες θεσμοί οδηγούν σε ζητήματα και σε σχέση με την ανάπτυξη και με την προοπτική της χώρας, όπως έχει αποδείξει και το σχετικό πολύ σημαντικό βιβλίο με τίτλο: «Γιατί αποτυγχάνουν τα έθνη». Τα έθνη αποτυγχάνουν, όταν δεν υπάρχουν θεσμοί που λειτουργούν. Πρέπει να εξασφαλίσετε τη λειτουργία αυτών των θεσμών ή τουλάχιστον να μην εμποδίζετε τη λειτουργία τους με τέτοιου είδους τεχνάσματα.

Η επί της αρχής ψήφος μας είναι θετική με εξαίρεση το άρθρο 1.

Σας ευχαριστώ πολύ, να είστε καλά!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κ. Δουδωνή.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Τώρα μπαίνω στον πειρασμό να σχολιάσω τον ΣΥΡΙΖΑ και το ΠΑΣΟΚ, όπως φυσικά και τη Νέα Δημοκρατία.

**ΠΑΝΑΓΙΩΤΗΣ ΔΟΥΔΩΝΗΣ:** Για πες!

**ΑΘΑΝΑΣΙΟΣ ΠΑΦΙΛΗΣ:** Εμείς, για παράδειγμα, το άρθρο 1 δεν το ψηφίζουμε για τον εξής απλό λόγο. Διότι η πλειοψηφία που έχει η εκάστοτε κυβέρνηση, όπως και η σημερινή, είναι πλαστή, γιατί έχει το 41% του ελληνικού λαού, που θα έπρεπε να έχει εκατόν είκοσι τρεις Βουλευτές, αν δεν κάνω λάθος, και έχει εκατόν πενήντα οκτώ. Αυτό σημαίνει ότι οι πενήντα είναι κλεμμένοι. Και είναι κλεμμένοι με ένα εκλογικό σύστημα που το φτιάχνετε οι ίδιοι. Άρα, λοιπόν…

**ΟΓΛΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Απλή αναλογική, όμως, δεν ψήφισες.

**ΑΘΑΝΑΣΙΟΣ ΠΑΦΙΛΗΣ:** Καλά, αφήστε τώρα. Με απλή αναλογική θα μπορούσατε μια χαρά να φτιάξετε τρικομματική κυβέρνηση, για να μην πω τετρακομματική. Όμως, αυτό είναι άλλη ιστορία και δεν είναι η ώρα για να το σχολιάσουμε.

Επομένως, για τι πράγμα μιλάμε τώρα; Για περί όνου σκιάς! Αν δεν υπήρχε, δηλαδή, η ιστορία που έγινε τότε με την ΑΔΑΕ, θα το ψηφίζατε αναγνωρίζοντας στην πράξη ότι η κυβέρνηση έχει πλειοψηφία. Εμείς λέμε ότι έχει τη μειοψηφία στον λαό. Και αυτό δεν είναι κάτι που το βγάζουμε από το μυαλό μας, είναι απλή αριθμητική. Με 41% δεν μπορεί να έχεις εκατόν πενήντα οκτώ Βουλευτές. Πώς να γίνει, δηλαδή; Άρα, κλέβεις από τα υπόλοιπα κόμματα και όπως και να διαμορφώνεται η ψήφος, γιατί υπάρχουν πάρα πολλοί παράγοντες, στην πραγματικότητα είναι μια πλαστή πλειοψηφία που την καθορίζετε οι ίδιοι και γι’ αυτό δεν συμφωνούμε. Στην πραγματικότητα δεν υπάρχει πλειοψηφία στον λαό και γι’ αυτό γιατί να υπάρχει πλειοψηφία και στις επιτροπές;

Τώρα προχωράω λίγο γρήγορα.

Εμείς θα ψηφίσουμε «παρών» και θα εξηγήσω γιατί μιλώντας συγκεκριμένα για όλα τα άρθρα.

Στο δεύτερο άρθρο δεν συμφωνούμε.

Στο τρίτο, που αφορά στις νησιωτικές και ορεινές περιοχές, συμφωνούμε. Ορεινοί είμαστε κι εμείς, κύριε Τασούλα και μάλιστα πολύ.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Για εσάς το έκανα!

**ΘΕΟΔΩΡΑ ΜΠΑΚΟΓΙΑΝΝΗ:** …(δεν ακούστηκε)

**ΑΘΑΝΑΣΙΟΣ ΠΑΦΙΛΗΣ:** Οκτακόσια μέτρα υψόμετρο! Βουνό δεν είναι; Τι είναι; Εσείς τι είστε, δηλαδή;

**ΘΕΟΔΩΡΑ ΜΠΑΚΟΓΙΑΝΝΗ:** Ημιορεινός είστε!

**ΑΘΑΝΑΣΙΟΣ ΠΑΦΙΛΗΣ:** Δεν είναι ημιορεινό!

Στο τέταρτο και στο πέμπτο άρθρο ψηφίζουμε «παρών», ενώ το έκτο το καταψηφίζουμε. Και το καταψηφίζουμε πέρα από όλα τα υπόλοιπα που λέει, για τον εξής λόγο: Στο άρθρο 3 λέει ότι μπορεί ο υπεύθυνος προστασίας των δεδομένων να είναι και εξωτερικός συνεργάτης.

Κύριε Πρόεδρε, αν θέλετε, ακούστε το. Μη σας απασχολεί η κ. Μπακογιάννη.

Λέω, λοιπόν, ότι εμείς καταψηφίζουμε γιατί δίνετε τη δυνατότητα, πέρα από όλα τα υπόλοιπα, για τον υπεύθυνο προστασίας των δεδομένων να είναι και εξωτερικός συνεργάτης με σύμβαση. Δεν συμφωνούμε; Γιατί;

**ΑΘΑΝΑΣΙΟΣ ΠΑΦΙΛΗΣ:** «Εξωτερικός συνεργάτης» λέει εδώ. Ξέρω κι εγώ; Γράμματα ξέρω πάντως. Ίσα-ίσα, δηλαδή, τουλάχιστον να καταλαβαίνουμε αυτά.

Αυτά είναι σημαντικά που μας κάνουν να είμαστε στο «παρών».

Τώρα, στα υπόλοιπα, για να μιλήσω λίγο γρήγορα, στα άρθρα 7, 8, 9 και 10 ψηφίζουμε «παρών», στα άρθρα 11, 12, 13 και 14 ψηφίζουμε «ναι».

Αναφορικά με το άρθρο 14 θέλω να κάνω ένα σχόλιο. Οι εργαζόμενοι έχουν καταθέσει μία τροπολογία. Εμείς την υποστηρίζουμε. Πρώτον, έχουν δίκιο για να ξεκινήσει από το 2023 και όχι από το 2024. Γιατί τότε αποφασίστηκε και τα επιδόματα –ό,τι θα δοθεί τέλος πάντων, για να μη λέω πολλά λόγια- θα αρχίσουν από το 2024; Γιατί; Πρέπει να δοθούν από το 2023 που ψηφίστηκε ο νόμος και εφαρμόστηκε στο ευρύτερο δημόσιο.

Το δεύτερο είναι ότι ζητούν κάποιο επίδομα που νομίζουμε ότι είναι λογικό και εμείς, τουλάχιστον, το υποστηρίζουμε.

Στο άρθρο 15 ψηφίζουμε «παρών» και στο άρθρο 16 ψηφίζουμε «υπέρ» και είναι λογικό και έπρεπε να έχει δοθεί. Είναι θετικό, δηλαδή, και δεν έχουμε καμμία αντίρρηση.

Ορίστε, τήρησα και τον χρόνο. Τον κρατώ για άλλα νομοσχέδια!

**ΘΕΟΦΙΛΟΣ ΞΑΝΘΟΠΟΥΛΟΣ:** Άξιος, άξιος!

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Άξιος!

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παφίλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και ένας εκπαιδευτικός συνοδός τους από το 6ο Γυμνάσιο Αγρινίου, δεύτερο τμήμα.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αφορμή τη σημερινή συνεδρίαση της Ολομέλειας της Επιτροπής Κανονισμού της Βουλής θα μου επιτρέψετε, παρακαλώ, να επισημάνω ότι η σπουδαιότητα του έργου το οποίο καλείται να επιτελέσει η Βουλή των Ελλήνων επιτάσσει την ενιαία κωδικοποίηση των διάσπαρτων σε διάφορα νομοθετήματα διατάξεων οι οποίες αφορούν στις διαδικασίες λειτουργίας της. Η διάσπαση αυτή δυσχεραίνει το έργο της Βουλής και υφίσταται κίνδυνος να δημιουργήσει παρερμηνείες και λάθη.

Προχωρώντας ως προς το περιεχόμενο, με την προτεινόμενη τροποποίηση του άρθρου 1 αντιτιθέμεθα. Προτείνετε να αυξηθεί κατά ένα μέλος ο αριθμός μελών της Διάσκεψης των Προέδρων. Στα ήδη υπάρχοντα προστίθεται ο Πρόεδρος της Ειδικής Μόνιμης Επιτροπής Περιφερειών. Ο ισχύων Κανονισμός προβλέπει η Διάσκεψη των Προέδρων να αποτελείται από τον Πρόεδρο και τους διατελέσαντες Προέδρους της Βουλής εφόσον έχουν εκλεγεί Βουλευτές, τους Αντιπροέδρους της Βουλής, τους Προέδρους των Διαρκών Επιτροπών, τον Πρόεδρο της Επιτροπής Θεσμών και Διαφάνειας, τον Πρόεδρο της Επιτροπής Οικονομικών της Βουλής, τον Πρόεδρο της Επιτροπής Βιβλιοθήκης της Βουλής, τους Προέδρους των Κοινοβουλευτικών Ομάδων και έναν Ανεξάρτητο Βουλευτή ως εκπρόσωπο των Ανεξάρτητων εφόσον ο αριθμός αυτών είναι, τουλάχιστον, πέντε.

Επιπροσθέτως, σύμφωνα με την αιτιολογική έκθεση, επισημαίνεται ότι με την πρόσθεση ενός μέλους στη Διάσκεψη των Προέδρων επιτυγχάνεται η απόλυτη πλειοψηφία της Κοινοβουλευτικής Ομάδας που διαθέτει την απόλυτη πλειοψηφία των εδρών στη Βουλή, δηλαδή τη δεδηλωμένη. Απ’ αυτό προκύπτει η πρόθεση της Κυβέρνησης, του κατ’ εξοχήν οργάνου της εκτελεστικής εξουσίας του πολιτεύματος, να αποκτήσει με αυτόν τον τρόπο την πλειοψηφία και στη Διάσκεψη των Προέδρων –θεμελιώδες όργανο της νομοθετικής εξουσίας- και με αυτόν τον τρόπο να αποκτήσει και τον έλεγχο των αποφάσεων που λαμβάνονται στο συλλογικό όργανο του Κοινοβουλίου, δηλαδή στη Διάσκεψη των Προέδρων με το να ορίσει έναν Πρόεδρο Ειδικής Μόνιμης Επιτροπής της αρέσκειάς της, το οποίο προφανώς και επιδιώκει να είναι κομματικό στέλεχος της παράταξης.

Αυτή η πρόταση μάς βρίσκει αντίθετους, διότι αποτελεί άλλη μία έκφραση παραβίασης της αρχής της διάκρισης των τριών εξουσιών, της νομοθετικής, της εκτελεστικής και της δικαστικής. Εν προκειμένω, η εκτελεστική εξουσία επιχειρεί να παρέμβει απροκάλυπτα στη βουλευτική εξουσία και επιδιώκει άμεσα να την επηρεάζει. Αυτή η κυβερνητική απόπειρα οδηγεί σε παραβίαση της αρχής της διάκρισης των τριών εξουσιών, υπονομεύει την ανεξαρτησία και το αυτοδύναμό τους και πλήττει τον κοινοβουλευτισμό στην ουσία του.

Είμαστε πλήρως αντίθετοι με το περιεχόμενο αυτού του άρθρου το οποίο αποτελεί μία μικρογραφία της πρόθεσης της Κυβέρνησης να ελέγχει τα πάντα από το πρωθυπουργικό γραφείο και να καταλύσει κάθε έννοια ανεξαρτησίας της λειτουργίας των δύο άλλων εξουσιών.

Προχωρώντας στο άρθρο 3, προβλέπει τη σύσταση δύο υποεπιτροπών της επιτροπής περιφερειών, εκ των οποίων η μία είναι η υποεπιτροπή νησιωτικών περιοχών και η άλλη η υποεπιτροπή ορεινών επιτροπών. Με τη σύσταση αυτή η Κυβέρνηση αποσκοπεί κάθε επιτροπή να επιλαμβάνεται των θεμάτων που αφορούν τις εκάστοτε περιοχές. Για να μην παραμείνει μόνο στα λόγια η Κυβέρνηση, πρώτιστα οφείλει να πάρει αποτελεσματικά μέτρα ενίσχυσης των ορεινών και νησιωτικών περιοχών, μέτρα ενίσχυσης της παραγωγής και της οικογένειας, της υγείας και της παιδείας, μέτρα αντιμετώπισης του δημογραφικού προβλήματος και επίσης οφείλει να χορηγήσει κίνητρα για την πρωτογενή και δευτερογενή παραγωγή, αν πράγματι την ενδιαφέρει να κρατήσει ή και να αυξήσει τον πληθυσμό στις περιοχές αυτές.

Η αστυφιλία, η κυβερνητική πολιτική εγκατάλειψης της περιφέρειας, η ώθηση του πληθυσμού στα αστικά κέντρα και η εγκατάλειψη από την Κυβέρνηση του θεσμού της οικογένειας, μας κάνουν απαισιόδοξους. Η Κυβέρνηση αποσκοπεί μόνο στην τουριστική ανάπτυξη των περιοχών αυτών, αδιαφορώντας για τον τομέα της παραγωγής, τόσο της πρωτογενούς όσο και της δευτερογενούς, ο οποίος αποτελεί και τη θεμελιώδη βάση της ανάπτυξης κάθε τόπου.

Οπότε αναμένουμε να δούμε πρώτα τα ζητήματα με τα οποία η Κυβέρνηση σκοπεύει να απασχολήσει τις νέες υποεπιτροπές και εφόσον αποσκοπούν στην ενίσχυση του παραγωγικού ιστού και οδηγούν σε ενίσχυση των νησιωτικών και ορεινών περιοχών και οδηγούν στην αναγέννησή τους και στην αύξηση του πληθυσμού τους, τότε εμείς ως Ελληνική Λύση θα είμαστε απολύτως σύμφωνοι.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Κλείνω σε λίγο, κύριε Πρόεδρε.

Τέλος, στο άρθρο 13 επισημαίνουμε τα εξής: Ως προς το άρθρο 143 παράγραφος 1 του Β΄ Μέρους του Κανονισμού της Βουλής, η πάγια προκαταβολή χρηματικού ποσού είναι ποσό που τίθεται στη διάθεση της υπηρεσίας της Βουλής με χρηματικό ένταλμα για την άμεση αντιμετώπιση δαπανών, η πληρωμή των οποίων λόγω της φύσεώς τους δεν μπορεί να αναβληθεί μέχρι την ολοκλήρωση της διαδικασίας δικαιολογήσεώς τους.

Επίσης, με κοινή απόφαση του Προέδρου της Βουλής και του Υπουργείου Οικονομικών, μπορεί να συσταθεί για τις δαπάνες της Βουλής πάγια προκαταβολή. Από τον ορισμό που δίδετε, καταλαβαίνουμε ότι πρόκειται για χρηματικό ποσό για αντιμετώπιση δαπανών το οποίο δεν θα έχει περάσει στη διαδικασία δικαιολόγησής του. Αυτό το κονδύλιο θεωρούμε ότι θα πρέπει να το διαχειρίζεται μόνιμο προσωπικό και όχι προσωρινά απασχολούμενοι, προς αποφυγή οικονομικών ατασθαλιών και προς διασφάλιση της διαφάνειας της διαχείρισης των διατιθέμενων οικονομικών κονδυλίων.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Αθανασίου.

Τον λόγο τώρα έχει ο ειδικός αγορητής της Νέας Αριστεράς κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για να μην πολιτικολογούμε, νομίζω ότι στο άρθρο 1 έχουν ακουστεί τα επιχειρήματα. Και το επιχείρημα του Κομμουνιστικού Κόμματος έχει μία πολιτική βάση αλλά και τα επιχειρήματα που έχουν ακουστεί για τον τρόπο που έχετε διαχειριστεί, κύριε Πρόεδρε, δυστυχώς, την υπόθεση του ορισμού των μελών της Ανεξάρτητης Αρχής για τη Διασφάλιση του Απορρήτου των Επικοινωνιών. Δημιουργεί ένα πολύ κακό προηγούμενο. Δημιουργεί προβλήματα σε ό,τι αφορά τη στοιχειώδη εμπιστοσύνη που πρέπει να υπάρχει μεταξύ των Κοινοβουλευτικών Ομάδων στο πλαίσιο του κοινοβουλευτικού πολιτεύματος.

Σας λέω πάρα πολύ απλά ότι θα μπορούσαμε να εξαντλήσουμε τη νομική επιχειρηματολογία σε σχέση με το αν οι δεκαέξι στους είκοσι επτά είναι 3/5 ή δεν είναι 3/5. Έχουν ακουστεί τα επιμέρους επιχειρήματα. Παρ’ όλα αυτά, δεν είναι αυτό το κρίσιμο. Το κρίσιμο είναι το θέμα της στοιχειώδους πολιτικής εμπιστοσύνης που πρέπει να υφίσταται ειδικά σε τέτοιες περιπτώσεις όπου χρειάζονται μεγαλύτερες της απόλυτης πλειοψηφίας πλειοψηφίες για να οριστούν μέλη ειδικά ανεξάρτητων αρχών, ειδικά τόσο κρίσιμης ανεξάρτητης αρχής και ειδικά μέσα στη συνθήκη που έχει δημιουργηθεί, κύριε Πρόεδρε, μετά το σκάνδαλο των υποκλοπών.

Με αυτή την έννοια, όποιον δρόμο και αν ακολουθήσει κανείς οδηγεί στην καταψήφιση του άρθρου 1.

Σε ό,τι αφορά το άρθρο 2, νομίζω ότι δεν υπάρχει λόγος να υπάρξει αυτός ο περιορισμός ο οποίος γίνεται στα ζητήματα των ακροάσεων των καλούμενων προσώπων. Δεν κατανοώ τη σκοπιμότητα του άρθρου αυτού. Με αυτή την έννοια εμείς ψηφίζουμε «παρών».

Σε ό,τι αφορά το άρθρο 3 δεν έχουμε αντίρρηση και το υπερψηφίζουμε.

Σε σχέση με το ζήτημα της ειδικής επιτροπής για την ασφάλεια των συστημάτων πληροφορικής στο άρθρο 4 και στο άρθρο 5 δεν έχουμε αντίρρηση.

Σε ό,τι αφορά το άρθρο 6, πράγματι, νομίζω ότι δεν υπάρχει κανένας λόγος να υπάρχει δυνατότητα πρόσληψης εξωτερικού συνεργάτη ως υπεύθυνου προστασίας δεδομένων. Θα έπρεπε να απαλειφθεί αυτό. Νομίζω ότι κάλλιστα ένας υπάλληλος της Βουλής μπορεί να οριστεί γι’ αυτήν τη δουλειά. Επομένως το άρθρο 6 θα το καταψηφίσουμε.

Άρθρα 7, 8 και 10: Σας είπα στη διάρκεια της συζήτησης στην επιτροπή ότι γίνεται ευθεία αναφορά στο π.δ.85/2022, δηλαδή στο γνωστό προεδρικό διάταγμα Κεραμέως, το οποίο επί της ουσίας εξισώνει τα κολέγια με τα ανώτατα εκπαιδευτικά ιδρύματα. Καταλαβαίνω ότι ενδεχομένως συνάδελφοι της δημοκρατικής Αντιπολίτευσης δεν έχουν ιδιαίτερο πρόβλημα με αυτό, δηλαδή με την ισοτίμηση των ιδιωτικών κολεγίων με τα ανώτατα εκπαιδευτικά ιδρύματα. Εμείς από θέση αρχής λέμε ότι παρ’ ότι αναγνωρίζουμε ότι είναι μια νομοθεσία η οποία ισχύει στον υπόλοιπο δημόσιο τομέα, η Βουλή των Ελλήνων έχει απόλυτη αυτονομία στον τρόπο με τον οποίο διαχειρίζεται τα υπηρεσιακά της ζητήματα, είναι και εριζόμενο αν υπάρχει δυνατότητα παρέμβασης της δικαστικής εξουσίας στα υπηρεσιακά ζητήματα, σε ζητήματα εργατικών διαφορών στη Βουλή των Ελλήνων. Με αυτήν την έννοια τίποτα δεν σας αναγκάζει να προχωρήσετε σε αυτή την ισοτίμηση. Είναι πολιτική επιλογή η ισοτίμηση των κολεγίων με τα ανώτατα εκπαιδευτικά ιδρύματα και προχωράτε σε αυτήν. Εμείς δεν μπορούμε να συναινέσουμε σε αυτήν την επιλογή.

Σε ό,τι αφορά το άρθρο 9 είμαστε υπέρ.

Σε ό,τι αφορά δε τα άρθρα 13 και 14, πάγια αιτήματα των εργαζομένων στη Βουλή, τα υποστηρίζουμε θα τα υπερψηφίσουμε. Νομίζω όμως ότι πρέπει να επεκταθούν αυτές οι μισθολογικές αυξήσεις και στους υπαλλήλους ορισμένου χρόνου, οι οποίοι αντιστοίχως πιέζονται, αντίστοιχα καθήκοντα έχουν, αντίστοιχες εργασιακές δυσκολίες αντιμετωπίζουν. Σε κάθε περίπτωση θεωρούμε θετικό το γεγονός ότι υπάρχουν τα άρθρα 13 και 14 που ρυθμίζουν ζητήματα διεκδικήσεων των εργαζομένων της Βουλής αρκετών ετών.

Στο άρθρο 15, δεν κατανοούμε ακριβώς τη σκοπιμότητα ή μάλλον την κατανοούμε, αλλά δεν την αποδεχόμαστε. Θα ψηφίσουμε «παρών».

Στο άρθρο 16 για το Ίδρυμα της Βουλής θα ψηφίσουμε «υπέρ». Νομίζω ότι έχετε μία εικόνα της δικής μας πολιτικής τοποθέτησης.

Επί της αρχής του νομοσχεδίου ακριβώς εξαιτίας, κύριε Πρόεδρε, της αναφοράς στο π.δ.85/2022 εμείς θα τοποθετηθούμε με «κατά».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Τζανακόπουλε.

Τον λόγο τώρα έχει ο ειδικός αγορητής του κόμματος Σπαρτιάτες, ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι Βουλευτές, κύριε Πρόεδρε της Βουλής, θα ξεκινήσω κάνοντας μία θλιβερή επισήμανση. Βρισκόμαστε σήμερα εδώ για να συζητήσουμε για την τροποποίηση διατάξεων του Κανονισμού της Βουλής και η Βουλή είναι άδεια, δεν υπάρχουν Βουλευτές. Αυτό θα πρέπει να μας προβληματίσει. Είναι μία γενική παρατήρηση. Θεωρώ ότι όταν συζητείται ένα θέμα που αφορά τον Κανονισμό της Βουλής, μας αφορά όλους και πρέπει να είμαστε παρόντες. Μπορεί να είμαι υπερβολικός, μπορεί να είμαι κακός αλλά αυτή η άποψή μου. Αυτή η εικόνα που δείχνει σήμερα η Βουλή δεν αρμόζει στο Σώμα του Κοινοβουλίου. Για εμάς θα έπρεπε να υπάρχει μία γενική συμμετοχή.

Και εμείς με τη σειρά μας θα εκφράσουμε σοβαρότατες ενστάσεις και επιφυλάξεις για το άρθρο 1, όπου ουσιαστικά αυξάνεται κατά ένα μέλος ο αριθμός της Διάσκεψης των Προέδρων και ειδικότερα προστίθεται ο Πρόεδρος της Ειδικής Μόνιμης Επιτροπής Περιφερειών, ώστε να διασφαλίζεται η απόλυτη πλειοψηφία της Κοινοβουλευτικής Ομάδας που διαθέτει την απόλυτη πλειοψηφία των εδρών στη Βουλή. Να πω ότι επειδή έχουμε το θλιβερό προηγούμενο της ΑΔΑΕ, όσα συνέβησαν με την ΑΔΑΕ, εμείς είμαστε έντονα σκεπτικιστές και δεν θεωρούμε ότι πρέπει η πλειοψηφία να λειτουργήσει ως ένα εφαλτήριο ουσιαστικά, ώστε η Κυβέρνηση να αντικαθιστά τις ανεξάρτητες αρχές κατά το δοκούν όπως αυτή επιθυμεί.

Έχουμε, λοιπόν, το θλιβερό προηγούμενο και ακόμα και σήμερα έχουμε πρόβλημα για το κατά πόσον υπήρξαν τα 4/5 ή δεν υπήρξαν, αν το δεκαέξι ήταν δεκαέξι ή δεκαεφτά. Γενικώς όλοι αυτοί οι προβληματισμοί μάς οδηγούν στο να καταψηφίσουμε το άρθρο 1. Θα προτιμούσαμε να μη χρησιμοποιείται η πλειοψηφία, γιατί ναι μεν κέρδισε η Νέα Δημοκρατία τις εκλογές με 41%, αλλά να θυμίσω ότι υπάρχει και το μπόνους των πενήντα εδρών. Οπότε ουσιαστικά δεν είναι απόλυτη πλειοψηφία αυτή που υπάρχει στο Κοινοβούλιο. Ναι μεν υπάρχει ένα ποσοστό, αλλά υπάρχει η προσθήκη κάποιου μπόνους εδρών. Άρα να μην επικαλούμαστε συνεχώς την απόλυτη πλειοψηφία γιατί εξασφαλίζεται από την ενισχυμένη αναλογική, από τον εκλογικό νόμο. Εμείς με αυτό το σκεπτικό θα καταψηφίσουμε το άρθρο 1.

Όσον αφορά το άρθρο 2, δεν κατανοούμε τη σκοπιμότητά του πώς εξυπηρετεί.

Είμαστε θετικοί στο άρθρο 3 για τη δημιουργία δύο υποεπιτροπών, αλλά θέλουμε να δούμε με τι θέματα θα οριστούν αυτές οι δύο υποεπιτροπές ορεινών και νησιωτικών περιοχών και εάν χρησιμοποιηθούν κατάλληλα ή όχι. Με την ευκαιρία να πω ότι θα πρέπει η Κυβέρνηση να εγκύψει σοβαρά στα προβλήματα τόσο των ορεινών όσο και των νησιωτικών περιοχών και όχι μόνο να δημιουργεί υποεπιτροπές. Να δούμε πώς ακριβώς θα αξιοποιηθούν.

Στο άρθρο 4 είμαστε θετικοί.

Στο άρθρο 5 είμαστε θετικοί.

Στο άρθρο 6 έχουμε μια επιφύλαξη, θα ψηφίσουμε «παρών», διότι ακριβώς λέει για τον υπεύθυνο προστασίας δεδομένων ο οποίος μπορεί να είναι εξωτερικός συνεργάτης. Για ποιον λόγο γίνεται αυτό; Δεν το θεωρούμε απαραίτητο να υπάρχει εξωτερικός συνεργάτης. Να μας διευκρινίσετε τι εξωτερικό συνεργάτη εννοείτε.

Είμαστε θετικοί σε κάποια άρθρα που αφορούν τους εργαζομένους της Βουλής, στα άρθρα 12, 13, 14 και 16. Εμείς στηρίζουμε τους εργαζομένους της Βουλής, θεωρούμε δίκαια τα αιτήματά τους, τους ευχαριστούμε πάρα πολύ για τη βοήθεια που μας δίνουν και γι’ αυτόν τον λόγο στηρίζουμε ό,τι στηρίζει τους εργαζομένους. Γι’ αυτόν τον λόγο θα υπερψηφίσουμε τα άρθρα αυτά.

Στα υπόλοιπα άρθρα θα ψηφίσουμε «παρών».

Επί της αρχής θα ψηφίσουμε «παρών», διότι ναι μεν υπάρχουν κάποιες θετικές διατάξεις όσον αφορά τους εργαζόμενους της Βουλής, αλλά ειδικά το άρθρο 1 μας κάνει σκεπτικιστές. Δεν μπορούμε να επικαλούμαστε την πλειοψηφία για να μπορούμε κατά το δοκούν να αλλάζουμε τις συνθέσεις των ανεξάρτητων αρχών όπως έγινε με την ΑΔΑΕ.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Δημητριάδη.

Τον λόγο τώρα έχει ο ειδικός αγορητής του κόμματος Νίκη, ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως και στην επιτροπή ψηφίζουμε «ναι» επί της αρχής. Διαφοροποιούμεθα και εμείς όπως και όλες οι πτέρυγες στο άρθρο 1. Στα άλλα άρθρα θα ψηφίσουμε «ναι». Θα μου επιτρέψετε να κάνω κάποιες παρατηρήσεις για να βοηθήσω, θέλω να πιστεύω, στην καλύτερη νομοθέτηση.

Σχετικά με το άρθρο 1, όπως επισημάναμε και στην αρμόδια επιτροπή κατά την επεξεργασία της τροποποίησης του Κανονισμού, θα πρέπει να ψάξουμε πολύ πίσω στα Πρακτικά όλων ανεξαιρέτως των επιτροπών, προκειμένου να εντοπίσουμε μία διάταξη να τροποποιείται διαδοχικά σε δύο συνεχόμενες συνεδριάσεις της ίδιας κοινοβουλευτικής περιόδου. Αυτό οφείλεται στο γεγονός ότι αυτή καθαυτή η αιτιολόγηση δεν ευσταθεί, δηλαδή ότι τάχα στη Διάσκεψη των Προέδρων, πρέπει να έχει πλειοψηφία η πολυπληθέστερη Κοινοβουλευτική Ομάδα, όπως στην Ολομέλεια, δεδομένου ότι ο προστιθέμενος Πρόεδρος δεν είναι αδιστάκτως, βέβαιο, ότι θα συμφωνεί πάντα και σε όλα με τους λοιπούς Προέδρους που προέρχονται από την πολυπληθέστερη Κοινοβουλευτική Ομάδα. Άλλωστε δεν προβλέπεται κάτι τέτοιο από καμμία αρχή δικαίου ή διάταξη νόμου, καθώς οι Βουλευτές ψηφίζουν κατά συνείδηση κατά το Σύνταγμα και κατά τον Κανονισμό της Βουλής. Η αιτιολόγηση είναι εντελώς άστοχη αλλά και αποκαλυπτική του τρόπου που σκέπτεται η Κυβέρνηση.

Σχετικά με το άρθρο 4, ο υπεύθυνος ασφαλείας συστημάτων πληροφορικής και επικοινωνιών είναι απαραίτητο να υπάρχει και έπρεπε να έχει θεσπιστεί νωρίτερα. Είναι όμως λανθασμένο το ότι ζητείται απλώς πτυχίο πληροφορικής και δεκαετής εμπειρία στο αντικείμενο αντί μεταπτυχιακών τίτλων και διδακτορικών τίτλων.

Γιατί η ασφάλεια των πληροφορικών συστημάτων της Βουλής διαφέρει από την πληροφορική όσο η ειδικότητα ενός γιατρού καρδιολόγου από τη γενική ιατρική και είναι γνωστό πως δεν τοποθετείται ένας γενικός γιατρός ως χειρουργός με απόφαση του προέδρου ενός νοσοκομείου. Θα έπρεπε να υπάρχει αξιολογική κλίμακα προσόντων, τα οποία θα περιλαμβάνουν συναφείς διδακτορικές και μεταπτυχιακές σπουδές και σε περίπτωση που δεν υπάρχουν αυτές, να προχωρά στο συναφές πτυχίο και την εμπειρία.

Λανθασμένη θεωρούμε επίσης και τη δυνατότητα να εκτελεί παράλληλα καθήκοντα, επειδή η θέση αυτή θα είναι ήδη επιβαρυμένη λόγω του φόρτου που θα έχει να διεκπεραιώσει. Εκτός αυτού θα έχει και ελεγκτικό ρόλο, πράγμα που θα έρχεται σε σύγκρουση με πολλά από τα πιθανά παράλληλα καθήκοντα.

Σε ό,τι αφορά στο άρθρο 5, το άρθρο 30γ΄ του ισχύοντος Κανονισμού του Β΄ Μέρους, αφορά την Ειδική Υπηρεσία Επιτροπής Ελέγχου Δηλώσεων Περιουσιακής Κατάστασης. Οι προστιθέμενες φράσεις της περίπτωσης α΄ του άρθρου 5 της πρότασης εξουσιοδοτούν την υπηρεσία αυτή στο να επικουρεί σχετικά με τον συντονισμό των ελέγχων αλλά και την προστασία των δεδομένων προσωπικού χαρακτήρα. Δεν προβλέπεται εδώ κάποια εκπαίδευση ειδική στο θέμα των προσωπικών δεδομένων με επίσημη πιστοποίηση ούτε συμμετοχή θεσμικών παραγόντων, παραδείγματος χάριν της Αρχής Προστασίας Προσωπικών Δεδομένων ή έστω του Υπευθύνου Προστασίας Δεδομένων της Βουλής. Αυτή είναι μια σημαντική παράλειψη που θα δυσχεράνει το έργο αυτής της υπηρεσίας και ενδεχομένως να χρειαστεί και νέα τροποποίηση για να διορθωθεί.

Στο ίδιο άρθρο της πρότασης με την περίπτωση β΄ προστίθεται η φράση «,μετά από πρόταση του προϊσταμένου της», που αφορά τον διορισμό γραμματέα της επιτροπής, που θα λαμβάνεται μετά από πρόταση του προϊσταμένου της υπηρεσίας. Αυτό δεν διορθώνει την έλλειψη περιγραφής προσόντων που ήδη υπάρχει στο κείμενο. Ο προϊστάμενος μπορεί να προτείνει οποιονδήποτε θεωρεί κατάλληλο.

Στην περίπτωση γ΄ του ιδίου άρθρου 5 της πρότασης παρατηρούμε ότι προστίθενται δύο περιπτώσεις στην παράγραφο 2 του άρθρου 30γ΄ του Κανονισμού. Η μεν δ΄ περίπτωση αφορά την τήρηση βάσης δεδομένων με τους υποχρέους και τα σχετιζόμενα με αυτούς πρόσωπα, καθώς και τη συσχέτισή τους με ελέγχους και τις αποφάσεις της επιτροπής ελέγχου. Η αναγκαία αυτή τήρηση της βάσης δεδομένων πρέπει να συνδυάζεται με εκπαίδευση των ατόμων που θα τη χειρίζονται από τη μια πλευρά και από την άλλη πρέπει να τηρείται βάσει κάποιων κανόνων, όπως προβλέπεται από τον Γενικό Κανονισμό Προστασίας Δεδομένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε αυτό το σημείο λείπει η εξειδικευμένη αντιμετώπιση του ζητήματος και ενδεχομένως να γίνουν λάθη και προς τις δύο κατευθύνσεις, είτε να μην εντοπιστούν σχετιζόμενοι με υποχρέους άρα και να μην είναι πλήρεις οι έλεγχοι είτε να παραμένουν για πολύ καιρό σε μια βάση δεδομένων ενώ δεν θα έπρεπε. Τέτοια φαινόμενα δεν είναι σπάνια στη δημόσια διοίκηση –τελειώνω, κύριε Πρόεδρε- αλλά και στους ελεγκτικούς μηχανισμούς.

Στο ίδιο άρθρο 30γ΄ του Κανονισμού και στην ίδια παράγραφο 2β΄ προβλέπεται και προφορική ανάθεση εργασιών, αλλά η πρακτική αυτή αν και μπορεί να δικαιολογηθεί σε επείγουσες περιπτώσεις μόνο, δεν συνιστά χρηστή διοίκηση και πρέπει ακόμη κι η προφορική εντολή να καταγράφεται όπως και το αποτέλεσμα του ελέγχου.

Η επόμενη περίπτωση ε΄ που προστίθεται στην παράγραφο 2 του άρθρου 30γ΄ αφορά την ανάρτηση στην επίσημη ιστοσελίδα της Βουλής της ετήσιας έκθεσης της επιτροπής ελέγχου που θα γίνεται από το τέλος Απριλίου για τρία χρόνια μόνο. Θα έπρεπε να μένει διαρκώς στη δημοσιότητα, γιατί η τριετία παραμονής στη δημοσιότητα προκαλεί τη σκέψη ότι εν όψει των εκλογών στο τέλος της τετραετίας αποκρύπτονται στοιχεία από τον λαό για το πρώτο έτος διακυβέρνησης ή αν έρθει ξανά το ίδιο κόμμα μετά από τετραετία άλλου κόμματος, δεν θα υπάρχει κανένα δημόσιο στοιχείο από τους ελέγχους των υποχρέων κατά την προηγούμενη διακυβέρνησή του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Οικονομόπουλο.

Τον λόγο τώρα έχει ο ειδικός αγορητής της Πλεύρης Ελευθερίας κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η πρόταση του Προέδρου της Βουλής για την τροποποίηση του Κανονισμού της Βουλής περιέχει τρία άρθρα για το Μέρος Α,΄ που είναι το Κοινοβουλευτικό, και δεκατρία άρθρα για το Μέρος Β΄, που αφορά τις διοικητικές παρεμβάσεις που προτείνει για τις υπηρεσίες και τους εργαζομένους στη Βουλή.

Τα τρία πρώτα άρθρα που αφορούν το Κοινοβουλευτικό Μέρος μάς βρίσκουν να ερχόμαστε σε σοβαρή αντίθεση με το πρώτο άρθρο το οποίο αυξάνει τα μέλη της Διάσκεψης των Προέδρων της Βουλής από είκοσι επτά, που είναι σήμερα, σε είκοσι οκτώ συνολικά, με την προσθήκη του Προέδρου της Επιτροπής Περιφερειών που ανήκει στην Πλειοψηφία. Η αλλαγή αυτή αιτιολογείται, σύμφωνα με το σκεπτικό της πρότασης του Προέδρου της Βουλής, ως εξής: για να διασφαλίζεται -λέει- η απόλυτη πλειοψηφία στη Διάσκεψη των Προέδρων της Κοινοβουλευτικής Ομάδας που έχει την πλειοψηφία στη Βουλή.

Η Πλεύση Ελευθερίας θεωρεί ότι τέτοια ανάγκη δεν υφίσταται, διότι η απόλυτη πλειοψηφία στη Διάσκεψη των Προέδρων είναι ήδη εξασφαλισμένη με την παρούσα σύνθεσή της, που δίνει στην Πλειοψηφία, δηλαδή στη Νέα Δημοκρατία, δεκατέσσερα από τα είκοσι επτά μέλη της Διάσκεψης των Προέδρων. Επομένως, η λογική της αιτιολόγησης, κατά τη γνώμη μας, είναι αβάσιμη.

Ο λόγος για τον οποίο επιχειρείται ωστόσο αυτή η αλλαγή είναι άλλος και, δυστυχώς, τον γνωρίσαμε στη διάρκεια των απαράδεκτων χειρισμών που έγιναν στη Διάσκεψη των Προέδρων της 28ης Σεπτεμβρίου 2023 για την αλλαγή της σύνθεσης της Ανεξάρτητης Επιτροπής Διαφάνειας, της ΑΔΑΕ, λίγο πριν πραγματοποιηθεί η φερόμενη σύμφωνα με δημοσιεύματα του Τύπου κρίσιμη συνεδρίασή της για τον ρόλο της ΕΥΠ στο σκάνδαλο των παρακολουθήσεων. Τότε, αν θυμάστε, η νέα σύνθεση της ΑΔΑΕ και του ΕΣΡ εγκρίθηκε χωρίς να εξασφαλιστούν τα απαιτούμενα 3/5 των ψήφων, που ορίζει το άρθρο 101 του Συντάγματος, δηλαδή με δεκαέξι εκ των είκοσι επτά μελών της Διάσκεψης των Προέδρων, που ισοδυναμεί με 2,9 και κάτι πέμπτα και όχι με 3/5.

Αυτό που επιχειρείται τώρα με την προτεινόμενη αλλαγή είναι να αυξηθεί η ήδη εξασφαλισμένη πλειοψηφία της Νέας Δημοκρατίας στη Διάσκεψη των Προέδρων, ούτως ώστε να επιτυγχάνεται πιο εύκολα η πλειοψηφία των 3/5, δηλαδή με την προσθήκη δύο μόνο ακόμη ψήφων και όχι τριών και να ελέγχει έτσι τη σύνθεση των ανεξάρτητων αρχών αν εξασφαλίσει τη συναίνεση οποιουδήποτε μικρού κόμματος που εκπροσωπείται με δύο ψήφους στη Διάσκεψη των Προέδρων της Βουλής, όπως συνέβη τον περασμένο Σεπτέμβριο. Ενώ τότε δεν είχαν επιτευχθεί τα 3/5, ενθαρρύνοντας έτσι και το Ευρωπαϊκό Κοινοβούλιο να καταδικάσει την απόφαση χειραγώγησης των ανεξαρτήτων αρχών από την ελληνική Κυβέρνηση στο καταδικαστικό ψήφισμά του για την Ελλάδα την περασμένη Τετάρτη, τώρα επιδιώκεται η αλλαγή του Κανονισμού της Βουλής για να μπορεί η Νέα Δημοκρατία με τη συναίνεση ενός μόνο μικρού κόμματος να σχηματίσει πλειοψηφία 3/5.

Η Πλεύση Ελευθερίας, θεωρεί τη ρύθμιση αυτή απαράδεκτη διότι θα καταστήσει ακόμη πιο εύκολη τη χειραγώγηση των ανεξάρτητων αρχών από την εκάστοτε πλειοψηφία, κάτι το οποίο, βεβαίως, τις καθιστά ακόμη λιγότερο «ανεξάρτητες» απ’ ό,τι ήδη είναι.

Αναφορικά με το άρθρο 2 της Πρότασης του Προέδρου δεν βλέπουμε γιατί θα πρέπει να υπάρχει περιορισμός στον χρόνο ομιλίας των φορέων στις επιτροπές. Η ακρόαση φορέων είναι μια συμμετοχική διαδικασία της κοινωνίας κατά την οποία οι ενδιαφερόμενοι φορείς καλούνται στην Βουλή να διατυπώσουν τις απόψεις τους επί των συζητούμενων νομοσχεδίων.

Η Πλεύση Ελευθερίας, ως κόμμα που προάγει τις αμεσοδημοκρατικές διαδικασίες, θεωρεί ότι όσο μεγαλύτερη είναι η άμεση συμμετοχή της κοινωνίας και των πολιτών στη νομοθετική διαδικασία τόσο πιο καλή νομοθέτηση μπορούμε να έχουμε. Θα προτιμούσαμε συνεπώς οι φορείς να έχουν απεριόριστο χρόνο στις συζητήσεις των επιτροπών και γι’ αυτόν τον λόγο θα ψηφίσουμε στο συγκεκριμένο άρθρο της πρότασης «παρών».

Έρχομαι τώρα στα άρθρα 4 έως 16 που αφορούν κάποιους διορισμούς, τροποποιήσεις στα απαιτούμενα προσόντα υπαλλήλων, προσαρμογές στο μισθολόγιο και στα επιδόματα των υπαλλήλων της Βουλής, που αφορούν το Β΄ Μέρος του Κανονισμού. Εκεί θα θέλαμε να κάνουμε τέσσερις βασικές παρατηρήσεις.

Πρώτον, θα θέλαμε να παρατηρήσουμε ότι πρέπει να αποφεύγονται οι «φωτογραφικές» προκηρύξεις θέσεων.

Δεύτερον, η δημιουργία νέας θέσης -όπως εκείνη του άρθρου 4 της πρότασης του Προέδρου- για υπάλληλο με ειδίκευση στην ασφάλεια της πληροφορικής θα θέλαμε να καταλήξει σε διορισμό ατόμου με ειδίκευση στην κυβερνοασφάλεια και όχι με γενικά προσόντα στην πληροφορική.

Τρίτον, θα θέλαμε να μην απαλλάσσεται ο υπεύθυνος της προστασίας δεδομένων, όπως λέει το άρθρο 6 της πρότασης, από την ευθύνη συμμόρφωσης της επιτροπής ελέγχου για τον γενικό κανονισμό και για την προστασία δεδομένων, αλλά να έχει και αυτός ή αυτή ένα μερίδιο ευθύνης.

Και τέταρτον, για το επίδομα μεταπτυχιακών σπουδών θα θέλαμε να μην καταργείται αυτό όπως συμβαίνει με την πρόταση του Προέδρου στο άρθρο 12 όσον αφορά τις αμοιβές και τα επιδόματα των γιατρών και οδοντιάτρων της Βουλής.

Κλείνοντας, θα ήθελα να παρατηρήσω ότι το κείμενο της πρότασης υπήρξε ιδιαίτερα κουραστικό ως προς τον εντοπισμό των σχετικών εδαφίων στα οποία προτείνονται οι αλλαγές. Αυτό οφείλεται και στον διάσπαρτο χαρακτήρα κάποιων διατάξεων που βρίσκονται σε νόμους οι οποίοι θα μπορούσαν να είχαν ενσωματωθεί στο Β΄ Μέρος του Κανονισμού της Βουλής, αλλά και στον τρόπο με τον οποίο παρουσιάστηκε η πρόταση και η σύντομη αιτιολογική της έκθεση.

Για παράδειγμα, διαβάζω το άρθρο 14 της πρότασης τι λέει: «Η ανωτέρω ρύθμιση δεν καταλαμβάνει όσους έχουν υπαχθεί στην παράγραφο 5, στην παράγραφο 6 και στην παράγραφο 7 του άρθρου 164δ΄ του Κανονισμού της Βουλής (Μέρος Β΄), όπως ισχύει (άρθρο 3 παράγραφος 4 περίπτωση α΄ της 25-2-2019 απόφασης της Ολομέλειας της Βουλής, ΦΕΚ 37/Α/2019), καθώς και το προσωπικό που υπηρετεί σε θέσεις των άρθρων 27 παράγραφοι 1 και 4, 35 παράγραφος 2 εδάφια δ΄ και ε΄ και 85 παράγραφος 1 και 3 του παρόντος». Έλεος δηλαδή!

Δυστυχώς, το κείμενο είναι γεμάτο κωδικούς επί κωδικών, αποκρυσταλλώνοντας σε όλο το μεγαλείο της τη γραφειοκρατική νοοτροπία του ελληνικού δημοσίου, αλλά δείχνει και μια τάση απόκρυψης και δημιουργίας ασάφειας όχι πάντα δημιουργικής πρέπει να πω.

Η Πλεύση Ελευθερίας θα ψηφίσει «κατά» επί της αρχής. Είμαστε, βεβαίως, υπέρ των αιτημάτων των υπαλλήλων της Βουλής και θα στηρίξουμε τα άρθρα που βελτιώνουν τις συνθήκες των εργαζομένων στη Βουλή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καζαμία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το 4ο Γενικό Λύκειο Τρίπολης.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Δεν υπάρχει άλλος ομιλητής. Δεν έχει ζητηθεί ο λόγος από άλλον συνάδελφο.

Άρα, θα κλείσουμε τη σημερινή συζήτηση με την τοποθέτηση του Προέδρου της Βουλής κ. Κωνσταντίνου Τασούλα, τον οποίο και καλώ στο Βήμα.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, σήμερα προχωρούμε στη συζήτηση και ψήφιση διατάξεων που αφορούν στο Α΄ και στο Β΄ μέρος του Κανονισμού της Βουλής. Το πρώτο μέρος αφορά στη λειτουργία του κοινοβουλευτισμού, το δεύτερο μέρος αφορά στη διοικητική οργάνωση της Βουλής ως διοικητικής μονάδας η οποία έχει πάρα πολλές ευθύνες και πάρα πολλή δουλειά να επιτελέσει.

Αντιλαμβάνομαι αυτό που είπε ο κ. Καζαμίας ότι ενίοτε πράγματι, υπάρχει μια διατύπωση η οποία για έναν εξωτικό, για έναν ο οποίος δεν είναι εξοικειωμένος με τις γραφειοκρατικές ή νομοτεχνικές διατυπώσεις, φαίνεται σαν ένα ατέλειωτο κατεβατό μερικές φορές. Ωστόσο, επειδή κάναμε μια προσπάθεια να κωδικοποιήσουμε αυτές τις διατάξεις, υπάρχει μια δυσκολία να σταθεροποιηθεί ο Κανονισμός σε κείμενο, διότι κατά καιρούς και η κυβέρνηση, αλλά και η Βουλή προβαίνουν σε αλλαγές που σχετίζονται με αυτό το κείμενο, το οποίο έχει μια διαρκή εξέλιξη.

Αίφνης παρατηρήσατε ότι πρόσφατα σε νομοσχέδιο της Κυβέρνησης και όχι σε θέμα Κανονισμού της Βουλής θεσπίστηκε μια νέα ανεξάρτητη αρχή, όχι από αυτές που προβλέπει το Σύνταγμα αλλά μια άλλη αρχή και όταν σε αυτές τις αρχές γίνεται συνήθ πρόβλεψη ως προς τη διοίκησή τους ή ως προς τα όργανα διοίκησής τους να εμπλέκεται η Βουλή, είτε με τη Διάσκεψη των Προέδρων είτε με την Επιτροπή Θεσμών και Διαφάνειας, πάλι εμείς για να το εφαρμόσουμε αυτό δεν αρκεί η νομοθέτηση εδώ κατά τη συνήθη διαδικασία αλλά λόγω ακριβώς της αυτονομίας του Σώματος της Βουλής πρέπει να το βάλουμε στον Κανονισμό.

Όταν γίνεται μια ρύθμιση που αφορά στους δημοσίους υπαλλήλους και η οποία δεν μπορεί φυσικά να εξαιρέσει τους υπαλλήλους της Βουλής, δεν εφαρμόζεται αυτομάτως εν ονόματι της αυτονομίας της Βουλής. Πρέπει να το περάσουμε κι εμείς στον Κανονισμό.

Οπότε, αντιλαμβάνεται κανείς ότι αυτή η ανάγκη μιας διαρκούς ροής δυσκολεύει και την κωδικοποίηση αλλά και τη σταθεροποίηση του κειμένου σε ένα εύληπτο βιβλίο το οποίο θα το έχετε όλοι στα χέρια σας, όπως είναι ας πούμε το Σύνταγμα και το οποίο αλλάζει κάθε έξι, επτά, δέκα χρόνια. Εδώ έχουμε μια άλλη ροή.

Ήθελα πριν συμπεράνω και καταλήξω στην πρόταση, έχοντας ακούσει τις κυρίες και τους κυρίους εισηγητές, να πω κάτι που αφορά στη Βουλή όχι στενά τη σημερινή μας συνεδρίαση, αλλά έχει να κάνει με τη Βουλή, έχει να κάνει με το προσωπικό της Βουλής, έχει να κάνει με τους υπαλλήλους μας, με τη Γενική Διεύθυνση Οικονομικών και Διοικητικής Υποστήριξης.

Στις 12 Δεκεμβρίου 2023 το Ελεγκτικό Συνέδριο και συγκεκριμένα η Υπηρεσία Επιτρόπου στον τομέα Βουλής και Ψηφιακής Διακυβέρνησης, υπέβαλε την έκθεση κατασταλτικού ελέγχου δαπανών της Βουλής οικονομικού έτους 2022. Είναι μια έκθεση η οποία γίνεται κάθε χρόνο, ελέγχεται ένα μεγάλο δείγμα των συνολικών δαπανών της Βουλής και βγαίνουν κάποια συμπεράσματα, τα οποία λένε ότι έγιναν κανονικώς οι δαπάνες ή ότι είχαμε κάποιες προβληματικές δαπάνες, οι οποίες είναι καλό να μην επαναληφθούν ή να διορθωθούν.

Εν προκειμένω, για το 2022 διαβάζω τα συμπεράσματα του Ελεγκτικού Συνεδρίου: «Σε συνέχεια των ανωτέρω και αφού ολοκληρώθηκε ο δειγματοληπτικός της εξόφλησης δαπανών έλεγχος», εννοεί τα απολογιστικά στοιχεία, όχι προληπτικά, «διαπιστώθηκε ότι η διαδικασία κατάρτισης και υλοποίησης του προϋπολογισμού είναι σύμφωνη με το υφιστάμενο νομοθετικό πλαίσιο. Εχώρησαν νομίμως και κανονικώς οι πληρωμές των εντελλομένων δαπανών».

Είναι μια έκθεση η οποία προφανώς δείχνει ότι και η δική μου εμπιστοσύνη προς τα στελέχη της Βουλής, αλλά και η δική σας προς τους ανθρώπους που διαχειρίζονται τα οικονομικά της Βουλής είναι δικαιολογημένη και νομίζω πως αξίζει να αναφερθεί σε μια δημόσια συνεδρίαση –το είπα και στη Διάσκεψη των Προέδρων- ότι το Ελεγκτικό Συνέδριο το οποίο ελέγχει εξονυχιστικά και απολογιστικά τις δαπάνες μας προέβη σε αυτή τη διαπίστωση, ότι δηλαδή το 2022, που είναι το τελευταίο έτος που ελέγχθηκε, οι δαπάνες μας έγιναν κανονικώς και νομίμως.

Πάμε τώρα στο θέμα της ημερησίας διατάξεως.

Ήθελα να σας πω ότι αυτά τα άρθρα τα οποία αλλάζουμε, 3 και 13 –το 17ο αφορά την έναρξη ισχύος του Κανονισμού, αφού δημοσιευτεί στην Εφημερίδα της Κυβερνήσεως-, δεν είναι κάτι το συναρπαστικό ούτε χρειάζεται να κάνουμε κάτι το εντελώς ανατρεπτικό των όσων ισχύουν, στην πραγματικότητα εφαρμόζουμε απαιτήσεις της κοινής λογικής, της κοινής πείρας, αλλά και νομοθετικές πρωτοβουλίες, οι οποίες πάρθηκαν για άλλους υπαλλήλους στον υπόλοιπο δημόσιο τομέα και για λόγους ισότιμης μεταχείρισης, πρέπει να εφαρμοστούν και για τους υπαλλήλους της Βουλής.

Δεν κάνουμε κάποια εξαιρετική μεταχείριση των υπαλλήλων της Βουλής οι οποίοι, οφείλω να πω, έχουν δεχθεί στο παρελθόν άδικα πυρά και άδικη κριτική περί δήθεν μιας κλειστής κάστας η οποία απολαύει συγκλονιστικών προνομίων. Δεν πρόκειται περί αυτού. Οι υπάλληλοι της Βουλής βρίσκονται εδώ για να μας υπηρετούν, υπηρετούν τον κοινοβουλευτισμό, με ωράρια τα οποία δεν σχετίζονται με το υπόλοιπο δημόσιο. Η Βουλή λειτουργεί μέχρι πέρατος των συνεδριάσεων.

Αυτό που σας είπα πρωτύτερα για το Ελεγκτικό Συνέδριο αποδεικνύει με τον πιο αυστηρό και πιο αντικειμενικό τρόπο πώς διαχειριζόμαστε με τη δική τους βοήθεια και με τις δικές τους υποδείξεις τον προϋπολογισμό των 143 - 145 εκατομμυρίων ευρώ ετησίως.

Πάμε τώρα στο κοινοβουλευτικό μέρος.

Υπάρχει διάταξη στον Κανονισμό της Βουλής η 31 παρ.5 που μιλά για τις επιτροπές, ειδικότερα για τις διαρκείς επιτροπές, και λέει ότι η σύνθεσή τους δεν πρέπει και δεν μπορεί να θίγει την απόλυτη πλειοψηφία του κόμματος που έχει την πλειοψηφία. (CB)

Επίσης και η κοινοβουλευτική πρακτική λέει ότι στη Διάσκεψη των Προέδρων, η οποία αποφασίζει τη ροή των κοινοβουλευτικών και νομοθετικών εργασιών της Βουλής, και εκεί πρέπει να έχει τουλάχιστον την απόλυτη πλειοψηφία των 50%+1 το κόμμα που έχει την πλειοψηφία στην Ολομέλεια.

Υπήρξαν περιπτώσεις, αγαπητές και αγαπητοί συνάδελφοι, που στο παρελθόν –και όχι στο παρελθόν προπολεμικώς ή προδικτατορικώς, αλλά στο παρελθόν πριν έξι - επτά χρόνια- η Διάσκεψη των Προέδρων είχε είκοσι ένα μέλη, δώδεκα της πλειοψηφίας, εννιά της μειοψηφίας. Μετά είχε δώδεκα - δέκα. Δεν ήταν δηλαδή ακριβώς 50%+1, ήταν παραπάνω, διότι έτσι είχε αποφασίσει η τροποποίηση του Κανονισμού της Βουλής. Κι αυτό γινόταν γιατί η αρχική διάταξη που προβλέπει τη σύνθεση της Διασκέψεως των Προέδρων δηλαδή η 13 παρ.1 η αρχική διάταξη που προβλέπει αξιώματα που προσωποποιούνται εν συνεχεία, δεν μπορεί να προσαρμοστεί προκαταβολικά με το αποτέλεσμα των εκλογών.

Δεν μπορεί μια διάταξη, η οποία εγράφη πριν από τριανταπέντε χρόνια να προβλέπει ότι έχουμε τώρα εννιά κόμματα και ενδεχομένως και αριθμό ανεξαρτήτων, οι οποίοι ενδέχεται σύντομα να λάβουν και αυτοί μέρος με εκπρόσωπό τους στη Διάσκεψη των Προέδρων. Εάν είχαμε αφήσει την αρχική διάταξη και είχαν γίνει και εξελίξεις που έχουν να κάνουν με τη δυνατότητα να έχουν όλα τα κόμματα Αντιπρόεδρο της Βουλής και να έχουμε αύριο και πέντε ανεξάρτητους, τότε η πλειοψηφία στη Βουλή θα ήταν θλιβερή -μαθηματικά, όχι ψυχολογικά- μειοψηφία στη Διάσκεψη των Προέδρων. Θα ήταν δηλαδή περίπου η αντιπολίτευση δεκαεπτά και η συμπολίτευση δώδεκα.

Θέλω να πω δηλαδή ότι εδώ επιστρατεύει κανείς και τις διατάξεις του Κανονισμού και την κοινοβουλευτική πρακτική και αυτοδεσμεύεται το Σώμα με αυτές τις αποφάσεις να είναι μόνο 50%+1 και όχι όπως στο παρελθόν ήταν συν τρία ή συν δύο, χωρίς τότε να λέμε διάφορες κριτικές.

Το θέμα του πώς κρίνει κάποιος την επιλογή του ΕΣΡ και της ΑΔΑΕ δεν έχει σχέση με το αν θα ψηφίσει ή όχι το άρθρο 1. Όπως και ο επικεφαλής της Επιστημονικής Υπηρεσίας της Βουλής εξήγησε στην Επιτροπή Κανονισμού και όπως κι εγώ κατ’ επανάληψη έχω πει, ο Κανονισμός μας προβλέπει τι γίνεται όταν υπάρχει κλάσμα. Διότι και πάλι, όταν λέμε 3/5 σε μια πρόβλεψη ή 4/5 πριν λίγα χρόνια, πάλι δεν μπορούμε να προβλέψουμε τη σύνθεση της Διάσκεψης και να πέφτουν τα 3/5 σε ακέραιο αριθμό χωρίς κλάσμα.

Γι’ αυτό υπάρχουν και οι διατάξεις που λένε, όπως το άρθρο 74 του Κανονισμού, «όπου το Σύνταγμα ή ο Κανονισμός ορίζουν ποσοστό Βουλευτών, είτε για την υποβολή αίτησης ή πρότασης, είτε για τη λήψη απόφασης, είτε για οποιονδήποτε άλλο σκοπό, το ποσοστό αυτό υπολογίζεται με βάση τον συνολικό αριθμό των Βουλευτών της Ολομέλειας ή του τμήματος και παραλείπεται το κλάσμα». Παραλείπεται το κλάσμα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** «Παραλείπεται» τι σημαίνει;

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** «Παραλείπεται» σημαίνει αγνοείται.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα το 16,2 γίνεται 16.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Τζανακόπουλε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Όταν παραλείπεται, σημαίνει ότι φεύγει από την εικόνα. Άρα όταν είναι 16,2 και παραλείπεται το 0,2, δεν γίνεται 17, γίνεται 16.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακριβώς αυτό λέω.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Γι’ αυτό και στην απόφαση εκείνη κρίναμε ότι το 16,2 στρογγυλοποιείται στο 16. Μάλιστα εμείς δεν εφαρμόζουμε απολύτως το «παραλείπεται το κλάσμα», γιατί αν ήταν 16,9 ή 16,8 –΄΄ανάθεμα΄΄ τώρα κι αν κάποιοι μας παρακολουθούν μπορούν απολύτως να το αντιληφθούν αν δεν είναι εξοικειωμένοι με τα της Βουλής, αλλά οφείλω να το εξηγήσω για όσους είναι σχολαστικοί και θέλουν απόλυτη ακεραιότητα στην εξήγηση- ή 16,7 ή 16,6 ή 16,5, τότε η πρακτική που ακολουθούμε πάει στο 17. Όταν είναι κάτω από το μισό, πάει στον μικρότερο αριθμό. Αυτή είναι η στρογγυλοποίηση, που την καταλαβαίνουν κι οι μαθητές του δημοτικού.

Δεν είναι επινόηση εκείνης της συνεδριάσεως η εφαρμογή αυτής της αρχής, είναι άρθρο 74 του Κανονισμού και έχει γίνει και στο παρελθόν τρεις τουλάχιστον φορές, όπου τα 4/5 τότε ήταν 18,4 και δεν είπε κανείς να πάει στο 19, πήγε στο 18. Κανείς δεν διαμαρτυρήθηκε, κανείς δεν είπε τίποτα. Αυτό ακολουθήσαμε και δεν θελήσαμε να κάνουμε κάτι διαφορετικό.

Οπότε, πρώτον, δεν έχει σχέση το ένα με το άλλο, δεν έχει σχέση δηλαδή το 50%+1 με το πώς κρίνει κανείς εκείνη την απόφαση και δεύτερον, κι εκείνη η απόφαση είναι σύμφωνη με το πώς η Βουλή παίρνει αυτές τις αποφάσεις, και με βάση τον Κανονισμό της και με βάση την πρακτική της. Αν δεν συμφωνούμε με αυτές τις αποφάσεις είναι εντελώς διαφορετικό, αλλά όχι ότι έπρεπε το 16,2 να λογαριαστεί ως 17.

Επίσης ήθελα να πω ότι δεν είμαστε τώρα με συν ένα της Νέας Δημοκρατίας και τώρα γίνεται συν δύο στη Διάσκεψη των Προέδρων. Τώρα είναι δεκατέσσερα - δεκατέσσερα, ισοπαλία, και παίρνουμε αποφάσεις κατά πλειοψηφία επειδή θεωρείται η ψήφος του Προέδρου ως κατατείνουσα στο να γέρνει η ζυγαριά υπέρ αυτού που ψηφίζει. Αλλά αυτό δεν συνιστά πραγματική πλειοψηφία και τώρα το δεκατέσσερα - δεκατέσσερα γίνεται δεκαπέντε - δεκατέσσερα. Δεν είναι δηλαδή δεκαπέντε - δεκατέσσερα και γίνεται δεκαέξι - δεκατέσσερα. Άρα με τον Πρόεδρο της Ειδικής Μόνιμης Επιτροπής Περιφερειών γίνεται δεκαπέντε - δεκατέσσερα. Τελειώνουμε και σε αυτό.

Στο άρθρο 2 ήθελα να πω ότι το τέσσερις ώρες το κάνουμε πέντε. Το λέω για τα Πρακτικά και το λέω και γι’ αυτό που θα στείλουμε στην Εφημερίδα της Κυβερνήσεως. Οι ακροάσεις φορέων δεν είναι μια δευτερεύουσα διαδικασία, ώστε να αντιμετωπίζεται από πλευράς μεταχείρισης και διαχείρισης ως μια δευτερεύουσα διαδικασία. Είναι μια σημαντική διαδικασία λειτουργίας των Διαρκών Επιτροπών και πρέπει στο σύνολό της η αντιμετώπιση της ακροάσεως των φορέων να έχει όλα τα δεδομένα που έχουν και οι υπόλοιπες συνεδριάσεις των Διαρκών Επιτροπών.

Φυσικά δεν μπορούμε να πούμε ότι απεριόριστα ακούγονται οι φορείς, γιατί το απεριόριστα σημαίνει χωρίς τελειωμό. Υπάρχει πάντα ένα όριο, το εναρμονίζουμε με το όριο που προβλέπει το άρθρο 90 παράγραφος 4 του Συντάγματος για όλες τις συνεδριάσεις των Διαρκών Επιτροπών και αυτό.

Η άλλη διάταξη έχει να κάνει με την Επιτροπή Περιφερειών, η οποία τώρα έχει μία υποεπιτροπή, η οποία έχει διπλό αντικείμενο, τις ορεινές και τις νησιωτικές. Ζητείται από την επιτροπή αυτή ομόφωνα να σπάσουν οι υποεπιτροπές λόγω ελλείψεως συνάφειας και να γίνουν δύο υποεπιτροπές, μία για τα ορεινά, μία για τα νησιωτικά μέρη της χώρας.

Πάμε τώρα στο Β΄ Μέρος, που έχει να κάνει κυρίως με την ευθυγράμμιση του Κανονισμού της Βουλής με προγενέστερες νομοθετικές πρωτοβουλίες, οι οποίες δεν μπορεί να αγνοηθούν από τη Βουλή, είτε γιατί θεσπίζουν κανόνες οι οποίοι πρέπει να υιοθετηθούν είτε γιατί λαμβάνουν μέριμνα για τους δημοσίους υπαλλήλους, που δεν μπορεί να μην εφαρμοστεί και για τους δικούς μας υπαλλήλους.

Το άρθρο 4 των προτεινομένων αλλαγών μιλάει για τη δυνατότητα να έχουμε και εμείς έναν υπεύθυνο ασφαλείας συστημάτων και κυβερνοασφάλειας. Αυτός δεν είναι ένας εξωτερικός συνεργάτης. Είναι υπάλληλος της Βουλής. Γιατί άκουσα να λένε κάποιο συνάδελφοι ότι δεν το ψηφίζουμε γιατί θα είναι εξωτερικός συνεργάτης. Υπάρχει ρητή πρόβλεψη ότι αυτός θα είναι υπάλληλος της Βουλής. Η δε παράλληλη άσκηση υπαλληλικών καθηκόντων δεν είναι υποχρεωτική. Είναι μία δυνατότητα, η οποία παρέχεται ανάλογα με το φορτίο που τελικά θα επωμιστεί αυτή η νέα αρμοδιότητα.

Το άρθρο 5 έχει να κάνει με τα προσωπικά δεδομένα και με το πόθεν έσχες. Το άρθρο 5, λοιπόν, έχει να κάνει με μία άλλη ευθυγράμμιση, με μία άλλη εναρμόνιση του Κανονισμού μας με τον ν.5026/2023 και με αυτή τη διάταξη επικαιροποιείται η πρόβλεψη του Κανονισμού για θέματα που έχουν σχέση με τις δηλώσεις περιουσιακής κατάστασης σύμφωνα με τον νόμο, όπως και με το άρθρο 6 εναρμονίζεται ο Ειδικός Κανονισμός της Ειδικής Υπηρεσίας Πόθεν Έσχες της Βουλής με τις προβλέψεις αυτού του ν.5026/2023

Με το άρθρο 7 έχουμε μία άλλη ευθυγράμμιση. Ευθυγραμμίζεται η Βουλή των Ελλήνων με τις υπόλοιπες υπηρεσίες του ευρύτερου δημόσιου τομέα, σχετικά με τους τίτλους σπουδών αλλοδαπής με αναγνώριση επαγγελματικής ισοδυναμίας αλλά όχι ακαδημαϊκής ισοτιμίας. Εδώ δηλαδή θεωρούμε και εμείς όπως και στο υπόλοιπο δημόσιο ότι οι υπάλληλοι οι οποίοι έχουν από την ειδική υπηρεσία του Υπουργείου Παιδείας πάρει επαγγελματική ισοτιμία για πανεπιστημιακό τίτλο, λογαριάζονται ως ΠΕ και όχι ως λυκείου, όπως μέχρι τώρα. Και δεν μπορούσε αυτό να έχει δύο μέτρα και δύο σταθμά για τους υπαλλήλους του δημοσίου και αλλιώς για αυτές τις λίγες δεκάδες υπαλλήλους που είναι στη Βουλή.

Το άρθρο 8 προβλέπει ότι αυτή η αντιμετώπιση, του να λογαριάζεται δηλαδή πανεπιστημιακής εκπαίδευσης όποιος έχει επαγγελματική ισοτιμία, δεν ισχύει μόνο για αυτούς τους υπαλλήλους που έχουν αυτό το καθεστώς αλλά ισχύει και για τους επιστημονικούς συνεργάτες των Βουλευτών. Όταν δηλαδή ένας συνάδελφος θέλει να επιλέξει για επιστημονικό συνεργάτη κάποιον ο οποίος έχει επαγγελματική πανεπιστημιακή ισοτιμία από το Υπουργείο Παιδείας, αυτό να λογαριάζεται ως ΠΕ.

Το άρθρο 9 αφορά την αποτύπωση των τυπικών προσόντων του κλάδου ΠΕ Οδοντιάτρων. Ρυθμίζουμε ένα θέμα μιας οδοντιάτρου που είναι στη Βουλή και τώρα θα μπορεί να ασκεί τα καθήκοντά της ως γιατρός.

Το θέμα του άρθρου 10 αφορά την εισαγωγή στην Βουλή των προβλέψεων του προεδρικού διατάγματος 85/2022 «Καθορισμός προσόντων διορισμού σε φορείς του δημοσίου». Η ορολογία του προσοντολογίου και του κλαδολογίου έρχεται και στη Βουλή και οι προβλέψεις του μέσω του Κανονισμού μας.

Με το άρθρο 11 έχουμε και εμείς την αλλαγή εκείνη που πρέπει να γίνει στον Κανονισμό της Βουλής ώστε να ενεργοποιηθεί εν συνεχεία με άλλες αποφάσεις το κίνητρο επίτευξης στόχων και στήριξης του κοινοβουλευτικού έργου. Ένα κίνητρο το οποίο έχει ήδη θεσπιστεί στο δημόσιο με τον ν.4940/2022. Αλλά για να το εφαρμόσουμε, πρέπει να ψηφίσουμε αυτή τη διάταξη.

Με το άρθρο 12 επανακαθορίζεται ο βασικός μισθός των γιατρών και των οδοντιάτρων κατ’ αναλογίαν προς τα ισχύοντα με τους ομολόγους τους του ΕΣΥ. Στην πραγματικότητα υπάρχει μία εξέλιξη στους δικούς μας γιατρούς ούτως ώστε να μην είναι καθηλωμένοι μόνο στον βαθμό του Επιμελητού Ά

Με το άρθρο 13 η διαχείριση της πάγιας προκαταβολής μπορεί να ανατίθεται σε ευρύτερη γκάμα υπαλλήλων όχι μόνο σε μόνιμους, αλλά και σε ιδιωτικού δικαίου αορίστου χρόνου.

Και το άρθρο 14 αφορά στην εφαρμογή άρθρων του ν.5042/2023 και του ν.5043/2023 ώστε να υπάρχει η αντίστοιχη μισθολογική –μην φανταστείτε τίποτε το συναρπαστικό- ενίσχυση των μονίμων και ιδιωτικού δικαίου αορίστου χρόνου υπαλλήλων της Βουλής που έχουν διοριστεί ή μεταταγεί από 1-11-2011 και μετά. Είναι ακριβώς ό,τι γίνεται και στο δημόσιο με βάση τους δύο νόμους που σας είπα και με βάση μία εγκύκλιο που βγήκε από το Γενικό Λογιστήριο του Κράτους στις 20-12-2023..

Είπαμε ότι δεν είναι προνομιούχοι οι υπάλληλοι της Βουλής, αλλά δεν σημαίνει ότι πρέπει να είναι τιμωρημένοι εν σχέσει με το τι ισχύει στο υπόλοιπο δημόσιο.

Με το άρθρο 15 οριοθετούνται εκ νέου οι αποδοχές του συντονιστή του Γραφείου Προϋπολογισμού του Κράτους στη Βουλή με ένα όριο που μπαίνει. Στην πραγματικότητα μπορεί να πάρει δαπάνες κίνησης και υπερωρίες αυτός ο συνεργάτης μας εδώ, όπως όλοι.

Και τέλος με το άρθρο 16 φροντίζουμε να μην υπάρχουν και δύο ταχύτητες και στα δικά μας εσωτερικά θέματα, δηλαδή, να μπορούν να παίρνουν δαπάνες κίνησης και οι υπάλληλοι του Ιδρύματος της Βουλής για τον Κοινοβουλευτισμό και τη Δημοκρατία, όπως παίρνουν όλοι οι υπόλοιποι υπάλληλοι της Βουλής.

Αυτές είναι οι διατάξεις που ήθελα να σας προτείνω. Και να παρακαλέσω εν συνεχεία, τώρα που έκλεισε η συνεδρίαση με τη δική μου ομιλία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει και εγώ τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Είχαμε ανακοινώσει ότι θα είμαι τελευταίος, κυρία Κωνσταντοπούλου. Δεν το είχατε ζητήσει όταν ήσασταν πριν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήμουν στη συνεδρίαση για τα ομόφυλα ζευγάρια.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Σύμφωνοι. Ήσασταν και προηγουμένως εδώ και δεν ζητήσατε τον λόγο και συνηθίζεται ο Πρόεδρος της Βουλής να μιλάει τελευταίος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μην μιλήσω δηλαδή; Αυτό…(δεν ακούστηκε)

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Όχι, θέλω να μιλήσετε, αλλά συνηθίζεται να μιλάει τελευταίος ο Πρόεδρος της Βουλής. Αυτό είναι το κακό. Επιτρέψτε μου να σας θυμίσω ότι είμαι Πρόεδρος Βουλής και εγώ. Σεβάστηκα, άκουσα όλους και έπρεπε να το κλείσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο, κύριε Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ναι, αλλά έχει αποφασιστεί ότι κλείνω εγώ.

Παρακαλώ, λοιπόν, να προχωρήσουμε και να γίνει η ψηφοφορία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, τον κύριο Πρόεδρο.

Είχα ήδη προαναγγείλει, κυρία Κωνσταντοπούλου, ότι κλείνουμε τη συνεδρίαση –ήταν εδώ ο κ. Καζαμίας- με την ομιλία του Προέδρου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι κατάφωρη παραβίαση του Κανονισμού. Το ξέρετε αυτό.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της προτάσεως του Προέδρου της Βουλής των Ελλήνων: **«**Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/ 24.6.1987) και Μέρος Β΄ (ΦΕΚ 51 Α΄/ 10.4.1997), όπως ισχύουν**»**.

Προχωρούμε στην ψήφιση επί της αρχής, των άρθρων και του συνόλου της προτάσεως του Προέδρου της Βουλής και η ψήφισή τους θα γίνει χωριστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι μοναδικό προηγούμενο από το Βήμα της Βουλής να προεδρεύει ο Πρόεδρος της Βουλής, εκτός από το να απαγορεύει σε Αρχηγό κόμματος την ομιλία!

**ΠΡΟΕΔΡΕΥΩΝ (Αθανάσιος Μπούρας):** Σας επισημαίνω ότι η ψηφοφορία περιλαμβάνει την αρχή της προτάσεως, δεκαέξι άρθρα, το ακροτελεύτιο άρθρο καθώς και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

Ενημερώνω όσους συναδέλφους περιμένουν για τον κοινοβουλευτικό έλεγχο ότι θα υπάρξει μια μικρή καθυστέρηση. Ο κοινοβουλευτικός έλεγχος θα ξεκινήσει περίπου στις 15.15΄.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριανταεπτά μαθήτριες και μαθητές και δύο εκπαιδευτικοί συνοδοί τους από το 4ο Γενικό Λύκειο Τρίπολης δεύτερο τμήμα).

Η Βουλή σάς καλωσορίζει. Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/24.06.1987) και Μέρος Β΄ (ΦΕΚ 51 Α΄/10.04.1997), όπως ισχύουν |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 12 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 13 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΠΡΝ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας με το ηλεκτρονικό σύστημα, η πρόταση του Προέδρου της Βουλής των Ελλήνων: «Για την τροποποίηση διατάξεων του Κανονισμού της Βουλής - Μέρος Κοινοβουλευτικό (ΦΕΚ 106 Α΄/ 24.6.1987) και Μέρος Β΄ (ΦΕΚ 51 Α΄/ 10.4.1997), όπως ισχύουν», έγινε δεκτή κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο της πρότασης σελίδα 70α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Διακόπτουμε τη συνεδρίαση για τις 15.15΄,και θα συνεχίσουμε με τον κοινοβουλευτικό έλεγχο.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

 **ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, συνεχίζεται η συνεδρίαση.

Εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε σχετικά με τη συζήτηση επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 12 Φεβρουαρίου 2024 ότι οι επίκαιρες ερωτήσεις που θα συζητηθούν είναι οι εξής:

Οι υπ. αριθμόν 658/30-1-2024, 665/1-2-2024 και 673/5-2-2024 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη, η με αριθμό 675/5-2-2024 επίκαιρη ερώτηση θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη, η με αριθμό 672/5-2-2024 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη, οι με αριθμό 661/30-1-2024 και 679/52-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ . Θεοχάρη Θεοχάρη, οι με αριθμό 676/5-2-2024 και 678/5-2-2024 επίκαιρες ερωτήσεις θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη, η ερώτηση με αριθμό 681/5-2-2024 θα απαντηθεί από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου, η ερώτηση με αριθμό 657/30-1-2024 θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη, η επίκαιρη ερώτηση με αριθμό 666/1-2-2024 θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά, η με αριθμό 667/2-2-2024 επίκαιρη ερώτηση που απευθύνεται προς την Υπουργό Εσωτερικών κ. Νίκη Κεραμέως δεν θα απαντηθεί λόγω αναρμοδιότητας.»

Θα ξεκινήσουμε με τη δεύτερη με αριθμό 661/30-1-2024 επίκαιρη ερώτηση δεύτερου κύκλου της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Kίνημα Αλλαγής» κ. Ελένης Βατσινά προς τον Υπουργό Εθνικής Οικονομίας και Οικονομικών με θέμα: «Επείγουσα ανάγκη παρέμβασης για τις προθεσμίες εγκατάστασης και τις καταχρηστικές χρεώσεις συναλλαγών μέσω POS».

Στην ερώτηση θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Ορίστε, κυρία Βατσινά, έχετε τον λόγο για δύο λεπτά για το ερώτημά σας.

**ΕΛΕΝΗ ΒΑΤΣΙΝΑ:** Κυρία Πρόεδρε, σας ευχαριστώ για τον λόγο.

Κύριε Υπουργέ, το ζήτημα που θέτω για συζήτηση σήμερα το επανέφερα με τροποποίηση. Για πρώτη φορά το υπέβαλα στα τέλη Γενάρη με το αίτημα της παράτασης για την απόκτηση των POS. Με ικανοποίηση είδα λίγες ημέρες μετά ότι λάβατε υπ’ όψιν το αίτημα των φορέων για την παράταση αυτή.

Έρχομαι, λοιπόν, σήμερα που υπάρχει ήδη η κοινή υπουργική απόφαση σε ισχύ, να σας θέσω τα ακόλουθα: Ανάμεσα στα μέτρα που ψηφίστηκαν για την πάταξη της φοροδιαφυγής είναι η υποχρεωτική εγκατάσταση των POS σε ορισμένους κλάδους από 1-1-2024. Το μέτρο αυτό ως ΠΑΣΟΚ αναγνωρίσαμε ότι θα μπορούσε να συνδράμει προς αυτή την κατεύθυνση, αν, βεβαίως, δεν αφορούσε ορισμένους κλάδους όπου το POS δεν μπορεί στην πράξη να χρησιμοποιηθεί και αν, βεβαίως, συνοδεύεται από ελέγχους και από οριοθέτηση των χρεώσεων που επιβάλλουν οι τράπεζες προς τους επαγγελματίες.

Ήδη δώσατε παράταση ενός μήνα, μέχρι την 29-2-2024, για την απόκτηση και την εγκατάσταση των POS στους επαγγελματίες που δεν έχουν κατορθώσει να ξεπεράσουν γραφειοκρατικές δυσκολίες των τραπεζών. Οι τράπεζες κλείνουν την πόρτα σε επαγγελματίες που έχουν οφειλές και τους καθιστούν αυθαίρετα φορολογικούς παραβάτες. Παράλληλα, ορισμένες τράπεζες απαιτούν συμβατική δέσμευση τριετίας προς τους επαγγελματίες για απόκτηση τερματικού, γεγονός που αποτελεί υπέρμετρη συμβατική δέσμευση, αντίθετη με το καθεστώς της ελεύθερης αγοράς. Σε άλλες περιπτώσεις, για την απόκτηση των POS οι τράπεζες απαιτούν ο συναλλασσόμενος να έχει ορισμένο τζίρο, ενώ στις περισσότερες, αν όχι σε όλες τις περιπτώσεις, οι τράπεζες προβαίνουν σε πολύ μεγάλες χρεώσεις ανά συναλλαγή και ανά μήνα.

Σε αυτά μην ξεχνάμε και το γεγονός ότι το τερματικό συνδέεται με τον επαγγελματικό λογαριασμό, άρα, οι επιλογές των επαγγελματιών, ιδίως των μικρών επιχειρήσεων, περιορίζονται συχνά σε μία μόλις τράπεζα και αυτό διότι έχουν επαγγελματικό λογαριασμό σε μία μόνο τράπεζα.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Είναι, λοιπόν, γεγονός ότι ορισμένες επιχειρήσεις βρίσκονται σε αδυναμία απόκτησης POS ή σε μονόδρομο να το αποκτήσουν με όρους πραγματικά καταχρηστικούς –τελειώνω, κυρία Πρόεδρε- και αντίθετους στα συναλλακτικά ήθη.

Και ερωτάσθε, κύριε Υπουργέ, αν θα προχωρήσετε σε λήψη επιπλέον μέτρων για την υποχρεωτική εγκατάσταση POS πέραν της 29-2-2024 και αν θα προβείτε σε νομοθετική οριοθέτηση της παράνομης και καταχρηστικής συμπεριφοράς των τραπεζών ως προς τις χρεώσεις στις συναλλαγές μέσω POS.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τα επόμενα τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κυρία Πρόεδρε.

Να οριοθετήσουμε σιγά σιγά όλα τα θέματα τα οποία θέσατε, κυρία συνάδελφε.

Πράγματι, αναγνωρίσατε και εσείς ότι η Κυβέρνηση αυτή παίρνει μέτρα στα οποία συμφωνεί και το ΠΑΣΟΚ - ΚΙΝΑΛ -και αυτό είναι ευχάριστο- μέτρα ουσιαστικά για την καταπολέμηση της φοροδιαφυγής. Ένα από αυτά –ένα από μια φαρέτρα, από ένα πλέγμα μέτρων- είναι η επέκταση του POS σε όλους τους κλάδους που έχουν λιανική. Τι θέλουμε να πετύχουμε με αυτό; Θέλουμε να πετύχουμε να υπάρχει πάντοτε η δυνατότητα στον πελάτη να πληρώσει μέσω ηλεκτρονικών μεθόδων, χωρίς δηλαδή τη χρήση των μετρητών, με δεδομένο ότι όλες οι μελέτες μάς λένε ότι υπάρχει άμεση, ευθεία διασύνδεση μεταξύ της αύξησης της χρήσης των ηλεκτρονικών συναλλαγών και της μείωσης της παραοικονομίας. Τελευταία δεδομένα έχουμε από τη μελέτη του Διεθνούς Νομισματικού Ταμείου για τη χώρα μας, που δείχνει πως από το 30% του 2013 η παραοικονομία έχει μειωθεί στο 16% το 2021, πέραν και των άλλων μέτρων που έχουν υλοποιηθεί όλο αυτό το διάστημα και λόγω της μείωσης της χρήσης των μετρητών. Σε αυτό, λοιπόν, τον δρόμο θα κινηθούμε αταλάντευτα.

Τώρα τα θέματα που έχουν τεθεί σεσχέση, πρώτον, με τον χρόνο κ.λπ.. Ο χρόνος ο οποίος δόθηκε, αυτή η παράταση του ενός μηνός και με δεδομένο ότι υπάρχει η δυνατότητα όταν κάποιος έχει κλείσει ραντεβού, έχει πληρώσει για να πάρει POS, αλλά αυτό δεν έχει ακόμη εγκατασταθεί ουσιαστικά, να μπορεί να αποδείξει ότι έχει κάνει αυτό το αίτημα για το POS και θα έχει την εγκατάσταση μέσα στον Μάρτιο. Συνεπώς δίνουμε τον κατάλληλο χρόνο για την εγκατάσταση όλων αυτών των μηχανημάτων.

Υπάρχει επάρκεια στην αγορά και δεν υπάρχει κανένας λόγος ανησυχίας. Εάν κάποιος δεν έχει σπεύσει να ολοκληρώσει αυτή τη διαδικασία, πρέπει να το κάνει τώρα. Αυτό είναι ένα μήνυμα που πρέπει να περάσει σε όλους τους υπόχρεους, όσοι είναι αυτοί, διότι η Κυβέρνηση δεν πρόκειται να δώσει δεύτερο περιθώριο. Από εκεί και πέρα, είναι γνωστά τα πρόστιμα και οι κυρώσεις και ο καθένας θα αντιμετωπίσει τον ελεγκτικό μηχανισμό, όπως αυτός αποφασίσει να πορευτεί. Αυτό είναι το ένα.

Το δεύτερο που θέτετε είναι οι καταχρηστικές, όπως τις ονομάσατε, πρακτικές σε σχέση με τις αρνήσεις ή όχι. Κοιτάξτε, το αν κάποιες εταιρείες ζητάνε παραπάνω χρόνια συμβόλαια ή όχι, αυτό είναι κάτι που δεν απαγορεύεται από την αρχή του ανταγωνισμού. Υπάρχουν αρκετές επιλογές. Είναι πέντε οι μεγάλες εταιρείες και περίπου δεκαοκτώ, είκοσι συνολικά οι εταιρείες που υπάρχουν στην αγορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω και θα συνεχίσω στη δευτερολογία μου.

Είναι, λοιπόν, αρκετές οι εταιρείες αυτή τη στιγμή και υπάρχουν οι δυνατότητες σε κάποιον να απευθυνθεί σε αυτές, ώστε εάν οι εμπορικοί όροι οι οποίοι παρέχονται δεν αρέσουν, προφανώς να μπορεί να επιλέξει κάποιους οι οποίοι δεν έχουν αυτούς τους όρους. Αυτό είναι το ένα.

Το δεύτερο που θέτετε, αλλά θα επανέλθω πιο πολύ στη δευτερολογία μου, είναι θέματα που έχουν σχέση με τις χρεώσεις, κάτι που είναι πολύ σημαντικό. Αρκεί να πω μόνο μια λέξη τώρα και στη δευτερολογία θα το αναπτύξω. Αυτή η Κυβέρνηση έχει ουσιαστικά προωθήσει και το IRIS ως μία εναλλακτική για τις άμεσες πληρωμές και ήδη ο ανταγωνισμός που αυτό δημιουργεί -θυμίζω ότι στην απόφαση που υπογράψαμε για την επέκταση του POS, για πρώτη φορά συνυπέγραψα εγώ με τον Υπουργό Ανάπτυξης κ. Σκρέκα- τέθηκε και το IRIS ως υποχρέωση και με αυτόν τον τρόπο μπορούμε να έχουμε ουσιαστικά αποτελέσματα ελέγχου των χρεώσεων των τραπεζών και των acquirers.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Βατσινά, έχετε τον λόγο για τη δευτερολογία σας.

**ΕΛΕΝΗ ΒΑΤΣΙΝΑ:** Ευχαριστώ πολύ, κυρία Πρόεδρε.

Κύριε Υπουργέ, με την απάντησή σας αντιλαμβάνομαι το αυτονόητο, ότι δηλαδή η Κυβέρνησή σας στέκεται αδύναμη μπροστά στις αυθαιρεσίες των τραπεζών, ακόμα και για τις καθημερινές συναλλαγές των πολιτών. Είναι γεγονός ότι μιλάμε για χρεώσεις σε καθημερινές συναλλαγές που παλιά δεν είχαν κανένα κόστος. Και θα σας διαβάσω σήμερα ορισμένες χρεώσεις. Η μεταφορά χρημάτων κοστίζει μέχρι 5 ευρώ, η καταβολή ενοικίου 3 ως 4,5 ευρώ, η πληρωμή λογαριασμών κοινής ωφέλειας 40 λεπτά, η απόκτηση τερματικού κοστίζει μέχρι και 270 ευρώ συν ΦΠΑ και η προμήθεια ανά συναλλαγή κυμαίνεται από 0,8%-1%, χωρίς ανώτατο όριο. Σε αυτά να προσθέσουμε ότι υπάρχει και το κόστος συντήρησης του εξοπλισμού, ενώ στον χορό μπαίνουν σιγά σιγά και οι χρεώσεις για τις συναλλαγές μέσω IRIS, όπως είπατε, που φτάνουν το μέγιστο ποσό των 5 ευρώ, ενώ είχατε δεσμευτεί ότι θα έχουν μηδενικό κόστος.

Αντιλαμβάνεστε, λοιπόν, ότι με τη συγκεκριμένη πολιτική των τραπεζών, η οποία μας λέτε ότι θα συνεχιστεί έτσι χωρίς ουσιαστική οριοθέτηση, θα ανθίσει το φαινόμενο της αποφυγής χρήσης των τερματικών. Ήδη -και δυστυχώς είναι φυσικό επακόλουθο- παρατηρούνται φαινόμενα με μικρές επιχειρήσεις που προσπαθούν καθημερινά σε οικονομικά είδη να αποτρέψουν τον πελάτη να τα πληρώσει μέσω κάρτας.

Το προηγούμενο έτος έκλεισε με την αποφασιστική και αμετακίνητη στάση της Κυβέρνησης να πατάξει τη φοροδιαφυγή, κάτι που είναι μονόδρομος. Στο μέτρο που εξισώσατε τον επαγγελματικό κόσμο στο ελάχιστο τεκμαρτό εισόδημα, θέσαμε από την αρχή ως ΠΑΣΟΚ την αντίδρασή μας και είπαμε ότι το μόνο που θα συμβεί είναι η οικονομική εξάντληση όσων έχουν πραγματικά μικρό κύκλο εργασιών. Σίγουρα δεν θα σταματήσει, αλλά θα επεκταθεί η φοροδιαφυγή.

Και δεν πέρασαν ούτε δύο μήνες από την ψήφιση του φορολογικού νομοσχεδίου, και τα σημερινά δεδομένα είναι απογοητευτικά. Οι εμπορικοί σύλλογοι σας κρούουν τον κώδωνα του κινδύνου. Έχουμε τις υψηλότερες χρεώσεις στην Ευρώπη στην εκκαθάριση καρτών. Δεν έχουμε έναν πραγματικά ακατάσχετο λογαριασμό για κάθε επιχείρηση που ανεξάρτητα από τις οφειλές της θα διασυνδέεται με το τερματικό και θα μπορεί να λειτουργήσει και για λόγους επιβίωσης, αλλά και για λόγους αποπληρωμής αυτών των οφειλών, κύριε Υπουργέ.

Η οικονομία σήμερα δεν λειτουργεί σε καθεστώς κανονικότητας, αλλά σε καθεστώς ωρολογιακής βόμβας και οι τράπεζες δυναμιτίζουν την ιδιαίτερα δύσκολη περίοδο της οικονομίας και τη δυναμιτίζουν αυθαιρετώντας.

Θα μου επιτρέψετε, όμως, να κλείσω λέγοντας ότι η αυθαιρεσία γεννιέται εκεί που ο νόμος δίνει το περιθώριο της αυθαιρεσίας. Να μη δημιουργείτε, λοιπόν, την υποχρέωση μόνο στους επαγγελματίες να συμμορφωθούν σε ασφυκτικές προθεσμίες. Να μη δημιουργείτε την υποχρέωση της διασύνδεσης του POS με τις ταμειακές όταν δεν υπάρχουν οι τεχνικοί για τη διασύνδεση αυτή, αλλά να δημιουργείτε την υποχρέωση και στις τράπεζες να εξυπηρετούν τις συναλλαγές και όχι να αισχροκερδούν από αυτές. Να μη νομοθετείτε με τη ματιά σας στραμμένη στο πώς θα γίνει το κράτος φοροεισπράκτορας και οι τράπεζες θα εισπράττουν μέχρι και 5 ευρώ από το POS, αλλά να νομοθετείτε με τη ματιά σας στραμμένη στο δίκαιο και στο βιώσιμο για την ελληνική κοινωνία, για την ελληνική επιχείρηση, γιατί στην ελληνική επιχείρηση, κύριε Υπουργέ, στηρίζεται η ελληνική οικονομία, η εργασία, αλλά και όλη η ελληνική οικογένεια.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Θεοχάρη, έχετε τον λόγο να ολοκληρώσετε την απάντησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Τώρα, πάει πολύ να ακούμε μαθήματα από τη μεριά του ΠΑΣΟΚ - Κινήματος Αλλαγής για το αν η Νέα Δημοκρατία στηρίζει την ελληνική επιχειρηματικότητα, την ελληνική επιχείρηση. Η Νέα Δημοκρατία είναι το κόμμα το οποίο έχει φέρει αυτά τα αποτελέσματα που έχει φέρει στην οικονομία, ακριβώς επειδή η φιλοσοφία μας είναι η φιλοσοφία της στήριξης της επιχειρηματικότητας. Ακριβώς επειδή για μας το κέρδος και η επιχειρηματικότητα δεν είναι λέξεις απαγορευμένες, δεν είναι λέξεις ταμπού, δεν είναι αρνητικές έννοιες όπως ενδεχομένως να ήταν τα προηγούμενα χρόνια. Και είναι καλό ότι ο ελληνικός λαός συμφωνεί με εμάς και γι’ αυτόν τον λόγο συνεχίζει και εμπιστεύεται όλο και περισσότερο τη Νέα Δημοκρατία.

Τώρα, σε σχέση με τις προμήθειες μπερδέψαμε πάρα πολλά πράγματα και γι’ αυτό πρέπει λίγο να τα ξεδιαλύνουμε. Βλέπω ότι κάνατε παρόμοια λάθη -δεν θέλω να χρησιμοποιήσω τη λέξη «γκάφα»- με τον συνάδελφό σας, τον κ. Γερουλάνο, με αυτά που μας έλεγε προηγουμένως.

Τα πράγματα είναι ξεκάθαρα. Πρώτον, αναφέρατε το κόστος μεταφοράς των χρημάτων. Ακριβώς αυτό είπαμε από την πρώτη στιγμή. Μέσω του συστήματος IRIS το κόστος μεταφοράς μηδενίζεται για τον πολίτη. Αυτός ο οποίος πληρώνει μια υπηρεσία, αυτός ο οποίος μεταφέρει χρήματα είτε για το ενοίκιο που αναφέρατε, είτε για κάποιον άλλον λόγο σε κάποιον συμπολίτη του δεν έχει κανένα κόστος. Και αυτό ισχύει και για την πληρωμή επαγγελματικών υπηρεσιών.

Από εκεί και πέρα δεν πρέπει να λαϊκίζουμε. Όλα αυτά τα συστήματα έχουν κόστη. Κάποιος πρέπει να τα πληρώσει. Είναι προφανές. Το κόστος είσπραξης είναι ένα κόστος συντήρησης όλων αυτών των συστημάτων, είναι κόστος αποζημίωσης σε περιπτώσεις απάτης, είναι το κόστος των λαθών το οποίο γίνεται και κάποιοι το επωμίζονται. Δεν πρέπει να λέμε ότι όλα αυτά μπορούν να είναι δωρεάν και να υποσχόμαστε εμείς ή να λέμε ότι είναι δουλειά της Κυβέρνησης ή της Αντιπολίτευσης ή του Κοινοβουλίου ευρύτερα να ελέγχει την τιμολογιακή πολιτική αυτών των τραπεζών. Έχουμε θεσμούς. Υπάρχει η Επιτροπή Ανταγωνισμού και ξέρετε ότι κάνει καλά τη δουλειά της. Για πρώτη φορά η Επιτροπή Ανταγωνισμού με Κυβέρνηση της Νέας Δημοκρατίας αφέθηκε πραγματικά ελεύθερη να συνεχίσει και να κάνει τη δουλειά της. Επέβαλε πρόστιμο σχεδόν 42 εκατομμυρίων στις τράπεζες για αθέμιτες πρακτικές.

Βεβαίως, θα έχουμε και περαιτέρω αξιοποίηση κοινοτικών οδηγιών, όπως η πρόσφατα ψηφισθείσα οδηγία η οποία θα ενεργοποιηθεί για τις άμεσες πληρωμές και για τη χρέωσή τους που δεν μπορεί να είναι μεγάλη σε σχέση με τις μεταφορές. Αυτές όλες αξιοποιούνται και θα αξιοποιούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείνοντας, θα λέγαμε ότι το μόνο πράγμα που μπορεί να μειώσει ουσιαστικά τις τιμές είναι ο ανταγωνισμός. Αυτό το οποίο έκανε η Κυβέρνηση με την ενεργοποίηση του IRIS έχει ήδη ενισχύσει τον ανταγωνισμό. Βλέπουμε στο IRIS χρεώσεις από 0,3% για τον έμπορο μέχρι 1%. Άρα, βλέπουμε πολύ χαμηλές χρεώσεις.

Από εκεί και πέρα θα εξετάσουμε για τις μικρές συναλλαγές αν υπάρχουν βέλτιστες άλλες πρακτικές τις οποίες μπορούμε να αντιγράψουμε από άλλες χώρες και εδώ θα είμαστε να δούμε -με μελέτες όμως κατάλληλες και στοχευμένες- αν κάποιες από αυτές τις πρακτικές μπορούν να βοηθήσουν.

Όμως σε πρώτη ανάγνωση αυτό που βλέπουμε είναι ότι και στις κάρτες του εξωτερικού η χώρα μας δεν είναι εκτός του ευρωπαϊκού μέσου όρου. Δεν είναι οι χρεώσεις οι χειρότερες στην Ευρώπη, όπως για κάποιον λόγο διακινείται, το αντίθετο θα έλεγα. Επίσης βλέπουμε ότι εκεί που υπάρχει μεγαλύτερος ανταγωνισμός, περισσότερες τράπεζες, περισσότερες επιλογές, τότε φυσικά και οι χρεώσεις είναι χαμηλότερες.

Σε αυτό, λοιπόν, το πλαίσιο θα κινηθούμε και ήδη βλέπουμε αποτελέσματα και θα συνεχίσουμε φυσικά, ώστε να έχουμε ακόμα καλύτερα αποτελέσματα και στο πεδίο των χρεώσεων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η όγδοη με αριθμό 679/5-2-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Μιχαήλ Κατρίνη προς τον Υπουργό Εθνικής Οικονομίας και Οικονομικών με θέμα: «Οι τράπεζες ευημερούν χωρίς να επιτελούν το πιστωτικό τους έργο»

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Εμείς σίγουρα δεν έχουμε ποινικοποιήσει την έννοια του κέρδους, αλλά είναι βέβαιο ότι δεν έχουμε αποθεώσει την έννοια του προκλητικού κέρδους των μεγάλων επιχειρήσεων, όπως έχει κάνει η σημερινή Κυβέρνηση. Αυτό είναι το μόνο σίγουρο.

Κύριε Υπουργέ, παρά τη μειωμένη πιστωτική επέκταση του 2023, οι τέσσερις συστημικές τράπεζες που ελέγχουν το 97% της αγοράς, μια και είπατε για ανταγωνισμό πριν, εμφάνισαν καθαρά κέρδη πάνω από 3 δισεκατομμύρια τη χρονιά που πέρασε. Και αυτό βεβαίως γιατί τα έσοδα από τόκους ξεπέρασαν τα 7 δισεκατομμύρια ευρώ. Και τα έσοδα αυτά δεν προέκυψαν γιατί έδωσαν περισσότερα δάνεια, αλλά λόγω της αύξησης των επιτοκίων από τα υφιστάμενα δάνεια στο συντριπτικό ποσοστό και βεβαίως είναι και κέρδη από προμήθειες που ξεπέρασαν το 1,5 δισεκατομμύριο ευρώ, παρά τη γνωστή απόφαση της Επιτροπής Ανταγωνισμού η οποία ήρθε στο τέλος της τετραετίας της Κυβέρνησής σας. Όλο αυτό το διάστημα είχαμε τα κέρδη του 1,5 δισεκατομμυρίου του 2023 και τα προηγούμενα χρόνια ανάλογα κέρδη.

Η Ελλάδα παραμένει στις τελευταίες θέσεις της Ευρωζώνης στο επιτόκιο καταθέσεων σε νοικοκυριά και επιχειρήσεις και από την άλλη είναι υψηλότερο στην Ελλάδα σε σχέση με την Ευρωζώνη το επιτόκιο χορηγήσεων, με την απόκλιση μάλιστα να ξεπερνά το 43% στα καταναλωτικά δάνεια, 11,02% έναντι 7,7% τον Δεκέμβριο 2023, για να μιλάμε με συγκεκριμένα νούμερα.

Μάλιστα προκαλεί εντύπωση το γεγονός -σε μας τουλάχιστον, δεν ξέρω σε εσάς, γιατί δεν βλέπω καμμία αντίδραση- ότι, ενώ μειώνεται η πιστωτική επέκταση το 2023, μεγάλο μέρος των δανείων αφορούν σε δάνεια του Ταμείου Ανάκαμψης και στο πρόγραμμα «Σπίτι μου», τη στιγμή που ο δείκτης απόδοσης ιδίων κεφαλαίων επιδεινώνεται, οι τράπεζες -τουλάχιστον έτσι διαβάζουμε- ετοιμάζονται να διανείμουν μέρισμα, ενώ η κερδοφορία τους δεν στηρίζεται σε λειτουργία που στηρίζει την ελληνική οικονομία. Και αυτό γιατί; Διότι πάνω από το 90% των επιχειρήσεων είναι αποκλεισμένες από τη ρευστότητα των τραπεζών σε κάθε μορφή.

Δύο ερωτήματα:

Πρώτον, ποιες πρωτοβουλίες θα αναλάβετε -αν θα αναλάβετε- ώστε να διευκολυνθεί επιτέλους η πρόσβαση των ελληνικών επιχειρήσεων στην τραπεζική ρευστότητα και να μειωθούν οι τραπεζικές χρεώσεις, σε συνέχεια της απόφασης της Επιτροπής Ανταγωνισμού;

Δεύτερον, στο πνεύμα αυτής της απόφασης προτίθεστε ή να ζητήσετε παρέμβαση της Επιτροπής Ανταγωνισμού ή να κάνετε και εσείς έρευνα για να διερευνηθεί το ενδεχόμενο αντιανταγωνιστικής πρακτικής στη λειτουργία των τραπεζών, τόσο όσον αφορά τα επιτόκια χορηγήσεων, όσο και καταθέσεων. Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κυρία Πρόεδρε.

Κύριε Κατρίνη, εσείς δεν αποθεώνετε το κέρδος. Καλό θα ήταν να αποθεώσετε και τα γεγονότα, την πραγματικότητα, διότι κυνηγάτε ανεμόμυλους συνεχώς, τους οποίους τους βαφτίζετε ιππότες και δεν είναι αυτή πρακτική η οποία μπορεί να σας φέρει ένα ουσιαστικό αποτέλεσμα στον κοινοβουλευτικό σας έλεγχο ή στις άλλες λειτουργίες σας χάριν του ελληνικού λαού.

Όταν μιλούσατε για υπερκέρδη αφορολόγητα, η Κυβέρνηση φορολόγησε τα υπερκέρδη των εταιρειών ενέργειας. Όταν λέγατε ότι δεν πρόκειται να φορολογήσουμε τα διυλιστήρια, η Κυβέρνηση φορολόγησε τα διυλιστήρια. Αυτό είναι λογικό να το κάνετε προ του γεγονότος. Το θέμα είναι ότι συνεχίσατε να κάνετε την ίδια κριτική και αφού φορολογήθηκαν και αφού πληρώθηκαν αυτές οι έκτακτες εισφορές όλων αυτών των μεγάλων επιχειρήσεων. Συνεπώς, καλό θα είναι να έχουμε επαφή με την πραγματικότητα και να μην συνεχίζουμε να κάνουμε κριτική μόνο χάριν μικροκομματικών σκοπιμοτήτων.

Η εποπτεία που κάνει το Υπουργείο Οικονομικών, η Τράπεζα της Ελλάδος, έχει σχέση με τη σταθερότητα του χρηματοπιστωτικού συστήματος, την ευρωστία των τραπεζών και τη δυνατότητά τους να διασφαλιστούν οι καταθέσεις του ελληνικού λαού φυσικά και η σταθερότητα συνολικά της εθνικής μας οικονομίας. Τα ζητήματα, που έχουν σχέση με τον ανταγωνισμό είναι ουσιαστικά. Υπάρχει η ανεξάρτητη Επιτροπή Ανταγωνισμού, η οποία -το είπατε και εσείς- επιλήφθηκε αυτών των θεμάτων και στο πλαίσιο της απόφασής της -η οποία απόφασή της παρακολουθείται από την ίδια την Επιτροπή Ανταγωνισμού- έγιναν αποδεκτές οι προτάσεις διευθέτησης των εταιρειών, και της Πειραιώς, και της Εθνικής, και της Alpha, και της Eurobank, αλλά και της Attica, αλλά και εν συνόλω της Ελληνικής Ένωσης Τραπεζών.

Στη διαδικασία της διευθέτησης, λοιπόν, προβλέπονται μια σειρά από μειώσεις των προμηθειών που επιβάλλουν οι τράπεζες κατά την ανάληψη των μετρητών κ.λπ.. Την ξέρετε την απόφαση, οπότε δεν υπάρχει λόγος να την περιγράψουμε. Άρα όσον αφορά το αν γίνονται ενέργειες και δράσεις, αυτές είναι υπαρκτές.

Περιέγραψα προηγουμένως -είναι ευτυχής συγκυρία που οι ερωτήσεις που κάνατε με τη συνάδελφό σας, την κ. Βατσινά από το Ηράκλειο, είναι σε ένα πεδίο του χρηματοπιστωτικού τομέα και έτσι έχουν συνάφεια- ότι μόνο ο ανταγωνισμός μπορεί να μειώσει τις χρεώσεις -και όχι μόνο βέβαια. Ο ανταγωνισμός αρχικά, τον οποίο εμείς επιτείνουμε με τον ν.5072, που ήταν και είναι μια σταθερή, διακηρυγμένη επιλογή της ηγεσίας του Υπουργείου Οικονομικών, διευρύνοντας τις δυνατότητες των δανειοληπτών να πάρουν δάνεια και από άλλα ιδρύματα μη τραπεζικού χαρακτήρα. Διότι μόνο έτσι, όταν αυξήσουμε τον ανταγωνισμό, θα μπορέσουμε αυτά τα χρηματοπιστωτικά ιδρύματα, που είναι αναγκαστικά στη χώρα μας λίγα και συγκεντρωμένα ακριβώς λόγω της δεκαετούς κρίσης η οποία οδήγησε μια σειρά από αυτά τα ιδρύματα να κλείσουν ή να συγχωνευθούν, και συνεπώς με τέτοιου είδους μεθόδους μπορούμε να αυξήσουμε τον ανταγωνισμό και να μειώσουμε είτε το κόστος του δανεισμού είτε την αύξηση των επιτοκίων.

Όμως όλα αυτά τα εργαλεία που η Κυβέρνηση δημιουργεί είναι εργαλεία στα χέρια των πολιτών. Εάν οι πολίτες, που έχουν πια τη δυνατότητα μετά τις αποφάσεις της Κυβέρνησης να επενδύσουν σε έντοκα γραμμάτια, σε ομόλογα αφορολόγητα, δεν παίρνουν τα χρήματά τους από τις καταθέσεις όπου παίρνουν ελάχιστο, πολύ μικρό επιτόκιο, και να τα βάλουν σε αυτού του είδους τα εργαλεία στα οποία τα επιτόκια είναι άνω του 3%, 3,5%, κοντά στο 4%, τότε προφανώς δεν δημιουργείται και η πίεση στα τραπεζικά ιδρύματα να αυξήσουν τα επιτόκιά τους. Αυτή τη στιγμή τα τραπεζικά ιδρύματα σε σχέση με τις χορηγήσεις έχουν επαρκή ρευστότητα και γι’ αυτό συνεχίζουν έτσι.

Όμως ένας δεύτερος τρόπος που βοηθά η Κυβέρνηση -και κλείνω με αυτό για να σας αφήσω να αναπτύξετε τη δευτερολογία σας- είναι προφανώς και το γεγονός ότι με τη συνεπή δημοσιονομική της πολιτική κατακτήσαμε την επενδυτική βαθμίδα και το ξέρουμε πολύ καλά. Έχω εδώ ένα άρθρο από 2 Φεβρουαρίου 2024 όπου φαίνεται, με τα στοιχεία τα τελευταία της Ελληνικής Ένωσης Τραπεζών και της Τράπεζας της Ελλάδος, να κλείνει η «ψαλίδα» μεταξύ δανείων και καταθέσεων, όχι από την πλευρά των καταθέσεων αλλά κυρίως από την πλευρά των δανείων, ως αποτέλεσμα της επενδυτικής βαθμίδας η οποία επέτρεψε στις ίδιες τις τράπεζες να μειώσουν το κόστος του χρήματος και φαίνεται ότι αυτό περνάει και στον τελικό καταναλωτή.

Αυτό μπορώ να το καταθέσω για τα Πρακτικά, για να είναι γνωστά και δεδομένα στον ελληνικό λαό.

Ευχαριστώ πολύ.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κυρία Πρόεδρε.

Κυρία Πρόεδρε, πραγματικά με ξεπερνά το γεγονός ότι ο αρμόδιος Υπουργός για το χρηματοπιστωτικό σύστημα μάς έκανε μία αρίθμηση της φορολόγησης των υπερκερδών για την ενέργεια και για τα καύσιμα -αυτά είναι κοινοτικές οδηγίες- και δεν είπε μία κουβέντα αν η Κυβέρνηση που εκπροσωπεί προτίθεται να φορολογήσει τα υπερκέρδη των τραπεζών που, όπως τεκμηριωμένα ανέφερα, δεν προέρχονται από αυξημένη επέκταση, αλλά από αύξηση επιτοκίων και από προμήθειες τραπεζών. Αυτή είναι η πρώτη παρατήρηση.

Η δεύτερη παρατήρηση είναι ότι επικαλεστήκατε την έρευνα της Επιτροπής Ανταγωνισμού για το θέμα των προμηθειών. Εγώ ερωτώ, αφού η επιτροπή έκανε τόσο καλά τη δουλειά της, γιατί διώξατε τον κ. Λιανό, ο οποίος έκανε και έρευνα για τα απορρυπαντικά που επιβάλατε πρόστιμα, ο οποίος έκανε έρευνα και για τα σχολικά δεν επιβάλατε πρόστιμα, ο οποίος έκανε έρευνα και για το βρεφικό γάλα που επιβάλατε πρόστιμα; Αφού λοιπόν τα έκανε τόσο καλά και σήμερα τον εξάρετε εδώ στην Ολομέλεια, γιατί τον διώξετε από αυτή τη θέση; Είναι ρητορική ερώτηση, είναι γνωστοί οι λόγοι.

Καμμία κουβέντα από τον Υπουργό για την απουσία πιστωτικής επέκτασης. Εννέα στις δέκα επιχειρήσεις είναι εκτός τραπεζικού συστήματος. Εδώ μιλάνε τα νούμερα, κυρία Πρόεδρε. Προσέξτε, είκοσι χιλιάδες πεντακόσιες εβδομήντα πέντε αιτήσεις στο Ταμείο Ανάκαμψης, έχουν εγκριθεί διακόσια σαράντα οκτώ σχέδια που έχουν απορροφήσει το 50% των δανείων. Προσέξτε, είκοσι χιλιάδες πεντακόσιες εβδομήντα πέντε αιτήσεις και διακόσιες σαράντα οκτώ που έχουν εγκριθεί έχουν πάρει τα μισά χρήματα. Και από αυτά, το 53% είναι μεγάλες επιχειρήσεις πάνω από διακόσια πενήντα άτομα.

Άρα για να μην πω ποιες εταιρείες έχουν πάρει τα χρήματα, είναι γνωστοί κολοσσοί ενεργειακοί, τεχνικές εταιρείες, φίλοι της Κυβέρνησης που έχουν πάρει τη μερίδα του λέοντος στο Ταμείο Ανάκαμψης και έρχεται ο Υπουργός, τουλάχιστον στην πρωτολογία του -ελπίζω να πείτε κάτι στη δευτερολογία- και δεν λέει κουβέντα τι θα κάνουμε, αν θα αυξήσουμε την πιστωτική επέκταση στις μικρομεσαίες επιχειρήσεις.

Ο Υπουργός δεν είπε κουβέντα αν προτίθεται η Κυβέρνηση να μειώσει τις προμήθειες και τις χρεώσεις των τραπεζών. Υπάρχει μια απόφαση της Επιτροπής Ανταγωνισμού, όχι της Κυβέρνησης, που λέει για την ανάληψη μετρητών από ΑΤΜ άλλης τράπεζας, που είναι το γνωστό πρόστιμο 42 εκατομμυρίων, μόνο μία τράπεζα έχει αναρτήσει μέχρι σήμερα στον ιστότοπό της ότι έχει καινούργια πολιτική χρεώσεων και η Κυβέρνηση περί άλλων τυρβάζει. Λέει: «Θα δούμε τι θα κάνουν οι τράπεζες». Όλα λοιπόν τα αφήνουν στην ευχέρεια των τραπεζών, οι προμήθειες θα υπάρχουν.

Δεν απάντησε ο Υπουργός εάν προτίθεται σε αυτή την τραπεζική πραγματικότητα που ελέγχει το 97% της αγοράς να διερευνήσει την καρτελοποίηση σε σχέση με το ύψος του επιτοκίου χορηγήσεων και καταθέσεων, που είπα πριν με στοιχεία ότι είναι το χαμηλότερο από τα χαμηλότερα στις καταθέσεις και από τα υψηλότερα στις χορηγήσεις.

Εδώ τα νούμερα του 2023 δείχνουν ότι οι τράπεζες όχι μόνο δεν δίνουν δάνεια, αλλά έχει μειωθεί ο ρυθμός πιστωτικής επέκτασης και όσα δάνεια δόθηκαν ήταν είτε στο Ταμείο Ανάκαμψης με χαμηλό επιτόκιο που διάλεξαν οι τράπεζες πού θα τα δώσουν είτε στο πρόγραμμα «Σπίτι μου» που επίσης ήταν χαμηλό το επιτόκιο και εγγυημένο από το ελληνικό δημόσιο.

Καμμία κουβέντα και γι’ αυτό, κύριε Υπουργέ. Καμμία κουβέντα αν θα πάρετε επιτέλους απόφαση μετά από πέντε χρόνια διακυβέρνησης να προστατέψετε από τις χρεώσεις. Δεν το λέμε εμείς, το λέει Επιτροπή Ανταγωνισμού. Έκανε έρευνα για μια χρέωση και επέβαλε πρόστιμο 42 εκατομμυρίων. Υπάρχουν δεκάδες χρεώσεις, τις οποίες αυτή τη στιγμή πληρώνουν οι πολίτες. Πείτε μας αν θα κάνετε κάτι.

Και τέλος, επειδή ωραίο είναι αυτό που λέτε για τους εναλλακτικούς τρόπους χρηματοδότησης, το κάναμε και με τις μικροπιστώσεις, είδαμε τα αποτελέσματα, ψηφίσατε και τους servicers να δίνουν δάνεια, θα δούμε τα αποτελέσματα. Εμείς λέμε νούμερα, δεν μιλάμε με εξαγγελίες.

Όσον αφορά το τραπεζικό σύστημα που είπατε ότι είναι, όσον αφορά την επενδυτική βαθμίδα της χώρας, αναβαθμισμένο, κύριε Υπουργέ, εγώ θα διαβάσω -και τελειώνω, κυρία Πρόεδρε- τη μελέτη της «Standard & Poor’s» που είπε πριν από έναν μήνα ότι η κερδοφορία των τραπεζών βασίζεται στα υψηλότερα επιτοκιακά περιθώρια -το αναφέραμε-, στα ισχυρά έσοδα από προμήθειες και στο χαμηλότερο κόστος κινδύνου -εγγύηση του δημοσίου- και βεβαίως, στη βελτιωμένη λειτουργική αποτελεσματικότητα, δηλαδή το κλείσιμο των καταστημάτων και του δικτύου.

Αυτή είναι η πραγματικότητα για το τραπεζικό σύστημα, την οποία δεν τη λέμε εμείς, τη λέει η «Standard & Poor’s», όπως επίσης μιλάει για αδύναμη ποιότητα κεφαλαίου, κύριε Υπουργέ. Και ξέρετε πολύ καλά ότι το 50% της κεφαλαιακής επάρκειας του τραπεζικού συστήματος για το οποίο έχει παραδοθεί η Κυβέρνησή σας και μάλιστα ο Πρωθυπουργός πριν από δύο μέρες είπε ότι δεν έχουμε δάνεια και πρέπει να δούμε τι πρέπει να κάνουμε –αν είναι δυνατόν ο Πρωθυπουργός της χώρας να κάνει διαπιστώσεις και τον τροχονόμο- το 50% της επάρκειας, τουλάχιστον όσον αφορά το CTA1, βασίζεται στην αναβαλλόμενη φορολογική απαίτηση.

Άρα εδώ και τώρα πάρτε θέση: Είστε αποφασισμένοι να δώσετε τη δυνατότητα στις μικρομεσαίες επιχειρήσεις να έχουν πρόσβαση στις τράπεζες, ναι ή όχι; Είστε αποφασισμένοι να προστατέψετε τους καταναλωτές από τις υπέρογκες προμήθειες που η Επιτροπή Ανταγωνισμού μόνο σε μία περίπτωση αναγνώρισε και επέβαλε πρόστιμο;

Αν είστε, εδώ και τώρα, ιδού πεδίο δόξης λαμπρόν και αν τολμήσετε να το κάνετε, εμείς θα είμαστε οι πρώτοι που θα βγούμε και θα πούμε συγχαρητήρια, όχι στην Κυβέρνηση, αλλά στην ελληνική πολιτεία, που βάζει όρους και κανόνες στη λειτουργία του τραπεζικού συστήματος υπέρ της ελληνικής οικονομίας και υπέρ των μικρομεσαίων επιχειρήσεων.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Θεοχάρη, κύριε Υπουργέ, έχετε τον λόγο να ολοκληρώσετε την απάντηση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κυρία Πρόεδρε.

Στην προσπάθειά του ο κ. Κατρίνης να κατηγορήσει την Κυβέρνηση, μάς βαράει και από δεξιά, μας βαράει και από αριστερά. Είναι πρόβλημα ότι είναι πολύ αδύναμες οι τράπεζες, ότι δεν έχουν κεφαλαιακή επάρκεια, ότι δεν μπορούν να σταθούν στα πόδια τους και συγχρόνως είναι πρόβλημα το ότι προσπαθούν να έχουν ένα επιχειρηματικό μοντέλο, το οποίο ουσιαστικά θα τους δώσει τα κέρδη ώστε να μπορέσουν να ενισχύσουν αυτή την κεφαλαιακή τους επάρκεια. Τις θέλετε τις τράπεζες να λειτουργούν ή δεν τις θέλετε; Δηλαδή δεν γίνεται και τα δύο να τα θέλετε.

Και να σας πω και κάτι, κύριε Κατρίνη; Εμείς μειώσαμε τον φόρο στα ομόλογα. Για ποιον τον μειώσαμε; Για τους πολίτες. Για ποιον άλλον; Για τις επιχειρήσεις. Για ποιον δεν τον μειώσαμε; Για τις τράπεζες. Αυτή η Κυβέρνηση εξαίρεσε τις τράπεζες από τη μείωση της φορολογίας των ομολόγων και οι τράπεζες είναι οι μόνοι οργανισμοί οι οποίοι είναι υποχρεωμένοι να πληρώνουν φόρο. Αυτή είναι η πολιτική της Κυβέρνησης. Έτσι αποδεικνύεται, με λόγια, αν θέλουμε να εξαιρέσουμε τις τράπεζες από τη φορολογία ή όχι.

Και ξαναλέω, ο μόνος τρόπος να μειώσεις είναι ο ανταγωνισμός. Δεν υπάρχει άλλος τρόπος να πιέσεις στην πραγματικότητα. Δεν γίνεται με διοικητικά μέτρα ούτε με αγορανομικά μέτρα για το περιθώριο κέρδους ή το περιθώριο επιτοκίου. Όμως ο ελληνικός λαός -και εδώ πρέπει να προτρέψουμε τον Έλληνα πολίτη- πρέπει να αξιοποιήσει τα εργαλεία που του δίνονται, να αξιοποιήσει τις εναλλακτικές τοποθετήσεις, ώστε οι τράπεζες να τον χρειάζονται για τις καταθέσεις και να αρχίσουν να αυξάνουν τα επιτόκιά τους για να φέρουν τα κεφάλαια πίσω.

Βεβαίως είδαμε μια πρώτη ροή από καταθέσεις πέρσι, 5 δισ. περίπου, σε επενδύσεις εντόκων γραμματίων και ομολόγων. Αυτή πρέπει να συνεχιστεί ακόμη περισσότερο για να νιώσουν τη θέληση του ελληνικού λαού οι τράπεζες να πάρει μεγαλύτερες αποδόσεις. Και εμείς και οι πολίτες πρέπει να μιλάμε με πράξεις και όχι με λόγια.

Το ίδιο κάνουμε και από τη μεριά των δανείων. Από τη μεριά των δανείων είπατε ότι θα δούμε πώς θα προχωρήσει αυτό. Βεβαίως, θα το δούμε. Η Κυβέρνηση όμως και η βούλησή της είναι δεδομένη και διακηρυγμένη. Ψηφίσαμε τον νόμο, ώστε να υπάρχουν και εναλλακτικοί οργανισμοί παροχής αυτού του είδους των δανείων, και στη στεγαστική πίστη και όχι μονοπώλιο. Και δεν είναι τυχαίο, το άρθρο που κατέθεσα δείχνει καθαρά ότι στη στεγαστική πίστη έχει αρχίσει και κατεβαίνει το μέσο επιτόκιο. Αυτό είναι ενθαρρυντικό, είναι σημαντικό και είμαστε σίγουροι πως σε αυτόν τον τομέα θα προχωρήσει προς τη θετική κατεύθυνση.

Τώρα, κλείνοντας να πω ότι στην πραγματικότητα μέσα από την ερώτησή σας φάνηκε και το γεγονός ότι η Κυβέρνηση σε αυτές τις δύσκολες εποχές και για τις τράπεζες, καθώς και αυτές ολοκληρώνουν την προσαρμογή τους μετά τη δεκαετή κρίση, η Κυβέρνηση είναι αυτή που στηρίζει τις επιχειρήσεις. Διότι και με το ΕΣΠΑ -καλά στο προηγούμενο είχαμε με μόχλευση 15 δισ. ευρώ στις επιχειρήσεις- αλλά και από το πρόγραμμα «Ανταγωνιστικότητα 2021-2027» του ΕΣΠΑ έχουμε 4 δισ. ευρώ και επιπλέον πόρους 1 δισ. ευρώ από τα υπόλοιπα τομεακά και περιφερειακά προγράμματα, που θα πάνε στις μικρομεσαίες επιχειρήσεις, την Ελληνική Αναπτυξιακή Τράπεζα η οποία έχει δώσει περισσότερα από σαράντα πέντε χιλιάδες δάνεια ύψους 9,45 δισ., εκ των οποίων σχεδόν όλα έχουν εκταμιευτεί, 9,27 δισ., μια σειρά από εργαλεία στο ΤΕΠΙΧ ΙΙΙ για το Ταμείο Επιχειρηματικότητας για εγγυήσεις, για δάνεια, αντίστοιχα στο Ταμείο Δίκαιης Αναπτυξιακής Μετάβασης εγγυήσεις και δάνεια με μια σειρά από πόρους και φυσικά το Ταμείο Ανάκαμψης που αναφέρατε και εσείς.

Αυτά που γίνονται αυτή τη στιγμή για να στηρίξουν τις επιχειρήσεις, καθώς οι τράπεζες βρίσκονται στο τελευταίο στάδιο της προσαρμογής τους, μετά τη δύσκολη δεκαετή κρίση, ξαναλέω, η οποία τις έφερε σε πάρα πολύ δύσκολη θέση, είναι ακριβώς τα δάνεια, το «Σπίτι μου», τα προγράμματα της Κυβέρνησης, του Ταμείου Ανάκαμψης, τα οποία είναι εδώ και στηρίζουν την ελληνική επιχειρηματικότητα, στηρίζουν τη μικρομεσαία επιχείρηση.

Φυσικά, εμείς δεν θέλουμε να δίνονται αυτά τα δάνεια -θα κλείσω με μια υπόνοια που αφήσατε- με πολιτικά κριτήρια. Δεν ξέρω αν αυτό που επαγγέλλεστε, κύριε Κατρίνη, είναι αν έλθει το ΠΑΣΟΚ - ΚΙΝΑΛ και κυβερνήσει δεν θα δίνονται τα δάνεια με υπογραφή των τραπεζών, με τραπεζικά κριτήρια -σε «όποιον ήθελαν», αναφέρατε εσείς- αλλά θα τα δίνετε εσείς. Σας εύχομαι να γίνετε Υπουργός και να υπογράφετε τα δάνεια του κόσμου, να έρχεται στο πολιτικό σας γραφείο αν θέλει κάποιος να δανειστεί.

Αυτά δεν είναι σοβαρά πράγματα. Είναι λογικές του παρελθόντος. Είναι λογικές που έρχονται από το χθες και πολύ λυπάμαι που τα ακούμε εδώ σήμερα εν έτει 2024.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε με τη συζήτηση της ένατης με αριθμό 672/5-2-2024 επίκαιρης ερώτησης δεύτερου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλεξάνδρου Αυλωνίτη προς τον Υπουργό Ναυτιλίας και Νησιωτικής Πολιτικής με θέμα: «Ναυάγιο της Πύλου. Αιτίες και παραλείψεις που οδήγησαν στο τραγικό ναυάγιο».

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ τον κύριο Υπουργό που ήρθε να απαντήσει στην ερώτηση αυτή.

Κυρία Πρόεδρε, όποιος παρακολουθεί την εξέλιξη της Εξεταστικής Επιτροπής για τη διερεύνηση του εγκλήματος στα Τέμπη πραγματικά αντιλαμβάνεται πόσο μεγάλες ευθύνες έχει το ελληνικό δημόσιο εκεί και πόσο φορτισμένος ψυχικά μπορεί να βγει μέσα από αυτή τη διαδικασία. Και αναρωτιέμαι τώρα που περίμενα να μου δώσετε τον λόγο τι ακριβώς φόρτιση πρέπει να έχει ένας άνθρωπος -άνθρωπος, χωρίς καμμία ιδιότητα- όταν λίγα μίλια από την Πύλο χάθηκαν εξακόσια πενήντα άνθρωποι σε ένα ναυάγιο.

Θυμάμαι ότι η δήλωση του Πρωθυπουργού της χώρας μας σε μία συνέντευξη στο BBC ήταν αυτολεξεί η εξής: «Στο μοιραίο σκάφος αρνήθηκαν να δεχτούν τη βοήθεια που τους πρόσφερε το Ελληνικό Λιμενικό». Αυτό σημαίνει ότι η ελληνική πολιτεία προσέτρεξε να τους βοηθήσει να μη χαθούν στα νερά της Μεσογείου Θάλασσας, του Ιονίου Πελάγους θα έλεγα. Και προσέξτε, ένας εκ των μαρτύρων λέει: «Μας έδεσαν με σκοινί και ξεκίνησαν να μας τραβούν, αλλά το σκοινί κόπηκε. Ήθελαν να μας περάσουν στα ιταλικά νερά. Κόπηκε την πρώτη φορά και προσπάθησαν δεύτερη φορά να μας δέσουν με σκοινί, αλλά ξεκίνησαν να κινούνται γρήγορα και απότομα. Το πλοίο τότε έγειρε έντονα προς τα αριστερά. Φωνάζαμε σταματήστε, αλλά δεν μας άκουσαν και συνέχισαν να μας τραβάνε. Τότε το πλοίο πήρε την ανάποδη κλίση και έγειρε έντονα προς τα δεξιά. Και τότε βουλιάξαμε. Εγώ που ήμουν στο κατάστρωμα βρέθηκα ξαφνικά κάτω από το πλοίο. Κατάφερα να βγω στην επιφάνεια του νερού και έψαξα κατευθείαν να βρω την Ελληνική Ακτοφυλακή γιατί θυμόμουν πόσο κοντά μας ήταν και είδα ότι είχαν ήδη απομακρυνθεί. Έφευγαν. Φωνάζαμε να μας βοηθήσουν, αλλά είχαν ήδη φύγει». Αυτές οι δύο απόψεις μετρήθηκαν και μετρούνται κάθε μέρα στη ζωή και στους θεσμούς μας.

Η δικαστική εξουσία έχει ενεργήσει, κατά την αρμοδιότητά της, ερευνώντας από ποινική άποψη το θέμα. Συνέλαβε τους εννιά δουλεμπόρους. Εμείς, το κράτος μας, το Υπουργείο Ναυτιλίας, το Λιμενικό Σώμα, η Ελληνική Ακτοφυλακή μέχρι σήμερα έκανε μια έρευνα για να διαπιστώσει εάν υπάρχει κάποια ευθύνη, έστω και πειθαρχική, σε αυτούς που διαχειρίστηκαν το ναυάγιο της Πύλου, που εξακόσια πενήντα άτομα είναι στον βυθό της θάλασσας;

Προσέξτε. Η FRONTEX, το Ευρωπαϊκό Κοινοβούλιο, πιο συγκεκριμένα ο Συνήγορος του Πολίτη έχει αποστείλει τρεις επιστολές, κυρία Πρόεδρε, προς το Υπουργείο Ναυτιλίας και Νησιωτικής Πολιτικής και δεν έλαβε καμμία απάντηση που ζητούσε ο Συνήγορος του Πολίτη, ένας ανεξάρτητος θεσμός, να κάνει έρευνα για το τι ακριβώς συνέβη εκεί και να απαντηθούν αυτές οι δύο αντιτιθέμενες απόψεις που ανέφερα προηγούμενα, του Πρωθυπουργού της πατρίδας μας και των διασωθέντων, που αυτοί έζησαν, έπεσαν μέσα στη θάλασσα. Δεν έχει γίνει μέχρι σήμερα.

Υποβάλαμε την 1η Αυγούστου 2023 ερώτηση προς το Υπουργείο Ναυτιλίας και Νησιωτικής Πολιτικής και φυσικά στο Μεταναστευτικής Πολιτικής. Η απάντηση ξέρετε ποια ήταν; Μας ανέφερε για το δικαστικό μέρος της υπόθεσης και για τις ενέργειες που έκανε το Υπουργείο Ναυτιλίας και Νησιωτικής Πολιτικής μετά τη βύθιση του σκάφους, όχι πριν και κατά τη βύθιση του σκάφους. Πέντε μέρες ήταν στα νερά και έπλεε αυτό το σαπιοκάραβο. Πέντε μέρες! Και κανένας θεσμός της Ευρωπαϊκής Ένωσης και του κόσμου δεν παρενέβη.

Ρωτάμε, λοιπόν, σήμερα, κυρία Πρόεδρε, να μας πει ο Υπουργός Ναυτιλίας και Νησιωτικής Πολιτικής το εξής απλό. Τι έκαναν οι υπ’ αυτόν υπηρεσίες, το Λιμενικό Σώμα και η Ελληνική Ακτοφυλακή πριν, κατά το συμβάν και μετά το συμβάν. Και προσδιορίζουμε το πριν και κατά το συμβάν. Να απαντήσουν στον Συνήγορο του Πολίτη δια της απαντήσεως στη δικιά μου ερώτηση, να απαντήσουν στον ελληνικό λαό τι έκαναν κι αν αυτά που λένε οι διασωθέντες είναι αλήθεια ή είναι αλήθεια αυτό που είπε στο BBC ο Πρωθυπουργός της πατρίδας μας, ότι δεν ζήτησαν καν βοήθεια επτακόσιοι πενήντα άνθρωποι που πάλευαν με τα κύματα πέντε ολόκληρες μέρες. Κι ενώ έχουμε την τεχνική δυνατότητα με τον δορυφόρο να βλέπουμε τα πάντα, περίμενε η Ελληνική Ακτοφυλακή να πει -προσέξτε- ο δουλέμπορος καπετάνιος να ζητηθεί βοήθεια.

Αυτά ζητάμε σήμερα να μας απαντήσει ο Υπουργός Ναυτιλίας και Νησιωτικής Πολιτικής και θα επανέλθω στη δευτερομιλία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Στυλιανίδη, έχετε τον λόγο να απαντήσετε για την πρωτολογία σας.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Αγαπητοί συνάδελφοι, άκουσα την επιχειρηματολογία του συναδέλφου. Θα του απαντήσω όπως εγώ πιστεύω. Θέλω, όμως, να τον ενημερώσω, επειδή πρέπει να το πω στην ελληνική Βουλή, προσωπικά -και συγγνώμη που δίνω προσωπικό τόνο- ήμουν για πάρα πολλά χρόνια Επίτροπος Ανθρωπιστικής Βοήθειας και Διαχείρισης Κρίσεων στην Ευρωπαϊκή Ένωση και πιστεύω έχει καταγραφεί το όνομά μου ως ένας άνθρωπος που βοήθησε πάρα πολλούς πρόσφυγες σε όλο τον κόσμο για να σωθούν. Και το διεκδικώ αυτό το πράγμα, με όλη τη σεμνότητα που με διακρίνει.

Ξεκινώ με κάποιες σκέψεις που όσο κι αν φαίνονται αυτονόητες στην πολιτική είναι καλό να επαναλαμβάνονται, γιατί πρέπει να αποδεικνύουμε και τα αυτονόητα. Έχει ξαναειπωθεί από το Υπουργείο, πριν από μένα, ότι το ναυάγιο της 14ης Ιουνίου του 2023 δεν υπάρχει αμφιβολία ότι αποτελεί ένα τραγικότατο περιστατικό, μεγάλης, παγκόσμιας κλίμακας, το οποίο προκάλεσε ιδιαίτερη θλίψη σε ολόκληρο τον ελληνικό λαό, αλλά πιστεύω θα είναι και κάτι με το οποίο θα απασχολήσει όλη η κοινότητα η ανθρωπιστική για να δίνει λύσεις.

Έχω διαχειριστεί ανάλογα περιστατικά και στην Αφρική, κύριε Αυλωνίτη. Όμως, έχω ισχυρή άποψη, ως ένας άνθρωπος που διαχειρίστηκε κρίσεις και ξέρω τι σημαίνει επιχειρησιακή ευθύνη και πόσο σκληρά είναι τα διλήμματα των επιχειρήσεων αυτών τη δύσκολη στιγμή. Δεν είναι εύκολα αυτά τα διλήμματα. Πιστεύω ακράδαντα ότι αυτές οι περιπτώσεις δεν προσφέρονται για πολιτική εκμετάλλευση. Το έστειλα και σε κάποιους παλιούς μου συναδέλφους στο Ευρωπαϊκό Κοινοβούλιο και κάποιοι αποχώρησαν από αυτή τη συζήτηση στην Ευρωβουλή.

Αν θυμάστε, το περιστατικό συνέβη την περίοδο της υπηρεσιακής κυβέρνησης. Το κράτος, βέβαια, έχει συνέχεια και είμαστε εδώ για να διευκρινίσουμε ό,τι χρειάζεται. Αυτό το απόλυτο δικαίωμα που έχει ο καθένας να εγείρει τέτοια ζητήματα, είτε στην Αντιπολίτευση είτε οπουδήποτε αλλού, πιστεύω ότι είναι χρήσιμο να ασκείται με αυξημένη σύνεση και πολύ διεξοδική μελέτη και να μην δίνονται αφορμές για άδικες και επιβλαβείς κατηγορίες. Αναφέρομαι στο Λιμενικό Σώμα και δεν λέω στην Ελλάδα, αλλά στο εξωτερικό, κάποιοι βρήκαν ευκαιρία για να στοχεύσουν. Είναι λάθος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Το ελληνικό Λιμενικό Σώμα αποτελεί τον φύλακα-άγγελο στη θάλασσα και κάθε άνθρωπο που βρίσκεται στην περιοχή, είτε πρόσφυγας είτε μετανάστης.

Βλέπω ότι έχω ξεπεράσει τα τρία λεπτά.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε μια μικρή ανοχή, κύριε Υπουργέ, αλλά θα παρακαλούσα κατά το δυνατόν μικρότερη διάρκεια η πρώτη σας τοποθέτηση.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Θα καταθέσω τα στοιχεία από το ελληνικό Λιμενικό Σώμα, το οποίο έχει ασχοληθεί με πεντακόσια ενενήντα έξι χιλιάδες άτομα που κινδύνευαν και πόσοι έχουν σωθεί, τουλάχιστον τριάντα χιλιάδες περιστατικά και έχουν συλληφθεί τρεις χιλιάδες διακινητές.

Θέλω να πω μόνο αυτό. Μετά από αυτό το περιστατικό η Ελλάδα -και ήμουν παρών, έτυχε να ήμουν Υπουργός- όπου κάποιοι στο εξωτερικό επιχείρησαν να διασύρουν το όνομα της χώρας και του Λιμενικού Σώματος και πολύ ίσως ο Πρωθυπουργός είπε την αλήθεια, η χώρα εξελέγη και πάλι στο IMO, πρώτη σε έναν οργανισμό που ορίζει τα διεθνή standards και τον τρόπο διεξαγωγής της θαλάσσιας έρευνας και διάσωσης. Νομίζω αυτό λέει πολλά. Είναι παγκόσμια αναγνώριση ότι η Ελλάδα τηρεί αυτά τα standards και τα τήρησε και στην Πύλο.

Στο συγκεκριμένο ναυάγιο η ελληνική πολιτεία κινήθηκε υπεύθυνα, όπως προβλέπεται και στην περίπτωση διερεύνησης και της αρωγής. Λέω τέσσερα δεδομένα. Το κεντρικό Λιμεναρχείο Καλαμάτας ολοκλήρωσε την προανάκριση της υπόθεσης με την υποβολή φακέλου και ως αποτέλεσμα ήταν η σύλληψη εννέα διακινητών. Διενεργείται παράλληλα προκαταρκτική εξέταση για τυχόν ευθύνες στελεχών του Λιμενικού Σώματος, σύμφωνα με παραγγελία της Εισαγγελίας Ναυτοδικείου Πειραιά. Να σημειώσω ότι με αυτήν τη δικογραφία έχει συσχετιστεί και σχετική μήνυση με το ίδιο αντικείμενο διερεύνησης. Ο Συνήγορος του Πολίτη με την ιδιότητα του εθνικού μηχανισμού διερεύνησης διενεργεί ανεξάρτητη έρευνα. Το Λιμενικό Σώμα -και το βρήκα όταν ήμουν Υπουργός και το είδα και εγώ- διευκρίνισε με έγγραφό του προς τον Συνήγορο του Πολίτη τους λόγους που δεν εκκίνησε δική του διαδικασία πειθαρχικής διερεύνησης. Γιατί τα στοιχεία που είχαν από τα συγκεκριμένα γεγονότα, δεν συνιστούσαν πράξεις ή παραλείψεις στελεχών του Λιμενικού Σώματος που θα δικαιολογούσαν τέτοια.

Σας λέω και από το Βήμα της Βουλής ως Υπουργός, αλλά και οι υπηρεσίες του Λιμενικού Σώματος δεν μας εμποδίζουν να εκκινήσουμε πειθαρχική διαδικασία ανά πάσα στιγμή σε τυχόν μελλοντική ανάδειξη νεότερων στοιχείων σχετικά με την υπόθεση, αλλά με σωστή ποινική διαδικασία, με σωστή δικαστική διαδικασία, όχι με φήμες.

Επαναλαμβάνω ότι αυτή η χώρα, η οποία κέρδισε την πρώτη θέση στο IMO, μετά από αυτό το περιστατικό που ορίζει τα διεθνή standards «search and rescue» νομίζω αποδεικνύει και τη διεθνή αναγνώριση μετά από αυτό το περιστατικό, το οποίο ήταν τραγικό για όλους μας.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυλωνίτη, έχετε τα επόμενα τρία λεπτά.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Υπουργέ, κάθε φορά που συζητάμε τέτοιου είδους ζητήματα σε επίπεδο Βουλής, πάντοτε μας λέτε και μας κατηγορείτε ότι είναι η πολιτική σκοπιμότητα. Ήθελα να ήξερα, δηλαδή, εδώ που ήρθαμε εμείς ως Βουλευτές δεν έχουμε το δικαίωμα να ψάξουμε γιατί πνίγηκαν εξακόσιοι πενήντα άνθρωποι και μας λέτε ότι το κάνουμε για πολιτική σκοπιμότητα; Δεν είναι προσβολή στην ανθρώπινη οντότητά μας;

Πείτε μου σας παρακαλώ, εγώ που είμαι τομεάρχης ναυτιλίας και νησιωτικής πολιτικής, όπως και εσείς Υπουργός, έχουμε πετάξει έξω την ανθρώπινη ιδιότητα; Δεν έχουμε συναισθήματα;

Εξακόσιοι πενήντα, λοιπόν, άνθρωποι -το λέω για δεύτερη φορά- είναι μέσα στον βυθό της θάλασσας και το μόνο που σας ζητάω σήμερα με την ερώτηση αυτή δεν είναι για την ποινική εξέλιξη της υπόθεσης, που είναι αλλουνού παπά ευαγγέλιο -είναι στην ανεξάρτητη δικαιοσύνη-, σας ζήτησα αν εσείς ως Υπουργός Ναυτιλίας και Νησιωτικής Πολιτικής έχετε δώσει εντολή στις υπηρεσίες σας να διερευνήσουν πειθαρχικά το συγκεκριμένο γεγονός. Μάλιστα σας ανέφερα δύο αντιτιθέμενες θέσεις. Ήρθατε σήμερα να μου πείτε ότι -αυτό που είπε ο κ. Μητσοτάκης στη συνέντευξή του BBC- όλα αυτά που λέγατε ότι σας ζητούσαν νερό και τους δώσατε νερό; Εδώ τα πάντα βοούν ότι προσπάθησαν να τραβήξουν το πλοίο αυτό με ένα σκοινί προς τα ιταλικά νερά και τους άφησαν όταν βυθίστηκε και εξαφανίστηκε το πλοίο του Λιμενικού Σώματος. Αυτά δεν πρέπει να τα διερευνήσετε; Να τα θεωρήσετε ότι αυτά που λέω είναι ψέματα. Κάντε, λοιπόν, ένα πόρισμα και πείτε ότι όλα αυτά που λέω εγώ, που λένε οι διασωθέντες, που λέει ο Συνήγορος του Πολίτη, που λέει το Ευρωκοινοβούλιο προχθές με τριακόσιους τριάντα υπέρ και διακόσιους πενήντα τέσσερις κατά που έχει εντάξει ακόμα και το ναυάγιο της Πύλου. Δεν μιλάμε για κάτι ασήμαντο πολιτικά. Μιλάμε για εξακόσιες πενήντα ανθρώπινες ψυχές. Πώς να σας το δώσω να το καταλάβετε;

Έχει μείνει και ξεχνιέται και περνάει ο καιρός και το πολιτικό σύστημα πλήττεται βάναυσα. Δεν έχω δικαίωμα, λοιπόν, να μιλήσω; Δεν έχουμε δικαίωμα οι Έλληνες Βουλευτές να μιλάμε εδώ μέσα σε αυτό το Κοινοβούλιο και θα μας λέτε συνεχώς την ίδια κατηγορία ότι το κάνουμε για πολιτική σκοπιμότητα; Τότε ποιος είναι ο ρόλος του πολιτικού; Να πάμε να φύγουμε από εδώ!

Να σας πω κάτι άλλο. Διερευνήσατε ποτέ τι έχουν γίνει τα κινητά τηλέφωνα; Διερευνήσατε την ευθύνη ότι δεν έγινε βιντεοσκόπηση, γιατί ήταν χαλασμένο το συγκεκριμένο μηχάνημα στις δικές σας υπηρεσίες; Και μας λέτε ότι εμείς είμαστε αντίθετοι με το Λιμενικό Σώμα, το οποίο ηρωικά δουλεύει κάτω από αντίξοες συνθήκες και πράγματι διασώζει χιλιάδες ανθρώπων; Έχει συλλάβει εκατοντάδες δουλεμπόρων.

Υπό αυτήν την έννοια -τελειώνω, γιατί ο χρόνος δεν περισσεύει σε ένα τόσο σοβαρό θέμα-, πείτε μου σας παρακαλώ, θεωρείτε ασήμαντο το Ευρωκοινοβούλιο όταν λέει ότι και για την Πύλο υπάρχουν ολιγωρίες της Κυβέρνησης; Βλέπετε λίγο που τριακόσιοι πενήντα δύο ακαδημαϊκοί σε ολόκληρο τον κόσμο σας κατηγορούν; Βλέπετε ανόητη την FRONTEX που σας λέει ότι έχετε ευθύνες; Τελικά ποιοι είναι αυτοί που κανονίζουν τις τύχες των λαών σε διεθνές και ευρωπαϊκό επίπεδο; Τους αγνοούμε όλους και είναι δάκτυλος του ΣΥΡΙΖΑ που έχει δύο Ευρωβουλευτές στο Ευρωκοινοβούλιο; Ε, νομίζω ότι πλέον έχει ξεφύγει από κάθε λογική ένα τέτοιου είδους επιχείρημα.

Σας καλώ, λοιπόν, στη δευτερολογία σας να μας πείτε, πότε διατάξατε πειθαρχικό έλεγχο; Και αν διατάξατε, σε πόσο χρονικό διάστημα θα ολοκληρωθεί, έτσι ώστε να ξέρουμε τις ενέργειες του πολιτικού προϊσταμένου του Υπουργείου Ναυτιλίας και Νησιωτικής Πολιτικής που προΐσταται πολιτικά του Λιμενικού Σώματος; Πείτε μας ξεκάθαρα εδώ. Γι’ αυτό γίνεται η επίκαιρη ερώτηση, για να είμαστε τετ α τετ, να ξέρουμε τι λέτε, όχι με απάντηση σε μια απλή ερώτηση, όπως κάνατε τις προηγούμενες φορές. Και δεν μιλάω για εσάς, γιατί εσείς είστε μεταγενέστερος Υπουργός, μην σας ρίξω τις ευθύνες όλες. Αλλά πρέπει να απαντήσετε.

Τελειώνοντας, για τρίτη φορά, απαντήστε μου στη συγκεκριμένη επίκαιρη ερώτηση, συγκεκριμένα όμως.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Ναυτιλίας και Νησιωτικής Πολιτικής, ο κ. Στυλιανίδης. Έχετε τρία λεπτά, κύριε Στυλιανίδη.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Δεν αρνήθηκα σε κανέναν να κάνει πολιτική κριτική. Αυτό που αρνήθηκα και δεν δέχομαι -και γι’ αυτό επικαλέστηκα και την προηγούμενή μου ιδιότητα ως Επίτροπος Ανθρωπιστικής Βοήθειας σε όλη την Ευρώπη για όλον τον κόσμο- είναι ότι δεν δικαιούται κανείς να μονοπωλεί αυτήν την ευαισθησία. Και εδώ δεν δέχομαι απέναντι στο πρόσωπό μου να μονοπωλείται από άλλον. Έχω πολύ μεγάλη ευαισθησία και το έχω αποδείξει στην πράξη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Το δέχομαι.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Που σημαίνει ότι εσείς τη δουλειά σας και εγώ τη δουλειά μου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ωραία.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Είπακαι επαναλαμβάνω, υπάρχουν τρεις διαδικασίες σε εξέλιξη. Τις περιμένουμε. Αν προκύψει οτιδήποτε, είμαστε έτοιμοι να ξεκινήσουμε τις διαδικασίες. Αυτό σημαίνει σοβαρότητα για ένα τόσο ευαίσθητο θέμα. Για εμένα αυτή είναι σοβαρότητα. Περιμένω όλες τις δικαστικές διαδικασίες, ναυτοδικείο, Συνήγορος του Πολίτη και αν προκύψει και μας πουν «ξέρετε, το Λιμενικό Σώμα δεν έκανε καλά τη δουλειά του», ναι, να ξεκινήσουμε πειθαρχική διαδικασία.

Γιατί δεν περιμένετε και εσείς αυτό το πράγμα; Γιατί δεν περιμένετε και υποβάλετε αυτήν την ερώτηση τώρα, ενώ ξέρετε ότι υπάρχουν πολιτικές σκοπιμότητες σε κάποια στοιχεία και σε κάποιες ομάδες του Ευρωκοινοβουλίου; Ήμουν Ευρωβουλευτής, ήμουν Επίτροπος και ξέρω ότι πολλές τέτοιες συζητήσεις ξεκινούν από σκοπιμότητες.

Σας καλώ να περιμένετε τη δικαστική διαδικασία στα τρία επίπεδα και να κουβεντιάσουμε ξανά.

Ευχαριστώ πολύ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μόνο που μιλάτε σε δικηγόρο και πάνε παράλληλα αυτά.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Αυλωνίτη.

Προχωρούμε στην επόμενη ερώτηση που είναι η όγδοη με αριθμό 676/5-2-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Άμυνας με θέμα: «Αποσπάσεις Ιατρών του 424 Γενικού Στρατιωτικού Νοσοκομείου Εκπαιδεύσεως (ΓΣΝΕ)».

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κυρία Πρόεδρε.

Κύριε Υφυπουργέ, όπως θα ξέρετε εξακολουθεί από τον Μάιο να υφίσταται ένα πρόβλημα και ένα θέμα που δεν έχει λάβει τη δημοσιότητα που του χρήζει και αυτό αφορά την υποχρεωτική μετακίνηση, έστω ως προσωρινή απόσπαση, ιατρικού προσωπικού από τα στρατιωτικά νοσοκομεία προς νοσοκομεία του ΕΣΥ της περιφέρειας και αναφέρομαι συγκεκριμένα στις εντολές που γίνονται για μετακίνηση ιατρών στην Ξάνθη, στις Σέρρες και στη Δράμα. Αυτό όπως, θα ξέρετε δεν ικανοποιεί την εύρυθμη λειτουργία των στρατιωτικών νοσοκομείων. Δημιουργεί πλείστα όσα προβλήματα στα νοσοκομεία, από τα οποία εξέρχονται οι ιατροί ενώ ταυτόχρονα δεν θεραπεύει και το πρόβλημα στα νοσοκομεία στα οποία μετακινούνται.

Ένα βασικό ζήτημα που προκύπτει είναι το γεγονός ότι όταν κάποιος πηγαίνει σε ένα νοσοκομείο ως επισκέπτης, ιατρός μετακινούμενος για λίγες ημέρες μία φορά ή για κάποιες μέρες τον μήνα δεν γνωρίζει τους ασθενείς. Μέχρι να προλάβει να μάθει τον φάκελο του καθενός φεύγει ξανά με αποτέλεσμα όσο και αν θα ήθελε η ιατρική φροντίδα υγείας που παρέχεται να είναι μειωμένη. Είστε καταρτισμένος νομικός, είναι σαν να φέρουμε έναν άλλον νομικό στο γραφείο σας και να πρέπει να πάρει τις δικογραφίες και να τις δει δύο μέρες, μετά να έρθει ένας άλλος για τις επόμενες δύο μέρες. Αντιλαμβάνεστε ποια είναι η ασυνέχεια σε ό,τι αφορά τη φροντίδα αυτών των ασθενών.

Παράλληλα δε οι γιατροί οι οποίοι φεύγουν από το στρατιωτικό νοσοκομείο εν προκειμένω το 424 της Θεσσαλονίκης, αφήνουν πίσω τους κενά τα οποία μεταφράζονται σε ακύρωση των τακτικών εξωτερικών ιατρείων. Η παθολογική κλινική επί παραδείγματι έχει τακτικό εξωτερικό ιατρείο λιπιδίων, ένα εξειδικευμένο ιατρείο διαβήτη, γεωγραφικής ιατρικής και το τυπικό παθολογικό με άνω των πεντακοσίων επισκεπτών ασθενών τον μήνα, γεγονός το οποίο σημαίνει ότι όταν μετακινούνται οι γιατροί που στελεχώνουν αυτά τα ιατρεία, τα ραντεβού ακυρώνονται. Τα νούμερα που δείχνουν την παθολογική του 424 ως πλήρη ή υπερπλήρη με είκοσι δύο γιατρούς δεν αντιστοιχούν στην πραγματικότητα, δεδομένου ότι κάποιοι λόγω του βαθμού τους δεν μπορούν να μετακινηθούν αφ’ ενός και αφ’ ετέρου κάποιοι άλλοι λόγω ειδικών ιατρικών καταστάσεων είναι σε λεγόμενη «ελαφρά υπηρεσία», άρα ούτε κάνουν εφημερίες ούτε μπορούν να αποσπαστούν.

Δεν θα μακρολογήσω στην πρωτολογία μου. Το ερώτημα είναι αν έχετε πραγματική εικόνα των ανθρώπων που υπηρετούν σε αυτές τις κλινικές, ώστε να μπορούν να φύγουν για άλλα νοσοκομεία. Αν έχετε εικόνα μέχρι πότε θα συνεχιστούν αυτές οι αποσπάσεις που ήδη μετρούν εννέα μήνες και με ποιον τρόπο θα διασφαλίσετε την ποιότητα της ζωής και την υγεία του στρατιωτικού προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Κύριε Υπουργέ, έχετε τα επόμενα τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κυρία Πρόεδρε.

Κύριε συνάδελφε, για να απαντήσω ευθέως και χωρίς περιστροφές στο ερώτημά σας θα σας πω ότι προφανώς οι Ένοπλες Δυνάμεις δεν έχουν κάποιο περίσσευμα όσον αφορά το προσωπικό τους, πόσω δε μάλλον δεν περισσεύουν και γιατροί. Αυτό που σίγουρα μπορώ να πω είναι ότι στις Ένοπλες Δυνάμεις τα στελέχη, άνδρες και γυναίκες, περισσεύει το αίσθημα ευθύνης. Με την ίδια όμως επιτυχία και αποτελεσματικότητα που προασπίζονται την εθνική ακεραιότητα και τα δίκαια της πατρίδας μας έχουμε δει πολλές φορές ότι το προσωπικό των Ενόπλων Δυνάμεων στέκεται στο πλάι της κοινωνίας και νομίζω είναι ένα πολύ μεγάλο, αν θέλετε εγχείρημα, το οποίο έχει φέρει εις πέρας όλα αυτά τα χρόνια το προσωπικό των Ενόπλων Δυνάμεων, είτε αφορά το ιατρικό προσωπικό είτε πολλές φορές σε περιπτώσεις πολιτικής προστασίας.

Εν προκειμένω μάλιστα, υπάρχει ένα κρίσιμο ερώτημα στο οποίο έχει κληθεί η πολιτική και στρατιωτική ηγεσία των Ενόπλων Δυνάμεων να απαντήσει. Και αυτό είναι με ποιο τρόπο μπορούν να συμβάλουν και σε ποιο βαθμό τα στελέχη των Ενόπλων Δυνάμεων, έτσι ώστε οι συμπολίτες μας να έχουν το έννομο αγαθό της εξειδικευμένης ιατρικής περίθαλψης σε περιπτώσεις που για διάφορους λόγους δεν μπορεί ο υπόλοιπος κρατικός μηχανισμός να το παρέχει. Και μάλιστα αν το δει κανείς από αυτό το πρίσμα, θα αντιληφθεί ότι δεν υπάρχουν στρατιωτικοί και μη στρατιωτικοί. Οι γιατροί όλοι υπηρετούν το ίδιο αγαθό, δηλαδή την προσφορά προς τον συνάνθρωπό τους. Και προφανώς για να φθάσουμε στο σημείο όπου θα πρέπει να αποσπαστούν όπως πολύ σωστά αναφέρατε επί εννέα μήνες -βέβαια γίνονται ανανεώσεις, δεν είναι εννέα μήνες συνεχόμενα-, στρατιωτικοί γιατροί στα Νοσοκομεία της Ξάνθης και της Δράμας και των Σερρών, προφανώς υπάρχουν κάποιοι σοβαροί λόγοι. Μιλάμε για παραμεθόριες περιοχές και αντιλαμβάνεστε και τους λόγους.

Θα σας πω μόνο ότι σύμφωνα με τα στοιχεία τα οποία έχω συλλέξει από το 2020 μέχρι και σήμερα έχουν προκηρυχθεί δώδεκα θέσεις ειδικότητας παθολογίας εκ των οποίων δυστυχώς οι έντεκα απέβησαν άγονες ή παραιτήθηκαν για διάφορους λόγους μόλις ανέλαβαν και τον Οκτώβριο του 2023 οι εφημερίες στο Νοσοκομείο Ξάνθης καλύπτονταν χάρις μόνο σε στρατιωτικό γιατρό ο οποίος είχε αποσπαστεί και τον οποίο είχαν διαθέσει οι Ένοπλες Δυνάμεις με μια μετακίνηση από το νοσοκομείο προφανώς συν έναν άλλο γιατρό από το πολιτικό νοσοκομείο. Στη Δράμα, δυστυχώς η διάθεση στρατιωτικού γιατρού παθολόγου, χωρίς του οποίου τη συνδρομή η παθολογική κλινική θα οδηγούνταν σε αναστολή λειτουργίας. Όσον αφορά μάλιστα στους αναισθησιολόγους από το 2020 μέχρι και σήμερα έχουν προκηρυχθεί συνολικά επτά θέσεις εκ των οποίων οι έξι απέβησαν άγονες.

Αυτά είναι τα πραγματικά δεδομένα, κύριε συνάδελφε, και βεβαίως αντιλαμβάνεστε ότι γι’ αυτό τον λόγο έχουν κληθεί και οι Ένοπλες Δυνάμεις να συμβάλουν σε αυτό το μέγιστο κοινωνικό έργο. Και νομίζω ότι και εσείς ως ένας εξαιρετικός γιατρός αντιλαμβάνεστε ότι η διάθεση των στρατιωτικών γιατρών γίνεται για την κάλυψη επειγουσών αναγκών των νοσοκομείων.

Απαραίτητη όμως προϋπόθεση και θέλω σε αυτό να σταθούμε είναι ότι προκειμένου να εγκριθεί η όποια συνδρομή στελέχους των Ενόπλων Δυνάμεων είναι η συνέχιση της απρόσκοπτης και χωρίς προβλήματα λειτουργίας του νοσοκομείου από το οποίο αποσπάται έστω και αυτό το μικρό χρονικό διάστημα. Επομένως, όλοι αυτοί οι οποίοι διατέθηκαν έστω και αυτό το μικρό χρονικό διάστημα –δεν είναι ο ίδιος γιατρός που αποσπάται κάθε φορά- είναι για λόγους όπως είπα να καλύψει από τη μια επείγουσες ανάγκες και από την άλλη χωρίς να δημιουργεί προβλήματα στη λειτουργία του νοσοκομείου. Διαφορετικά προφανώς και δεν θα έχει διατεθεί εν προκειμένω το 424.

Κλείνοντας σε ό,τι αφορά τα Νοσοκομεία Ξάνθης, Σερρών και Δράμας να σας ενημερώσω ότι η σχετική διάθεση είναι μέχρι τέλος του Μαρτίου του 2024 και βεβαίως τότε σε συνεργασία και με το Υπουργείο Υγείας και εφόσον υπάρχουν ανάγκες θα επαναξιολογηθεί η κατάσταση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χουρδάκη, έχετε τον λόγο για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Κύριε Κεφαλογιάννη, σας ευχαριστώ πολύ.

Αντιλαμβάνομαι ότι ενδεχομένως είναι λίγο άχαρος ο ρόλος να πρέπει εσείς να δικαιολογηθείτε για το Υπουργείο Υγείας για τα κενά που υπάρχουν στο Υπουργείο Υγείας, για την αστοχία στην κάλυψη των κενών αυτών. Έχω μιλήσει από το Βήμα της Βουλής αρκετές φορές, λέγοντας ότι σε αυτές τις περιπτώσεις των παραμεθόριων περιοχών πρέπει να λάβουμε υπ’ όψιν το ενδεχόμενο να υπάρχει άλλη αμοιβή ή ένα πρόσθετο «μπόνους» στην αμοιβή για να μπορέσουν να στελεχωθούν αυτές οι θέσεις και άρα να μην χρειάζεται να αποστελεχώνονται και να αποψιλώνονται άλλοι φορείς.

Θέλω επίσης να σας θυμίσω ότι αυτή η μετακίνηση μπορεί να γίνει και από άλλα νοσοκομεία του ΕΣΥ και της Θεσσαλονίκης. Δεν γίνεται εξίσου. Αυτό βέβαια δεν σημαίνει ότι αν αυτοί μετακινούνταν τα πράγματα θα ήταν καλά αν έφευγαν από το «Ιπποκράτειο» ή από το «ΑΧΕΠΑ» και ούτε πρέπει για να λυθεί ένα πρόβλημα να στρέφουμε τη μια κατηγορία εργαζομένων ή συναδέλφους ενάντια στην άλλη.

Το βασικό ερώτημα που τίθεται εδώ, κύριε Κεφαλογιάννη γιατί εσείς είστε στο Υπουργείο Άμυνας και είμαι βέβαιος ότι το έχετε σε πρώτη προτεραιότητα, είναι πώς θα σιγουρευτείτε και πώς θα είμαστε βέβαιοι ότι η υγεία των πολιτών στην Ξάνθη, στη Δράμα, στις Σέρρες δεν έρχεται πιο μπροστά από την υγεία των πολιτών του στρατιωτικού προσωπικού και των οικογενειών τους στο 424. Επίσης δεν είμαι καθόλου σίγουρος αν όλοι αυτοί οι πόροι που μέσα από τον ΕΟΠΥΥ δεν έχουν καταλήξει στα στρατιωτικά νοσοκομεία και αν κατέληγαν θα υπήρχαν άλλοι στα στρατιωτικά νοσοκομεία είναι σε αυτά που έχετε σκοπό να συζητήσετε με το Υπουργείο Υγείας.

Σε κάθε περίπτωση θα περίμενα από το Υπουργείο Υγείας να φροντίσει πρώτα, να το πω λαϊκά, τα του οίκου του πριν αρχίσει να προβαίνει στο να καλύπτει κενά τρίτων. Εκτός των άλλων ένα πολύ σημαντικό πρόβλημα που προκύπτει από αυτές τις μετακινήσεις, κύριε Κεφαλογιάννη, είναι το γεγονός ότι –και σας λέω ένα παράδειγμα με το τι ισχύει στη Δράμα- ζητήθηκε από τη διοικήτρια του νοσοκομείου οι εφημερίες των στρατιωτικών γιατρών να γίνονται Τετάρτη και Σάββατο. Δεν προβλέπεται για την Κυριακή διανυκτέρευση. Άρα πρέπει ο στρατιωτικός γιατρός ξημερώνοντας την Κυριακή από εφημερία να οδηγήσει πίσω μόνος του. Θυμάστε το καλοκαίρι που υπήρχαν αντίστοιχα ατυχήματα και θάνατοι ιατρικού προσωπικού, επιστρέφοντας από νησιωτικές περιοχές και αυτό δημιουργεί μια ανασφάλεια.

Εκτός δε των άλλων, και θα το ξέρετε, στις χειρουργικές ειδικότητες έχουν υπάρξει ήδη πέντε παραιτήσεις ιατρών στο 424 και όχι μόνο. Αυτό δημιουργεί και μια πολύ μεγάλη απώλεια πόρων που έχουν επενδυθεί σε αυτούς και το λέω διότι οι στρατιωτικοί γιατροί μπαίνουν με πανελλήνιες εξετάσεις μεν, αμέσως όμως θεωρούνται στρατιωτικό προσωπικό. Και άρα αν ένας φύγει πριν τη συνταξιοδότησή του, ουσιαστικά τον έχουμε εκπαιδεύσει, τον έχουμε καταρτίσει και χάνουμε όλα αυτά τα οποία εμείς ως φορολογούμενοι επενδύσαμε στο πρόσωπό του.

Ταυτόχρονα δε να ξέρετε ότι δίνονται ή δόθηκαν σαν αποζημίωση άνω των 80 εκατομμυρίων για μια υποθαλάσσια που δεν έγινε στη Θεσσαλονίκη, άλλα 80 εκατομμύρια με τις μετοχές που δώσαμε και πήραμε την «AEGEAN», 30 εκατομμύρια με την κοστολόγηση της 717 σύμβασης που δεν έγινε, 2 εκατομμύρια τον μήνα -κοντά στα 80- στον ανάδοχο για τα μη διόδια στον κόμβο Βαρυμπόμπης και στον Άγιο Στέφανο. Όλα αυτά αθροίζουν άνω των 400 εκατομμυρίων τα οποία αν χρηματοδοτούσαν σωστά το Εθνικό Σύστημα Υγείας δεν θα ήσασταν τώρα εσείς σε αυτή τη θέση να πρέπει να δικαιολογηθείτε.

Τελειώνοντας, και ξέροντας ότι δεν πρέπει να υποβαθμιστεί η υγεία ούτε του στρατιωτικού προσωπικού και των οικογενειών τους, ούτε των Ελλήνων πολιτών που δεν ανήκουν στο στρατιωτικό προσωπικό, αναρωτιέμαι ποιες ενέργειες θα πράξετε προκειμένου να μην μπαίνει το στρατιωτικό προσωπικό σε δεύτερη μοίρα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κεφαλογιάννη, έχετε τον λόγο για να ολοκληρώσετε την απάντησή σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κυρία Πρόεδρε.

Κύριε συνάδελφε, θα προσπαθήσω να απαντήσω στο σύνολο των ερωτημάτων τα οποία θέσατε. Είναι πραγματικά ενδιαφέροντα τα ερωτήματα γιατί νομίζω ότι είναι αρκετά σημαντικό να διευκρινιστούν κάποια πράγματα.

Κατ’ αρχάς, ο συγκεκριμένος τρόπος διάθεσης των γιατρών από τα στρατιωτικά νοσοκομεία, για να το ξεκαθαρίσουμε αυτό, παρ’ όλο που καλύπτουν έκτακτες ανάγκες, είναι ένας νόμιμος τρόπος, ένας τρόπος ο οποίος προβλέπεται σύμφωνα με το θεσμικό και νομοθετικό πλαίσιο.

Προφανώς δεν είμαι αρμόδιος να σας απαντήσω με ποιον τρόπο το Υπουργείο Υγείας –όπως επισημάνατε κι εσείς- θα καλύψει τα πολλά κενά που υπάρχουν στα διάφορα νοσοκομεία της χώρας. Αυτό το οποίο όμως μπορώ να σας πω είναι ότι -προφανώς το γνωρίζετε- σε περιοχές για παράδειγμα όπου δεν υπάρχει κάποιο στρατιωτικό νοσοκομείο -και αναφέρομαι στα στελέχη των Ενόπλων Δυνάμεων- η κάλυψη γίνεται και από πολιτικά νοσοκομεία. Επομένως, δεν υπάρχει στέλεχος των Ενόπλων Δυνάμεων το οποίο να μην έχει και πρόσβαση σε κάποιο νοσοκομείο της χώρας είτε είναι στρατιωτικό, είτε είναι πολιτικό. Όταν μάλιστα το προσωπικό και οι οικογένειες εκείνων οι οποίοι υπηρετούν στην ανατολική Μακεδονία και τη Θράκη εξυπηρετούνται σε ένα δευτεροβάθμιο επίπεδο από τα πολιτικά νοσοκομεία, καταλαβαίνετε ότι και αυτά τα νοσοκομεία το να λειτουργούν στοιχειωδώς και να μπορούν να καλύπτουν τις ανάγκες τους, έστω και με στρατιωτικό προσωπικό από στρατιωτικά νοσοκομεία, είναι κάτι το οποίο εν τέλει ενδιαφέρει πολύ και τις ίδιες τις οικογένειες των στελεχών των Ενόπλων Δυνάμεων.

Είναι συνεπώς σωστό να επισημάνουμε –γιατί αναφερθήκατε και σε παραιτήσεις γι’ αυτό θέλω να δώσω τα στοιχεία- ότι σύμφωνα με τα επίσημα στοιχεία που έχω από 1ης -1-24 έχουμε τέσσερις παραιτήσεις από το 424, εκ των οποίων ο ένας ήταν βέβαια για λόγους αποστρατείας και οι άλλοι τρεις ήταν γιατροί άνευ ειδικότητας.

Προφανώς οι λόγοι για τους οποίους παραιτούνται οι στρατιωτικοί γιατροί είναι άλλοι, δεν είναι οι μετακινήσεις, και μάλιστα είναι και πιο δομικοί. Γι’ αυτόν τον λόγο σε μια νομοθετική ρύθμιση την οποία ετοιμάζουμε στο Υπουργείο Εθνικής Άμυνας θα υπάρχουν συγκεκριμένοι τρόποι και κίνητρα προκειμένου να το αποτρέπουμε αυτό στο μέλλον. Θέλω να ξεκαθαρίσω ότι δεν είναι ο λόγος οι μετακινήσεις που έγιναν το τελευταίο διάστημα. Είναι κάτι το οποίο θα αντιμετωπιστεί.

Σε κάθε περίπτωση, αντιλαμβάνομαι κι εγώ ότι υπάρχει μια προσωρινή διατάραξη και του ατομικού αλλά και του οικογενειακού βίου με αυτές τις μετακινήσεις. Θα ήθελα στο σημείο αυτό πραγματικά να ευχαριστήσω όλους και όλες οι οποίοι συμβάλλουν σε αυτό το πολύ κρίσιμο κοινωνικό έργο που σας περιέγραψα προηγουμένως.

Είναι βεβαίως πρόδηλο ότι οι αρμόδιες υπηρεσίες του Υπουργείου Εθνικής Άμυνας καλύπτουν όλα τα έξοδα μετακίνησης και διαμονής στις περιπτώσεις όπου μετακινείται το προσωπικό των Ενόπλων Δυνάμεων.

Σήμερα μου δίνεται η ευκαιρία να ανακοινώσω και από το Βήμα αυτό και ένα επιπλέον μέτρο το οποίο λαμβάνουμε και το οποίο θα αφορά ένα ποσό έξτρα ενός επιδόματος 1.800 ευρώ που θα καλύπτει αυτές τις περιπτώσεις ακριβώς αναγνωρίζοντας τη μεγάλη προσπάθεια την οποία κάνουν τα στελέχη των Ενόπλων Δυνάμεων. Αυτό θα έρθει στην επόμενη νομοθετική ρύθμιση τις επόμενες ημέρες και θα μπορούν να το λαμβάνουν οι γιατροί οι οποίοι μετακινούνται από στρατιωτικό νοσοκομείο σε πολιτικό. Το έχουμε συμφωνήσει τόσο με το Υπουργείο Υγείας όσο με το Υπουργείο Οικονομικών.

**ΜΙΧΑΗΛ ΧΟΥΡΔΑΚΗΣ:** Ανά μήνα;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ανά μήνα.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Θα ακολουθήσει η έκτη, με αριθμό 678/5-2-2024, επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυναςμε θέμα: «Συμφωνία με τις ΗΠΑ για παράδοση Στρατιωτικού Υλικού στην Ουκρανία».

Θα απαντήσει ο Υφυπουργός Εθνικής Άμυνας κ. Κεφαλογιάννης.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κυρία Πρόεδρε.

Κύριε Υπουργέ, αποτελεί συνήθεια της Κυβέρνησης να ενεργεί στο παρασκήνιο και για πολύ σημαντικά θέματα που αφορούν την εθνική μας ασφάλεια με αποτέλεσμα να μην ενημερώνεται τόσο η Βουλή, όσο και ο ελληνικός λαός. Διαρρέει σε πολλά μέσα ενημέρωσης ότι κατά την πρόσφατη επίσκεψη του Αμερικανού Υπουργού Εξωτερικών στην Κρήτη, 6-1-24, συμφωνήθηκε με τον Πρωθυπουργό κ. Κυριάκο Μητσοτάκη η Ελλάδα να μεταφέρει εξοπλισμό στην Ουκρανία με αντάλλαγμα ένα πακέτο βοήθειας 200 εκατομμυρίων δολαρίων, χωρίς βέβαια να αναφέρεται αν το ποσό αυτό αφορά δωρεά παρωχημένων συστημάτων ή όχι.

Το πιο σημαντικό, όμως, είναι η πληροφορία ότι θα δοθούν και όλα τα αντιαεροπορικά συστήματα ρωσικής προελεύσεως, αίτημα άλλωστε που έχει διατυπωθεί και στο παρελθόν από τις ΗΠΑ. Δηλαδή, μιλάμε για τα αντιαεροπορικά συστήματα S-300, TOR-M1 και OSA-K, τα οποία παρά την παλαιότητά τους έχουν υψηλή επιχειρησιακή αξία και φυσικά θα αφήσουν τεράστιο κενό στην ελληνική αεράμυνα. Πραγματικά απορούμε εάν είναι σύμφωνη η νέα ηγεσία των Ενόπλων Δυνάμεων με κάτι τέτοιο.

Επίσης, όπως αναφέρει ο δημοσιογράφος Ανδρέας Κολλιόπουλος, στην ιστοσελίδα Ολυμπία, σε αποθήκες πυρομαχικών στην Κόρινθο παρατηρείται μεγάλη κινητικότητα εδώ και αρκετό διάστημα με δεκάδες στρατιωτικά φορτηγά με ουκρανικές πινακίδες τα οποία φορτώνουν υλικό και φεύγουν προς άγνωστη κατεύθυνση. Τελικά πόσα πυρομαχικά θα δώσουμε;

Όταν, λοιπόν, η εγχώρια αμυντική μας βιομηχανία έχει σκοπίμως απαξιωθεί και αντιμετωπίζουμε μια Τουρκία με αλματώδη ανάπτυξη στην τεχνολογία UAVs, η οποία αναμένεται να αποκτήσει και να αναβαθμίσει εκατόν δέκα εννέα αεροσκάφη F-16V, τότε πραγματικά αδυνατούμε να κατανοήσουμε οποιαδήποτε λογική στην υλοποίηση της εξωτερικής μας πολιτικής και της σχεδίασης της εθνικής μας άμυνας. Δύο μόνο απαντήσεις μας είναι πιθανές, υποτέλεια ή ανικανότητα.

Ερωτάστε, κύριε Υπουργέ: Τι ακριβώς στρατιωτικό υλικό έχει συμφωνηθεί με τις ΗΠΑ να παραδώσουμε στην Ουκρανία; Με ποιον τρόπο και με ποιο χρονοδιάγραμμα θα αντικατασταθεί; Και, δεύτερον, με ποια εξουσιοδότηση προβαίνει η Κυβέρνηση σε ενέργειες που την καθιστούν χώρα εχθρική προς τη Ρωσία, με κίνδυνο την εμπλοκή της σε αντίποινα τα οποία μπορεί να είναι και στρατιωτικά; Δεν οφείλει να το γνωρίζει αυτό ο ελληνικός λαός;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κεφαλογιάννη, έχετε τον λόγο για την πρώτη τοποθέτησή σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κυρία Πρόεδρε.

Κύριε συνάδελφε, ευχαριστώ πολύ για την ερώτηση. Θα μου επιτρέψετε, όμως, να σας πω ότι κινείστε από λανθασμένες παραδοχές, οι οποίες σας οδηγούν και σε λανθασμένα συμπεράσματα.

Έχω εξηγήσει και άλλες φορές, στο πλαίσιο του κοινοβουλευτικού διαλόγου, ότι το πιο βασικό λάθος που κάνουν πολλοί συνάδελφοι -το έχω ακούσει και από το κόμμα σας- είναι να συνδέεται τη θέση της Κυβέρνησης, όσον αφορά το ζήτημα του πολέμου στην Ουκρανία, με την επιχειρησιακή ετοιμότητα των Ενόπλων Δυνάμεων. Νομίζω ότι είναι ξεκάθαρο, και το έχουμε πει από την αρχή, ότι η Ελλάδα ήταν και παραμένει στο πλευρό του ουκρανικού λαού, πιστή στις αρχές για σεβασμό της διεθνούς νομιμότητας και βεβαίως της εδαφικής ακεραιότητας όλων των κρατών και οποιουδήποτε αναθεωρητισμού. Νομίζω ότι αντιλαμβάνεστε τους λόγους.

Η στάση μας από την αρχή ήταν μια στάση αρχών και ως τέτοια ενδυναμώνει βεβαίως και την αλληλεγγύη με τους συμμάχους μας εντός της Ευρωπαϊκής Ένωσης και εντός του ΝΑΤΟ. Από αυτή τη σκοπιά θα πρέπει να δούμε αυτό στο οποίο αναφερθήκατε στην ερώτησή σας, δηλαδή κατά πόσο αυτή η αλληλεγγύη μπορεί να μετουσιωθεί τόσο σε πολιτική στήριξη, όσο και σε στρατιωτική, ακόμη και ανθρωπιστική.

Τι κάνει, κύριε συνάδελφε, η χώρα μας; Τίποτα παραπάνω και τίποτα λιγότερο από ό,τι κάνουν και άλλα κράτη-μέλη της Ευρωπαϊκής Ένωσης και του ΝΑΤΟ, στα οποία είμαστε μέλος. Δηλαδή μια συντονισμένη προσπάθεια είτε ανθρωπιστική είτε στρατιωτικού τύπου προς την Ουκρανία, προκειμένου να προασπίσει τα κυριαρχικά της δικαιώματα και την εδαφική της ακεραιότητα.

Πάμε, όμως, και στα επιχειρησιακά ζητήματα. Κάθε ενέργεια στην οποία προβαίνουν οι Ένοπλες Δυνάμεις και η οποία αφορά είτε την απόσυρση είτε τη μετακίνηση είτε ακόμα και την αναδιάταξη δυνάμεων και μέσων γίνεται πάντα με γνώμονα την αναβάθμιση των επιχειρησιακών δυνατοτήτων και καθόλου, βεβαίως, την αποδυνάμωσή τους.

Γνωρίζετε πολύ καλά, γιατί ξέρω ότι είστε εξαίρετος νομικός, ότι όταν ένα υλικό αποσύρεται για οποιονδήποτε λόγο, έχει ήδη αξιολογηθεί από τις αρμόδιες υπηρεσίες των επιτελείων, από τις αντίστοιχες διευθύνσεις και τους κλάδους, έχει χαρακτηριστεί ως μη επιχειρησιακά αναγκαίος στρατιωτικός εξοπλισμός και μόνο υπό αυτή την αναγκαία και απαραίτητη προϋπόθεση προχωράμε σε απόσυρση ή παραχώρηση στρατιωτικού εξοπλισμού.

Συνεπώς κανένα από τα οπλικά συστήματα ή εξοπλισμός, το οποίο έχει διατεθεί γι’ αυτόν τον σκοπό, δεν ήταν αναγκαίο επιχειρησιακά, όσον αφορά τα επιτελεία τα οποία έχουν κρίνει αυτόν τον σκοπό. Σε κάθε περίπτωση, πρόκειται για στρατιωτικό υλικό για το οποίο η χώρα μας ταυτόχρονα αποζημιώνεται από την Ευρωπαϊκή Ένωση. Άρα, αποσύρουμε ένα μη επιχειρησιακά αναγκαίο στρατιωτικό εξοπλισμό και με τα χρήματα τα οποία λαμβάνουμε -αντιλαμβάνεστε- ότι τα επανεπενδύουμε στην εθνική μας άμυνα. Με αυτόν τον τρόπο, στην ουσία επαυξάνουμε και την αποτρεπτική μας ισχύ. Όσον αφορά τώρα τον ακριβή εξοπλισμό και οπλισμό, αντιλαμβάνεστε ότι στη συγκεκριμένη Αίθουσα δεν μπορώ να αναφερθώ, νομίζω ότι θα με συγχωρήσετε κι εσείς.

Από εκεί και πέρα, σε κάποια άλλα ζητήματα θα αναφερθώ στη δευτερολογία μου, για να μην καταχρώμαι τον χρόνο. Επομένως, θα είμαι στη διάθεσή σας να απαντήσω στα ερωτήματα.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ρούντα, έχετε τον λόγο για τα επόμενα τρία λεπτά.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ πολύ, κυρία Πρόεδρε.

Κύριε Υφυπουργέ, αν και δεν απαντάτε ευθέως εντούτοις, χαίρομαι γιατί επιβεβαιώνετε αυτά, τα οποία σας λέμε, ότι όντως φεύγει στρατιωτικό υλικό εκτός Ελλάδος, αυτή τη στιγμή.

Ειλικρινά πραγματικά απορώ: Έχει καταλάβει η Κυβέρνηση τις ευθύνες τις οποίες έχει; Γιατί, εάν τις είχε καταλάβει λογικά δεν θα έπρεπε να κοιμάται ποτέ κανένα βράδυ ήσυχη. Γιατί, αυτή η πολιτική, την οποία εφαρμόζετε, θα μας στιγματίσει μάλλον και θα μας στιγματίσει με τον χειρότερο τρόπο σε μια ενδεχόμενη πολεμική κρίση εναντίον της Ελλάδος μας.

Ξέρετε, επιβεβαιώνονται και οι μαρτυρίες κατοίκων, που είναι αυτόπτες μάρτυρες και στην Κόρινθο και στα Γιάννενα και στη Λάρισα και σε άλλες περιοχές αυτή τη στιγμή της Ελλάδος, τις οποίες ενδεχομένως δεν θα τις μάθουμε και ποτέ, ότι όντως οχήματα μεταφέρουν στρατιωτικό υλικό από ελληνικές αποθήκες προς άγνωστη κατεύθυνση.

Επειδή είπατε ότι το στρατιωτικό υλικό το οποίο φεύγει, φεύγει με την αιτιολογία ότι δήθεν δεν είναι επιχειρησιακά αναγκαίο και άρα και προφανώς γι’ αυτόν τον λόγο δεν το χρειαζόμαστε, θα σας πω ότι αυτή η λογική δεν στέκει και είναι άκρως επικίνδυνη. Είναι επικίνδυνη, γιατί πρώτον, έχετε καταστρέψει την Ελληνική Αμυντική Βιομηχανία. Δεύτερον, δεν έχετε φροντίσει να υπάρχουν γραμμές παραγωγής πυρομαχικών. Και τρίτον, αυτή την στιγμή δεν έχουμε αναλάβει κανένα -απολύτως κανένα- υποκατασκευαστικό έργο, έστω και για μία βίδα, σε αυτές τις συμβάσεις των πολλών δισεκατομμυρίων για τα «Ραφάλ», για τις «Μπελαρά» και προφανώς το ίδιο θα γίνει και για τα F-35.

Άραγε, γιατί δεν έχετε προχωρήσει σε καμμία σοβαρή πρωτοβουλία να δημιουργηθούν ελληνικά μη επανδρωμένα οχήματα και αναγκάζετε αυτή την στιγμή τον ελληνικό λαό να πληρώσει από την τσέπη του εκατομμύρια, για να νοικιάσουμε ή για να αγοράσουμε από το εξωτερικό τέτοια αμυντικά συστήματα;

Θα έπρεπε, αυτά τα πολλά εκατομμύρια που πληρώνει με πολύ κόπο ο ελληνικός λαός, να τα αξιοποιήσετε σε έρευνα και σε ανάπτυξη για να δημιουργηθούν ελληνικά μη επανδρωμένα οχήματα. Απορώ γιατί αδιαφορείτε γι’ αυτό το γεγονός. Έχουμε εξαιρετικά καταρτισμένους Έλληνες επιστήμονες και θα έπρεπε να τους αξιοποιείτε.

Τολμάτε να λέτε ότι δίνουμε σε τρίτους πολεμικό υλικό, χωρίς να μας λέτε συγχρόνως και τον τελικό χρήστη, τον οποίο προφανώς πολύ καλά τον γνωρίζετε. Ξέρετε, δεν μας περισσεύει το πολεμικό υλικό, το οποίο στέλνετε, γιατί δυστυχώς έχουμε πλήρη εξάρτηση από τρίτες χώρες. Και έχουμε πλήρη εξάρτηση από τρίτες χώρες, γιατί αυτή είναι η πολιτική της κομματοκρατίας, η οποία μας έφερε εδώ τόσα χρόνια.

Σας διαψεύδουν και τα ίδια τα δημοσιεύματα, όπως έκανε πρόσφατα ο Ζελένσκι στο «Χ» -πρώην twitter- ο οποίος ανέφερε ότι συζήτησε με τον κ. Μητσοτάκη για τις αμυντικές ανάγκες της Ουκρανίας και το πολύ γνωστό Περιοδικό Forbes. Έχω τα δημοσιεύματα, τα οποία θα σας θα καταθέσω.

Γιατί αποδυναμώνετε την αεράμυνα και άρα και την αμυντική ικανότητα της χώρας; Είναι ενέργειες -γενικά οι ενέργειες σας- οι οποίες μπορεί να μας φέρουν σε περισσότερο δυσμενή θέση έναντι της Ρωσίας και το οποίο ενδεχομένως μπορεί να έχει απρόβλεπτες συνέπειες.

Αποδυναμώνετε, δυστυχώς, με την πολιτική σας την εθνική άμυνα της χώρας. Την ίδια στιγμή -ακόμα και τώρα που μιλάμε εδώ- η Τουρκία με το επεκτατικό και αναθεωρητικό δόγμα της «γαλάζιας πατρίδας» εξακολουθεί να μας απειλεί με πόλεμο με το Casus Belli, συνεχίζει την παράνομη εισβολή και κατοχή στην Κύπρο, συνεχίζει να διεκδικεί με το παράνομο τούρκο-λιβυκό μνημόνιο χώρο της δυνητικής ελληνικής ΑΟΖ στην Ανατολική Μεσόγειο και φυσικά, συνεχίζει να θέτει θέμα αποστρατιωτικοποίησης των νησιών του Αιγαίου, όπως πρόσφατα δήλωσε ο Υπουργός Εξωτερικών, ο κ. Χακάν Φιντάν.

Σας ζητάμε πραγματικά να δεσμευτείτε, ενώπιον της ελληνικής Βουλής, ότι δεν πρόκειται να φύγει οποιοδήποτε αντιαεροπορικό σύστημα εκτός της Ελλάδος. Τολμάει να το κάνει αυτό η Κυβέρνησή σας ή θα πει για άλλη μια φορά ψέματα, όπως έγινε με τα BMP-1 την προηγούμενη φορά; Και μάλιστα, τα αποσύρατε από τα ελληνικά νησιά μαζί με τα συστήματά τους, χωρίς να τα αντικαταστήσετε, όπως είπατε στην πρωτολογία σας.

Τελικά, αυτά τα οποία αποδεικνύονται, είναι τα εξής. Πρώτον, δεν έχετε ανοιχτή διπλωματία στην πολιτική σας. Δεύτερον, δεν κάνετε ουσιαστική συζήτηση με τα κόμματα της Βουλής και απλά μας ενημερώνετε εκ των υστέρων για τις πράξεις σας. Τρίτον, δεν έχετε ενεργοποιήσει ακόμα το Εθνικό Συμβούλιο Εξωτερικής Πολιτικής, το οποίο είναι μια συνταγματική δέσμευση και το οποίο σας πρότεινε και σας το επεσήμανε να το κάνετε η Νίκη, η ίδια η πολιτική μας παράταξη.

Είναι φανερό, λοιπόν, ότι ενεργείτε κατόπιν ξένων πιέσεων χωρίς να έχετε απολύτως κανένα συγκεκριμένο εθνικό στρατηγικό πλαίσιο. Δεν έχετε συγκεκριμένη εθνική στρατηγική πολιτική για την εθνική άμυνα. Η μόνη συγκεκριμένη εθνική στρατηγική πολιτική, την οποία έχετε και αποδεικνύεται στην πραγματικότητα είναι για τα δικαιώματα των ΛΟΑΤΚΙ, τα οποία και απαρέγκλιτα εφαρμόζετε και με αυταρχικό τρόπο τα επιβάλλετε στον ελληνικό λαό. Είστε απολύτως επικίνδυνοι και ακατάλληλοι για την Ελλάδα.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κεφαλογιάννη, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα μου επιτρέψετε να σας πω ότι σε κάποια από αυτά τα ζητήματα, τα οποία αναφερθήκατε, δεν είστε καλά ενημερωμένος και να σας πω ότι καμμία απόλυση ή καμμία απόσυρση υλικού από τις Ένοπλες Δυνάμεις δεν γίνεται χωρίς να ενημερωθεί η Βουλή και μάλιστα εκ των προτέρων.

Ξέρετε πολύ καλά ότι όλες αυτές οι συζητήσεις γίνονται βεβαίως πίσω από κλειστές πόρτες, γιατί είναι απόρρητο στην Επιτροπή Εξοπλιστικών Προγραμμάτων και εξ όσων γνωρίζω όλα τα κόμματα συμμετέχουν εκεί. Άρα, γνωρίζετε πολύ καλά όλο αυτό το διάστημα τι έχει φύγει και τι δεν έχει φύγει από τη χώρα. Άρα, σε καμμία περίπτωση δεν μπορώ να υιοθετήσω αυτή τη στιγμή δημοσιεύματα, τα οποία προφανώς δεν ανταποκρίνονται στην πραγματικότητα.

Τώρα ότι γίνεται -σας το επαναλαμβάνω- είναι χαρακτηρισμένο από τα γενικά επιτελεία. Αυτό γίνεται διαχρονικά, όχι μόνον επί αυτής της Κυβέρνησης και επί της προηγούμενης κυβέρνησης και όλων ως μη επιχειρησιακά αναγκαίο υλικό. Μόνο τότε, εφόσον χαρακτηριστεί αυτό το υλικό ως μη επιχειρησιακά αναγκαίο, το οποίο δεν θα το κρίνει η πολιτική ηγεσία, υπάρχουν τα επιτελεία τα οποία θα το κρίνουν, οι αρμόδιοι, έχουμε τη δυνατότητα αυτά να τα πουλήσουμε έτσι ώστε να έχουμε και επιπλέον έσοδα.

Ξέρετε πολύ καλά ότι επίσης ακολουθούμε μία πολύ συγκεκριμένη εθνική στρατηγική όσον αφορά τα ζητήματα των Ενόπλων Δυνάμεων και μάλιστα όταν είχαμε να αντιμετωπίσουμε τεράστιες ελλείψεις μέσα από μία δεκαετή οικονομική κρίση, που δυστυχώς μας πήγε πίσω όσον αφορά την επάρκεια των οπλικών συστημάτων στις Ένοπλες Δυνάμεις. Καταφέραμε τα τελευταία χρόνια να το καλύψουμε. Βλέπετε ότι έχουμε θετικά νέα στον τομέα αυτό. Έχουμε φτάσει στο σημείο να τολμώ να πω αυτή τη στιγμή ότι και από αέρος και από θαλάσσης έχουμε αρχίσει και ανακτούμε την υπεροχή με τις παραλαβές των σύγχρονων οπλικών συστημάτων. Και βεβαίως όλα αυτά γίνονται στη βάση ενός μακρόπνοου σχεδιασμού, ο οποίος, όμως, σέβεται και τα δημοσιονομικά περιθώρια, τα οποία υπάρχουν. Δεν μπορούμε να κάνουμε αλόγιστη σπατάλη όσον αφορά την αγορά εξοπλιστικών προγραμμάτων. Το κάνουμε με βάση τις ανάγκες των επιτελείων, όπως αυτές παρουσιάζονται στην πολιτική ηγεσία και εμείς στη συνέχεια το παρουσιάζουμε στη Βουλή διά της αρμόδιας επιτροπής και βεβαίως βάσει ενός πολύ συγκεκριμένου σχεδιασμού σε σχέση με αυτό το οποίο θέλουμε να επιτύχουμε.

Να θυμίσω, επίσης, ότι είχαμε πολύ σημαντικές επιτυχίες και στο διπλωματικό επίπεδο, γιατί πολλές από αυτές τις στρατιωτικές συμφωνίες συνοδεύονταν από αμυντικού τύπου συμφωνίες με υπερδυνάμεις παγκοσμίως, όπως είναι η Γαλλία. Όταν υπογράψαμε με τη Γαλλία τα εξοπλιστικά προγράμματα είτε για τις «Μπελαρά» είτε για τα «Ραφάλ» μπήκε ένας όρος πρωτόγνωρος για χώρες της Ευρωπαϊκής Ένωσης περί αμοιβαίας αμυντικής γραμμής. Τουλάχιστον αυτό αναγνωρίζεται ως μεγάλη επιτυχία της χώρας μας ότι μπορεί, δηλαδή, σε περίπτωση που κάποιος αυτή τη στιγμή αμφισβητήσει την ακεραιότητα της πατρίδος μας, τα δίκαια της πατρίδας, τα κυριαρχικά δικαιώματα έχουμε τη σύμμαχη χώρα Γαλλία δίπλα μας. Δεν υπάρχει πουθενά αλλού τέτοιος όρος σε οποιαδήποτε άλλη σύμβαση έχει κάνει η Γαλλία με οποιαδήποτε άλλη χώρα της Ευρωπαϊκής Ένωσης. Άρα, προφανώς και αυτό είναι απότοκος μιας πολύ συγκεκριμένης στρατηγικής που έχουμε τόσο στο διπλωματικό όσο και στο τοπικό επίπεδο.

Τώρα -και ολοκληρώνω με αυτό- οι ενέργειες στη χώρα μας για την ενίσχυση των ενόπλων δυνάμεων της Ουκρανίας με στρατιωτικό υλικό είναι και καθόλα νόμιμες σύμφωνα με το Διεθνές Δίκαιο. Προφανώς δεν μπορούν να ερμηνευτούν ως χρήση βίας κατά τις αρχές και τα οριζόμενα από το Διεθνές Δίκαιο ούτε και βεβαίως και ως συμμετοχή του κράτους σε διεθνή ένοπλη σύρραξη.

Άρα, σε κάθε περίπτωση από τη μία, όπως περιέγραψα προηγουμένως και στην πρωτολογία μου, έχουμε ακολουθήσει ακριβώς αυτό το οποίο κάνουν και άλλα κράτη-μέλη της Ευρωπαϊκής Ένωσης και του ΝΑΤΟ, έχουμε ενημερώσει όλα τα αρμόδια όργανα της Βουλής -επαναλαμβάνω- σε κλειστού τύπου συζητήσεις. Έχουν ενημερωθεί, λοιπόν, όλοι οι αρμόδιοι φορείς και από εκεί και πέρα προφανώς ο σχεδιασμός είναι με βάση αυτά τα οποία μας εισηγούνται τα επιτελεία και όχι αυτό το οποίο μπορεί να αποφασίζει η εκάστοτε πολιτική ηγεσία.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Συνεχίζουμε με την πέμπτη με αριθμό 675/5-2-2024 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «O νόμος της αναδοχής και υιοθεσίας καταστρατηγείται συστηματικά, ο θεσμός της αναδοχής υποβαθμίζεται και ακυρώνεται στην πράξη η αποϊδρυματοποίηση».

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κυρία Πρόεδρε.

Κυρία Υπουργέ, ευχαριστώ που είσαστε εδώ σήμερα. Ξέρω ότι η ερώτησή μου σας ενδιαφέρει. Έχει τρεις άξονες η ερώτηση που σας κάνω. Ο πρώτος άξονας αφορά τις καταγγελίες που έχουμε ότι καταστρατηγείται η ψηφιακή πλατφόρμα του www.anynet.gr, που λειτουργεί από τον Απρίλιο του 2019 και η οποία υλοποιεί ψηφιακά τον εμβληματικό νόμο για την αναδοχή και υιοθεσία, που είχα φέρει εγώ στη Βουλή το 2018 με την κυβέρνηση του ΣΥΡΙΖΑ τότε.

Έχουμε, δηλαδή, καταγγελίες ότι δεν ακολουθείται η ψηφιακή εφαρμογή για την αναδοχή, κατά την οποία ως γνωστόν παιδιά και γονείς κατ’ αρχάς εγγράφονται στα ψηφιακά μητρώα και μετά ακολουθεί το ταίριασμά τους ανεξαρτήτως τόπου διαμονής, είτε των γονέων είτε των παιδιών. Μας καταγγέλλεται συγκεκριμένα ότι οι γονείς απευθύνονται κατευθείαν στα ιδρύματα που τους συμβουλεύουν να διαλέξουν ένα παιδί ως άτυποι ανάδοχοι και να το πάρουν σπίτι τους, ελπίζοντας ότι κάποτε θα το υιοθετήσουν. Δηλαδή, επαναφορά στο παλιό φαύλο καθεστώς. Έχετε εσείς τέτοιες καταγγελίες; Τι λέει πάνω σε αυτό το Ανώτατο Συμβούλιο Αναδοχής και Υιοθεσίας;

Ο δεύτερος άξονας αφορά την υποβάθμιση από την Κυβέρνησή σας του θεσμού της αναδοχής. Αυτή η υποβάθμιση γίνεται με νέες νομοθετήσεις που κάνετε. Για παράδειγμα, δώσατε την άδεια και το επίδομα μητρότητας σε ανάδοχες μητέρες που εργάζονται στο δημόσιο και παίρνουν ανάδοχο παιδί έως οκτώ ετών και δεν το δώσατε στις αντίστοιχες ανάδοχες μητέρες του ιδιωτικού τομέα, αλλά μόνο στις θετές μητέρες που υιοθετούν και αυτές παιδιά έως οκτώ χρονών. Γιατί αυτή η διάκριση;

Τρίτος άξονας. Τροποποιείτε επί τα χείρω τις πολιτικές για την αναδοχή ανάπηρων παιδιών που είναι πράξη υπέρτατου αλτρουισμού. Εδώ έχουμε δύο περιπτώσεις: Πρώτον, προχωρήσατε πρόσφατα σε απαράδεκτες περικοπές παροχών που δίνονταν επί δεκαετίες στους ανάδοχους γονείς από τα κέντρα κοινωνικής προστασίας των περιφερειών που εξαρτιούνται αποκλειστικά από εσάς και τα οποία σταμάτησαν να καταβάλλουν στους αναδόχους το κόστος θεραπειών, φαρμάκων, εξετάσεων, ιατρικών βοηθημάτων, συνεδρίων αποκατάστασης, φυσικοθεραπειών, λογοθεραπειών κ.λπ.. Επίσης έγινε περικοπή της υποστήριξης της μαθησιακής διαδικασίας των αναδεχόμενων παιδιών, αναγκάζοντας τους γονείς τους να τα καλύπτουν από ίδιους πόρους. Δεύτερον, δεν ενεργοποιείτε την λειτουργία του επαγγελματία ανάδοχου γονέα, αφού εδώ και έναν χρόνο -τον Φεβρουάριο, δηλαδή, του 2023- βγάλατε την ΚΥΑ που σας είχαμε αφήσει έτοιμη από το 2019 και ακόμη, απ’ ό,τι ξέρουμε, δεν έχει ενεργοποιηθεί.

Και ερωτώ: Θα ελέγξετε τι συμβαίνει στις δομές παιδικής προστασίας αρμοδιότητάς σας, δημόσιες και ιδιωτικές; Και αν τηρούν ή όχι τον νόμο της αναδοχής και υιοθεσίας και εφαρμόζουν το ψηφιακό ταίριασμα μέσω της πλατφόρμας www.anynet.gr;

Δεύτερον, θα ενισχύσετε τον θεσμό αναδοχής επεκτείνοντας και στις ανάδοχες μητέρες εργαζόμενες στον ιδιωτικό τομέα τις παροχές μητρότητας του δημοσίου; Θα υλοποιήσετε επιτέλους τον θεσμό του επαγγελματία αναδόχου; Θα ξανά δώσετε στους αναδόχους γονείς αναπήρων παιδιών τη δαπάνη θεραπειών, βοηθημάτων κ.λπ., μέσω ψυχοκοινωνικής και μαθησιακής στήριξης που απαιτούνται;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Ζαχαράκη, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κυρία Φωτίου, ευχαριστώ για τη σημερινή ερώτηση και ναι, υποχρέωσή μου ήταν να είμαι εδώ και να απαντήσω. Άλλαξα το πρόγραμμα γιατί ήθελα να είμαι η ίδια παρούσα. Την προηγούμενη βδομάδα και τον «Προσωπικό Βοηθό» ήμουνα εκτός και ήταν πραγματικά ανελαστικές οι υποχρεώσεις, αλλά θα είμαι εδώ όταν και όποτε χρειάζεται.

Θίγετε ένα ζήτημα το οποίο ούτως ή άλλως είναι και στην καρδιά της κοινωνικής πολιτικής. Η ίδια το νομοθετήσατε και θυμάστε ότι το 2018 ότι στήριξε και η Νέα Δημοκρατία το συγκεκριμένο νομοθετικό πλαίσιο, γιατί πιστεύουμε πραγματικά σε μία διέξοδο που έχουν τα παιδιά τα οποία βρέθηκαν στη λογική της παιδικής προστασίας, σε μία οικογένεια. Δεν υπάρχει κάτι πιο ιδανικό από αυτό το κομμάτι της στοργής, ένα περιβάλλον με ασφάλεια και φροντίδα έξω από τα ιδρύματα, μέσα στο οικογενειακό περιβάλλον.

Προμετωπίδα, λοιπόν, αυτής της πολιτικής προφανώς είναι η πλατφόρμα www.anynet.gr. Ξέρετε πολύ καλά τα απτά αποτελέσματα αφού η ίδια τη θεσπίσατε. Αλλά η αλήθεια είναι ότι έχει επικυρωθεί και έχει αναβαθμιστεί και κατά την περίοδο της διακυβέρνησης πολύ ουσιαστικά, υποχρεώνοντας όλες τις μονάδες να καταγράψουν στο Εθνικό Μητρώο Ανηλίκων, σύντομα, σε ανελαστικά χρονικά περιθώρια. Και δεν υπάρχει περιθώριο διαφυγής από αυτό. Επίσης, έχουμε και την υποχρεωτικότητα της εγγραφής των υποψηφίων στα Εθνικά Μητρώα Υποψηφίων Αναδόχων και Υποψηφίων Θετών Γονέων. Αυτό -επαναλαμβάνω- είναι το ίδιο το οποίο αναγνώρισε και η ίδια η παράταξή μας όταν ήταν αξιωματική αντιπολίτευση το 2018.

Και βέβαια, επειδή μιλάμε για παρεμβάσεις και βελτίωση, θυμίζω σε όσες και όσους μας παρακολουθούν -απαραίτητη διαδικασία λογοδοσίας η σημερινή- ότι αναβαθμίσαμε το πληροφοριακό σύστημα www.anynet.gr τον Σεπτέμβριο και αυτό με τις προτάσεις των ίδιων των κοινωνικών λειτουργών και στο ΕΚΑ, που είχαν εντοπίσει ότι ήταν σημαντικές συγκεκριμένες διευκρινίσεις οι οποίες έπρεπε να δοθούν.

Και εδώ μιλάμε για απτά αποτελέσματα. Ας τα καταγράψουμε, λοιπόν. Το 2022 πραγματοποιήθηκαν εκατόν εβδομήντα υιοθεσίες, ενώ το 2023 πραγματοποιήθηκαν εκατόν ενενήντα τέσσερις υιοθεσίες. Ανάδοχες -επειδή δίνετε ιδιαίτερη έμφαση σήμερα στις αναδοχές και καλά κάνετε-: Το 2022 πραγματοποιήθηκαν πενήντα δύο αναδοχές, το 2023 ενενήντα τέσσερις αναδοχές. Μια αντίστιξη, λοιπόν, ανάμεσα στην αιτίαση ότι πάει επί τα χείρω ο θεσμός της αναδοχής.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έχουμε μια πολύ σημαντική, αξιοσημείωτη μείωση στον αριθμό των παιδιών τα οποία βρίσκονται φιλοξενουμενα μέσα στα κέντρα παιδικής προστασίας, κατά εκατόν είκοσι οκτώ παιδιά μέσα στον τελευταίο χρόνο. Πλέον χίλια διακόσια εξήντα πέντε παιδιά, ανήλικα, βρίσκονται στα κέντρα παιδικής προστασίας, σε αυτό το οποίο είναι το σκληρό περιβάλλον του ιδρύματος και αυτός είναι πολύ σημαντικός αριθμός που έχει απομειωθεί, αφού η αύξηση της υιοθεσίας κατά 14% και η θεαματική αύξηση στις αποδοχές κατά 80% είναι ενθαρρυντικές και είναι αποτέλεσμα μιας συνεπούς και συνεχούς πορείας η οποία φαίνεται ότι έχει μια διακυβερνητική και μια διακομματική διάσταση.

Επαναλαμβάνω και το αφήνω -σίγουρα θα απαντηθούν και τα δεύτερα κομμάτια- ότι η αναβάθμιση του πληροφοριακού συστήματος θα παίξει πάρα πολύ σημαντικό ρόλο και η επιτάχυνση των συνδέσεων επίσης, αλλά εγώ θα βάλω και κάτι άλλο, το κομμάτι των κοινωνικών λειτουργών. Η ανάγκη αύξησης, δηλαδή, του αριθμού των κοινωνικών λειτουργών σε όλα τα επίπεδα ως προς το κομμάτι αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Θα χρησιμοποιήσω λίγο χρόνο τώρα και θα έχω λιγότερο στη δευτερολογία, κύριε Πρόεδρε.

Εδώ ξεκαθαρίζω ότι δεν ήρθαμε ούτε για να εξωραΐσουμε μια κατάσταση, ούτε να θριαμβολογήσουμε και ούτε ότι όλα είναι καλά καμωμένα, αλλά έχει γίνει σοβαρή δουλειά -κι εδώ δεν πρέπει να υποτιμήσουμε τη δουλειά κανενός- και στο πεδίο της επιτάχυνσης των συνδέσεων και στο πεδίο των κοινωνικών λειτουργών και τις καινοτόμες πολιτικές που υλοποιούμε πάντα σε βάση των εισηγήσεων των κοινωνικών λειτουργών.

Και βέβαια σε αυτή την προσπάθεια, τους θέλουμε όλους στο πλευρό μας. Μεριμνήσαμε να ενεργοποιήσουμε το ΕΣΑΝΥ, Εθνικό Συμβούλιο Αναδοχής Υιοθεσίας, με διάταξη η οποία είναι προσαρμοσμένη στα νέα δεδομένα του Υπουργείου Κοινωνικής Συνοχής και Οικογένειας, με εξαίρετους επιστήμονες που μπορούν να παράξουν σπουδαίο γνωμοδοτικό έργο.

Και βέβαια εδώ μένω σε κάτι το οποίο για μένα είναι πολύ σημαντικό σήμερα. Αναφέρεστε σε καταγγελίες, σε καταγγελίες ουσιαστικά παρέκβασης και παρέκκλισης από το ηλεκτρονικό σύστημα, θέλω να μας τις φέρετε. Θέλω να μας πείτε ποιες είναι, διότι σε εμάς δεν έχει έρθει καταγγελία. Αν υπάρχει έστω και μία παρέκκλιση από το ηλεκτρονικό σύστημα, πέραν της επείγουσας διαδικασίας αναδοχής, που ξέρετε ότι υπάρχει ούτως η άλλως, παρακαλώ να μας την πείτε και θα διερευνηθεί.

Αλλά πραγματικά στον βωμό οποιασδήποτε, αν θέλετε, αντέγκλησης που δεν έχει να κάνει με προσωπικά στοιχεία, αλλά έχει να κάνει μόνο με το κομμάτι του ενδιαφέροντος που όλοι έχουμε για το κομμάτι της αναδοχής, σας καλώ να μας φέρετε όλες τις καταγγελίες, γιατί είναι ένα θέμα για εμάς που κινείται σε όρους απολύτου διαφάνειας. Είναι σοβαρό. Δεν μπορεί να μείνει στο απυρόβλητο και δεν μπορεί να μείνει στο κενό. Περιμένω, λοιπόν. Καταγράψτε τις, φέρτε τις και πραγματικά όλα αυτά θα διερευνηθούν στον απόλυτο βαθμό και εγγράφως μετά θα λάβετε και απάντηση ως προς αυτό.

Έρχομαι και για τις περιπτώσεις επείγουσας αναδοχής, γιατί υπάρχουν και αυτές. Δεν ξέρω αν αναφέρεστε στο πλαίσιο αυτό, για να αναφερθώ στην επείγουσα αναδοχή. Σας ενδιαφέρει να κάνω μια δημόσια αναφορά σε αυτό; Ωραία.

Τα τελευταία δύο χρόνια, με συνεργασία των φορέων που χειρίζονται τις αιτήσεις αναδοχής των κοινωνικών υπηρεσιών και των νοσοκομείων, αλλά κυρίως των εισαγγελικών αρχών, έχουν υλοποιηθεί πάνω από ογδόντα πέντε περιπτώσεις επείγουσας αναδοχής ανηλίκων σε υποψήφιους αναδόχους γονείς που όλες, όμως, είναι εγγεγραμμένες στο Εθνικό Μητρώο και κάποιες εξ αυτών έχουν ολοκληρωθεί.

Σήμερα είναι σε ισχύ εξήντα οκτώ περιπτώσεις επείγουσας αναδοχής ανηλίκων, κατόπιν σχετικής εισαγγελικής -επαναλαμβάνω- απόφασης τοποθέτησης σε υποψήφιους αναδόχους γονείς.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε και δευτερολογία. Μην το ξεχνάτε.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ναι, βέβαια. Απλά έλεγα ότι θα κάνω χρήση του πρώτου χρόνου και βέβαια σε ενάμισι λεπτό μετά, σύντομα και κωδικοποιημένα…

**ΠΡΟΕΔΡΕΥΩΝ (Γεώργιος Λαμπρούλης):** Διπλασιάσατε, όμως, τον χρόνο της πρωτολογίας σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ήταν σημαντικό το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Φυσικά και είναι.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Θα επανέρθω, κυρία Φωτίου, και για τον δεύτερο πυλώνα.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υπουργέ, κατάλαβα ότι δεν σας έχει έρθει καμμία καταγγελία απ’ αυτά που λέω και αυτά που ξέρω. Αντίθετα, λέτε ότι λειτουργεί μια χαρά ο θεσμός και μάλιστα αυξάνονται και οι αναδοχές. Σωστά;

Ενώ μας είπατε μόλις ότι αυτή τη στιγμή στα ιδρύματα της χώρας, ιδιωτικά και δημόσια, υπάρχουν μόνο χίλια διακόσια εξήντα πέντε παιδιά, δεν κατάλαβα γιατί στην κατεπείγουσα αναδοχή που δίνεται από τον εισαγγελέα δεν βρίσκει θέση για τα παιδιά και τα δίνει αλλού. Γιατί; Αφού μας είπατε μόλις ότι τα ιδρύματα σχεδόν άδειασαν, αν κατάλαβα καλά.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Δεν άδειασαν.

**ΘΕΑΝΩ ΦΩΤΙΟΥ:** Επίσης, θέλω να μου πείτε πόσα παιδιά έχετε για υιοθεσία. Είναι λάθος αυτό που ξέρω, ότι είναι όλα και όλα εκατό;

Επίσης, να μου πείτε γιατί οι γονείς οι οποίοι θέλουνε να γίνουν θετοί γονείς και περιμένουν χρόνια γι’ αυτό δεν έχουν πληροφόρηση από εσάς ότι «προφανώς, κύριοί μου, δεν έχουμε παιδιά για υιοθεσία και έχουμε μόνο παιδιά για αναδοχή». Αυτό γιατί δεν το κάνετε; Ή το κάνετε και δεν το πήρα είδηση εγώ. Γιατί οι γονείς που έρχονται σε μένα μου παραπονιούνται ότι περιμένουν χρόνια για να γίνουν θετοί γονείς.

Μου λέτε ότι αντίθετα τα στοιχεία που μου δίνετε δείχνουν ότι ενισχύθηκε ο θεσμός της αναδοχής τον τελευταίο χρόνο. Σωστά; Τα στοιχεία που μας έδωσε ο κ. Σταμάτης επάνω στον γάμο για τα ομόφυλα ζευγάρια μιλάνε για τεράστια αύξηση των αριθμών στους άντρες αναδόχους. Το έχετε ερευνήσει αυτό;

Θέλω να πω τώρα κάτι ακόμη. Σας ρώτησα. Είναι αλήθεια ή δεν είναι ότι δημιουργείτε συνθήκες ανισοτιμίας ανάμεσα στις ανάδοχες γυναίκες του ιδιωτικού τομέα, οι οποίες δεν εξομοιώνονται με τις αντίστοιχες του δημοσίου; Και μάλιστα, υπάρχει μια διάκριση ανάμεσα σε αυτές και τις γυναίκες οι οποίες γίνονται θετές, τις θετές γυναίκες δηλαδή.

Σας ρώτησα επίσης τι θα γίνει με τους ανάδοχους γονείς που τους κόπηκαν τα χρήματα για τη δαπάνη θεραπειών, βοηθημάτων, μέσων ψυχοκοινωνικής και μαθησιακής στήριξης.

Σας ρώτησα, έχετε ενημερώσει ότι η αναδοχή δεν είναι υποκατάστατο της υιοθεσίας και ότι όλα τα παιδιά πρέπει να έχουν επαφή με τον βιολογικό τους γονιό, όσα είναι στην αναδοχή; Αυτό γίνεται για τα παιδιά που δίνετε στην κατεπείγουσα αναδοχή; Σας ρωτώ ευθέως. Γιατί μας καταγγέλλουν αρκετές περιπτώσεις όπου με συμβουλές δικηγόρων οι ανάδοχοι γονείς δεν φέρνουν σε επαφή το παιδί με τον βιολογικό γονιό, αλλά, παρά το συμφωνητικό που υπογράφουν, καταφεύγουν στα δικαστήρια ζητώντας από τον δικαστή να τους δώσει την επιμέλεια του παιδιού, ακόμη και αν ο βιολογικός γονιός έχει ανακάμψει από τα προβλήματα και μπορεί να πάρει το παιδί του.

Επιπλέον, είχατε βγάλει πριν από έναν χρόνο ακριβώς, στις 28 Φεβρουαρίου του 2023, επιτέλους την ΚΥΑ για τους επαγγελματίες αναδόχους, την οποία καλωσορίσαμε, παρ’ όλο που σας την είχαμε αφήσει έτοιμη προς υπογραφή από το 2019. Τι έχει γίνει έναν χρόνο τώρα; Πόσες επαγγελματικές αναδοχές έχουν γίνει στο διάστημα μέχρι σήμερα; Πόσοι έχουν γραφτεί στο μητρώο των επαγγελματιών αναδόχων; Γιατί στη «Διαύγεια» στον ΟΠΕΚΑ δεν έχουμε βρει πουθενά καταβολή αμοιβής επαγγελματία αναδόχου.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, ολοκληρώστε.

**ΘΕΑΝΩ ΦΩΤΙΟΥ:** Τελειώνω, κύριε Πρόεδρε, και ευχαριστώ.

Θέλω να ξέρω τι θα κάνετε με την ανισοτιμία αναδόχων μητέρων προς θετών και εάν θα καλύψετε τους αναδόχους γονείς και αν αυτό ισχύει και αναδρομικά. Και αν θα καλυφθεί και το διάστημα που δεν είχατε υπογράψει τη σχετική απόφαση. Και βέβαια, αν θα υπογράψετε αυτόματα την ανανέωση αυτών των παροχών κάθε χρόνο, ώστε να μη δημιουργείται κενό στην αποζημίωση των γονέων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, καταλαβαίνω την αγωνία σας να πάρετε απαντήσεις σε όλα αυτά τα ερωτήματα που θέσατε, όμως, γνωρίζετε πολύ καλά, και εσείς όπως και όλοι εδώ στην Αίθουσα, και ως παλιά πλέον κοινοβουλευτικός, ότι οι επίκαιρες ερωτήσεις συνοδεύονται από συγκεκριμένες ερωτήσεις. Και στις συγκεκριμένες αυτές ερωτήσεις καλείται το εκάστοτε Υπουργείο, ο Υπουργός, να απαντήσει. Εάν τώρα εσείς στις δεκαπέντε ερωτήσεις -δεν ξέρω πόσες ερωτήσεις είναι, έχασα τον αριθμό- που υποβάλατε περιμένετε απάντηση, η Υπουργός ενδεχομένως να χρειαστεί τον τριπλάσιο χρόνο από ό,τι χρησιμοποίησε στην πρωτολογία της.

**ΘΕΑΝΩ ΦΩΤΙΟΥ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Μην το παίρνετε ως μομφή. Το λέω για να το ακούσουν και οι συνάδελφοι που θα ακολουθήσουν μετά, αλλά και γενικότερα.

Είναι μια συγκεκριμένη διαδικασία. Η Υπουργός -ο κάθε Υπουργός- μπορεί να έχει την καλή προαίρεση να απαντήσει σε όλα αυτά. Αλλά, ο χρόνος δεν είναι ανεξάντλητος. Γι’ αυτό, με βάση τον Κανονισμό, έχουμε συγκεκριμένο χρόνο ομιλίας, με την ανοχή πάντα του Προεδρείου βεβαίως, για τον επερωτώντα Βουλευτή και τον εκάστοτε Υπουργό που απαντά. Όμως, δεν είναι δυνατόν αυτό το πράγμα. Δεν είναι κοινοβουλευτικός έλεγχος αυτός.

**ΘΕΑΝΩ ΦΩΤΙΟΥ:** Κύριε Πρόεδρε, σας διαβεβαιώ ότι οι ερωτήσεις είναι τρεις όλες και όλες. Μην ανησυχείτε.

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα δώσουμε τον λόγο στην Υπουργό για τη δευτερολογία της.

Κυρία Υπουργέ, παρακαλώ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Με εμπιστεύεται η κυρία Φωτίου ότι μπορώ να απαντήσω περιεκτικά. Δεν το έχω αποδείξει πολλές φορές, αλλά μπορώ.

Πρώτον. Ήδη επεξεργάζομαι διάταξη για να καλύψουμε και το κομμάτι των αναδόχων. Είναι κενό πράγματι αυτό στο μεταγενέθλιο αυτό κομμάτι το επίδομα της άδειας ανατροφής. Το έχουμε δει το κενό και σύντομα θα είμαστε, νομίζω, σε θέση νομοθετικά να δώσουμε λύση. Είναι πολύ σημαντική εκκρεμότητα και νομίζω ότι ούτως ή άλλως βάζει και αυτό το κομμάτι της δικαιοσύνης μεταξύ των θετών γονέων και των αναδόχων γονέων.

Όσον αφορά τα χρήματα, για να είμαι πολύ ακριβής, δεν υπάρχει ποσό το οποίο είναι σε κέντρο πρόνοιας της Περιφέρειας Αττικής. Και στην Αττική θα καταβληθούν τα χρήματα. Το διοικητικό αυτό κενό θα καλυφθεί. Έχω δει τους γονείς και τους έδωσα τη δέσμευση -ξέρω ότι κι εσείς έχετε κάνει επικοινωνίες- αυτά τα ποσά τα οποία ήδη έχουν επιβαρυνθεί, και που έχει αναλάβει και το κράτος ότι πρέπει να τα πάρουν, ότι θα τα πάρουν. Είχαμε ένα διοικητικό κώλυμα το οποίο το ξεπερνάμε -να το ξέρετε- πολύ συνεκτικά και πολύ επίμονα.

Στο άλλο κομμάτι που είπατε για το αν υπάρχουν κάποιες νομικές ατραποί που κάποιοι να παρεμβαίνουν, θυμίζω ότι δεν μπορεί να γίνει καμμία κίνηση χωρίς την εισαγγελική παραγγελία και μόνο όταν κριθεί ότι το περιβάλλον είναι ακατάλληλο για το παιδί. Όχι δηλαδή διά ασήμαντη αφορμή ξαφνικά να αφαιρείται το παιδί από το οικογενειακό περιβάλλον.

Στόχευση όλων -αυτή είναι η κατεύθυνση που δίνουμε- είναι να εξαντλείται η προσπάθεια να υπάρχει επανένωση. Τι πιο σημαντικό, όταν μια οικογένεια έχει «αναπνεύσει» ξανά, να μπορέσει να επανέλθει το παιδί; Άρα να ξέρετε ότι η γραμμή μας ότι είναι συγκεκριμένη και αυστηρή ως προς αυτό το κομμάτι, μόνο στη δυνατότητα και συνεργασία με τους εισαγγελείς, όταν δεν υπάρχει πλέον καμμία δυνατότητα επαναφοράς λόγω ακαταλληλότητας περιβάλλοντος, τότε μόνο να δίνεται αυτή η δυνατότητα η αναδοχή να μετατρέπεται στο κομμάτι της υιοθεσίας.

Άρα έχουμε τρία συγκεκριμένα πράγματα. Πρώτον, το θέμα των χρημάτων. Δεύτερον, το ζήτημα της ισότητας του επιδόματος μεταξύ αναδόχου και θετού γονέα, το οποίο θα λυθεί νομοθετικά. Και τρίτον, αυτό το οποίο είπατε.

Επαναλαμβάνω ότι ειδικά για το ζήτημα της διαφάνειας και της δικαιοσύνης στο θέμα της αναδοχής - υιοθεσίας δεν χωράει κανένα πισωγύρισμα. Νομίζω ότι σύντομα θα μπορούμε να κάνουμε και πιο συγκεκριμένες δεσμεύσεις, πέραν αυτών που κάνατε εσείς και που έκανε η Δόμνα Μιχαηλίδου, την επικαιροποίηση και την αναβάθμιση του πληροφοριακού συστήματος.

Πράγματι, τα παιδιά τα οποία έχουν ΑΣΟΑ είναι λίγα, είναι εκατό δέκα τέσσερα. Είναι μικρός ο αριθμός. Και υπάρχουν πάρα πολύ μεγάλες αναμονές. Επικοινωνούν όμως και ενημερώνονται με το αντίστοιχο τμήμα και του τμήματος υιοθεσίας αναδοχής του Υπουργείου και με το ΕΚΚΑ. Αυτό μπορεί να γίνει με μεγαλύτερη διάκριση. Έρχονται και σε εμάς πάρα πολλοί άνθρωποι και λέμε ότι «εμείς δεν έχουμε καμμία παρέμβαση στο κομμάτι, μπορούμε να σας πούμε πού βρίσκεται».

Θα σας πω τι βλέπω, κυρία Φωτίου, και σε αυτό έχουμε σκοπό να κάνουμε πράγματα. Λείπουν πολλοί κοινωνικοί λειτουργοί. Είναι ένα ζήτημα το οποίο σε περιφέρειες είναι φλέγον. Το θέτω πάντα σε Β΄ βαθμό αυτοδιοίκησης όταν μιλάω, ότι όταν είναι να προσλάβουμε κάποιους ανθρώπους πρέπει να δώσουμε έμφαση στο θέμα των κοινωνικών λειτουργών, γιατί είναι μια αλυσίδα παραγόντων, ειδικά στο κομμάτι της επίσπευσης αναδοχής και υιοθεσίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την έβδομη με αριθμό 666/1-2-2024 επίκαιρη ερώτηση δεύτερου κύκλου της Δ΄ Αντιπροέδρου της Βουλής και Βουλευτή Άρτας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Όλγας Γεροβασίλη προς τον Υπουργό Κλιματικής Κρίσης και Πολιτικής Προστασίας, με θέμα: «Θα μονιμοποιηθούν οι οκτακόσιοι εβδομήντα έξι πυροσβέστες που προσλήφθηκαν ως πενταετούς υποχρέωσης το 2019; Θα ανανεωθούν οι εποχικοί; Ή θα αφήσετε το Πυροσβεστικό Σώμα να μείνει με χιλιάδες κενά εν μέσω αντιπυρικής περιόδου;».

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κυρία Αντιπρόεδρε, έχετε τον λόγο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ.

Κύριε Υπουργέ, προφανώς συνομολογούμε όλοι -εννοώ οι πολιτικές δυνάμεις αλλά και η κοινωνία- πως το Πυροσβεστικό Σώμα είναι το πιο νευραλγικό σώμα στην αντιμετώπιση της κλιματικής κρίσης. Και προφανώς αυτό φέρνει και μία ιστορία από πριν, την περίοδο των μνημονίων, των σκληρών περιορισμών που αφαιρέθηκαν δυνάμεις από το Πυροσβεστικό Σώμα στην πραγματικότητα. Και στη συνέχεια ήμασταν στην κυβέρνηση. Έγινε μια τεράστια προσπάθεια τότε με διαπραγματεύσεις να εξαιρέσουμε μονιμοποιήσεις πυροσβεστών από τους κανόνες -ίσχυαν οι κανόνες προσλήψεων αποχωρήσεων- και να μπορέσουμε να ενισχύσουμε το Σώμα.

Και πραγματικά τότε με έναν τρόπο, με αυτόν τον δύσκολο δρόμο τέλος πάντων, μονιμοποιήσαμε δυόμισι χιλιάδες πυροσβέστες, προσλάβαμε άλλους οχτακόσιους εβδομήντα έξι πυροσβέστες πενταετούς υποχρέωσης, δώσαμε παράταση σε χίλιους διακόσιους σαράντα πέντε εποχικούς, προσλάβαμε και επιπλέον εποχικούς. Εν πάση περιπτώσει έγινε τότε μια σημαντική προσπάθεια, χωρίς να σημαίνει ότι και αυτό αρκούσε.

Σήμερα λοιπόν με την οικονομία, όπως ισχυρίζεται το κυβερνητικό επιτελείο, να ανθίζει και χωρίς περιορισμούς, τα οργανικά κενά είναι περίπου τρεις χιλιάδες. Και θα είχατε ακόμη χίλια κενά οργανικά, αν δεν είχα κάνει τη σημερινή επίκαιρη ερώτηση νομίζω. Διότι θα έπρεπε να έχουν μονιμοποιηθεί με βάση τις δυνατότητες και τη νομοθεσία οχτακόσιοι εβδομήντα έξι πυροσβέστες πενταετούς υποχρέωσης από 2 Δεκεμβρίου του 2023 και να έχουν ενταχθεί στο μόνιμο προσωπικό. Ωστόσο δεν προχωρήσατε τη διαδικασία.

Στην 1η του Φεβρουαρίου έκανα την επίκαιρη ερώτηση που συζητάμε σήμερα και βγήκε η σχετική διαταγή μονιμοποίησης μόλις την προηγούμενη εβδομάδα στις 7 Φλεβάρη. Το καλωσορίζουμε βεβαίως έστω και καθυστερημένα. Άλλαξε, κύριε Πρόεδρε, η συζήτησή μας διότι εν τω μεταξύ υπήρξε μία υπουργική απόφαση. Ωστόσο και σε αυτό δώσατε μόνο τέσσερις εργάσιμες ημέρες προθεσμία για να κάνουν οι πυροσβέστες την κίνηση να ενταχθούν στο μόνιμο προσωπικό. Η προθεσμία λήγει αύριο.

Πόσοι πυροσβέστες έκαναν μέχρι σήμερα αίτημα να ενταχθούν στο μόνιμο προσωπικό; Και επιπλέον είστε διατεθειμένος να δώσετε μια παράταση σε αυτό; Διότι δεν νομίζω ότι θα προλάβουν οι οκτακόσιοι εβδομήντα έξι με βάση και την απόφασή σας, να ολοκληρώσουν τις διαδικασίες και έρχεται και η αντιπυρική που έτσι κι αλλιώς είναι καθυστερημένο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, κυρία Γεροβασίλη, από την πρώτη στιγμή που δημιουργήθηκε το Υπουργείο Κλιματικής Κρίσης και Πολιτικής Προστασίας θέσαμε ως πρώτη προτεραιότητα την ενίσχυση του Πυροσβεστικού Σώματος, που όπως και εσείς είπατε, αποτελεί τον κυρίαρχο επιχειρησιακό βραχίονα της πολιτικής προστασίας. Γι’ αυτόν τον σκοπό ζητήσαμε από το Σώμα τη σύνταξη εμπεριστατωμένης μελέτης που θα αποτυπώνει τις πραγματικές ανάγκες σε υπηρεσίες και προσωπικό ανά την επικράτεια.

Η μελέτη αυτή κατέληξε στην ανάγκη αύξησης της οργανικής δύναμης κατά τρεις χιλιάδες εξακόσια τριάντα άτομα, η οποία επικυρώθηκε με προεδρικό διάταγμα το Νοέμβριο του 2022 και από τότε ξεκινήσαμε στο πλαίσιο ενός στρατηγικού σχεδιασμού τη μεθοδική και σταδιακή κάλυψη των αναγκών προσλαμβάνοντας κατ’ έτος το προσωπικό που απαιτείται.

Ήδη για το 2024 έχουν δρομολογηθεί οι προσλήψεις εννιακοσίων ενενήντα ατόμων μεταξύ των οποίων και εξακοσίων πενήντα δασοκομάντο, οι οποίοι πρόκειται να προστεθούν στους πεντακόσιους που προσλήφθηκαν το 2022 και θα καλύψουν δεκαέξι ειδικές μονάδες δασικών επιχειρήσεων ανά την επικράτεια.

Η προσπάθεια αυτή βέβαια θα συνεχιστεί και τα επόμενα χρόνια σύμφωνα πάντα με τον επιχειρησιακό σχεδιασμό και τις προτάσεις του Πυροσβεστικού Σώματος για την κάλυψη της νέας οροφής δυνάμεων των δεκαεπτά χιλιάδων τριακοσίων ογδόντα επτά ατόμων.

Στο σημείο αυτό να σας ενημερώσω ότι με την προηγούμενη οργανική δύναμη του ν.4662/2020 ο αριθμός του προσωπικού του Πυροσβεστικού Σώματος έφτανε τα δεκατρείς χιλιάδες διακόσια πενήντα επτά άτομα. Το 2023 ο αριθμός αυτός ανέβηκε στα δεκατέσσερις χιλιάδες εκατόν εξήντα δύο άτομα, ενώ για το 2024 θα φτάσει τα δεκαπέντε χιλιάδες εκατό άτομα. Δηλαδή μιλάμε για μία αύξηση κατά χίλια εννιακόσια άτομα την τελευταία τριετία.

Αναφορικά τώρα με τους πυροσβέστες πενταετούς υποχρέωσης υπενθυμίζω ότι το 2011 επί διακυβέρνησης ΠΑΣΟΚ με το ν.3938/2011 συστάθηκε αυτή η ιδιαίτερη κατηγορία προσωπικού, η οποία κατέλαβε τέσσερις χιλιάδες οργανικές θέσεις πενταετούς θητείας. Οι προσλήψεις αυτές έγιναν με προχειρότητα, χωρίς μελέτη και χωρίς κριτήρια γεγονός που δημιούργησε πυροσβέστες διαφορετικών ταχυτήτων, με διαφορετικό μισθολόγιο, διαφορετικό φορέα ασφάλισης και διαφορετική χρησιμοποίηση στην εργασία.

Αναφορικά τώρα με τους οκτακόσιους εβδομήντα έξι τους οποίους προσλάβατε εσείς ως αρμόδια Υπουργός Προστασίας του Πολίτη το 2019 σας ενημερώνω -και πάνω στα ερωτήματα τα οποία θέσατε- ότι ο πραγματικός τους αριθμός σήμερα είναι επτακόσια τριάντα εννέα άτομα από τους οποίους οι εξήντα τρεις καταλαμβάνουν οργανικές θέσεις, ενώ οι υπόλοιποι εξακόσιοι εβδομήντα έξι προσωποπαγείς θέσεις. Για τους εν λόγω πυροσβέστες πενταετούς υποχρέωσης από τις αρχές του περασμένου Νοεμβρίου έχουν ξεκινήσει οι απαραίτητες ενέργειες για την ανανέωση των συμβάσεων τους σύμφωνα με το ν.3938/2011 όπως τον τροποποιήσατε με τον ν.4455/2017.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε.

Συγκεκριμένα έχουν ξεκινήσει διεργασίες με τους συναρμόδιους φορείς του Υπουργείου μας αλλά και του Υπουργείου Εσωτερικών με σκοπό την έγκαιρη ολοκλήρωση των απαιτούμενων ενεργειών. Ήδη έχει αποσταλεί, όπως ενημερωθήκατε, σχετική διαταγή του αρχηγού που αφορά στην υποβολή σχετικών αιτήσεων εκ μέρους των ενδιαφερομένων.

Αναφορικά τώρα με τους συμβασιούχους εποχικούς πυροσβέστες σας ενημερώνω ότι το 2023 είχαν προσληφθεί δύο χιλιάδες τετρακόσιοι εβδομήντα ένα πυροσβέστες εποχικής απασχόλησης, των οποίων η θητεία έληξε στις 31 Οκτωβρίου του 2023. Από αυτούς οι χίλιοι επτακόσιοι τριάντα έχουν δικαίωμα ανανέωσης της σύμβασής τους και την φετινή χρονιά, ενώ για τους υπόλοιπους επτακόσιους σαράντα ένα που έχει λήξει αυτό το δικαίωμα το 2023, προωθούμε σχετική νομοθετική διάταξη στο νομοσχέδιο του Υπουργείου μας που αφορά στην κρατική αρωγή με σκοπό την ανανέωση της σύμβασής τους για το 2024.

Στόχος μας με όλα αυτά είναι η έγκαιρη ολοκλήρωση των διαδικασιών που αφορούν σε αυτές τις δύο κατηγορίες προσωπικού και σε κάθε περίπτωση πριν από την έναρξη της επερχόμενης αντιπυρικής περιόδου. Γενικότερα δε σας ενημερώνω ότι εργαζόμαστε για την επίλυση των χρόνιων προβλημάτων που αντιμετωπίζει το Πυροσβεστικό Σώμα με τελικό στόχο την ενίσχυση του για την καλύτερη και αποτελεσματικότερη αντιμετώπιση των επιπτώσεων της κλιματικής κρίσης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Γεροβασίλη.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Όπως είπατε και εσείς, προέκυψε από τη μελέτη τα τρεις χιλιάδες οργανικά κενά και απ’ ότι βλέπω και από τα νούμερα που μου παραθέσατε πριν, προφανώς υπάρχει μία σχετική βελτίωση, πλην όμως δεν καλύπτεται το σύνολο των αναγκών έτσι κι αλλιώς και με βάση την μελέτη την οποία εκπονήσατε.

Επίσης θα συμφωνήσω μαζί σας ότι διαφορετικές μορφές απασχόλησης μέσα στο ίδιο Σώμα, όπως οι πενταετείς, οι συμβασιούχοι, οι εποχικοί κ.λπ., προφανώς και δεν ανταποκρίνεται σε ένα σύγχρονο μοντέλο πολιτικής προστασίας και δεν δίνει και τις δυνατότητες στο Σώμα να οργανώσει και να εκπαιδεύσει και αντιστοίχως το προσωπικό. Ωστόσο η εμπειρία των ανθρώπων -και αυτούς που εργάστηκαν με πενταετή υποχρέωση και έγινε αργότερα η μονιμοποίηση ακριβώς λόγω και της σημαντικής εμπειρίας την οποία είχαν- δεν αντικαθίσταται εύκολα. Και όπως ξέρετε, δεν μπορούμε να ανταποκριθούμε με την εποχικότητα όπως παλιά δηλαδή Μάιος - Οκτώβριος. Προφανώς τα φαινόμενα είναι πιο έντονα, είναι διαφορετικά και σχεδόν ολόκληρο τον χρόνο. Και αυτό θα έπρεπε να το δείτε διαφορετικά. Διότι η εποχικότητα παλιά με τις πυρκαγιές του καλοκαιριού, έχει τελειώσει αυτό. Έχουμε πλημμύρες, έχουμε φυσικές καταστροφές πολλαπλών ειδών.

Δράττομαι της αφορμής που είστε εδώ κύριε Υπουργέ, διαβλέπω ότι υπάρχουν καθυστερήσεις ακόμα και στη μίσθωση των εναέριων μέσων από την NSPA. Ο μήνας δηλαδή είναι Φεβρουάριος. Αυτά θα έπρεπε ήδη να είναι ολοκληρωμένα. Κάνατε μια προσωρινή σύμβαση για δύο εναέρια με μία εταιρία. Ωστόσο σας θυμίζω το διαγωνισμό που είχατε τη δυνατότητα μέχρι και το 2023 να κινηθείτε με τη σύμβαση που είχε γίνει επί των ημερών μου ως Υπουργός, με την έννοια ότι ήταν τρία χρόνια συν δύο η προαίρεση. Βεβαίως τα αυξήσατε επιπλέον, δεν χρησιμοποιήσατε μόνο αυτά. Αλλά η κύρια σύμβαση με την NSPA νομίζω ότι έχει καθυστερήσει.

Κλείνω -μόνο σε αυτό θέλω να αναφερθώ- λέγοντας ότι ο περίφημος νόμος τον οποίον ψηφίσατε για την αναμόρφωση της πολιτικής προστασίας, τον οποίον βάλατε σε αναστολή από τον Μάιο του 2020 και δεν εφαρμόζεται, με δική σας απόφαση βεβαίως, έχει δημιουργήσει ένα τεράστιο πρόβλημα συντονισμού και αρμοδιοτήτων στην πολιτική προστασία. Αυτό δεν είναι για την ερώτηση σήμερα. Το καταθέτω επιπλέον. Δεν ζητάω την απάντησή σας σήμερα. Ωστόσο νομίζω ότι τα ζητήματα είναι φλέγοντα, επείγοντα και θα πρέπει με έναν συνολικό τρόπο να αντιμετωπιστούν.

Εμείς είχαμε προτείνει την Εθνική Αρχή Πολιτικής Προστασίας, διότι το ζήτημα είναι πολύ παραπάνω από ένα Υπουργείο. Εσείς επιλέξατε τη μεταρρύθμιση του Υπουργείου. Θεωρούμε ότι δεν θα είναι αποτελεσματικό για τα επόμενα χρόνια, όχι γιατί θα ευθύνεται ο Υπουργός ή ο εκάστοτε πολιτικός προϊστάμενος, αλλά γιατί το σχέδιο δεν είναι αυτό που απαιτείται στις μέρες μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Πρώτα απ’ όλα όσον αφορά την ενίσχυση του Πυροσβεστικού Σώματος, εγώ σας είπα προηγουμένως ότι καταβάλλουμε μια μεγάλη προσπάθεια να το ενισχύσουμε σε ανθρώπινο δυναμικό και ήδη έχουμε αυξήσει σε σχέση με το 2020 τον αριθμό από δεκατρείς χιλιάδες τετρακόσιοι και θα φτάσουμε φέτος στους δεκαπέντε χιλιάδες εκατό. Έχουμε μια γενναία αύξηση, μια σημαντική αύξηση, αλλά για να κάνουμε αυτή την ενίσχυση του Πυροσβεστικού Σώματος προσπαθούμε αυτό να γίνει και ουσιαστικά με αξιοκρατικά αλλά και με κριτήρια τα οποία θα εγγυώνται ότι το προσωπικό που προσλαμβάνουμε μπορεί να κάνει τη δουλειά.

Τι κάνουμε λοιπόν; Θα σας θυμίσω ότι με τον ν.3938 που προσλήφθηκαν τα τέσσερις χιλιάδες άτομα τότε, μπήκαν στο σώμα εποχικοί πυροσβέστες που υπηρετούσαν κατά εξάμηνα από το 2003. Αυτοί λοιπόν μπήκαν στο σώμα και εντάχθηκαν χωρίς κανένα κριτήριο, χωρίς ιατρικές ή ψυχοτεχνικές εξετάσεις και βέβαια χωρίς αθλητικές δοκιμασίες. Και όχι μόνο αυτό, αλλά χωρίς όρια ηλικίας. Μπήκαν άνθρωποι μέχρι και πενήντα έξι ετών.

Αυτό βέβαια, όπως καταλαβαίνετε, έχει ανεβάσει σήμερα τον μέσο όρο ηλικίας του Πυροσβεστικού Σώματος στα πενήντα έτη. Είναι πολύ δύσκολο να δουλέψεις με μέσο όρο ηλικίας σε μια μάχιμη υπηρεσία, με μάχιμους πυροσβέστες, τους οποίους χρειάζεται να ρίχνεις στη φωτιά. Θα σας πω απλά ότι υπάρχει ένας σημαντικός αριθμός άνω των εξήντα ετών, που είναι και το καταληκτικό όριο ηλικίας, γιατί με την τότε διάταξη, τον ν.3938 δεν προβλεπόταν ούτε οροφή, ηλικία αποστρατείας, απόλυσης. Άρα λοιπόν αυτή τη στιγμή έχουμε και ανθρώπους που υπηρετούν στο Πυροσβεστικό Σώμα και είναι άνω των εβδομήντα ετών.

Αυτά όλα προσπαθούμε να επιλύσουμε εμείς σε συνεννόηση με αυτούς τους ανθρώπους για το συμφέρον το δικό τους αλλά και για το συμφέρον της υπηρεσίας και είμαστε σε συνεννόηση με τα συναρμόδια Υπουργεία. Θα επαναλάβω και πάλι ότι γι’ αυτούς τους ανθρώπους προσπαθούμε να επιλύσουμε τα προβλήματά τους.

Θα ήθελα να πω και για τους εποχικούς, τους οποίους αναφέρατε προηγουμένως, ότι φροντίζουμε να ανανεώσουμε τη σύμβασή τους, η οποία έληξε πέρυσι, και βέβαια εκτιμούμε την προσφορά τους, την αξία τους, την εμπειρία τους και το ότι προέρχονται από τις ειδικές δυνάμεις των Ενόπλων Δυνάμεων και γι’ αυτό ακριβώς προσπαθούμε αυτοί που προσλαμβάνουμε, οι πεντακόσιοι δασοκομάντο, οι πρώτοι που πήραμε, και οι εξακόσιοι πενήντα που παίρνουμε φέτος να προέρχονται από τη δεξαμενή των εποχικών μοριοδοτώντας τους.

Όμως, σε αντιδιαστολή με αυτό που γινόταν στο παρελθόν και επί ΠΑΣΟΚ και επί ΣΥΡΙΖΑ, που δεν έμπαιναν καθόλου κριτήρια, ούτε ηλικιακά ούτε αθλητικά από δοκιμασίες και ούτω καθεξής, εμείς προσπαθούμε να βάλουμε και αθλητικές δοκιμασίες, έτσι ώστε να αξιολογήσουμε και να πάρουμε τους καλύτερους, αλλά βάζουμε και ηλικιακά κριτήρια, με στόχο να ενδυναμώσουμε το Πυροσβεστικό Σώμα και να μειώσουμε τον μέσο όρο ηλικίας.

Κλείνοντας, στο τελευταίο που είπατε όσον αφορά τα εναέρια μέσα, ξέρετε πολύ καλά ότι έχουμε καταβάλει μια μεγάλη προσπάθεια τα τελευταία χρόνια να ενισχυθούμε. Διαθέτουμε τον μεγαλύτερο στόλο. Έχουμε τα παλιά, τα εθνικά, τα οποία μας βοηθούν σημαντικά, αλλά όμως είναι παλιά. Άρα λοιπόν στηριζόμαστε πολύ στον διαγωνισμό της NSPA. Πέρυσι είχαμε σαράντα εννιά εναέρια, φέτος στοχεύουμε σε πενήντα τρία εναέρια, που μαζί με τον εθνικό στόλο θα φτάσουμε τα ενενήντα. Ήδη ο διαγωνισμός είχε ξεκινήσει από τον Νοέμβριο. Ήδη ολοκληρώνεται και περιμένουμε τις προσφορές.

Άρα εντός των επόμενων ημερών θα έχουμε τις οικονομικές προσφορές για να δούμε κατά πόσον θα τις αξιολογήσουμε, θα τις εκτιμήσουμε και θα καταλήξουμε σε μια υπογραφή σύμβασης, έτσι ώστε να μπούμε προετοιμασμένοι με τον εναέριο στόλο, τον οποίο χρειαζόμαστε κατά την αντιπυρική περίοδο.

Να ξέρετε, κυρία Γεροβασίλη, ότι εμείς δουλεύουμε και προσπαθούμε να υλοποιήσουμε τις προτάσεις του Πυροσβεστικού Σώματος. Αυτό που βγάζει μέσα από μελέτες το Πυροσβεστικό Σώμα, που είναι υποχρεωμένο και το περνάει μέσα από το συμβούλιο επιτελικού σχεδιασμού, αυτές τις προτάσεις προσπαθούμε να υλοποιήσουμε, έτσι ώστε να το ενισχύσουμε πραγματικά. Διότι όπως το αντιλαμβάνεστε κι εσείς, το αντιλαμβανόμαστε και όλοι, ότι η κλιματική κρίση τρέχει, μας έχει προσπεράσει με μεγάλη ταχύτητα και είναι ανάγκη και εμείς να επιταχύνουμε, να ενισχύσουμε το Πυροσβεστικό Σώμα, για να μπορεί να αντιμετωπίζει τις επιπτώσεις αυτής της κλιματικής κρίσης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 12-2-2024 πρόταση νόμου: «Υγιή συνεργατικά σχήματα και λοιπές διατάξεις - Τροποποίηση διατάξεων του νόμου 4673 (ΦΕΚ Α΄ 52/11-3-2020) “Αγροτικοί Συνεταιρισμοί και λοιπές διατάξεις”».

Παραπέμπεται στην αρμόδια Διαρκή Επιτροπή.

Προχωρούμε τώρα στην τέταρτη με αριθμό 665/1-2-2024 επίκαιρη ερώτηση δεύτερου κύκλου του Βουλευτή Χανίων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παύλου Πολάκη προς τον Υπουργό Υγείας με θέμα: «Απών ο ΕΟΔΥ από τη δίκη για τις είκοσι δύο παράνομες προσλήψεις στο ΚΕΕΛΠΝΟ».

Θα απαντήσει ο Υπουργός Υγείας κ. Σπυρίδων - Άδωνις Γεωργιάδης.

Κύριε Πολάκη, έχετε τον λόγο για την πρωτολογία σας.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κύριε Γεωργιάδη, στις 15 Ιανουαρίου ξεκίνησε η δίκη του υποψήφιου Βουλευτή και συνεργάτη σας Σταμάτη Πουλή και άλλων στελεχών του πρώην ΚΕΕΛΠΝΟ, της κ. Θεοφιλάτου, του κ. Παπαδημητρίου, της κ. Πολύζου, για την υπόθεση των είκοσι δύο παράνομων προσλήψεων επί της πρώτης θητείας σας στο Υπουργείο Υγείας, με κατηγορίες που αντιμετωπίζουν, μετά από το παραπεμπτικό βούλευμα αριθμός 117 του 2022 του Συμβουλίου Πλημμελειοδικών Αθηνών, για κακουργηματική πράξη απιστίας.

Απ’ ό,τι διαπιστώσαμε και απ’ όσα έχουν δει το φως της δημοσιότητας στις 18 Δεκεμβρίου του 2023 -προσέξτε- συνεδριάζει το διοικητικό συμβούλιο του ΕΟΔΥ, του Εθνικού Οργανισμού Δημόσιας Υγείας, του διαδόχου του ΚΕΕΛΠΝΟ, που αποφάσισε ομόφωνα τότε να υποβάλει δήλωση για παράσταση πολιτικής αγωγής για την υποστήριξη της κατηγορίας και μάλιστα εισηγείται η νομική υπηρεσία και λέει ότι έχει έννομο συμφέρον να παρασταθεί προς υποστήριξη της κατηγορίας στην ως άνω ποινική υπόθεση ως νομιμοποιούμενος ενεργητικός κατά τον Αστικό Κώδικα για την αποζημίωση και αποκατάσταση της βλάβης, την οποία υπέστη ο οργανισμός από τις παράνομες αυτές προσλήψεις και την πληρωμή τους κ.τ.λ.. Και λέει ότι πρέπει να εκπροσωπηθεί ενώπιον του τριμελούς, εξουσιοδοτεί τον πρόεδρο να βρει μετά από προσφορά δικηγόρο κ.τ.λ..

Αυτή είναι η εισήγηση, ψηφίζεται ομόφωνα από το διοικητικό συμβούλιο. Λίγες ημέρες μετά δίνεται, στις 27-12-2023, πάλι με απόφαση, στον κ. Τριανταφύλλου, Αναπληρωτή Καθηγητή Ποινικού Δικαίου της Νομικής του ΕΚΠΑ, η εντολή να παρασταθεί γι’ αυτή τη δίκη στο δικαστήριο και αρχές της χρονιάς αναλαμβάνετε εσείς Υπουργός, στις 4 του μήνα νομίζω.

Στις 8 του μήνα ξέρουμε και έχει δημοσιευτεί ότι είχατε συνάντηση με τον πρόεδρο και τον διευθύνοντα σύμβουλο του ΕΟΔΥ, τον κ. Χατζηχριστοδούλου, Καθηγητή στο Πανεπιστημίου Θεσσαλίας, και τον κ. Ορφανό Στυλιανό, διευθύνοντα σύμβουλο. Στις 8 του μήνα έγινε αυτή η συνάντηση. Είδε το φως της δημοσιότητας, σας ενημέρωσαν για τον κορωνοϊό απ’ ό,τι είδα κ.λπ..

Όλως τυχαίως, στις 12 του μήνα τότε, τέσσερις μέρες μετά, σε έκτακτη συνεδρίαση, τρεις μέρες πριν ξεκινήσει το δικαστήριο -15 ήταν να ξεκινήσει- έρχεται και με μια μνημειώδη εισήγηση της κ. Φωτεινής Αποστολοπούλου, προϊσταμένης του αυτοτελούς τμήματος της νομικής υπηρεσίας του ΚΕΕΛΠΝΟ, η οποία λέει τα εξής -τα λέω γρήγορα- ότι βρήκα, λέει, τυχαία στο αρχείο μου μία εισήγηση ενός δικηγόρου, του κ. Γουλιέλμου, η οποία ανευρέθη εκ των υστέρων, που ήταν, λέει, από 14-1-2021. Υπήρχε, λέει, αυτή και δεν την είχαν βρει, λέει. Ο δικηγόρος Γουλιέλμος είναι ένας που είχε αναλάβει και μια ομάδα, νομίζω στη Θεσσαλονίκη, είναι τέτοιος ο κύριος αυτός.

Λέει και το εξής τρομερό σκεπτικό. «Επειδή», λέει, «μπορεί να αθωωθούν στο δικαστήριο και τότε θα στραφούν εναντίον του διοικητικού συμβουλίου του ΚΕΕΛΠΝΟ να πάρουμε απόφαση να μην παρασταθεί, όπως ρητά αναφέρεται στο Αστικό Δίκαιο στον Κώδικα Ποινικής Δικονομίας ότι πρέπει να το κάνει το ΚΕΕΛΠΝΟ, για να υπερασπίζει τα συμφέροντα του». Να μην παρασταθεί λέει στο δικαστήριο και ακυρώνει την παράσταση πολιτικής αγωγής στη δίκη που ξεκίναγε τρεις μέρες μετά.

Εγώ έχω να σας κάνω δύο ερωτήσεις κατ’ αρχάς. Έφαγα λίγο χρόνο. Προφανώς θα τον αξιοποιήσετε και εσείς γιατί έχουμε να πούμε και άλλα μετά. Πώς επιτρέπετε να γίνεται αυτό το πράγμα; Οργανισμός που εποπτεύετε, να μην παρίσταται σε δίκη για να διαφυλάξει τα συμφέροντά του; Και δεύτερον έχετε καμμία σχέση με αυτή την ακύρωση της απόφασης; Γιατί πάνε οι ημερομηνίες έτσι: στις 4 αναλάβατε, στις 8 για το ΔΣ του ΚΕΕΛΠΝΟ, στις 12 αλλάζουν την απόφαση και στις 15 ξεκινά η δίκη. Θα μεταφέρω κάποια πράγματα με επιφύλαξη. Όχι τόσο μ’ επιφύλαξη. Είχε υπάρξει κάποια δημοσιότητα παλιότερα όταν ήταν ο κ. Αρκουμανέας πρόεδρος του ΚΕΕΛΠΝΟ στον οποίον πάλι είχατε απευθυνθεί ξανά…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω. Έχετε δίκιο.

Είχε αρνηθεί να μην προχωρήσει την υπόθεση, να μην καταθέσει πάλι γι’ αυτή την ίδια υπόθεση. Έχει κι άλλη μετά. Γιατί υπάρχει και δεύτερη δίκη η οποία αναβλήθηκε. Πήγε τον Απρίλη. Είναι γι’ άλλες εβδομήντα επτά προσλήψεις οι οποίες έρχονται και σε συνέχεια της απόφασης με τον Χατζάκη παλιότερα που είχε καταδικαστεί κ.τ.λ.. Λοιπόν αυτά κατ’ αρχάς και επιφυλάσσομαι για τα υπόλοιπα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, ευχαριστώ πάρα πολύ για την ερώτηση. Ευχαριστώ για την ερώτηση, κύριε Πρόεδρε, γιατί θα μου επιτρέψει την ευκαιρία με ηρεμία να εξηγήσω στον ελληνικό λαό γιατί κάποια μέρα σε αυτή την Αίθουσα παραφέρθηκα τόσο πολύ ίσως την πιο κακή στιγμή της κοινοβουλευτικής μου διαδρομής στα δεκαεπτά έτη που ο ελληνικός λαός με εκλέγει συνεχώς Βουλευτή του. Ήταν η μέρα που τσακώθηκα με τον τότε Αναπληρωτή Υπουργό Υγείας του ΣΥΡΙΖΑ, κ. Πολάκη, όταν κατηγόρησε την σύζυγό μου, την κ. Ευγενία Μανωλίδου, ότι βρήκε τα χαρτάκια με τα ρουσφέτια της. Εγώ έγινα έξαλλος διότι ήξερα ότι η σύζυγός μου ουδέποτε είχε ποτέ ασχοληθεί με το ΚΕΕΛΠΝΟ ή οτιδήποτε που αφορά τη δική μου καριέρα. Μετά από αρκετό διάστημα συνάντησα και την υπεύθυνη για αυτά τα χαρτάκια. Την ανέβασα και σε φωτογραφία προχθές, αν με παρακολουθείτε, κύριε Πολάκη. Ήταν η κ. Ζαχαρούλα Μανωλίδου, υπεύθυνη προσλήψεων του ΚΕΕΛΠΝΟ. Ο κ. Πολάκης με τη μεγάλη του ευφυΐα βρήκε τα χαρτάκια της κ. Ζαχαρούλας Μανωλίδου και κατηγόρησε τη δική μου σύζυγο, την Ευγενία Μανωλίδου.

Πάμε στο προκείμενο. Κύριε Πολάκη, πιστεύω ότι θα πρέπει, όσο σκληρή και αν είναι η πολιτική μας αντιπαράθεση, οι άνθρωποι στην πολιτική να έχουν μία αξιοπρέπεια, μία γενναιότητα και μία συνείδηση. Έχετε κατηγορήσει τον κ. Σταμάτη Πουλή, βεβαίως συνεργάτη μου, το δεξί μου χέρι στο Ταμείο Ανάκαμψης, την κ. Ανδρονίκη Θεοφιλάτου, βεβαίως συνεργάτη μου, το δεξί μου χέρι και αυτή. Γιατί ο κ. Πουλής και η κ. Θεοφιλάτου είναι στο Υπουργείο μου συνεργάτες μου; Να σας πω γιατί, κυρίες και κύριοι συνάδελφοι; Γιατί είναι οι δύο μοναδικοί υπάλληλοι του ελληνικού κράτους που απολύθηκαν με απόφαση του διοικητικού συμβουλίου του ΚΕΕΛΠΝΟ κατ’ εντολήν του κ. Πολάκη επί τη ασκήσει διώξεως. Προσέξτε. Ρώτησα ειδικό καθηγητή του Εργατικού Δικαίου πριν έρθω εδώ σήμερα αν υπάρχει έστω μία περίπτωση στο ελληνικό δημόσιο που διοικητικό συμβούλιο έχει απολύσει εργαζόμενο για άσκηση διώξεως. Είναι αυτοί οι δυο υπάλληλοι. Και θεώρησα προφανώς ότι είχα απολύτως ηθική υποχρέωση στους δύο ανθρώπους που απολύθηκαν. Ο ένας μάλιστα είναι Πρόεδρος του Συλλόγου Εργαζομένων του ΚΕΕΛΠΝΟ. Είναι ο μόνος συνδικαλιστής που έχει απολυθεί στην ιστορία της μεταπολίτευσης για άσκηση διώξεως -από τον Πολάκη, που το παίζει κι εργατοπατέρας- που έγινε κατόπιν μηνυτήριας αναφοράς του Πολάκη.

Αν έχετε, κύριε Πολάκη, να μας δείξετε δύο άλλους υπαλλήλους, έναν, μισό, που έχει απολυθεί από το ελληνικό δημόσιο για άσκηση διώξεως, θέλω να μου το αναφαίρετε να το ερευνήσω. Έχετε το θλιβερό προνόμιο να είστε ο μοναδικός άνθρωπος στην Ελλάδα που έχει απολύσει δύο εργαζόμενους επειδή τους μισεί. Τόσο κακός είστε. Αλλά η κακία σας δεν αποδεικνύεται μόνο στο πόσο μισάνθρωπα φερθήκατε σ’ αυτούς τους ανθρώπους και τελικά με δικαστική απόφαση που ακυρώνει την απόλυσή τους μέχρι την τελεσίδικη απόφαση του δικαστηρίου. Το δικαστήριο σας έστειλε ήδη ένα ράπισμα.

Δεν είχατε στην πρωτολογία σας -περίμενα πραγματικά να δω- στοιχειώδη ανθρώπινη γενναιότητα. Κάποτε είχατε στεναχωρηθεί που σας είχα παρομοιάσει με τον Ραν Ταν Πλαν, εν είδει χιούμορ στην Αίθουσα. Δεν έχετε ούτε τη στοιχειώδη ενσυναίσθηση ενός κυνός. Γιατί; Ο κ. Πουλής κατηγορήθηκε από εσάς για τα εξής αδικήματα μέχρι σήμερα. Για υπεξαίρεση. Κηρύχθηκε αθώος. Για ψευδές πόθεν έσχες. Κηρύχθηκε αθώος. Για απιστία για τη σίτιση. Είναι οι λεγόμενες φακές. Κηρύχθηκε αθώος. Και όχι μόνο, κηρύχθηκε αθώος, αλλά έχει καταδικάσει κι εσάς να τον πληρώσετε 4.000 ευρώ για συκοφαντική δυσφήμιση. Για τα επικοινωνιακά του ΚΕΕΛΠΝΟ, θα καταθέσω στη δευτερολογία μου το βούλευμα. Να διαβάσετε το βούλευμα. Θυμάστε για κάτι που έλεγε, βελόνα και κλωστή και διάφοροι δημοσιογράφοι γνωστοί κ.λπ.; Αθώος και γι’ αυτό ο Πουλής.

Η κ. Θεοφιλάτου. Συνέργεια σε ψευδές πόθεν έσχες. Κηρύχθηκε αθώα. Από εσάς κατηγορήθηκε. Απιστία για τα επικοινωνιακά. Κηρύχθηκε αθώα διά βουλεύματος. Απιστία για τα επικοινωνιακά, 2014 - 2016. Κηρύχθηκε αθώα διά βουλεύματος. Απιστία για τις μελέτες του ΚΕΕΛΠΝΟ. Κηρύχθηκε αθώα διά βουλεύματος. Ψευδής βεβαίωση εγγράφων. Κηρύχθηκε αθώα διά βουλεύματος. Και αυτή η δίκη που έχει απομείνει είναι η τελευταία δίκη που έχει απομείνει γι’ αυτούς τους ανθρώπους.

Και ερωτώ, αγαπητέ κύριε συνάδελφε, ανθρώπινα, αν έχετε κάποιο ίχνος ανθρωπιάς μέσα σ’ αυτό το πρωτόγονο μίσος. Το γεγονός ότι έχετε κατηγορήσει δύο ανθρώπους για δέκα αδικήματα και έχει έρθει η ελληνική δικαιοσύνη κι έχει πει δέκα φορές «αθώοι» σας έχει δημιουργήσει μια εύλογη ανησυχία μήπως κάνατε λάθος; Σας έχει δημιουργήσει κάποιες τύψεις ότι μπορεί να απολύσατε δύο ανθρώπους από μίσος για μένα και να προσπαθείτε να καταστρέψετε τις ζωές τους χωρίς να έπρεπε; Έχετε κάποια δεύτερη σκέψη ό,τι μπορεί να μην είναι όλοι οι δικαστές που τους έχουν κηρύξει αθώους, πιασμένοι από αυτούς που θέλετε να απολύσετε αλλά είναι πραγματικοί έντιμοι δικαστές και να είναι πράγματι αθώοι; Γιατί κάθε άλλος άνθρωπος στη θέση σας, έχοντας στις έντεκα κατηγορίες δέκα αθωωτικές αποφάσεις που έχουν πάρει ήδη αυτοί οι άνθρωποι, θα είχε έστω μία δεύτερη σκέψη. Το γεγονός ότι δεν έχετε, δείχνει την κακία του χαρακτήρα σας. Εγώ σας θεωρώ τον πιο κακό άνθρωπο στην ελληνική πολιτική σκηνή. Πρωτόγονη κακία μέσα σας. Μίσος πρωτόγονο. Ξέρετε γιατί; Γιατί αντιλαμβάνεστε την πολιτική μόνο με όρους εχθρού και φίλου. Καθόλου με όρους συναδέλφου και πολιτικού αντιπάλου. Σε άλλες εποχές εμένα προφανώς θα με είχατε σφάξει αν είχατε τη δυνατότητα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μην περνάμε σε υπερβολές. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μα, είναι προφανές αυτό.

Έρχομαι λοιπόν και κλείνω, για να απαντήσω και στο ερώτημα.

Πράγματι ο ΕΟΔΥ στις 18 Δεκέμβρη είχε πάρει την απόφαση να παρασταθεί. Όμως στα τέλη Νοεμβρίου είχε παραιτηθεί η προηγούμενη νομική υπηρεσία του ΚΕΕΛΠΝΟ. Είχαν αναλάβει οι καινούργιοι δικηγόροι. Οι καινούργιοι δικηγόροι, αφού ανέλαβαν και έκαναν, πράγματι, την εισήγησή που είπατε, πριν πάω εγώ στο Υπουργείο Υγείας, είχαν ανακαλύψει τη γνωμοδότηση του κ. Γουλιέλμου. Εγώ δεν τον ξέρω τον άνθρωπο. Με αυτό που είπατε «δικηγόρος ομάδων», «τέτοιος είναι», δεν καταλαβαίνω τι εννοείτε ακριβώς. Η γνωμοδότηση του κ. Γουλιέλμου δεν παραγγέλθηκε από εμένα. Παραγγέλθηκε επί εποχής Αρκουμανέα. Τώρα αυτά που είπατε ότι είχα πει στον Αρκουμανέα να μην παρασταθεί κι αυτός αποφάσισε να παρασταθεί, δεν ξέρω πού τα βρήκατε. Από το μυαλό σας θα τα βγάλατε!

Τι είπαν, λοιπόν, οι δικηγόροι; Παιδιά, ακούστε. Όταν έχουμε μία γνωμοδότηση που έχουμε παραγγείλει εμείς ως διοικητικό συμβούλιο και λέει ότι οι προσλήψεις ήταν νόμιμες, εάν παρ’ ότι έχει βγει η γνωμοδότηση πάμε στο δικαστήριο και πούμε ότι ήταν παράνομες οι προσλήψεις και αυτοί αθωωθούν -έτσι πιστεύω ότι θα γίνει- όταν θα βρούμε και τις άλλες δέκα αθωωτικές αποφάσεις, που έχουν αθωωθεί ήδη, όλα τα μέλη του διοικητικού συμβουλίου θα είναι υποκείμενα σε αστικές αγωγές αποζημιώσεως για συκοφαντική δυσφήμιση από αυτούς τους ανθρώπους. Και τι έκανε το Διοικητικό Συμβούλιο του ΚΕΕΛΠΝΟ; Ρώτησε έναν από τους καλύτερους καθηγητές στην Ελλάδα, τον κ. Τριανταφύλλου, για το τι πρέπει να κάνουν. Ακούστε τι είπε η γνωμοδότηση του κ. Τριανταφύλλου, εγνωσμένου κύρους καθηγητής Ποινικού και Αστικού Δικαίου. «Δώδεκα Ιανουαρίου 2024, τόσο η παράλειψη παράστασης, όσο και η παραίτηση από το δικαίωμα παράστασης δεν οδηγούν στην απόσβεση των αστικών αξιώσεων του ζημιωθέντος και συγκεκριμένα η παράλειψη παράστασης του ΕΟΔΥ προς τις … κατηγορίες κατά των ανωτέρω κατηγορουμένων δεν οδηγεί στην απόσβεση των αστικών αξιώσεών του.

Δηλαδή, τι τους είπε ο κύριος καθηγητής; Είναι λεπτά νομικά γράμματα αυτά, κύριε Πολάκη. Τους είπε: «Εάν παρασταθείτε, κινδυνεύετε μετά να καταδικαστείτε σε αγωγή. Εάν δεν παρασταθείτε, δεν χάνετε απολύτως τίποτα και αν καταδικαστούν, μπορείτε να πάτε να τους ζητήσετε αποζημίωση». Άρα τους εισηγήθηκε να μην παρασταθούν.

Και, ναι, όλα αυτά είναι άσχετα με τη δική μου ανάληψη του Υπουργείου Υγείας. Άλλωστε, τη συνάντησή μου με το Διοικητικό Συμβούλιο του ΕΟΔΥ, κύριε συνάδελφε, τη μάθατε από τη δημόσια ανάρτηση που έκανε το Υπουργείο Υγείας. Λέτε να έστηνα συνωμοσία και να την ανέβαζα και στο Twitter;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Χειροκροτάτε, κύριε Πλεύρη;

Θα ζητήσω κι εγώ μια ανοχή, για να μπορέσω να απαντήσω σε κάποια πράγματα.

Κατ’ αρχάς, θα υπερβώ τους χαρακτηρισμούς που τεχνηέντως και προκλητικώς κάνατε για να μην πάει η μπάλα στην εξέδρα. Όχι γιατί δεν μπορώ να απαντήσω στο ίδιο μήκος κύματος, αλλά γιατί δεν θέλω και γιατί δεν αξίζει. Γιατί όπως λέει και μια πολύ παλιά κρητική μαντινάδα, «ποτέ του χοίρου το μαλλί δε γίνεται μετάξι κι ο μουζωμένος δεν μπορεί τη μούρη του ν’ αλλάξει». Αν καταλαβαίνεις τι θα πει αυτό το πράγμα.

Πρώτον, το χαρτί με τους διορισμούς έχει κατατεθεί επισήμως στην Εισαγγελία Διαφθοράς τότε. Συμπεριλήφθηκε όχι μόνο εκεί αλλά και στα πρακτικά της Βουλής στην εξεταστική επιτροπή και είχε δίπλα αυτό το χαρτί και που επιβεβαιώθηκε μέχρι τελευταίας λεπτομέρειας και από την εξεταστική επιτροπή και από το κλιμάκιο ελέγχου και από το βούλευμα το διπλό που τους οδήγησε στο δικαστήριο, ότι οι δεκαοκτώ από τους είκοσι δύο διορισμούς που ήταν υποτιθέμενοι ειδικοί συνεργάτες και ειδικών προσόντων, ήταν απόφοιτοι λυκείου και απασχολήθηκαν στο γραφείου Τύπου σας στο Υπουργείο την περίοδο που ήσασταν Υπουργός. Και μάλιστα -ακούστε με, μην κουνάτε το κεφάλι, κι εγώ έκανα Υπουργός- αν θέλατε μπορούσατε να αποσπάσετε χίλιους πεντακόσιους δεκατρείς. Να αποσπάσετε. Όχι να βάλετε το ΚΕΕΛΠΝΟ χωρίς προκήρυξη, χωρίς καμμία πραγματική εισήγηση, αλλά με πλαστογραφημένα πρακτικά και του Διοικητικού Συμβουλίου του ΚΕΕΛΠΝΟ, τα οποία τροποποιήθηκαν όπως απέδειξε η Διεύθυνση Εγκληματολογικών Ερευνών το 2015 και μπήκαν στη θέση τους το 2016 και πλαστογραφημένο από τον κ. Πουλή αυτό που έλεγε ότι ήταν στη δομή οροθετικών και δούλευαν εκεί. Γιατί αυτό έλεγαν, ότι είναι στη δομή οροθετικών. Πλαστογραφημένο και αυτό το πρακτικό, από τη Διεύθυνση Εγκληματολογικών Ερευνών που λέει πότε δημιουργήθηκε, έναν χρόνο μετά από τότε που το εισηγήθηκε τον Σεπτέμβριο του 2014 αντί για τον Νοέμβριο του 2013 που υποτίθεται έγινε η εισήγηση. Μιλάμε για τέτοια πράγματα που έχουν αποδειχθεί. Υπάρχουν, λοιπόν, όλοι αυτοί οι οποίοι ήταν ΔΕ, ρουσφέτια σας. Είχατε τελειώσει τους μετακλητούς που είχατε και πήρατε άλλους είκοσι παραπάνω με αυτό τον τρόπο. Θα τα πω και στο δικαστήριο αύριο-μεθαύριο που δέχτηκε να καταθέσω. Θα ξαναπώ όλα. Περιγράφονται όλα. Κι όχι, κύριε Γεωργιάδη, δεν ήταν όπως είπατε την άλλη την κ. Μανωλίδου. Αυτό που έγραφε εκείνο το χαρτί έλεγε Ευγενία Μανωλίδου, Άδωνι και από Παπακώστα είναι η πρόταση για να προσληφθεί η κ. Κουρκουνάκη Δέσποινα ΔΕ Διοικητικός. Αυτή είναι. Ένα αυτό.

Πάμε παρακάτω. Έχω πάρα πολλή αξιοπρέπεια, κύριε Γεωργιάδη. Και ξέρετε ποια είναι η μεγάλη μας διαφορά εμάς τους δύο. Εσείς κλείσατε επτά νοσοκομεία. Εγώ άνοιξα τρία. Εγώ πέρασα δίπλα από έναν ποταμό χρήματος και τη χέρα μου δεν την άπλωσα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μπα; Πού το ξέρουμε αυτό;

**ΠΑΥΛΟΣ ΠΟΛΑΚΗΣ:** Ξέρω πολύ καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εσύ το λες!

**ΠΑΥΛΟΣ ΠΟΛΑΚΗΣ:** Ξέρω πολύ καλά και κοιτάω τους πάντες στα μάτια.

Και επειδή -ακούστε- σας προλαβαίνω τώρα γιατί υπολογίζω τι θα πείτε, εγώ σας κάνω την εξής πρόκληση, κύριε Γεωργιάδη. Κι αν έχετε τη δύναμη -για να μην πω κάποια άλλη λέξη- δεχθείτε την. Θα με κατηγορήσετε για το γνωστό σενάριο -γιατί αυτό θα πείτε μετά για να θολώσετε αυτό εδώ- ότι εγώ τα έχω «πιάσει» από τον σεκιουριτά του ΚΕΕΛΠΝΟ.

Όταν θα απαγγελθεί κατηγορία σε μένα, λοιπόν, κύριε Γεωργιάδη, όπως σ’ εσάς δεν απαγγέλθηκε γιατί έγιναν δύο εκλογές το 2015 γι’ αυτό το πράγμα, εκτός από την απιστία…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη, ολοκληρώστε.

**ΠΑΥΛΟΣ ΠΟΛΑΚΗΣ:** Μισό λεπτό και θα τελειώσουμε.

Εγώ σας λέω το εξής. Να πάμε μαζί σε έναν συμβολαιογράφο και να υπογράψουμε ότι εγώ παραιτούμαι της παραγραφής, παραιτείστε κι εσείς της παραγραφής και πάμε στο δικαστήριο εγώ κατηγορώντας σας γι’ αυτή την ιστορία κι εσείς κατηγορώντας εμένα για την άλλη ιστορία με τον σεκιουριτά. Να δούμε ποιος έχει τα κότσια να κοιτάξει τους πάντες στα μάτια.

**ΠΡΟΕΔΡΕΥΩΝ (Γεώργιος Λαμπρούλης):** Αυτά δεν αφορούν, όμως, την επίκαιρη ερώτηση.

**ΠΑΥΛΟΣ ΠΟΛΑΚΗΣ:** Μισό λεπτό. Μίλησε εξίμισι λεπτά. Είπε τόσα.

**ΠΡΟΕΔΡΕΥΩΝ (Γεώργιος Λαμπρούλης):** Πρέπει να μιλήσετε κι εσείς άλλα τόσα;

**ΠΑΥΛΟΣ ΠΟΛΑΚΗΣ:** Ακούστε με τώρα.

Δεν είναι δέκα οι υποθέσεις που έχουν αθωωθεί. Γιατί λέτε και ψέματα. Ξέρεις, το χειρότερο πράγμα είναι να πεις μερικές αλήθειες ανακατεμένες με πολλά ψέματα. Για παράδειγμα, όταν στη δικαστική απόφαση που με καταδίκασε, υποτίθεται, ο κ. Πουλής για την εξύβριση -που τον είχα βρίσει όντως- αποδέχτηκε το δικαστήριο ότι όλα όσα έλεγα σε σχέση με τις δομές των διαμερισμάτων και τη σίτιση και τα υπόλοιπα και τις επισκευές ήταν αλήθεια και δεν υπήρχε καμμία συκοφαντία. Δεύτερον, το ίδιο έγινε και με τον κ. Κουρτάκη, με αντίστοιχες ιστορίες που είχε δημοσιεύσει και με τις διαφημιστικές δαπάνες, που εκεί δέχτηκαν ότι και αυτά ήταν αλήθεια. Τα πάντα ήταν αλήθεια.

Και να ξέρετε κάτι άλλο. Ναι, είμαι πολύ κακός, κύριε Γεωργιάδη. Είμαι πάρα πολύ κακός άνθρωπος. Αυτό μπορούν να το επιβεβαιώσουν χιλιάδες ασθενείς σε όλη τη χώρα. Και σήμερα με πήρε ένας τηλέφωνο και μου λέει «ευχαριστώ γι’ αυτό που έκαμες για τον αδερφό μου». Και ούτε που το θυμόμουνα. Εσάς πόσοι σας έχουν πάρει τηλέφωνο να σας ευχαριστήσουν για κάτι; Γιατί εμένα με παίρνουν κάθε μέρα χιλιάδες.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πολάκη.

**ΠΑΥΛΟΣ ΠΟΛΑΚΗΣ:** Εσείς, κύριε Γεωργιάδη, δεν είστε κακός. Είστε διεφθαρμένος. Και δεν είσαστε αθώος. Είσαστε αρχειοθετημένος. Και όλα σε αυτή τη ζωή, όσο κι αν καθυστερούν, στο τέλος η αλήθεια πάντα θα υπάρξει. Γιατί κάποιοι θα αντέξουμε. Και πείτε στην κυρία από πίσω σας να μην κάνει αυτούς τους μορφασμούς. Δεν κάνει. Να σέβεστε τον χώρο που βρίσκεστε.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε εδώ.

**ΠΑΥΛΟΣ ΠΟΛΑΚΗΣ:** Εσάς μιλάω. Δεν ξέρω και ποια είστε. Αυτούς τους μορφασμούς να μην τους κάνετε, κυρία μου. Δεν είστε παράγοντας του Κοινοβουλίου. Στοιχειώδης σεβασμός του χώρου που βρίσκεστε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, ολοκληρώσατε.

**ΠΑΥΛΟΣ ΠΟΛΑΚΗΣ:** Αυτή είναι η αλήθεια, κύριε Γεωργιάδη. Και περιμένω, για να σταματήσει η όλη αυτή μπουρδολογία περί του σεκιουριτά του ΚΕΕΛΠΝΟ, διότι για να πω κι αυτό και να τελειώσω…

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Πολάκη. Σας παρακαλώ.

**ΠΑΥΛΟΣ ΠΟΛΑΚΗΣ:** Έχει σημασία.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ. Έχετε ξεφύγει και οι δύο. Είμαστε σε κοινοβουλευτικό έλεγχο.

**ΠΑΥΛΟΣ ΠΟΛΑΚΗΣ:** Κύριε Λαμπρούλη, επειδή σήμερα…

**ΠΡΟΕΔΡΕΥΩΝ (Γεώργιος Λαμπρούλης):** Όχι, θα ακούσετε το Προεδρείο.

Είμαστε σε κοινοβουλευτικό έλεγχο. Ξέρετε τη διαδικασία. Είστε παλιοί και οι δύο. Αφορά συγκεκριμένη ερώτηση ή συγκεκριμένα ερωτήματα που έχουν διατυπωθεί και πάνω σε αυτά γίνεται η συζήτηση. Τώρα, αν εσείς οι δύο θέλετε να παίξετε, να μην πω λέξη, έξω από αυτή την Αίθουσα και όχι στη διαδικασία του κοινοβουλευτικού ελέγχου και να ανταλλάζετε εκατέρωθεν υβριστικές εκφράσεις. Να περιοριστούμε στην ερώτηση.

**ΠΑΥΛΟΣ ΠΟΛΑΚΗΣ:** Είναι για ανθρώπους που έκαναν τη δουλειά τους. Διότι εγώ είμαι ο άνθρωπος που έδιωξε τους εργολάβους από εβδομήντα επτά νοσοκομεία. Ο κ. Γεωργιάδης είναι αυτός που θα τους ξαναγυρίσει. Είχε τάξει σε αυτές που εργάζονταν στο «Σωτηρία» και στον «Άγιο Σάββα» ότι θα παρατείνονταν η θητεία τους μέχρι το 30 Ιουνίου και σήμερα μαθαίνουν ότι είναι απολυμένες.

**ΠΡΟΕΔΡΕΥΩΝ (Γεώργιος Λαμπρούλης):** Δεν συνεννοούμαστε, κύριε Πολάκη.

**ΠΑΥΛΟΣ ΠΟΛΑΚΗΣ:** Δεν μπορεί να κατηγορείτε εσείς εμένα που έδιωξα τους εργολάβους ότι «έπιασα» εγώ λεφτά. Άλλοι τα «πιάσανε» και άλλοι θα τα «ξαναπιάσουν» τώρα που θα διπλασιάσουν το κόστος. Η σίτιση στο «Θριάσιο» από 375.000 θα πάει 1.600.000, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θερμή παράκληση, έχετε τρία λεπτά με μια πολύ μικρή ανοχή. Υπάρχουν και άλλοι Υπουργοί που περιμένουν, όπως υπάρχουν και συνάδελφοι που περιμένουν. Δεν μπορεί να γίνεται αυτό. Ας περιοριστούμε στα της ερώτησης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ως προς τα πραγματικά περιστατικά της εν εξελίξει δίκης θα μου επιτρέψετε να μην πω απολύτως τίποτα, παρά μόνο να ενημερώσω το Σώμα ότι τίποτα από όσα λέει ο κ. Πολάκης δεν έχει αποδειχθεί, γιατί τώρα είμαστε στο δικαστήριο. Εγώ έχω εμπιστοσύνη στην ελληνική δικαιοσύνη. Χαίρομαι που θα καταθέσω, να μην έχετε να λέτε μετά ότι σας φιμώσαμε κιόλας. Έχω ζητήσει να εξεταστώ και κατ’ αντιπαράσταση μαζί σας, εφόσον θα έρθετε να καταθέσετε.

**ΠΑΥΛΟΣ ΠΟΛΑΚΗΣ:** Το δέχομαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα ό,τι αφορά σε όσα είπατε για την υπόθεση, εγώ εμπιστεύομαι την ελληνική δικαιοσύνη. Εσείς προφανώς όχι.

**ΠΑΥΛΟΣ ΠΟΛΑΚΗΣ:** Εγώ δέχομαι την κατ’ αντιπαράσταση εξέταση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί με ξαναείπατε αρχειοθετημένο, επειδή δεν γνωρίζετε ότι η αρχειοθέτηση είναι ανώτερη της αθώωσης. Αρχειοθέτηση σημαίνει ότι η εισαγγελέας κ. Τουλουπάκη, που με είχε τέσσερα χρόνια υπό έρευνα, η φίλη σας, δεν βρήκε ούτε αποχρώσες ενδείξεις για να μου ασκήσει δίωξη. Αυτό θα πει αρχειοθέτηση.

Αντιθέτως, ο κ. Λοβέρδος αθωώθηκε μετά τη δίωξη δέκα μηδέν. Ούτε από αυτόν δεν έχετε ζητήσει συγγνώμη. Τέτοιος είναι ο πραγματικός σας σεβασμός στην ελληνική δικαιοσύνη. Άρα για την υπόθεση αυτή θα τα πούμε στο δικαστήριο.

Τώρα, όμως, οφείλω να ενημερώσω το Σώμα για κάποιο τρικ που κάνατε, έξυπνο μεν, αλλά ευτυχώς είμαι εδώ. Είπατε «να παραιτηθείτε εσείς από την παραγραφή και να παραιτηθώ και εγώ για να πάμε να δικαστούμε». Δεν έχετε καμμία παραγραφή, κύριε Πολάκη. Εγώ δεν σας κατηγορώ για απιστία για να έχετε παραγραφεί. Σας κατηγορώ ότι πήρατε λεφτά. Αυτό είναι ξέπλυμα μαύρου χρήματος και δεν έχετε καμμία παραγραφή για να παραιτηθείτε. Άρα ό,τι είπατε είναι σόου.

Πάμε τώρα να εξηγήσουμε γιατί πήρατε λεφτά, επειδή το παίζετε και πολύ αθώος. Ενημερώνω το Σώμα και θα καταθέσω στα Πρακτικά την αίτηση της Επιτροπής Αρχής και Διαφάνειας του ελληνικού κράτους. Έψαξε όλο το ΚΕΕΛΠΝΟ όλη την περίοδο ΚΕΕΛΠΝΟ. Έβγαλε την περίοδο Αδώνιδος Γεωργιάδου τζάμι! Δεν βρήκε το παραμικρό. Τι βρήκε, όμως; Βρήκε μια σειρά τιμολογίων -που θα τα καταθέσω στα Πρακτικά της Βουλής, κύριε Πρόεδρε, κατ’ εντολήν του Αναπληρωτή Υπουργού Υγείας για τον μήνα Μάρτιο ’17, σύνολο εξτρά τόσες χιλιάδες ευρώ, έξτρα φύλαξη κατ’ εντολήν του Αναπληρωτή Υπουργού Υγείας τόσες χιλιάδες ευρώ, έξτρα φρούρηση κατ’ εντολήν του Υπουργού Υγείας Αναπληρωτή τόσες χιλιάδες ευρώ, έξοδα κατ’ εντολήν του Αναπληρωτή Υπουργού Υγείας τόσες χιλιάδες ευρώ. Το ακόμα καλύτερο: έχετε χρεώσει σε τιμολόγια, έχετε πληρώσει φύλαξη ταυτόχρονα του γραφείου του Αναπληρωτή Υπουργού και του Υφυπουργού Υγείας από την εταιρεία φύλαξης. Σημειώστε ότι δεν είχατε Υφυπουργό Υγείας. Έχετε πληρώσει 50.000 ευρώ για να φυλάνε ένα γραφείο ενός ανθρώπου που δεν υπήρχε.

Τα καταθέτω στα Πρακτικά.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιο είναι το επιχείρημα σας τώρα; «Μα, αυτή την εταιρεία τη βρήκα στο ΚΕΕΛΠΝΟ γιατί την είχε και ο Λοβέρδος και ο Γεωργιάδης και ο Βορίδης και πριν από τον Λοβέρδο». Ψεύδεστε στο εξής:

**ΠΑΥΛΟΣ ΠΟΛΑΚΗΣ:** Και εγώ την έδιωξα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι. Και σε αυτό ψεύδεστε.

**ΠΑΥΛΟΣ ΠΟΛΑΚΗΣ:** Και τη βρήκα και την έδιωξα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ούτε τηβρήκατε, ούτε τη διώξατε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Να ξέρει, λοιπόν, το Σώμα, η εταιρεία υπήρχε στο ΚΕΕΛΠΝΟ πράγματι, αλλά το τέλος του 2005 η κυβέρνηση ΣΥΡΙΖΑ αποφάσισε να εντάξει το ΚΕΕΛΠΝΟ στο δημόσιο λογιστικό. Από την ώρα που εντάξατε το ΚΕΕΛΠΝΟ στο δημόσιο λογιστικό ήσασταν υποχρεωμένοι να τη διώξετε την ίδια μέρα και να κάνετε διαγωνισμό. Δεν κάνατε. Βγήκε δικαστική απόφαση να τη διώξετε. Δεν τη διώξατε. Έκανε μήνυση κατά της εταιρείας ο πρόεδρος των εργαζομένων τότε, Σταμάτης Πουλής και αντί να διώξετε την εταιρεία, απολύσατε τον Πουλή.

Και ακούστε και το καλύτερο γιατί δεν θυμάστε καλά. Εδώ έχω την κατάθεση μιας τροπολογίας που κάνατε το 2018. Θυμίζω απλώς για να σας φρεσκάρω τη μνήμη, ήταν νομιμοποίηση δαπανών των νοσοκομείων, κάτι που κάνει σταθερά το Υπουργείο Υγείας. Για πρώτη και μοναδική φορά στην ιστορία όμως είχατε βάλει και ιδιωτικού δικαίου. Εμείς πάντα όταν φέρνουμε νομιμοποιήσεις των δημοσίου δικαίου, δηλαδή των νοσοκομείων. Εσείς βάλατε και του ιδιωτικού δικαίου και σας ξέφυγε κάτω η λέξη «ΚΕΕΛΠΝΟ». Όταν το πήρε είδηση τότε η Νέα Δημοκρατία και έγινε φασαρία, απεσύρθη η τροπολογία. Αν είχε περάσει αυτή η τροπολογία, οι πληρωμές που έχετε κάνει στην εταιρεία που κατέθεσα προηγουμένως που είναι πάνω από 2 εκατομμύρια ευρώ -και θα τα καταθέσω στα Πρακτικά- και είναι όλες παράνομες…

**ΠΑΥΛΟΣ ΠΟΛΑΚΗΣ:** Δεν είναι οκτώ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι παράνομες είναι τα 2 εκατομμύρια, που βρήκε η Εθνική Αρχή Διαφάνειας, που είπε ότι είναι εικονικά τιμολόγια.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, λοιπόν, πώς δένει η ιστορία για τον αθώο Πολάκη, που δεν έχει βάλει το δάχτυλό του στο μέλι, που δείχνει τους υπολοίπους και μάλιστα τους κατηγορεί για διαφθορά. Αν, κύριε Πολάκη σε εμένα, με Τουλουπάκη τέσσερα χρόνια να με ψάχνει, με εξεταστική που έγινε στη Βουλή επί έναν χρόνο, είχατε βρει ένα τιμολόγιο που να έλεγε ότι πληρώθηκε η «NOVARTIS» 1 ευρώ με εντολή του Υπουργού Άδωνη Γεωργιάδη, θα με είχατε φυλακίσει. Και εγώ έχω βρει 2 εκατομμύρια…

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Υπουργέ, να κλείσει εδώ η συζήτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η Εθνική Επιτροπή Διαφάνειας λέει ότι είναι πλαστά και εικονικά τιμολόγια που η υπηρεσία του ΚΕΕΛΠΝΟ έλεγε ότι δεν πρέπει να πληρωθούν και που πληρώθηκαν με εντολή του αδιάφθορου Παύλου Πολάκη.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε η συζήτηση. Το έχετε μετατρέψει σε διαπροσωπικό σόου. Σας παρακαλώ πολύ. Δεν καταγράφεται τίποτα άλλο.

Προχωρούμε στην έβδομη με αριθμό 681/5-2-2024 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς την Υπουργό Εργασίας και Κοινωνικής Ασφάλισης, με θέμα: Συμβασιούχοι έργου e-ΕΦΚΑ».

Θα απαντήσει ο Υφυπουργός Εργασίας και Κοινωνικής Ασφάλισης κ. Παναγιώτης Τσακλόγλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, όση ώρα παρακολουθούμε αυτή την εκτροχιασμένη -θα έλεγα- κατάσταση, από τα θεωρεία της Βουλής παρακολουθούν τη συνεδρίαση μας έντεκα συμβασιούχοι του e-ΕΦΚΑ που περιμένουν με πολλή αγωνία την απάντησή σας στην ερώτησή μου, αλλά και συνολικά τη θεσμική απάντηση του Υπουργείου Εργασίας σε αυτό το θέμα που αποτελεί μείζον ζήτημα και για τους εργαζόμενους που πλήττονται, αλλά και για τους συνταξιούχους στη χώρα μας που περιμένουν εναγωνίως τις συντάξεις τους, γνωρίζοντας το πόσο χρονίζουν και παίρνοντας διαβεβαιώσεις ότι θα λυθούν τα ζητήματα της καθυστέρησης, αλλά και για τους υπολοίπους εργαζόμενους στον e-ΕΦΚΑ και στον ΕΦΚΑ που έχουν στην κυριολεξία στενάξει από τον φόρτο εργασίας, την πλήρη ακαταλληλότητα των υποδομών και την απόλυτη υποστελέχωση ενός φορέα που είναι κομβικός για τους ανθρώπους οι οποίοι περιμένουν τη σύνταξη τους, έχοντας δουλέψει σε όλη τους τη ζωή και έχοντας πληρώσει τις εισφορές τους σε όλη τους την εργασιακή διαδρομή.

Κύριε Υφυπουργέ, όπως γνωρίζετε, έχουν προσληφθεί ως συμβασιούχοι έργου ενενήντα άνθρωποι -εκατό αρχικώς- οι οποίοι επί δύο χρόνια σχεδόν παρέχουν τις υπηρεσίες τους για την έγκαιρη και γρήγορη έκδοση συντάξεων. Είναι πτυχιούχοι των ελληνικών πανεπιστημίων με λαμπρές σπουδές, έχουν προσληφθεί μέσω των διαδικασιών ΑΣΕΠ, έχουν ειδικευτεί με πόρους και εργαλεία του ελληνικού δημοσίου στη διαδικασία έκδοσης των συντάξεων και έχουν συνδράμει και συμβάλει στην επιτάχυνση των διαδικασιών και στην έγκαιρη έκδοση συντάξεων κατά τα δύο τελευταία έτη. Από άποψη ανθρώπινου δυναμικού είναι συνεπώς πολύτιμο ανθρώπινο δυναμικό, το οποίο το ελληνικό δημόσιο οφείλει να αξιοποιήσει και όχι να το πετάξει στον δρόμο. Από τον Γενάρη, δηλαδή με την είσοδο της νέας χρονιάς, λήγουν οι συμβάσεις έργου περίπου του 60% των ανθρώπων αυτών και μέρα με την ημέρα, ο ένας μετά τον άλλον και η μια μετά την άλλη μπαίνει στην ανεργία.

Το θέμα είναι πολλαπλό.

Πρώτον, κρίνετε ότι είναι σωστό και πρέπει να συνεχιστεί αυτή η κατάσταση, δηλαδή το ελληνικό δημόσιο, το κράτος να συμπεριφέρεται με αυτόν τον μπαγαπόντικο τρόπο, να εμφανίζει συμβάσεις εργασίας σαν να είναι συμβάσεις έργου, να εκπαιδεύει ανθρώπους τους οποίους στη συνέχεια οφείλει να αξιοποιήσει, αλλά τελικά να τους πετάει στον δρόμο και να μην κεφαλαιοποιεί ούτε την επένδυσή του σε αυτό το δυναμικό που είναι απολύτως άξιο και απολύτως πρόσφορο και πολύτιμο για το πεδίο της έκδοσης συντάξεων;

Δεύτερον, έχετε κάποιο πλάνο; Ξέρω ότι μου ζητήσατε να αναβληθεί η σημερινή συζήτηση και αν το θέμα δεν ήταν τόσο ζέον δεν θα είχα κανένα πρόβλημα να την αναβάλουμε. Όμως είναι ζήτημα ζωής ή εγκατάλειψης για τους ανθρώπους αυτούς, οι οποίοι μπαίνουν στην ανεργία, ενώ έχουν μόνο προσφέρει και ενώ η λογική κάθε έννοια αξιοκρατίας και κάθε έννοια χρηστής αξιοποίησης των πόρων του δημοσίου υπαγορεύει και επιβάλλει την αξιοποίησή τους.

Θα ήθελα να αναφερθώ στο γεγονός ότι μιλάμε για ενενήντα πτυχιούχους με πλήρη και εγνωσμένο επαγγελματισμό που έχουν εργαστεί επί δύο χρόνια, που έχουν αποκτήσει εξειδικευμένη εμπειρία στην απονομή συντάξεων και ότι ο ΕΦΚΑ αυτή τη στιγμή σύμφωνα με τα δημόσια στοιχεία, από το σύνολο των εννέα χιλιάδων τριάντα μιας θέσεων έχει καλυμμένες μόνον τις έξι χιλιάδες επτακόσιες ενενήντα οκτώ και δεσμευμένες άλλες εννιακόσιες πενήντα τέσσερις. Δηλαδή, έχει κενές οργανικές θέσεις. Το 56,9% των εργαζομένων του φορέα μόνο, δηλαδή λιγότερο από 60%, ανήκει σε κατηγορίες κάποιου είδους ανώτατης ή ανώτερης εκπαίδευσης, το υπόλοιπο 40% όχι -οι ενενήντα αυτοί άνθρωποι είναι όλοι πτυχιούχοι και εισαγμένοι μέσω ΑΣΕΠ-, ενώ υπάρχουν χίλια διακόσια εβδομήντα τρία οργανικά κενά, εκ των οποίων το 50% και πλέον είναι πανεπιστημιακής και τεχνολογικής εκπαίδευσης. Δηλαδή έχετε 50% του χίλια διακόσια εβδομήντα τρία, περίπου εξακόσιες τριάντα επτά κενές οργανικές θέσεις πανεπιστημιακής εκπαίδευσης και έχετε ενενήντα άξιους ανθρώπους πανεπιστημιακής εκπαίδευσης, οι οποίοι αυτή τη στιγμή μπαίνουν στην ανεργία.

Το δεύτερο ερώτημα είναι γιατί δεν έχει βρεθεί λύση και γιατί υποχρεώνονται αυτή τη στιγμή στην απόγνωση. Έχουν αποστείλει στην κυρία Υπουργό επιστολή με την οποία ζητούν λύση. Εγώ περιμένω πραγματικά ότι με την απάντησή σας θα δώσετε μία πρόγνωση λύσης, γιατί δεν μου είναι νοητό ότι μπορεί το ελληνικό δημόσιο να συμπεριφέρεται κατ’ αυτόν τον τρόπο.

Και, τέλος, έχετε στη διάθεσή σας και την ανακοίνωση που εξέδωσε η Πανελλήνια Ομοσπονδία Συλλόγων Εργαζομένων του ΕΦΚΑ από τον Νοέμβριο που περιγράφει μια δραματική κατάσταση γι’ αυτούς στους οποίους εμπιστευόσαστε την έκδοση των συντάξεων και την ανακοίνωση την εντελώς πρόσφατη, 17 Γενάρη του 2024, του Συλλόγου Εργαζομένων ΕΦΚΑ, που επίσης υπογραμμίζει ότι αυτό το έμπειρο και αποτελεσματικό προσωπικό πρέπει να παραμείνει στη θέση του.

Παρακαλώ, λοιπόν, να μου απαντήσετε και πραγματικά ελπίζω ότι θα τοποθετηθείτε εγγυητικά, ότι οι άνθρωποι αυτοί θα αξιοποιηθούν άμεσα και δεν θα πεταχτούν και ποιος είναι ο σχεδιασμός και η πρόβλεψή σας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμη κυρία Πρόεδρε της Πλεύσης Ελευθερίας, θα μου επιτρέψετε να ξεκινήσω με σύντομη αναφορά στο ιστορικό της υπόθεσης και στο νομικό πλαίσιο που διέπει το θέμα της επίκαιρης ερώτησής σας.

Υποθέτω ότι ως νομικός -και δεν είμαι νομικός ο ίδιος, αλλά έχω ακούσει πολύ καλά λόγια για εσάς σαν νομικό- αυτά όλα θα έπρεπε να σας είναι γνωστά και νομίζω ότι σας είναι. Οι συμβάσεις έργου μεταξύ φορέων του δημοσίου και φυσικών προσώπων διέπονται κατ’ αρχάς από το άρθρο 6 του ν.2527/1997. Με βάση τον νόμο αυτόν, πριν τη σύναψη της σύμβασης απαιτείται μεταξύ άλλων έκδοση κοινής υπουργικής απόφασης και βεβαίωση του ΑΣΕΠ ότι πρόκειται για γνήσια σύμβαση έργου που δεν υποκρύπτει εξαρτημένη εργασία και δεν καλύπτονται με αυτή πάγιες και διαρκείς ανάγκες. Τούτο, διότι όπως επίσης προβλέπεται στον νόμο σύμβαση μίσθωσης έργου που καλύπτει πάγιες και διαρκείς ανάγκες είναι αυτοδικαίως και καθ’ ολοκληρίαν άκυρη.

Επίσης, στο π.δ.164 του 2004, με το οποίο ενσωματώθηκε στο Εθνικό Δίκαιο η οδηγία 1999/70 των Ευρωπαϊκών Κοινοτήτων και το οποίο εφαρμόζεται και στο προσωπικό που απασχολείται στο δημόσιο με σύμβαση έργου, προβλέπεται ότι οι συμβάσεις που καταρτίζονται διαδοχικά μεταξύ του ιδίου εργοδότη και του ιδίου εργαζομένου με την ίδια ή παρεμφερή ειδικότητα και με τους ίδιους ή παρεμφερείς όρους εργασίας απαγορεύεται να υπερβαίνουν τους είκοσι τέσσερις μήνες σε συνολικό χρόνο απασχόλησης.

Στη συγκεκριμένη περίπτωση τα πρόσωπα που απασχολούνται ή απασχολήθηκαν στον e-ΕΦΚΑ με βάση τη Σύμβαση Μίσθωσης Έργου Σεπτεμβρίου 2021 συνήψαν σύμβαση έργου με τον φορέα με βάση τις κείμενες διατάξεις προκειμένου να συνδράμουν στην εκκαθάριση εκκρεμών αιτημάτων συνταξιοδότησης. Προηγήθηκε μάλιστα και η βεβαίωση του ΑΣΕΠ ότι πρόκειται για γνήσια σύμβαση έργου και πράγματι ήταν γιατί η εκκαθάριση των εκκρεμών συντάξεων ήταν έργο συγκεκριμένης διάρκειας. Η αρχική διάρκεια για τη σύμβαση ήταν δεκατέσσερις μήνες, γεγονός το οποίο ήταν εξαρχής γνωστό σε όλους τους συμμετέχοντες. Στη συνέχεια παρατάθηκε νομοθετικά δύο φορές μέχρι τους είκοσι τρεις μήνες, με το άρθρο 143 του ν.5039/2023 και με το άρθρο 12 του ν.5057/2023. Δηλαδή έχουμε φτάσει στο ανώτατο όριο που επιτρέπει ο νόμος.

Κυρία Κωνσταντοπούλου, όπως γνωρίζετε πολύ καλά οι προσλήψεις στο δημόσιο διέπονται από πολύ συγκεκριμένο και αυστηρό πλαίσιο το οποίο μάλιστα αποτυπώνεται και στο Σύνταγμα με την αναθεώρηση του 2001. Με βάση τις συνταγματικές διατάξεις και πιο συγκεκριμένα με το άρθρο 103 του Συντάγματος, η πρόσληψη υπαλλήλων στο δημόσιο γίνεται είτε με διαγωνισμό είτε με επιλογή σύμφωνα με προκαθορισμένα και αντικειμενικά κριτήρια και υπάγεται στον έλεγχο του ΑΣΕΠ. Επίσης, απαγορεύεται ρητά η μονιμοποίηση προσωπικού που έχει προσληφθεί με σύμβαση έργου και επιπρόσθετα απαγορεύεται η μετατροπή των συμβάσεων του σε αορίστου χρόνου.

Συνοψίζοντας, σεβόμενοι τις συνταγματικές διατάξεις και την κείμενη νομοθεσία δεν υπάρχει πλέον κανένα περιθώριο επέμβασης του νομοθέτη, εφόσον έχουμε εξαντλήσει όλα τα νόμιμα μέσα που διαθέτουμε. Το μόνιμο προσωπικό προσλαμβάνεται με τις διαδικασίες του ΑΣΕΠ και συνεπώς κανένας δεν θα έπρεπε να διεκδικεί μονιμοποίηση μέσω άλλων οδών.

Για τον λόγο αυτόν άλλωστε, η διοίκηση έχει ήδη προβεί σε διαδικασίες πρόσληψης μόνιμου προσωπικού στον e-ΕΦΚΑ για τα έτη 2020 έως 2023 το οποίο θα μπορεί να καλύψει τις ανάγκες του φορέα κατά μόνιμο και διαρκή τρόπο. Οι σχετικές διαδικασίες αφορούν στο σύνολό τους την πρόσληψη περισσότερων από επτακόσια άτομα στον φορέα. Θα ήταν ευκταίο, γιατί κάποιοι διαγωνισμοί τρέχουν αυτή τη στιγμή ή θα τρέξουν στο αμέσως επόμενο χρονικό διάστημα, καταρτισμένα στελέχη όπως οι συμβασιούχοι, στους οποίους αφορά η επίκαιρη ερώτησή σας, που πραγματικά βοήθησαν στην επίλυση του προβλήματος των εκκρεμών συντάξεων να συμμετάσχουν στις διαδικασίες του ΑΣΕΠ, σύμφωνα με τα προβλεπόμενα στον νόμο. Άλλωστε ένα εκ των κριτηρίων που συνεκτιμάται είναι και η εμπειρία σε θέματα κοινωνικής ασφάλισης την οποία προφανώς οι συγκεκριμένοι υποψήφιοι έχουν.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Υφυπουργέ, επειδή είμαι καλή νομικός γνωρίζω πολύ καλά ότι εδώ και δεκαετίες, δυστυχώς, το ελληνικό δημόσιο κρύβεται και λειτουργεί με μπαγαποντιά. Προσλαμβάνει ανθρώπους που είναι εργαζόμενοι στα αλήθεια και μάλιστα καλύπτουν πάγιες και διαρκείς ανάγκες και τους εμφανίζει άλλοτε ως συμβασιούχους ορισμένου χρόνου με την τακτική και την πρακτική των παρατάσεων των συμβάσεων, αρνούμενο να συνομολογήσει ότι καλύπτουν οι άνθρωποι αυτοί πάγιες και διαρκείς ανάγκες είτε ως συμβασιούχους έργου.

Θέλετε να μας πείτε ότι από το 2010 μέχρι σήμερα, δηλαδή τα τελευταία δεκατέσσερα χρόνια δεν υπήρχαν πάγιες και διαρκείς ανάγκες του ΕΦΚΑ; Διότι η ανακοίνωση της Πανελλήνιας Ομοσπονδίας Συλλόγων Εργαζομένων του ΕΦΚΑ ξεκινάει με το εξής: «Από το 2010 στα ασφαλιστικά ταμεία και μετέπειτα στον ΕΦΚΑ δεν έχει πραγματοποιηθεί καμμία νέα πρόσληψη, παρά τις εκατοντάδες κάθε έτος συνταξιοδοτήσεις. Δεν έχει τηρηθεί δώδεκα χρόνια τώρα ούτε καν ο γενικός κανόνας τού μία πρόσληψη για κάθε μία αποχώρηση.

Οι λιγοστοί πλέον εργαζόμενοι στον ΕΦΚΑ βρισκόμαστε στα όρια της σωματικής και ψυχολογικής εξάντλησης και ο οργανισμός βρίσκεται στα όρια της λειτουργικής κατάρρευσης». Αυτό λένε οι μόνιμοι. «Υπάρχει άμεση ανάγκη για εκατοντάδες προσλήψεις μόνιμου προσωπικού στον ΕΦΚΑ καθώς όλες σχεδόν οι οργανικές μονάδες του φορέα λειτουργούν εδώ και πολύ καιρό οριακά. Σε κάθε δε περίπτωση οι ανάγκες του φορέα δεν μπορούν να αντιμετωπιστούν με ημίμετρα.» Και σας λένε και άλλα και άλλα: «Υπάρχει άμεση και πιεστική ανάγκη να δοθούν στις αρμόδιες υπηρεσίες του ΕΦΚΑ όλοι εκείνοι οι πόροι και τα εργαλεία, ώστε να μπορέσουν να παρέχουν στους εργαζόμενους επαρκή και εξειδικευμένη εκπαίδευση. Πάγια και σταθερή μας απαίτηση άμεσα είναι η κάλυψη όλων των κενών οργανικών θέσεων. Ζητούμε να εναρμονιστεί ο ΕΦΚΑ με τα γενικώς ισχύοντα στο δημόσιο.».

Κύριε Υπουργέ, ο ΕΦΚΑ αυτή τη στιγμή επαφίεται στον πατριωτισμό και στη λειτουργία εκείνων των ανθρώπων που υπερβαίνουν εαυτούς ως μόνιμο προσωπικό και εργάζονται σε συνθήκες που δεν επιτρέπεται και εκείνων των συμβασιούχων, μεταξύ των οποίων οι άνθρωποι τους οποίους πετάτε στον δρόμο τώρα, και αν κατάλαβα καλά τους είπατε να καταθέσουν τα χαρτιά τους για κάποια επόμενη προκήρυξη και έχει ο θεός. Αυτό, θα με συγχωρήσετε, αλλά μια Κυβέρνηση η οποία εμφανίζεται ως Κυβέρνηση της αριστείας και του επιτελικού κράτους, δεν μπορεί να το αναγγέλλει κατ’ αυτόν τον κυνικό τρόπο, δηλαδή για ανθρώπους που τους έχετε δύο χρόνια, έχετε επενδύσει σε αυτούς, έχουν εμπειρία και ειδίκευση, έχετε αφιερώσει χρόνο για την εκπαίδευσή τους και έχουν παράσχει έργο τέτοιο ώστε ο προκάτοχος της Υπουργού σας, ο κ. Γεωργιάδης, έλεγε στις 4-10-2023, όταν πρότεινε την τελευταία παράταση: «Έχουμε στον ΕΦΚΑ στο Τμήμα Εκκαθαρίσεως των Εκκρεμών Συντάξεων περίπου εκατό συμβασιούχους των οποίων οι συμβάσεις λήγουν αυτές τις μέρες και ζητάμε από το Σώμα την έγκρισή του για να παρατείνουμε αυτόματα όλες αυτές τις συμβάσεις έως πριν τη συμπλήρωση εικοσιτετραμήνου για να μη δημιουργηθεί ζήτημα μονιμοποίησής τους στο δημόσιο, βάσει του γνωστού άρθρου. Θεωρούμε ότι είναι πολύ κρίσιμο να γίνει δεκτή η τροπολογία από το Σώμα, διότι οι άνθρωποι αυτοί έχουν πλέον εκπαιδευτεί στον τρόπο που γίνεται ο υπολογισμός των συντάξεων και η απόδοσή τους έχει συμβάλει καίρια στη μεγάλη πρόοδο που έχει συντελεστεί στον τομέα αυτό. Όπως φαίνεται, οι εκκρεμείς συντάξεις στον ΕΦΚΑ ήταν περίπου εκατόν ογδόντα χιλιάδες πριν από δύο χρόνια και σήμερα είναι τριάντα χιλιάδες.».

Λέτε ότι τελικά δεν έχει ανάγκη ο ΕΦΚΑ από τη συμβολή των ανθρώπων αυτών; Εγώ και τότε, κύριε Τσακλόγλου, είχα αντιδράσει. Είχα αντιδράσει όταν ο κ. Γεωργιάδης είπε: «Δεν καλύπτουν πάγιες και διαρκείς ανάγκες», γιατί αυτό ξέρουμε όλοι ότι είναι ένα τέχνασμα του ισχυρού μέρους στη σύμβαση εργασίας, που είναι το κράτος και η Κυβέρνηση, και το οποίο εκμεταλλεύεται την αδυναμία του εργαζομένου να διεκδικήσει την πραγματική υπόσταση της σύμβασης εργασίας του.

Οι άνθρωποι αυτοί είναι εργαζόμενοι που καλύπτουν ίσως από τις πιο πάγιες και διαρκείς ανάγκες, αφού οι συντάξεις κάθε χρόνο ανανεώνονται. Δεν εξέλειπαν οι συνταξιούχοι. Και αυτή τη στιγμή αποδεκατίζοντας τη σχετική λειτουργία των ανθρώπων αυτών, καταδικάζετε σε μεγαλύτερη αναμονή και όλους τους συνταξιούχους οι οποίοι περιμένουν τις συντάξεις τους.

Θα περιμένω στη δευτερολογία σας, ελπίζω πραγματικά και θα επανέλθω, να μη μας πείτε κάτι τεχνικό που θα δικαιολογεί αυτή την πρακτική δεκαετιών, που το ελληνικό δημόσιο παρανομεί, εμφανίζοντας συμβάσεις εργασίας ως δήθεν συμβάσεις έργου και σε εργαζόμενους που καλύπτουν πάγιες και διαρκείς ανάγκες παντού -είτε στον καθαρισμό είτε στην εκπαίδευση είτε σε όλα τα πεδία- εφαρμόζετε αυτή την τεχνική: Κάνετε τους εργαζόμενους συμβασιούχους ή συμβασιούχους έργου και τους στερείτε βασικά εργασιακά δικαιώματα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

Μην το κάνετε άλλο και κάντε μια καλή αρχή -θα συνεχίσω να σας το ζητώ- από αυτούς τους συμβασιούχους, που είναι εργαζόμενοι που καλύπτουν πάγιες και διαρκείς ανάγκες και πολύτιμο εκπαιδευμένο προσωπικό, και φροντίστε για τη συνέχιση της εργασίας τους.

Υπάρχουν πλείστοι τρόποι για να γίνει αυτό. Και γνωρίζετε πολύ καλά ότι, ανεξαρτήτως των νομοθετικών προβλέψεων που παραθέσατε, υπάρχει και η υπερνομοθετική πρόβλεψη ότι δεν επιτρέπεται τα δικαιώματα των εργαζομένων, που είναι το αδύναμο μέρος σε μια σύμβαση, να καταστρατηγούνται από το ισχυρό μέρος, που εν προκειμένω είναι το κράτος.

Εγώ, πάντως, να ξέρετε, και με αυτή τη φράση τελειώνω, θα τους υπερασπιστώ μέχρι τέλους και πιστεύω ότι κι εσείς αντιλαμβάνεστε και η Υπουργός θα αντιληφθεί, ότι είναι προς το δημόσιο συμφέρον να τους αξιοποιήσει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμη, κυρία Πρόεδρε, όπως είπα και στην πρωτολογία μου, τα περιθώρια επέμβασης του νομοθέτη έχουν ήδη εξαντληθεί, αφού ήδη έχουν προηγηθεί δύο νομοθετικές παρατάσεις των συμβάσεων έργου μέχρι το ανώτατο όριο που επιτρέπει το υφιστάμενο νομοθετικό πλαίσιο.

Εξάλλου, οι συμβασιούχοι απασχολήθηκαν σε συγκεκριμένο έργο, δηλαδή στην εκκαθάριση των εκκρεμών συντάξεων έργο που σε σημαντικό βαθμό έχει πλέον ολοκληρωθεί. Όπως επιστρέψαμε στην κανονικότητα με τη διαχείριση των εκκρεμών συντάξεων, πρέπει κάποια στιγμή να επιστρέψουμε στην κανονικότητα και με τις προσλήψεις.

Οφείλω δε να σας ενημερώσω, ότι όπως πρόσφατα έκρινε ο Άρειος Πάγος με την υπ’ αριθμόν 6/2022 απόφασή του, επί υπόθεσης συμβάσεως έργου φυσικού προσώπου με φορέα το δημόσιο, ήταν αντισυνταγματική η με νόμο εξαίρεσή τους από την απαγόρευση της ανανέωσης ή παράτασης της ισχύος τους.

Πολύ φοβάμαι ότι και στην πρωτολογία σας και στη δευτερολογία σας, για την ταμπακιέρα, δηλαδή για τη συνταγματικότητα της πρότασής σας, δεν είπατε λέξη. Όλοι γνωρίζουμε τον νόμιμο τρόπο προσλήψεων στο δημόσιο και νομίζω ότι αυτόν οφείλουμε να ακολουθούμε και μόνον αυτόν.

Τα περί «μπαγαποντιάς», που αναφέρατε δύο φορές και στην πρωτολογία σας και στη δευτερολογία σας, νομίζω ότι είναι επιεικώς ανακριβή. Ακριβέστατοι ήταν οι όροι πρόσληψης των συγκεκριμένων εργαζομένων.

Στην πρωτολογία μου αναφέρθηκα στις πρωτοβουλίες που έχουμε αναλάβει για την πρόσληψη μόνιμου προσωπικού στον e-ΕΦΚΑ μέσω του ΑΣΕΠ. Σε διάφορα στάδια προκηρύξεων βρίσκονται αυτή τη στιγμή πεντακόσιες πενήντα μία θέσεις, ενώ για το 2024 έχει εγκριθεί η πρόσληψη επιπλέον εκατόν πενήντα πέντε νέων υπαλλήλων.

Θα πράττουμε τα νόμιμα, σεβόμενοι το Σύνταγμα. Και ειλικρινά πιστεύω, κυρία Πρόεδρε, ότι και εσείς, κατά βάθος, σε καμμία περίπτωση δεν θα θέλατε να μας προτρέψετε να παραβιάσουμε το Σύνταγμα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς ευχαριστούμε.

Επιτρέψτε μου, πριν περάσουμε στην επόμενη επίκαιρη ερώτηση, να κάνω δύο ανακοινώσεις προς το Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Αγροτικής Ανάπτυξης και Τροφίμων: «Ενίσχυση της πρότυπης κτηνοτροφίας, ρυθμίσεις για την αλιεία και τις υδατοκαλλιέργειες, διατάξεις για την φυτοϋγεία, τα βιοκτόνα προϊόντα και την ποιότητα τροφίμων και άλλες διατάξεις για την τόνωση της αγροτικής ανάπτυξης».

Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της επί του σχεδίου νόμου του Υπουργού Επικρατείας κ. Χρήστου–Γεωργίου Σκέρτσου: «Ισότητα στον πολιτικό γάμο, τροποποίηση του Αστικού Κώδικα και άλλες διατάξεις».

Συνεχίζουμε με την τρίτη με αριθμό 673 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του «Κομμουνιστικού Κόμματος Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για τα οξυμένα προβλήματα στο Κέντρο Υγείας Χάρακα του Δήμου Αρχανών - Αστερουσίων, στην Περιφερειακή Ενότητα Ηρακλείου Κρήτης».

Θα απαντήσει ο Υπουργός Υγείας κ. Σπυρίδων - Άδωνις Γεωργιάδης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, το Κέντρο Υγείας Χάρακα καλείται να καλύψει τις ανάγκες της πρωτοβάθμιας υγειονομικής περίθαλψης πενήντα δύο χωριών και δύο Δήμων, Αρχανών - Αστερουσίων και Δήμου Γόρτυνας.

Η ολοένα επιδεινούμενη κατάσταση που επικρατεί λόγω της υποστελέχωσης σε υγειονομικό προσωπικό, έχει οδηγήσει σε αδιέξοδο μπροστά στις πολύ μεγάλες ανάγκες που υπάρχουν. Χαρακτηριστικό είναι το παράδειγμα των ελλείψεων στους παιδίατρους, δηλαδή το γεγονός ότι δεν υπάρχει παιδίατρος και μένουν ακάλυπτες δύο οργανικές θέσεις παιδιάτρων. Μάλιστα, η πρόσφατη παραίτηση παιδιάτρου έχει προκαλέσει πολύ μεγάλη αναστάτωση στους γονείς της ευρύτερης περιοχής.

Ακάλυπτες παραμένουν οι πέντε από τις εννέα θέσεις γενικών γιατρών, με άμεσο κίνδυνο παραίτησης δύο ακόμα γενικών γιατρών, λόγω των δυσχερών συνθηκών εργασίας και με απαξιωτική αμοιβή, ενώ με αυτοθυσία προσπαθούν να παρέχουν πρωτοβάθμια φροντίδα σε συνθήκες πραγματικά απαράδεκτες.

Στα έξι Περιφερειακά Ιατρεία Ασημίου, Πύργου, Μεσοχωρίου, Τεφελίου, Μεταξοχωρίου και στο νέο Περιφερειακό Ιατρείο Σταβιών υπάρχουν μόνο τέσσερις γιατροί. Τα δύο περιφερειακά ιατρεία δεν λειτουργούν και τα άλλα τέσσερα υπολειτουργούν λόγω έλλειψης γιατρών, όπως ανέφερα. Τα δύο Περιφερειακά Ιατρεία Μεσοχωρίου και Μεταξοχωρίου λειτουργούν με γιατρό υπηρεσίας υπαίθρου, που είναι για ένα χρόνο.

Επίσης, δεν υπάρχουν επισκέπτες - γιατροί πνευμονολόγος, ορθοπεδικός. Ο καρδιολόγος που είχε έρθει με οργανική θέση στο Κέντρο Υγείας Μοιρών, σε άλλο δηλαδή κέντρο υγείας, έφυγε για τη Λάρισα. Η ακτινολόγος έρχεται μία φορά το μήνα από άλλο κέντρο υγείας, το Κέντρο Υγείας Μοιρών. Δηλαδή, το Κέντρο Υγείας Χάρακα λειτουργεί με δανεικούς γιατρούς από άλλο κέντρο υγείας, με αποτέλεσμα να δημιουργούνται σοβαρά προβλήματα και στα δύο κέντρα υγείας και προφανώς η εντατικοποίηση των ίδιων των γιατρών.

Προβλέπονται τρεις μαίες, μόνο μία υπηρετεί στο κέντρο υγείας και πρόκειται να συνταξιοδοτηθεί η πρώτη που υπηρετεί στο κέντρο υγείας, ενώ η δεύτερη μετακινήθηκε στις Σέρρες.

Για τους επισκέπτες υγείας, ενώ το οργανόγραμμα προβλέπει τέσσερις, δεν υπάρχει ούτε ένας.

Τέλος, μεγάλο πρόβλημα υπάρχει με τις αιμοληψίες. Παλιότερα, γινόταν καθημερινά. Τώρα γίνονται δύο φορές την εβδομάδα και τα δείγματα πάνε στο Πανεπιστημιακό Γενικό Νοσοκομείο, πενήντα χιλιόμετρα απόσταση. Τα ραντεβού είναι με λίστα αναμονής και φτάνουν μέχρι και ένα μήνα.

Για όλα τα παραπάνω έχουν ενημερωθεί με σωρεία εγγράφων τόσο η 7η ΥΠΕ, το Υπουργείο Υγείας, εσείς προσωπικά αλλά και ο προκάτοχός σας με ανακοινώσεις, διαμαρτυρίες αγροτικών πολιτιστικών συλλόγων, του Συλλόγου Φίλων Κέντρου Υγείας Χάρακα και πολλών άλλων μαζικών φορέων. Ορισμένα από αυτά τα έγγραφα θα τα καταθέσω στα Πρακτικά.

Επίσης, το ΚΚΕ έχει αναδείξει το πρόβλημα καταθέτοντας από τις 6-4-2023 την με αριθμό 3135 ερώτηση, η οποία δεν έχει απαντηθεί, απαξιώνοντας τις ανάγκες των κατοίκων σε πρωτοβάθμια φροντίδα υγείας.

Την απαράδεκτη αυτή κατάσταση του κέντρου υγείας συμπληρώνουν τα κτηριακά ζητήματα με την αναγκαιότητα της αναδιαρρύθμισης του περιβάλλοντα χώρου και της άμεσης ανακαίνισης του κτηρίου, το οποίο κτίστηκε το 1981 και από τότε δεν έχει συντηρηθεί επαρκώς, με αποτέλεσμα να είναι έντονα τα σημάδια της εγκατάλειψης και της φθοράς του κτηρίου.

Για το θέμα αυτό η τελευταία εξέλιξη είναι η μη ένταξη του Κέντρου Υγείας Χάρακα στο Ταμείο Ανάκαμψης, παρά τις υποσχέσεις της 7ης ΥΠΕ. Φυσικά, αυτό δεν είναι κεραυνός εν αιθρία. Επιβεβαιώνει ότι και η μη ένταξη άλλων αναγκαίων έργων, όπως η ανέγερση νέου κτηρίου στο Κέντρο Υγείας Μοιρών, ότι στο Ταμείο Ανάκαμψης, σε αυτό το υπερμνημόνιο για τον λαό μας, όχι μόνο δεν χωράνε οι λαϊκές ανάγκες, αλλά είναι και προαπαιτούμενο η διαρκής συντριβή τους για να πιάνονται τα ορόσημα της κερδοφορίας του κεφαλαίου.

Σας ρωτάμε, λοιπόν, κύριε Υπουργέ, ποια είναι τα μέτρα που προτίθεται να πάρει η Κυβέρνηση, πρώτον, για να προχωρήσει η άμεση στελέχωση του κέντρου υγείας και των περιφερειακών ιατρείων με όλο το απαιτούμενο μόνιμο προσωπικό όλων των κλάδων και ειδικοτήτων πλήρους και αποκλειστικής απασχόλησης με ουσιαστικές αυξήσεις, αλλά και να μονιμοποιηθούν οι συμβασιούχοι και οι επικουρικοί και τέλος να επισκευαστεί και να συντηρηθεί το κτήριο και ο περιβάλλοντας χώρος του κέντρου υγείας με κρατική ευθύνη.

Σε αυτό πρέπει να μας δώσετε σαφή απάντηση με χρονοδιάγραμμα για την εξεύρεση της χρηματοδότησης, πότε θα υλοποιηθεί το έργο, τα γνωστά που πρέπει, εν πάση περιπτώσει, να απαντάει ο Υπουργός σε τέτοιου είδους περιπτώσεις.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, ευχαριστώ για άλλη μία εύστοχη επίκαιρη ερώτηση.

Στο Κέντρο Υγείας Χάρακα υπάγονται έξι περιφερειακά ιατρεία: Περιφερειακό Ιατρείο Σταβιών, Περιφερειακό Ιατρείο Πύργου, Μεσοχωριού, Τεφελίου, Μεταξοχωρίου και Ασημίου. Το Περιφερειακό Ιατρείο Σταβιών συστήθηκε τον Δεκέμβριο του 2023 μετά από ενέργειες της 7ης  ΥΠΕ της Κρήτης και ως εκ τούτου δεν έχει στελεχωθεί ακόμα, καθώς δεν έχει εκδοθεί ακόμη η σχετική προκήρυξη θέσεων ιατρών υπηρεσίας υπαίθρου. Ο πληθυσμός περιοχής ευθύνης του κέντρου υγείας στο σύνολο ανέρχεται σύμφωνα με την απογραφή του 2011 σε δέκα χιλιάδες τριακόσιους πενήντα επτά πολίτες, εξυπηρετώντας τοπικές κοινότητες των δήμων Αρχανών, Αστερουσίων και Γόρτυνας. Στους ίδιους δήμους δραστηριοποιούνται και τα Κέντρα Υγείας Αγίας Βαρβάρας, Αρκαλοχωρίου, Καστελλίου και Μοιρών για την εξυπηρέτηση άλλων τοπικών κοινοτήτων.

Στο κέντρο υγείας σήμερα προσφέρει υπηρεσία το κάτωθι προσωπικό: δεκατρία άτομα ιατρικό προσωπικό, οκτώ γενικοί γιατροί, ένας παιδίατρος υπό παραίτηση όπως είπατε, ένας μικροβιολόγος, ένας οδοντίατρος, δύο γιατροί υπηρεσίας υπαίθρου, δέκα νοσηλευτές, δεκατρείς λοιπό προσωπικό, σύνολο έως τριάντα πέντε. Δύο γενικοί γιατροί έχουν μετακινηθεί από το Κέντρο Υγείας Χάρακα προς άλλες δομές πρωτοβάθμιας φροντίδας υγείας για την κάλυψη επιτακτικών αναγκών.

Από τη διοίκηση της 7ης ΥΠΕ καταβάλλεται η προσπάθεια για την ενίσχυση σε προσωπικό, λαμβάνοντας υπ’ όψιν και τις αποχωρήσεις, παραιτήσεις. Συγκεκριμένα, έχουν εκδοθεί προκηρύξεις θέσεων ιατρών υπηρεσίας υπαίθρου, αλλά και έχουν δοθεί δυνατότητες κάλυψης κενών θέσεων και από γενικούς γιατρούς.

Αναφορικά με την αναβάθμιση της κτηριακής υποδομής του εν λόγω κέντρου υγείας η μελέτη του αφορά στην ανακαίνιση και αναδιαρρύθμιση του κέντρου υγείας και ανήκει στα εκατόν πενήντα οκτώ κέντρα υγείας που έχει αναλάβει μέσω του Ταμείου Ανάκαμψης το ΤΑΙΠΕΔ να ανακαινίσει μέχρι το τέλος του 2025. Ήδη, όπως είδατε ενδεχομένως με τον κύριο Πρωθυπουργό επισκεφτήκαμε το «Τζάνειο» Νοσοκομείο στον Πειραιά, που είναι τα πρώτα νοσοκομεία που φτιάχνονται και ήδη προχωράει και τον Μάρτιο θα έχουν ξεκινήσει οι εργασίες και στο συγκεκριμένο κέντρο υγείας.

Τώρα από τη διοίκηση της 7ης ΥΠΕ καταβάλλεται διαχρονικά κάθε προσπάθεια αξιοποίησης των διαθέσιμων χρηματοδοτικών εργαλείων πέραν των διαγωνιστικών διαδικασιών, προκειμένου για την αναβάθμιση της υλικοτεχνικής υποδομής των κέντρων υγείας της 7ης ΥΠΕ. Έχουμε, λοιπόν, πλήρη αναβάθμιση του στόλου των διαθεσίμων ασθενοφόρων. Τον Οκτώβριο του 2023 ολοκληρώθηκε η παράδοση δεκατεσσάρων σύγχρονων ασθενοφόρων σε όλα τα κέντρα υγείας της Κρήτης, συμπεριλαμβανομένου του Κέντρου Υγείας Χάρακα.

Υλοποιείται το έργο: «Εκσυγχρονισμός και αναβάθμιση του Κέντρου Υγείας Αρκαλοχωρίου», προϋπολογισμού 105.000 ευρώ. Υλοποιείται το έργο: «Εκσυγχρονισμός και αναβάθμισης του Κέντρου Υγείας Αγίας Βαρβάρας», προϋπολογισμού 177.000 ευρώ. Ολοκληρώθηκε η κατασκευή του Περιφερειακού Ιατρείου Ψαρή, Φοράδα, το οποίο υλοποιείται για την Περιφέρεια Κρήτης μέσα από το ΠΕΠ ’14 - ’20. Και είναι και μία σειρά άλλων έργων, να μη σας κουράσω.

Στον σχεδιασμό της 7ης ΥΠΕ συμπεριλαμβάνεται, επίσης, η κατασκευή του Περιφερειακού Ιατρείου Κερατόκαμπου σε οικόπεδο που έχει δωρίσει ο Δήμος Βιάννου, η κατασκευή του Πολυδύναμου Περιφερειακού Ιατρείου Κοκκίνη - Χάνι σε οικόπεδο που έχει παραχωρήσει ο Δήμος Χερσονήσου και του Πολυδύναμου Περιφερειακού Ιατρείου Μακρύ Γιαλού σε οικόπεδο που έχει δωρηθεί για τον σκοπό αυτό.

Τα παραπάνω είναι ενδεικτικά της προσπάθειας που καταβάλλεται για την αξιοποίηση, απορρόφηση κάθε διαθέσιμου χρηματοδοτικού πόρου σε αντίθεση με την εικόνα περί αστοχιών που παρουσιάζεται.

Τέλος, με στόχο τη βελτίωση των παρεχόμενων υπηρεσιών υγείας και με γνώμονα την εφαρμογή διεθνών προτύπων ποιότητας από τον Δεκέμβριο του 2015 εφαρμόζονται στα παραπάνω δεκατέσσερα κέντρα υγείας της Κρήτης συστήματα διαχείρισης ποιότητας κατά το πρότυπο ISO9001, πρωτοπόρα δράση για όλη την Ελλάδα. Από τον Δεκέμβρη του 2018 εφαρμόζονται πλέον συστήματα διαχείρισης ποιότητας κατά το ISO2001 σε δεκαπέντε κέντρα υγείας και το πρόγραμμα αυτό εφαρμόζεται κανονικά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν ξέρω αν τα όσα αναφέρατε συνιστούν ομαλή λειτουργία ενός κέντρου υγείας και στην προκειμένη περίπτωση του Κέντρου Υγείας Χάρακα. Βέβαια, δεν μιλάμε για το Κέντρο Υγείας Βιάννου ούτε για την Χερσόνησο ούτε για το Μακρύ Γιαλό, όταν έρθει η ώρα θα συζητήσουμε και γι’ αυτά.

Ξέρετε το κέντρο υγείας το συγκεκριμένο που κουβεντιάζουμε του Χάρακα αδυνατεί τη συνέχιση της εικοσιτετράωρης λειτουργίας του λόγω έλλειψης προσωπικού. Ο μεγάλος αριθμός προσέλευσης ασθενών στα περιφερειακά ιατρεία λόγω περιορισμένης λειτουργίας τους δύο ημέρες την εβδομάδα με εξήντα έως εβδομήντα ασθενείς ημερησίως στα Περιφερειακά Ιατρεία Πύργου και Ασημιού, λέω ένα παράδειγμα, συνθέτουν εκρηκτικές συνθήκες για ασθενείς, τους ίδιους τους γιατρούς που οι περισσότεροι δεν μπορούν να πάρουν άδεια εδώ και τέσσερα χρόνια.

Άρα, λοιπόν, από αυτά τα οποία περιγράψατε, είναι και ορισμένα στοιχεία που κατά την άποψή μας δεν ευσταθούν, έχουμε άλλα στοιχεία. Δεν είναι δέκα οι νοσηλευτές, είναι επτά οι νοσηλευτές και κάποια άλλα στοιχεία. Μπορεί πραγματικά υπό αυτές τις συνθήκες να μιλήσει κανείς για πρωτοβάθμια φροντίδα υγείας; Κατά την άποψή μας και αυτό είναι που ζητούν και οι άνθρωποι, οι κάτοικοι της περιοχής, πυρήνας της πρωτοβάθμιας φροντίδας υγείας είναι το κέντρο υγείας με τα αποκεντρωμένα ιατρεία, τις κινητές μονάδες που συνδέονται με αυτό, με χρηματοδότηση αποκλειστικά από το κράτος χωρίς καμμία εμπλοκή, συμμετοχή του ιδιωτικού τομέα, των μη κυβερνητικών οργανώσεων ή οποιουδήποτε άλλου εν πάση περιπτώσει.

Μιλάμε για κέντρα υγείας πλήρως στελεχωμένα, με όλες τις βασικές ειδικότητες γιατρών: γενικοί γιατροί, παθολόγοι, παιδίατροι, γυναικολόγοι, οφθαλμίατροι, ορθοπεδικοί, ψυχίατροι, μικροβιολόγοι, ακτινολόγοι και πάει λέγοντας. Είναι, επίσης, στελεχωμένα με οδοντιάτρους, νοσηλευτές, μαίες, ψυχολόγους, κοινωνικούς λειτουργούς, επισκέπτες υγείας, φυσιοθεραπευτές και άλλες ειδικότητες υγειονομικών.

Αυτά τα οποία είπα στην πρωτολογία μου είναι τα στοιχειώδη. Δηλαδή, ούτε καν τα στοιχειώδη δεν υπάρχουν στο συγκεκριμένο κέντρο υγείας, όχι αυτά που σας λέω στη δευτερολογία που αποτελούν και τον πυρήνα της λειτουργίας της πρωτοβάθμιας φροντίδας υγείας ενός κέντρου υγείας.

Μιλάμε, λοιπόν, για κέντρα υγείας που θα έχουν ένα σύγχρονο τεχνολογικό εξοπλισμό: διαγνωστικά εργαστήρια, οδοντιατρεία, φυσιοθεραπευτήρια, φαρμακεία. Χρειάζεται η πλήρως και απολύτως δωρεάν κάλυψη όλων των αναγκών σε υπηρεσίες πρωτοβάθμιας φροντίδας υγείας που είναι το τρίπτυχο «πρόληψη – θεραπεία - αποκατάσταση» και που θα είναι όλο το εικοσιτετράωρο, τριακόσιες εξήντα πέντε μέρες τον χρόνο.

Για εμάς, λοιπόν, στο Κομμουνιστικό Κόμμα Ελλάδας, εφικτό και ρεαλιστικό, κύριε Υπουργέ, είναι ό,τι συμφέρει και ό,τι ωφελεί τον λαό. Αυτό είναι που επιζητεί και ο ίδιος ο λαός και οι φορείς της περιοχής γενικότερα. Η θέση μας για την πρωτοβάθμια φροντίδα υγείας είναι απολύτως ρεαλιστική, γιατί είναι αυτή που έχει ανάγκη ο λαός και υπάρχουν όλες οι δυνατότητες και μπορεί να αναπτυχθεί σήμερα στη χώρα μας.

Το δεύτερο μεγάλο πρόβλημα είναι της ανακαίνισης-ανακατασκευής-αναβάθμισης του κτηρίου του κέντρου υγείας και αναδιαρρύθμισης του περιβάλλοντα χώρου. Κοιτάξτε να δείτε, από το 2021 παρά τις προσπάθειες του Συλλόγου Φίλων και του Δήμου Αρχανών - Αστερουσίων για τη σύναψη προγραμματικής σύμβασης δήμου και 7ης ΥΠΕ, προκειμένου με μελέτη του δήμου και μέσω της Αναπτυξιακής Ηρακλείου να ενταχθεί στο Πρόγραμμα «LEADER» για την εξασφάλιση χρηματοδότησης 400.000 ευρώ, η 7η ΥΠΕ το αρνήθηκε χωρίς, όμως, ως όφειλε, να δώσει λύση μέχρι σήμερα.

Κατά καιρούς, με έγγραφά της η 7η ΥΠΕ προς το κέντρο υγείας, καθησύχαζε, λέγοντας ότι έχουμε ξεκινήσει διαδικασίες για την εκπόνηση μελέτης αναβάθμισης του κτηρίου συνολικά, στην οποία προβλέπεται και η αναδιαρρύθμιση του περιβάλλοντα χώρου και ότι θα ενταχθεί από το Υπουργείο Υγείας στο Ταμείο Ανάκαμψης με ποσό 1.200.000 ευρώ. Μάλιστα, τόνιζε ότι το κέντρο υγείας βρίσκεται σε πλεονεκτικότερη θέση έναντι άλλων μη νομιμοποιημένων κτηριακά κέντρων υγείας.

Μέχρι σήμερα, όμως, δεν έχει λυθεί τίποτα. Βέβαια, η επίλυσή του δεν είναι ούτε ευθύνη του Συλλόγου Φίλων του Κέντρου Υγείας. Παρ’ όλο που κάνουν προσπάθειες και ανακινούν το θέμα, δεν είναι δική τους ευθύνη. Ούτε είναι ευθύνη του δήμου ούτε φυσικά και κάποιας οποιασδήποτε Αναπτυξιακής. Είναι αποκλειστική ευθύνη της 7ης ΥΠΕ, του Υπουργείου, της Κυβέρνησης. Είναι χρηματοδοτούμενο μέσω του κρατικού προϋπολογισμού.

Δυστυχώς, ως συνήθως, το θέμα πάει από τον Άννα στον Καϊάφα. Έχουμε το γνωστό, δηλαδή, πινγκ-πονγκ, από τον δήμο στην Αναπτυξιακή Ηρακλείου, στην 7η ΥΠΕ και πάει λέγοντας, απλώς και μόνο για να αποφύγει η Κυβέρνηση τις ευθύνες της και τελικά να καλείται ο Σύλλογος Φίλων να τρέχει, να φωνάζει και να καθαρίζει και τον περιβάλλοντα χώρο σε τελική ανάλυση.

Λοιπόν, δώστε απάντηση ξεκάθαρη. Θα ανασκευαστεί το κτήριο με όλες τις σύγχρονες προδιαγραφές; Θα ενταχθεί στο Ταμείο Ανάκαμψης; Έχει ενταχθεί; Αφού απεντάχθηκε. Τι μας λέτε τώρα ότι θα ενταχθεί; Όπως έχουν απενταχθεί και πάρα πολλά άλλα κέντρα υγείας και το Κέντρο Υγείας Μοιρών, για να μην πάω σε άλλα Υπουργεία με διάφορα άλλα έργα αναπτυξιακά και τα λοιπά, που λέγανε ότι θα μπει στο Ταμείο Ανάκαμψης και τελικά απεντάχθηκαν.

Ζητάμε να ανασκευαστεί, λοιπόν, το κτήριο με όλες τις σύγχρονες προδιαγραφές, να είναι λειτουργικό και να καλύπτει τις ολοένα αυξανόμενες ανάγκες. Και φυσικά να μας πείτε πότε, με τι χρηματοδότηση και μέσα σε ποιο χρονοδιάγραμμα θα γίνει αυτό.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, κατ’ αρχάς, είπατε: «Εμείς θεωρούμε ρεαλιστικό ό,τι συμφέρει τον λαό». Όχι, ρεαλιστικό είναι ότι μπορεί να γίνει. Μακάρι να μπορούσαμε να υλοποιήσουμε όλα όσα συμφέρουν τον λαό μας και γενικά τους λαούς της γης, αλλά αυτό δεν μπορεί να συμβεί. Άρα το ρεαλιστικό είναι αυτό που επιτρέπουν οι αντικειμενικές συνθήκες.

Πράγματι σκοπός κάθε λογικής κυβερνήσεως -και πιστεύω ότι εμείς είμαστε μία λογική κυβέρνηση- είναι από περιορισμένους διαθέσιμους πόρους να επιτύχουμε τη μέγιστη δυνατή ωφέλεια του λαού. Και, πιστέψτε με, αυτό προσπαθούμε να κάνουμε καθημερινά στο Υπουργείο Υγείας.

Αλλά αν μου πείτε ότι είμαι ένας Υπουργός με την ευλογία να μπορώ να χρηματοδοτήσω και να λύσω όλες τις ανάγκες όλων των ανθρώπων στην Ελλάδα, όχι, δεν μπορώ. Πρέπει να κάνουμε μια προτεραιότητα γιατί οι πόροι είναι πεπερασμένοι.

Δεύτερον, ως προς το ερώτημα για την ανακαίνιση του κέντρου υγείας. Ξέρω ότι εσείς, το Κομμουνιστικό Κόμμα Ελλάδος, δεν έχετε μεγάλη συμπάθεια στην Ευρωπαϊκή Ένωση. Δικαίωμά σας. Οφείλω, όμως, να σας πω ότι χάρη στη συμμετοχή μας στην Ευρωπαϊκή Ένωση, αυτή τη στιγμή που μιλάμε ανακαινίζονται εκ βάθρων ογδόντα πέντε από τα εκατόν πέντε νοσοκομεία και εκατόν πενήντα οκτώ από τα τριακόσια δώδεκα κέντρα υγείας. Είναι το μεγαλύτερο συνολικό πρόγραμμα ανακαίνισης των δημοσίων δομών υγείας από τη μέρα που φτιάχτηκαν. Θα σας πω μόνο πως στο «Τζάνειο» Νοσοκομείο που ανακαινίζεται όλο, από τα ΤΕΠ μέχρι τον τελευταίο όροφο, έχει να γίνει ανακαίνιση από τη δεκαετία του 1960. Αν δείτε τους δύο ορόφους που έχουν απομείνει και τους δύο ορόφους που έχουν ανακαινιστεί, μέχρι κι εσείς μπορείτε να πιστέψετε στην Ευρωπαϊκή Ένωση.

Άρα το να μας κατηγορείτε ότι αυτή η Κυβέρνηση δεν ενδιαφέρεται για την αναβάθμιση των κτηριακών υποδομών στην υγεία, είναι υπερβολή. Είναι το μεγαλύτερο πρόγραμμα κτηριακής αναβάθμισης των δημόσιων δομών υγείας από την ίδρυση του ελληνικού κράτους, το 1830. Δεν είχε γίνει ποτέ τέτοιο πρόγραμμα, γιατί ποτέ δεν είχαμε τόσα λεφτά. Το κάνει η Κυβέρνηση του Κυριάκου Μητσοτάκη.

Τώρα, ως προς της ελλείψεις γιατρών, κατ’ αρχάς, για την πρωτοβάθμια φροντίδα υγείας, θα πρέπει να κάνουμε μια παραδοχή. Υλοποιούμε τον προσωπικό γιατρό. Ο προσωπικός γιατρός δεν υλοποιείται για να λέμε γενικά ότι έχουμε στην Ελλάδα προσωπικό γιατρό. Υλοποιείται γιατί η κατά βάσιν παροχή πρωτοβάθμιας φροντίδας υγείας στην Ελλάδα δεν πρέπει να είναι το κέντρο υγείας, πρέπει να είναι ο προσωπικός γιατρός.

Έχετε στην Κρήτη, ευτυχώς, μεγάλη εγγραφή στους προσωπικούς γιατρούς. Μπορεί ο κάθε συμπολίτης μας να πηγαίνει στο κέντρο υγείας και να περιμένει στην ουρά ή να στέλνει mail στον προσωπικό του γιατρό και να έρθει να τον εξετάσει. Είναι υποχρεωμένος να κάνει αυτή τη δουλειά. Δεν είμαστε στην εποχή που όποιος έχει το οτιδήποτε πρέπει να πηγαίνει στο νοσοκομείο ή στο κέντρο υγείας. Έχουμε γυρίσει σελίδα τώρα. Έχουμε τον προσωπικό γιατρό για αυτή τη δουλειά και τον πληρώνουμε και αδρά. Άρα πρώτος στόχος είναι να πηγαίνουν λιγότεροι στα κέντρα υγείας.

Δεύτερον, αφού θα πηγαίνουν λιγότεροι στα κέντρα υγείας και στα νοσοκομεία, δεν θα είναι όλα τα κέντρα υγείας εικοσιτετράωρης λειτουργίας. Γιατί πρώτα απ’ όλα δεν πρέπει να είναι και δεύτερο, γιατί δεν μπορούνε να είναι.

Έρχομαι στις ελλείψεις ιατρικού και νοσηλευτικού προσωπικού. Το 2024 σε αυτό είμαι τυχερός ως Υπουργός Υγείας και είναι η μεγάλη διαφορά από την προηγούμενη μου θητεία. Στην προηγούμενη μου θητεία, κύριε Πρόεδρε, εν μέσω μνημονίου είχα απαγόρευση προσλήψεων και δεν μπορούσα να προσλάβω κανέναν. Το μόνο που μπορούσα να κάνω ήταν να μετακινώ. Σε αυτή μου τη θητεία έχω το μεγαλύτερο πρόγραμμα προσλήψεων στο ΕΣΥ από την ίδρυσή του. Σε ένα έτος εγκεκριμένες δέκα χιλιάδες προσλήψεις μόνιμου προσωπικού στο ΕΣΥ δεν έχουν υπάρξει ξανά ποτέ. Θα υπάρξουν το έτος 2024.

Τώρα πια η αγωνία μου δεν είναι αν έχω πιστώσεις για να κάνω προσλήψεις, που έχω, γιατί τις έχει δώσει ο Πρωθυπουργός Κυριάκος Μητσοτάκης. Η αγωνία μου είναι αν θα βρω γιατρούς και νοσηλευτές για να καλύψουν αυτές τις μόνιμες θέσεις προσωπικού, γιατί μέχρι στιγμής πρέπει να σας πω ότι όπου κάνουμε προσλήψεις, οι περισσότερες μένουν άγονες.

Το πρόβλημα είναι λίγο πιο σύνθετο και έχει να κάνει και με τη μεγάλη διαφορά αμοιβών μεταξύ του δημοσίου και του ιδιωτικού τομέα. Ξέρω ότι ούτε και αυτό θα σας αρέσει, αλλά αποδεικνύεται ότι οι συμπολίτες μας γιατροί και νοσηλευτές προτιμούν τον ιδιωτικό τομέα από τον δημόσιο. Ο κυριότερος λόγος είναι ότι πληρώνονται καλύτερα, έως και πολύ καλύτερα και δουλεύουν σε καλύτερο περιβάλλον, προφανώς και αρκετά καλύτερο.

Άρα να ξέρετε δεν είναι τόσο γαλέρα οι συνθήκες στον ιδιωτικό τομέα όπως νομίζει το ΚΚΕ. Γιατί αν ήταν γαλέρα στον ιδιωτικό τομέα, θα ερχόντουσαν στον δημόσιο, αντί να πηγαίνουν στον ιδιωτικό. Άρα αυτή είναι άλλη μεγάλη συζήτηση που μπορούμε να κάνουμε σε άλλη επίκαιρη ερώτηση.

Ευχαριστώ θερμά.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητηθεί, τώρα, η τρίτη επίκαιρη ερώτηση με αριθμό 658/30-1-2024 του δευτέρου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Ελληνική Λύση» κ. Μαρίας Αθανασίου, προς τον Υπουργό Υγείας με θέμα: «Αναθεώρηση της άρσης απαγόρευσης των παράλληλων εξαγωγών εκατόν τριάντα επτά σκευασμάτων ζητά ο Φαρμακευτικός Σύλλογος Θεσσαλονίκης από το Υπουργείο Υγείας και τον ΕΟΦ».

Θα απαντήσει ο Υπουργός Υγείας κ. Άδωνις Γεωργιάδης.

Ορίστε, κυρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, σύμφωνα με την πρόσφατη ανακοίνωση του Φαρμακευτικού Συλλόγου Θεσσαλονίκης μεγάλες πρόκειται να είναι οι ελλείψεις σε εκατόν τριάντα επτά σκευάσματα, πρωτότυπα φάρμακα, παιδικά εμβόλια, αντιπηκτικά, αντιεπιληπτικά, ινσουλίνης, αναπνευστικά, κατά της οστεοπόρωσης και άλλα, λόγω της άρσης της απαγόρευσης των παράλληλων εξαγωγών.

Με την άρση απαγόρευσης των παράλληλων εξαγωγών επίκειται να σημειωθεί, όπως συχνά συμβαίνει, εκ νέου έλλειψη των συγκεκριμένων σκευασμάτων, τα οποία, σύμφωνα με την ανακοίνωση του Φαρμακευτικού Συλλόγου Θεσσαλονίκης, οι φαρμακοποιοί τα προμηθεύονται σε περιορισμένες ποσότητες από τις φαρμακαποθήκες.

Οι συνέπειες μιας τέτοιας απόφασης είναι για άλλη μια φορά η ταλαιπωρία των ασθενών, αλλά και των φαρμακοποιών, οι οποίοι σε κάθε αντίστοιχη έλλειψη αναγκάζονται να απευθύνονται ακόμα και σε γειτονικούς νομούς για την εύρεσή τους, προκειμένου να εξυπηρετήσουν τους ασθενείς πελάτες τους.

Επομένως επιβάλλεται η αναθεώρηση της συγκεκριμένης απόφασης, ώστε να μη δημιουργηθεί αναστάτωση σε ασθενείς και φαρμακοποιούς, με λυπηρές συνέπειες για την υγεία των πολιτών.

Με δεδομένα όλα τα παραπάνω, ερωτάστε, κύριε Υπουργέ.

Πρώτον, προτίθεστε να προβείτε σε αναθεώρηση της απόφασης του ΕΟΦ περί της άρσης της απαγόρευσης παράλληλων εξαγωγών για τα ως άνω αναφερόμενα σκευάσματα και όμοιά τους, έτσι ώστε να μην προκύψουν σοβαρές ελλείψεις εις βάρος των ασθενών που τα χρειάζονται;

Δεύτερον, δεσμεύεστε να απαγορεύσετε με σχετική διάταξη τις παράλληλες εξαγωγές φαρμακευτικών σκευασμάτων από τον ΕΟΦ, χωρίς τη σύμφωνη γνώμη του Πανελλήνιου Φαρμακευτικού Συλλόγου;

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ξεκινήσω από το τελευταίο.

Κυρία συνάδελφε, ίσως εγώ να μην άκουσα καλά. Ο ΕΟΦ, και κατά συνέπεια το Υπουργείο Υγείας, θα αποφασίσει ποια προϊόντα θα επιτρέπεται να εξάγονται από τη χώρα μόνο με σύμφωνη γνώμη του Πανελληνίου Φαρμακευτικού Συλλόγου; Δηλαδή, θα παραχωρήσουμε σε έναν σύλλογο δημόσια λειτουργία; Θέλω να είμαι ειλικρινής. Στη Βουλή είμαι δεκαεφτά χρόνια, αλλά αυτό δεν το έχω ξανακούσει.

Για να καταλάβετε τι είπατε, είπατε προ ολίγου ότι το κράτος θα πρέπει να διαπραγματεύεται την ισχύ του και την εξουσία του με έναν σύλλογο. Αύριο να πάμε σε έναν άλλον σύλλογο και σε έναν τρίτο σύλλογο και μετά να αφήσουμε τους συλλόγους να κυβερνούν. Αν είναι ποτέ δυνατόν! Θέλω να πιστεύω ότι κάτι άλλο εννοούσατε και θα το ανασκευάσετε στη δευτερολογία σας.

Πάμε στα πραγματικά περιστατικά.

Το καλοκαίρι, τέλος Ιούλιου, ο προκάτοχός μου έβγαλε μια απόφαση όπου απαγόρευε τις εξαγωγές –ο ΕΟΦ, δηλαδή- σε περίπου τριακόσια σκευάσματα. Λίγες μέρες αργότερα ήρθε από την Ευρωπαϊκή Επιτροπή η από 9 Αυγούστου 2023 προειδοποιητική επιστολή. Η επιστολή έχει την υπογραφή της Επιτρόπου Υγείας κ. Στέλλας Κυριακίδου, που γράφει: «Η Επιτροπή υπενθυμίζει ότι το άρθρο 35 της Συνθήκης για τη λειτουργία της Ευρωπαϊκής Ένωσης απαγορεύει τους εθνικούς περιορισμούς στις εξαγωγές. Τα κράτη - μέλη μπορούν να λαμβάνουν μέτρα που επηρεάζουν τις εξαγωγές μόνο εάν τα μέτρα αυτά δικαιολογούνται από έναν από τους λόγους που αριθμούνται στο άρθρο 36 ή άλλες υποχρεωτικές απαιτήσεις που θεσπίζονται από τη νομολογία του δικαστηρίου της Ευρωπαϊκής Ένωσης. Τα εν λόγω μεμονωμένα μέτρα πρέπει να αιτιολογούνται, δηλαδή να είναι κατάλληλα, αναγκαία και αναλογικά προς τον επιδιωκόμενο δημόσιο στόχο». Δηλαδή, μας καλεί η Ευρωπαϊκή Επιτροπή να τεκμηριώσουμε ότι αυτά τα προϊόντα που εμείς απαγορεύσαμε να εξάγονται πράγματι είναι σε έλλειψη στην Ελλάδα και η έλλειψη οφείλεται στις παράλληλες εξαγωγές.

Από τότε ο ΕΟΦ έκανε μια πολύ μεγάλη έρευνα, πριν πάω εγώ στο Υπουργείο Υγείας -η απόφαση για απελευθέρωση των σκευασμάτων, κάποιων από αυτών, γιατί τελικά εκατό και κάτι σκευάσματα παρέμειναν σε απαγόρευση, είχε ληφθεί πριν γίνω εγώ Υπουργός Υγείας, αλλά εξεδόθη αφού έγινα εγώ Υπουργός Υγείας-, ακριβώς για να απαντήσει στις ανησυχίες της Ευρωπαϊκής Επιτροπής. Και μάλιστα, παρέλαβα και σχέδιο απάντησης στην Ευρωπαϊκή Επιτροπή, συμμορφούμενη η Ελλάδα στο άρθρο 35 της Συνθήκης για τη λειτουργία της Ευρωπαϊκής Ένωσης.

Τι κάναμε; Βάλαμε τον ΕΟΦ -με εντολή του ο προκάτοχός μου και τη συνέχισα εγώ- να ελέγξει από όλα τα τιμολόγια αγοράς των φαρμακαποθηκών και από όλα τα τιμολόγια εξαγωγής των φαρμακαποθηκών σε ποια σκευάσματα υπάρχει, λόγω των εξαγωγών, απόθεμα λιγότερο των τριάντα ημερών. Και είπαμε ότι όποιο σκεύασμα λόγω εξαγωγών έχει απόθεμα λιγότερο των τριάντα ημερών, παραμένει σε απαγόρευση. Όποιο σκεύασμα έχει απόθεμα άνω των τριάντα ημερών, απελευθερώνεται, γιατί προλαβαίνουμε να εισάγουμε, εάν τυχόν βρεθούμε σε έλλειψη. Αυτό ήταν το κριτήριο και με βάση αυτό το κριτήριο έγινε και η απελευθέρωση ορισμένων προϊόντων και η συμμόρφωσή μας στις ανησυχίες της Ευρωπαϊκής Επιτροπής.

Ξαναλέω, λοιπόν. Τα σκευάσματα για τα οποία ο ΕΟΦ ήρε την απαγόρευση των εξαγωγών είναι σκευάσματα που ο ΕΟΦ πιστοποιημένα έκρινε ότι δεν κινδυνεύουν από τις παράλληλες εξαγωγές. Διότι δέχομαι απολύτως ότι το νούμερο ένα κριτήριο που πρέπει να έχει ένας Υπουργός Υγείας -αυτό είναι το δικό μου νούμερο ένα κριτήριο- δεν είναι η λειτουργία της εσωτερικής αγοράς, αλλά είναι η προστασία της δημόσιας υγείας.

Άρα, αν για κάποιο σκεύασμα κρίνεται από τον ΕΟΦ ότι λόγω παράλληλων εξαγωγών κινδυνεύει να βρεθεί σε έλλειψη ο Έλληνας ασθενής, αυτό αυτομάτως μπαίνει σε λίστα απαγόρευσης. Αν για ένα προϊόν ο ΕΟΦ λέει ότι αυτό υπάρχει σε επάρκεια…

Προσέξτε. Δεν σημαίνει ότι όλα τα προϊόντα που έχουμε σε έλλειψη είναι σε έλλειψη λόγω των παράλληλων εξαγωγών. Υπάρχουν σκευάσματα που είναι σε έλλειψη παγκοσμίως. Υπάρχουν σκευάσματα που είναι σε έλλειψη γιατί εδώ έχουμε πολύ χαμηλή τιμή και οι εταιρείες δεν τα εισάγουν στην Ελλάδα. Και άλλοι παράγοντες. Κάποια όμως κατηγορία είναι σκευάσματα που η μείωση της διαθεσιμότητάς τους οφείλεται στις παράλληλες εξαγωγές. Αυτά τα σκευάσματα παρέμειναν σε απαγόρευση.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αθανασίου, έχετε τον λόγο για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, ο ΕΟΦ -γιατί μου είπατε τι σημασία έχει ο ΕΟΦ- εξέδωσε στις 19 Ιανουαρίου του 2024 την με αριθμό πρωτοκόλλου 7545 απόφαση απαγόρευσης εξαγωγών για εκατόν δεκαεννέα φάρμακα, αίροντας έτσι τις τρεις προηγούμενες αποφάσεις απαγόρευσης που είχαν ληφθεί πέρυσι τον Μάιο και τον Ιούλιο και ίσχυαν μέχρι σήμερα, εξαιτίας των ελλείψεων που ταλαιπωρούσαν για μεγάλο χρονικό διάστημα τους ασθενείς.

Επιπροσθέτως, το Συμβούλιο της Επικρατείας έδωσε το πράσινο φως στο προσωρινό μπλόκο του ΕΟΦ στην εξαγωγή εβδομήντα πέντε φαρμακευτικών προϊόντων. Η πιο πάνω καινούργια απόφαση θα ισχύει για τρεις μήνες έως τις 19 Απριλίου του 2024, οπότε και θα επανεξεταστεί η επάρκεια των φαρμάκων στην αγορά.

Μας είπατε ότι υπάρχει έλεγχος. Ωραία! Θα υπάρξει ένα σύστημα δηλαδή που να βλέπουμε τι υπάρχει. Υπάρχει έλεγχος; Θα λειτουργήσει αυτό το σύστημα ώστε να ξέρουμε ότι υπάρχει ή δεν υπάρχει το φάρμακο; Γιατί χωρίς τον έλεγχο όλα αυτά που λέτε είναι άχρηστα. Εγώ τα σέβομαι, αλλά μέχρι ένα σημείο.

Με την καινούργια απόφαση, λοιπόν, αίρεται η απαγόρευση εξαγωγών σε εκατόν πενήντα οκτώ φάρμακα από τα διακόσια είκοσι επτά που συμπεριλαμβάνονταν στις τρεις προηγούμενες αποφάσεις του 2023. Ταυτόχρονα, υπενθυμίζεται ότι η υποχρέωση της διάθεσης αποκλειστικά στην εγχώρια αγορά ισχύει για όλα τα φαρμακευτικά προϊόντα που κυκλοφορούν στην Ελλάδα, μετά από έγκριση του ΕΟΦ για έκτακτη εισαγωγή ή με απόφαση της κατ’ εξαίρεση κυκλοφορίας με ξενόγλωσση επισήμανση.

Ο ΕΟΦ, λοιπόν, επισημαίνει πως σε κάθε περίπτωση η διάθεση των φαρμάκων στους ασθενείς στην Ελλάδα κατά προτεραιότητα από όλους τους συμμετέχοντες στην αλυσίδα διακίνησης, κάτοχοι άδειας κυκλοφορίας, φαρμακαποθήκες, φαρμακεία, σύμφωνα με τη ζήτηση και τη νόμιμη συνταγογράφησή τους είναι επιβεβλημένη.

Για την τήρηση των παραπάνω, ο ΕΟΦ σημειώνει, επιτηρεί την τήρηση των υποχρεώσεων επάρκειας των προϊόντων και πως η μη επαρκής κάλυψη των αναγκών των ασθενών επισύρει την επιβολή κυρώσεων.

Στο πλαίσιο της επιτήρησης της επάρκειας της αγοράς σε φάρμακα, ο ΕΟΦ τονίζει ότι αν αλλάξουν τα δεδομένα, η απόφαση αυτή θα αρθεί και θα αντικατασταθεί με νεότερη.

Ο ΕΟΦ τα λέει, δεν τα λέω εγώ.

Με τη νέα, λοιπόν, απόφαση καλούνται οι φαρμακαποθήκες ως τις 24 Ιανουαρίου να δηλώσουν στον ΕΟΦ τα αποθέματά τους στην ηλεκτρονική εφαρμογή «Δήλωση Αποθεμάτων Φαρμάκων Ανθρώπινης Χρήσης». Αυτό που είπατε. Το ζητούμενο είναι εν προκειμένω να διασφαλιστεί η σταθερότητα στην επάρκεια των φαρμάκων ανά πάσα στιγμή.

Έχουν παρουσιαστεί, όπως τόνισα, σοβαρές ελλείψεις σε βασικά φάρμακα καθημερινής χρήσης, θέτοντας σε κίνδυνο ακόμα και χρονίως πάσχοντες, ενώ την ίδια στιγμή παρουσιάζονται εξαγωγές σε τιμές οι οποίες σαφώς και συμφέρουν τους επαγγελματίες του χώρου.

Το ερώτημα είναι το αν η ηλεκτρονική εφαρμογή, όπως είπαμε, «Δήλωση Αποθεμάτων Φαρμάκων Ανθρώπινης Χρήσης» μπορεί να παράσχει αξιόπιστες πληροφορίες μετά από μία και μόνη δήλωση, φερ’ ειπείν αυτής στις 24 Ιανουαρίου.

Η Ελληνική Λύση προτείνει την τακτική ενημέρωση και επικαιροποίηση των πληροφοριακών συστημάτων, έτσι ώστε ανά πάσα στιγμή το Υπουργείο να έχει πλήρη εικόνα των άμεσων διαθέσιμων σκευασμάτων.

Επίσης, προτείνουμε τούτο να συνοδευτεί και από τον καθορισμό κατώτατου πλαφόν στον διαθέσιμο αριθμό φαρμάκων, με τη βοήθεια και της ηλεκτρονικής συνταγογράφησης, για όσα σκευάσματα αυτή αφορά, αλλά και λαμβανομένων υπ’ όψιν των ειδικών ανά εποχή συνθηκών, όπως επί παραδείγματι σε εποχές αναμενόμενης έξαρσης ιών και λοιμώξεων.

Η τακτική ενημέρωση τόσο των διαθέσιμων αποθεμάτων, αλλά και η πρόβλεψη με δεδομένες τις αναμενόμενες εποχικές εξάρσεις φρονούμε ότι θα συνδράμουν στην πρόβλεψη. Καλή είναι και η επιβολή ποινών στους παραβάτες, αλλά πρώτα η Κυβέρνηση οφείλει να πατάξει την πρόθεση για παραβατικότητα και, ακόμα περισσότερο, να λάβει μέτρα ούτως ώστε να ελαχιστοποιηθεί το ενδεχόμενο έλλειψης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, όλα όσα προτείνει η Ελληνική Λύση και πολλά περισσότερα ήδη γίνονται.

Κατ’ αρχάς, παραμένουν σε απαγόρευση πάνω από εκατό σκευάσματα. Είμαστε πάνω από την απόφαση του Συμβουλίου της Επικρατείας για τα εβδομήντα πέντε. Τα εβδομήντα πέντε παραμένουν σε απαγόρευση, συν άλλα σαράντα περίπου. Άρα δεν ξέρω γιατί αναφέρετε την απόφαση του Συμβουλίου της Επικρατείας. Δεν την έχουμε παραβιάσει. Την έχουμε επεκτείνει. Είναι περισσότερα από εβδομήντα πέντε αυτά που παραμένουν υπό απαγόρευση.

Δεύτερον, ποιο είναι το κριτήριο για την απαγόρευση; Πολύ σωστά, όπως το είπατε, βάσει των ηλεκτρονικών συνταγών που έχουμε στην ΗΔΙΚΑ, ο ΕΟΦ υπολογίζει διαθεσιμότητα τριάντα ημερών. Εάν ένα φάρμακο έχει διαθεσιμότητα άνω των τριάντα ημερών απελευθερώνει τη δυνατότητα της εξαγωγής του, γιατί δεν μπορούμε να πούμε για αυτό στην Ευρωπαϊκή Ένωση ότι είναι σε έλλειψη. Αν ένα φάρμακο έχει διαθεσιμότητα κάτω από τις τριάντα μέρες, τότε σε αυτή την περίπτωση το απαγορεύουμε και λέμε ότι δεν μπορούμε κύριε να το αφήσουμε, γιατί προηγείται ο Έλληνας ασθενής.

Αυτό που λέτε δηλαδή, ήδη το κάνει ο ΕΟΦ και βάσει αυτού του κριτηρίου βγήκε η απόφαση της 19ης Ιανουαρίου του 2024, όπου από τριακόσια τόσα βγήκαν σε απαγόρευση τα εκατόν τόσα και τα άλλα διακόσια απελευθερώθηκαν. Γιατί κρίθηκε ότι υπάρχει διαθεσιμότητα άνω των τριάντα ημερών.

Όμως εκτός από αυτό που είναι το κανάλι παρακολούθησης του ΕΟΦ, το οποίο υπήρχε πάντα και το οποίο λειτουργεί με τα τιμολόγια τα οποία κατατίθενται στην πλατφόρμα σε PDF και θέλει μια επεξεργασία για να το καταλάβει ο ΕΟΦ, εμείς, εγώ προσωπικά ως Υπουργός Υγείας έδωσα εντολή την πρώτη μέρα που πήγα και φτιάξαμε σε χρόνο ρεκόρ με τη συνεργασία των φαρμακαποθηκών ηλεκτρονική πλατφόρμα. Σας καταθέτω για τα Πρακτικά μία μόνο σελίδα σε screen shot που βγάλαμε τώρα από μια σελίδα.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από τις 20 Ιανουαρίου επικουρικά του ΕΟΦ –έχει και ο ΕΟΦ πρόσβαση φυσικά στην πλατφόρμα αλλά και το Υπουργείο Υγείας, όχι όλοι γιατί έχει και εμπορικά μυστικά μέσα στην πλατφόρμα- έχουμε όχι απλώς την κατάθεση των τιμολογίων που γίνονται στην πλατφόρμα του ΕΟΦ, τα οποία πηγαίνουν σε PDF και πρέπει ένας υπάλληλος να δει το PDF και να υπολογίζει και να δει αν υπάρχει διαθεσιμότητα ή όχι που λέγαμε προηγουμένως, αλλά έχουμε real time σύνδεση των αποθηκών των φαρμακαποθηκών με τα τιμολόγια πωλήσεων τους και τη διαθεσιμότητα στην αποθήκη τους. Δηλαδή εμείς πλέον βλέπουμε σε πραγματικό χρόνο πόσα σκευάσματα έχουμε από κάθε είδος μέσα στις φαρμακαποθήκες.

Το μόνο κανάλι που δεν έχει συνδεθεί σήμερα με την πλατφόρμα είναι τα φαρμακεία. Τα φαρμακεία έχουν αρνηθεί να μπουν στην πλατφόρμα. Θεωρούν ότι επειδή δεν έχουν θεωρημένη αποθήκη –και εγώ σέβομαι ότι είναι οικογενειακές επιχειρήσεις- μια τέτοια διασύνδεση θα δημιουργούσε προβλήματα λογιστικά σε ένα φαρμακείο και ένα μεγάλο διοικητικό βάρος. Έχω δεχτεί ότι εντάξει ας έχουμε μία στενότερη παρακολούθηση των φαρμακαποθηκών που κάνουν και τις παράλληλες εισαγωγές παρά των φαρμακείων που είναι και οικογενειακές επιχειρήσεις. Έχω δεχτεί να είναι εκτός αυτής της πλατφόρμας. Εάν βάζαμε και τα φαρμακεία, θα είχαμε ακριβή αριθμό ανά σκεύασμα τι έχουμε στην Ελλάδα ανά ημέρα.

Αλλά το μεγάλο κανάλι, αυτό που αφορά η ερώτησή σας, δηλαδή τις φαρμακαποθήκες, δηλαδή, τις παράλληλες εξαγωγές, πλέον το ξέρουμε σε πραγματικό χρόνο.

Προσέξτε τι θα πει το ότι το ξέρουμε. Θα πει ότι δεν μπορούμε να πάμε ψευδώς να πούμε στην Ευρωπαϊκή Επιτροπή: «Απαγορεύω μια εξαγωγή γιατί έτσι θέλω». Και επίσης να ξέρετε και κάτι ακόμα που μπορεί στην Ελληνική Λύση να μην το έχετε χρησιμοποιήσει. Αλλά απ’ ότι βλέπω ξέρετε από φάρμακο. Είστε σχετική. Δεν ξέρω τι δουλειά κάνετε, δεν έχω κοιτάξει.

**ΜΑΡΙΑ ΑΘΑΝΑΣΙΟΥ:** Γυναικολόγος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα είστε γιατρός. Πολύ ωραία. Το κατάλαβα γιατί ξέρετε και φαίνεται. Είστε γνώστης.

Προσέξτε το μόνο οργανωμένο συμφέρον που θέλει να απαγορεύονται διαρκώς οι παράλληλες εξαγωγές είναι οι πολυεθνικές φαρμακοβιομηχανίες. Οι πολυεθνικές φαρμακοβιομηχανίες θέλουν να τα έχουμε μονίμως σε απαγόρευση παράλληλων εξαγωγών. Για ποιο λόγο; Γιατί πωλούν ένα φάρμακο στην Ελλάδα σε χαμηλότερη τιμή και αυτό το πουλάει η φαρμακαποθήκη η ελληνική στη Γερμανία σε ακριβότερη τιμή. Άρα σου λέει η βιομηχανία ότι αντί να το πουλήσω εγώ απευθείας στη Γερμανία σε ακριβότερη τιμή, το κέρδος μου το παίρνει η ελληνική φαρμακαποθήκη εκμεταλλευόμενη το ελεύθερο εμπόριο της Ευρωπαϊκής Ένωσης. Ο μόνος δηλαδή οργανωμένος παίκτης στην αγορά που θα ήθελε να παραβιάσουμε το άρθρο 35 της συνθήκης και να είμαστε σε διαρκή απαγόρευση παράλληλων εξαγωγών είναι οι μεγάλες φαρμακοβιομηχανίες.

Ε, δεν πιστεύω ότι εσείς εδώ θέλετε να παίξετε τον ρόλο των μεγάλων φαρμακοβιομηχανιών. Κι εμένα αν μου πείτε, προτιμώ να κερδίζουν οι ελληνικές φαρμακαποθήκες παρά οι πολυεθνικές φαρμακοβιομηχανίες.

Άρα, λοιπόν, δεν έχω καμμία διάθεση να παραβιάσω τις συνθήκες λειτουργίας της Ευρωπαϊκής Ένωσης και να παρανομήσω απαγορεύοντας προϊόντα που ξέρω ότι τα έχουμε.

Τώρα αν δεν έχουμε, είναι άλλο πράγμα αυτό. Αν δεν έχουμε, πράγματι εκεί πρέπει να απαγορεύεται η εξαγωγή. Γιατί; Γιατί ο ασθενής στην πατρίδα μας έρχεται πάντα πρώτος. Αυτό είναι το κριτήριο. Αλλά εκεί που τα έχουμε και πλέον με την πλατφόρμα ξέρουμε ακριβώς τι έχουμε, δεν υπάρχει κανένας λόγος να παίξουμε το παιχνίδι κάποιων άλλων παραβιάζοντας την ευρωπαϊκή νομοθεσία.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ τον κύριο Υπουργό.

Επιτρέψτε μου, λίγο πριν πάμε στην επόμενη επίκαιρη ερώτηση, να ανακοινώσω ότι δεν θα συζητηθεί λόγω αναρμοδιότητας η έκτη με αριθμό 667/2-2-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εσωτερικών. Επίσης δεν θα συζητηθούν, κατόπιν συνεννόησης, η πέμπτη με αριθμό 671/4-2-24 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Φραγκίσκου Παρασύρη προς την Υπουργό Εργασίας και Κοινωνικής Ασφάλισης. Ομοίως και η πρώτη με αριθμό 664/1-2-24 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορών.

Και τέλος δεν θα συζητηθούν λόγω κωλύματος των Βουλευτών η τέταρτη με αριθμό 652/29-1-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειας και η πρώτη με αριθμό 659/30-1-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Ανάπτυξης.

Προχωράμε στη δεύτερη με αριθμό 657/30-1-2024 επίκαιρη ερώτηση πρώτου κύκλου του Βουλευτή Χαλκιδικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Απόστολου Πάναπρος τον Υπουργό Αγροτικής Ανάπτυξης και Τροφίμων, με θέμα: «Εθνικό Πρόγραμμα Χαλαζικής Προστασίας για τη Χαλκιδική».

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, επανέρχομαι με μια επίκαιρη ερώτηση εδώ στο Κοινοβούλιο για ένα θέμα που ασχολήθηκα πολύ εμπεριστατωμένα από την προηγούμενη κοινοβουλευτική περίοδο, το οποίο αφορούσε το ζήτημα του Εθνικού Προγράμματος Χαλαζικής Προστασίας για τη Χαλκιδική. Γνωρίζετε πάρα πολύ καλά ότι τα τελευταία χρόνια οι επιπτώσεις της κλιματικής αλλαγής, οι καταστροφικές συνέπειες όχι μόνο σε εθνικό επίπεδο, έχουν επιφέρει τεράστια προβλήματα στους παραγωγούς κυρίως στις δενδρώδεις καλλιέργειες και έχουν δημιουργήσει και τεράστια θέματα στις υποδομές τόσο στις δημόσιες όσο και στις ιδιωτικές.

Στο Εθνικό Πρόγραμμα Χαλαζικής Προστασίας το οποίο εφαρμόζεται σε αγροτικές περιοχές της βόρειας και κεντρικής Ελλάδας, δυστυχώς για αδιευκρίνιστους λόγους δεν συμπεριλαμβάνεται ακόμη η Χαλκιδική. Πριν ένα χρόνο περίπου ο προκάτοχός σας παρ’ ότι αρχικά απέφυγε να απαντήσει για ποιο λόγο δεν περιλαμβάνεται στο Εθνικό Πρόγραμμα Χαλαζικής Προστασίας η Χαλκιδική, αν μη τι άλλο, έδειξε μία διάθεση ότι θα φτιαχτεί μία επιτροπή προκειμένου να δούμε το πώς μπορεί να εφαρμοστεί το πρόγραμμα αυτό και στον νομό μου, όπως σας είπα πρωτύτερα.

Παρ’ όλα αυτά έχει περάσει ένας χρόνος και δυστυχώς δεν έγινε απολύτως τίποτα, η παραμικρή ενέργεια ούτε καν η ενημέρωση για το τι θα γίνει. Γνωρίζετε καλά ότι ο ΕΛΓΑ είναι ένας οργανισμός που αυτή τη στιγμή πιέζεται, υπάρχουν οικονομικές επιβαρύνσεις, τα δεδομένα του οργανισμού είναι ελλειμματικά. Άρα, λοιπόν, αν υπάρχει μια πρόβλεψη τέτοιων ίδιων καταστροφικών καιρικών φαινομένων, αυτό θα βοηθήσει και τη δημόσια διοίκηση και τον ίδιο τον ΕΛΓΑ.

Για τους παραπάνω λόγους σας ρωτώ αν προτίθεστε να μας ενημερώσετε αφ’ ενός μεν για τους λόγους αποκλεισμού και καθυστέρησης της ένταξης της περιφερειακής ενότητας Χαλκιδικής στο εν λόγω πρόγραμμα και αφ’ ετέρου δε για το αν υπάρχει πρόβλεψη για την επέκταση της χαλαζικής προστασίας σε αυτήν άμεσα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Το Εθνικό Πρόγραμμα Χαλαζικής Προστασίας με εναέρια μέσα αποτελεί μέρος του συνολικού Προγράμματος Ενεργητικής Προστασίας του ΕΛΓΑ. Σκοπός του είναι η καταστολή του χαλαζιού και η μείωση των συνεπειών σε αγροτικές καλλιέργειες, συμβάλλοντας στην προστασία των προϊόντων των παραγωγών και στην οικονομική ανάπτυξη της υπαίθρου. Εφαρμόζεται στην πράξη κάθε έτος από 20 Μαρτίου μέχρι 30 Σεπτεμβρίου, σύμφωνα με τον σχεδιασμό του, όπως ακριβώς προβλέπεται στη σχετική σύμβαση και στις αποφάσεις του ΕΛΓΑ.

Βάσει αυτού του σχεδιασμού, ο οποίος είναι τετραετής, εφαρμόζεται σε ορισμένες περιοχές της κεντρικής Μακεδονίας, της Θεσσαλίας και της Στερεάς Ελλάδας καλύπτοντας συνολικά περίπου 5 εκατομμύρια διακόσιες χιλιάδες στρέμματα.

Για την υλοποίησή του υπογράφεται σύμβαση με ανάδοχο εταιρεία, η οποία παρέχει τα εναέρια μέσα και τα πληρώματά τους. Συγκεκριμένα, για την κάλυψη της παραπάνω έκτασης απαιτούνται τρία αεροπλάνα και έξι πληρώματα.

Ο προϋπολογισμός του προγράμματος ανέρχεται σε 3,5 εκατομμύρια ανά έτος και επιβαρύνει, δηλαδή πληρώνει ο προϋπολογισμός του ΕΛΓΑ.

Ο προσδιορισμός των περιοχών, στο συγκεκριμένο τώρα, γίνεται με κριτήρια καλλιεργητικά, δηλαδή είδος και ευπάθεια καλλιεργειών, κλιματικά, συχνότητα και ένταση φαινομένου, εδαφολογικά, ανάγλυφο της περιοχής, και οικονομικά ώστε να σχηματίζονται ενιαία σύνολα εκτάσεων ικανού μεγέθους, οι οποίες βρίσκονται στη δόκιμη επιχειρησιακή δυνατότητα και εμβέλεια των μετεωρολογικών ραντάρ και των αεροπλάνων.

Με τη συνδυαστική αξιολόγηση των παραπάνω κριτηρίων επιδιώκεται η μέγιστη δυνατή αποτελεσματικότητα του προγράμματος, δηλαδή η βέλτιστη σχέση κόστους-οφέλους ή αλλιώς η μέγιστη ωφέλεια ανά στρέμμα.

Με βάση τα παραπάνω, στον σχεδιασμό του ΕΛΓΑ δεν συμπεριλήφθηκε η Χαλκιδική δεδομένου ότι συγκριτικά και μόνο με τις επιλεγείσες περιοχές η ένταση του φαινομένου είναι μικρότερη, το ανάγλυφο του εδάφους λιγότερο κατάλληλο, η καλλιεργούμενη με πολύ δυναμικές σε πολύ ευπαθείς καλλιέργειες έκταση είναι μικρότερη. Επαναλαμβάνω, συγκριτικά και μόνο με δεδομένο τον περιορισμό των πόρων.

Τα παραπάνω αφορούν τον σχεδιασμό και την εφαρμογή του προγράμματος τετραετίας, το οποίο λήγει το 2024. Για την τετραετία 2025-2028 θα σχεδιαστεί νέο πρόγραμμα και έχει ήδη συγκροτηθεί η ομάδα εργασίας με αντικείμενο τη σύνταξη προτάσεων, σύμφωνα με την υπ’ αριθμόν 137/1-11-2023 απόφαση του διοικητικού συμβουλίου του ΕΛΓΑ.

Στον σχεδιασμό θα ληφθούν υπ’ όψιν όλα τα αιτήματα προς τον ΕΛΓΑ για επέκταση του προγράμματος σε περιοχές είτε όμορες των ήδη καλυπτόμενων από το πρόγραμμα είτε νέες, συνεξετάζοντας τα αιτήματα αυτά με τις αυξημένες απαιτήσεις που θα έχει μια αύξηση της καλυπτόμενης έκτασης, δηλαδή απαιτήσεις σε ραντάρ, εξειδικευμένο και έμπειρο προσωπικό, αεροπλάνα.

Θα αποφασιστεί αν και σε ποιες περιοχές είναι δυνατή η επέκταση του προγράμματος. Διότι τα υφιστάμενα μέσα εφαρμογής του προγράμματος επαρκούν οριακά για την εφαρμογή τους στις ήδη οριοθετημένες περιοχές προστασίας. Και όπως αντιλαμβανόμαστε όλοι, η επέκταση του προγράμματος και σε άλλες περιοχές απαιτεί επιπλέον μέσα, ανάλογου οικονομικού κόστους.

Σε αυτή τη λογική της πιθανής επέκτασης σημειώνω ότι είναι σε εξέλιξη η διαδικασία για την προμήθεια δύο μετεωρολογικών ραντάρ ιδιοκτησίας του ΕΛΓΑ με χρηματοδότηση από το πρόγραμμα αγροτικής ανάπτυξης.

Θα επανέλθω στη δευτερολογία μου. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πάνα, έχετε τον λόγο για τη δευτερολογία σας.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, τον Σεπτέμβριο του 2022 καταθέσαμε ερώτηση για το παραπάνω θέμα, όπου το Υπουργείο μάς απάντησε τον Γενάρη του 2023 και μας είπε κάτι σχεδόν από αυτά που είπατε εσείς, δηλαδή ότι η επιλογή των γεωργικών περιοχών εφαρμογής έγινε κατόπιν εισήγησης της ομάδας που τις προσδιόρισε, λαμβάνοντας υπ’ όψηιν καλλιεργητικά, κλιματικά και οικονομικά κριτήρια, και η δε επέκταση εφαρμογής του προγράμματος περιορίζεται από τα διαθέσιμα μέσα εφαρμογής και κατ’ επέκταση το κόστος. Το ίδιο ακριβώς απάντησε αρχικά και ο προκάτοχός σας τον Φεβρουάριο του 2023 σε επίκαιρη ερώτησή μου.

Κοιτάξτε όμως τι γίνεται. Στη σύμβαση του ΕΛΓΑ με τον ανάδοχο και πιο συγκεκριμένα στο άρθρο 3, περιοχή λειτουργίας χαλαζικής προστασίας, αναφέρεται ξεκάθαρα ότι εναπόκειται στη διακριτική ευχέρεια του ΕΛΓΑ η επέκταση του εν λόγω προγράμματος και σε άλλες περιοχές εκτός αυτών που αναφέρονται στη σύμβαση αδαπάνως.

Άρα η επέκταση του προγράμματος αφορά αποκλειστικά και μόνον τον ΕΛΓΑ και μάλιστα χωρίς καμμία πρόσθετη δαπάνη. Κρίνοντας λοιπόν από τα παραπάνω γεννούνται εύλογα ερωτήματα του αγροτικού κόσμου. Πού είναι η μέριμνα για την προστασία του αγροτικού εισοδήματος και ποια είναι η πολιτική ενίσχυσης της ανθεκτικότητας; Και τέλος ποια η πρόθεση διατήρησης της βιωσιμότητας των αγροτικών εκμεταλλεύσεων της Χαλκιδικής;

Άρα, λοιπόν, εδώ έχουμε μια προβληματική κατάσταση, καθώς έρχεστε με την ίδια απάντηση, ενώ έχουμε δεδομένα τα οποία μπορούν αυτήν τη στιγμή να διευκολύνουν και το Υπουργείο και να διευκολύνουν εν πάση περιπτώσει και έναν νομό όπως η Χαλκιδική, όπου μην ξεχνάτε, κύριε Υπουργέ –γιατί το ξέρω ότι το γνωρίζετε καλά, προέρχεστε από αγροτική περιοχή- αυτήν τη στιγμή βρίσκονται οι Χαλκιδικιώτες στα μπλόκα και βρίσκονται στα αγροτικά μπλόκα, γιατί έχουν να αντιμετωπίσουν ένα τεράστιο θέμα, πέρα από τα βασικά ζητήματα που έχουν να αντιμετωπίσουν αυτήν τη στιγμή οι αγρότες, το θέμα της ακαρπίας της ελιάς, 80%-90%, που πλήττει αυτήν τη στιγμή το εισόδημα των Χαλκιδιωτών σε πολύ υψηλό επίπεδο για δεύτερη συνεχόμενη χρονιά.

Άρα όταν υπάρχει δυνατότητα και μας δίνεται μέσω του άρθρου 3 αυτήν τη στιγμή αδαπάνως, με μια απόφαση του ΕΛΓΑ, να υπάρχει χαλαζική προστασία στη Χαλκιδική δεν αντιλαμβάνομαι τον λόγο που συζητάμε συνεχώς για την επιτροπή και την αξιολόγηση και τα εναέρια μέσα. Θα εφαρμόσουμε το άρθρο 3 που υπάρχει στη σύμβαση αυτήν τη στιγμή μεταξύ του ΕΛΓΑ και του αναδόχου ή δεν θα το κάνουμε;

Θέλω λοιπόν να μην συζητάμε αυτήν τη στιγμή τα αυτονόητα, ενώ θα έπρεπε πραγματικά, εδώ και ενάμιση, δύο χρόνια, που έχω φέρει το συγκεκριμένο ζήτημα στη Βουλή, να δώσουμε απαντήσεις και λύσεις. Θεωρώ ότι θα σταθείτε ως Υπουργείο στο ύψος των περιστάσεων, αντιλαμβανόμενοι και την κατάσταση που βρίσκεται ο αγροτικός κόσμος, δίνοντας μια λύση σε ένα δίκαιο αίτημα των αγροτών και των παραγωγών της Χαλκιδικής.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να πω ότι αυτό που αναφέρατε δεν ισχύει. Στη σύμβαση με την εταιρεία αναφέρεται ότι μπορεί να καλύψει εκτάκτως και όχι μόνιμα κάποια μικρή επιπλέον περιοχή, όμορη των ήδη καλυπτόμενων περιοχών, χωρίς επιπλέον κόστος. Άρα, λοιπόν, επέκταση του προγράμματος σημαίνει επέκταση της σύμβασης, επιπλέον κόστος, που δημιουργεί άλλα ζητήματα.

Οι απαντήσεις μας είναι περίπου ίδιες, γιατί το πρόγραμμα λήγει το 2024. Υπάρχει μια σύμβαση η οποία υλοποιείται και προφανώς συζητάμε τώρα για την καινούργια σύμβαση του 2025-2028, όπου εκεί θα αξιολογήσουμε και νέες περιοχές, αν αυτό καταστεί εφικτό από τις προτάσεις των εταιρειών που θέλουν να αναλάβουν και από τα χρήματα που υπάρχουν.

Όμως έχει αξία να δούμε κάτι από την αρχή, για να τα βάλουμε τα πράγματα σε μια θέση. Όπως είπα και στην αρχή το πρόγραμμα χαλαζικής λαϊκής προστασίας με εναέρια μέσα αποτελεί μέρος του συνολικού προγράμματος ενεργητικής προστασίας του ΕΛΓΑ. Δεν είναι δηλαδή η μοναδική μέθοδος ενεργητικής πρόληψης που προσφέρεται στους παραγωγούς. Σύμφωνα με ορισμένες μελέτες τα επίγεια μέσα προστασίας από χαλάζι, όπως πχ τα δίχτυα, τα συστήματα ανίχνευσης ηλεκτρικών εκκενώσεων, μπορεί να αποδειχτούν και πιο αποτελεσματικά σε ορισμένες περιπτώσεις.

Γι’ αυτόν τον λόγο, στο πλαίσιο του προγράμματος αγροτικής ανάπτυξης 2014-2020, ενεργοποιήθηκε το υπομέτρο 5.1, για το οποίο δόθηκαν ήδη δύο προσκλήσεις για ιδιωτικές επενδύσεις πρόληψης, παραδείγματος χάριν αντιχαλαζικά δίχτυα και ανεμομείκτες. Η πρώτη εκδόθηκε το 2018 με προϋπολογισθείσα συνολική δαπάνη τα 12,5 εκατομμύρια ευρώ. Η δεύτερη εκδόθηκε το 2020 με προϋπολογισθείσα συνολική δημόσια δαπάνη τα 15 εκατομμύρια.

Δικαίωμα συμμετοχής είχαν φυσικά πρόσωπα, νομικά πρόσωπα, μεμονωμένοι παραγωγοί, συλλογικά σχήματα. Η χρηματοδότηση ήταν στο 80% ή στο 100% αντίστοιχα. Το ενδιαφέρον που εκδηλώθηκε ανέρχεται συνολικά στα 40 εκατομμύρια περίπου δημόσια δαπάνη. Ειδικά στο πλαίσιο της πρώτης πρόσκλησης υποβλήθηκαν τριακόσιες αιτήσεις, ενώ στο πλαίσιο της δεύτερης υπεβλήθησαν περίπου χίλιες διακόσιες αιτήσεις.

Στην ΠΕ Χαλκιδικής στην πρώτη πρόσκληση εγκρίθηκε και πληρώθηκε μία αίτηση με ποσό 6.000 ευρώ. Στη δεύτερη πρόσκληση εγκρίθηκαν δεκαοκτώ αιτήσεις. Μόνο για τη μία εξ αυτών έχει υποβληθεί ως στιγμής αίτημα πληρωμής. Για τις υπόλοιπες δεν έχουν υποβληθεί αντίστοιχα αιτήματα, πράγμα που μάλλον σημαίνει ότι οι παραγωγοί δεν έχουν προχωρήσει προς το παρόν στην επένδυση αυτή.

Δεδομένου ότι η διάρκεια υλοποίησης της πράξης ορίζεται στους είκοσι τέσσερις μήνες από την απόφαση ένταξης, η οποία εκδόθηκε στις 12 Απριλίου του 2023 έχουν ακόμα δικαίωμα να το πράξουν και τους καλούμε να το κάνουν αυτό, να υλοποιήσουν την επένδυση.

Η συνολική δημόσια δαπάνη των παραπάνω αιτήσεων της δεύτερης πρόσκλησης ανήλθε σε 28.164.892 ευρώ, ξεπερνώντας κατά πολύ αρχικά τη προϋπολογισθείσα σε δημόσια δαπάνη πρόσκλησης, γεγονός που καταδεικνύει ότι μετά την εφαρμογή του μέτρου με την πρώτη πρόσκληση φάνηκε η ανταποδοτικότητά του, η αποτελεσματικότητά του. Εξ ου και το ενδιαφέρον ξεπέρασε τις προσδοκίες μας, πράγμα που μας ικανοποίησε ιδιαίτερα.

Γι’ αυτό και φροντίσαμε ώστε να εξασφαλιστεί το επιπλέον ποσό και να καλυφθεί το σύνολο των παραδεκτών αιτήσεων, όσοι δηλαδή κρίθηκαν δικαιούχοι να ενισχυθούν. Οπότε εκδόθηκε και η ανάλογη απόφαση, με την οποία εγκρίνεται η προγραμματική υπερδέσμευση, στο πλαίσιο του υπομέτρου 5.1, ώστε να καλύπτεται το παραπάνω ποσό.

Άλλωστε η πρόταση αυτή είχε ήδη ανακοινωθεί από τον Σεπτέμβριο του 2020 από τον τότε Υπουργό Αγροτικής Ανάπτυξης και Τροφίμων και υπάρχει και το σχετικό δελτίο Τύπου. Η Κυβέρνησή μας ό,τι ανακοινώνει το πράττει και μόνο ό,τι πράττει ανακοινώνει. Η Κυβέρνησή μας χαιρετίζει και ενθαρρύνει κάθε προσπάθεια παραγωγών για αποδοτικότερες μεθόδους καλλιέργειας και προστασίας. Προς επίρρωση αυτών ήδη βρίσκονται σε εξέλιξη οι διαδικασίες έκδοσης νέας πρόσκλησης στο πλαίσιο της νέας ΚΑΠ εντός του 2024 για να δοθεί η δυνατότητα ένταξης σε νέους ενδιαφερόμενους. Επιπλέον, στο νέο στρατηγικό σχέδιο της ΚΑΠ 2023-2027 προβλέπονται δαπάνες αγοράς εξοπλισμού για το δίκτυο μετεωρολογικών προειδοποιήσεων στην παρέμβαση: «Επενδύσεις σε υλικά και άυλα περιουσιακά στοιχεία, έρευνα για πειραματικές και καινοτόμες μεθόδους παραγωγής στα επιχειρησιακά προγράμματα των οργανώσεων παραγωγών οπωροκηπευτικών».

Όπως βλέπετε, κύριε συνάδελφε, υπάρχει μια συνολικότερη αντιμετώπιση του φαινομένου της χαλαζόπτωσης για το σύνολο της χώρας. Καμμία περιοχή και κανένας παραγωγός δεν μένει ανυπεράσπιστος. Υπάρχουν λύσεις. Εμείς παρέχουμε το πλαίσιο και εξασφαλίζουμε τη χρηματοδότηση και καλούμε όλους τους παραγωγούς να το κάνουν. Να μην αφήνουν ανεκμετάλλευτες όλες αυτές τις ευκαιρίες για να προστατέψουν και να θωρακίσουν τις καλλιέργειές τους. Η κλιματική κρίση είναι εδώ και τη βιώνουμε όλοι μας αλλά οι αγρότες πολύ περισσότερο. Και το δικό μας έργο είναι να τους βοηθήσουμε να προσαρμοστούν. Αυτό και προτείνουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 19.11΄ λύεται η συνεδρίαση για αύριο, ημέρα Τρίτη 13 Φεβρουαρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**